
АНЫҚТАМАЛАР

Диссертацияда келесі терминдерге сәйкес анықтамалар қолданылды: 
Әдістеме – оқу үдерісінде пайдаланатын әдістер жиынтығы және білім беру ұстанымдарын зерттеу саласы. 
Білім беру бағдарламасы – білім мазмұнының өзгешелігін және білім беру үдерісін ұйымдастырудың ерекшелігін сипаттайтын білім беретін мекеменің нормативтік-басқарушылық құжаты. 
Композиция Көркем шығарманың құрылымын, біртұтастығы мен көркемдік бейнелерін жүйелі орналастыру, өзара байланыстыру тәсілі.
Сюжет Көркем шығарманың мазмұнын ашып, мазмұнды пішінге көшірудің негізгі түрі тәсілі.
Фольклор (ағыл. Folk – халық, lore – даналық) термині халықтың ауызша тараған әдеби, музыкалық және тұрмыстық мұраларының жиынтығы. фольклор  сөзінің  баламасын  алғаш «халық ауыз әдебиеті» деп қолданған  Ахмет  Байтұрсынұлы (1926 ж)
Типология – белгілі бір құбылыстарды, объектілерді немесе мәтіндерді ортақ белгілері мен қасиеттеріне қарай жүйелеп, топтастыру әдісі. Фольклортану мен әдебиеттануда типология шығармалардың құрылымдық, мазмұндық ұқсастықтарын анықтауға мүмкіндік береді.
Тұтастану – фольклорлық немесе әдеби мәтіндегі жекелеген элементтердің (сюжет, мотив, образ) өзара байланысып, біртұтас көркем жүйе құрау үдерісі. Бұл ұғым эпостық шығармалардың композициялық бірлігін сипаттауда қолданылады.
Тотем – көне наным-сенімдер жүйесінде белгілі бір ру немесе тайпаның өз тегін байланыстыратын қасиетті жануар, өсімдік немесе табиғи нысан. Тотемизмде бұл нысан қорғаушы, киелі күш ретінде қабылданады.
Инициация – дәстүрлі қоғамдарда жеке тұлғаның әлеуметтік мәртебесінің өзгеруіне байланысты өткізілетін рәсімдер жиынтығы (мысалы, балалықтан ересектікке өту). Эпостарда бұл көбіне кейіпкердің сыннан өтіп, батыр ретінде қалыптасу кезеңімен байланысты көрінеді.
Эндогамия – некенің белгілі бір әлеуметтік топ, ру немесе қауым ішінде ғана қиылуы. Бұл дәстүр туыстық байланыстарды сақтау және топ ішіндегі бірлікті нығайту мақсатында қалыптасқан.
Экзогамия – некенің өз руы немесе әлеуметтік тобы шеңберінен тыс, басқа топ өкілдерімен құрылуы. Бұл құбылыс генетикалық әртүрлілікті арттыру және әлеуметтік байланыстарды кеңейтуге бағытталған.
Полигамия – бір адамның бір мезгілде бірнеше некеде болуы. Оның ішінде көпәйелділік (полигамия) және көпкүйеулілік (полиандрия) түрлері бар.
Левират – көне әдет-ғұрып бойынша қайтыс болған ер адамның жесірін оның туысы (көбіне ағасы немесе інісі) алу дәстүрі. Бұл институт отбасы мен мүлікті ру ішінде сақтауға бағытталған.
Инновация – инновациялық оқу формасы, оқушылардың сабақтарын ұйымдастыруда дәстүрлі емес тәсілдерді пайдалану.
Инновациялық технология – алдын-ала жобаланған оқу-тәрбие үдерісін жүйелі және ретімен тәжірибеге ендіру. 
Интерпретация – мәтіннің мән-мағынасын зерделеу, түсіндіру. 
Инфографика – ақпаратты, деректерді немесе күрделі мазмұнды графикалық элементтер, сызбалар, кестелер, белгілер мен қысқа мәтіндер арқылы көрнекі әрі түсінікті түрде ұсыну тәсілі. Инфографика ақпаратты жылдам қабылдауға, салыстыруға және есте сақтауға мүмкіндік береді.
Педагогикалық технология – қоғамның қазіргі таңдағы білім беру саласына қойып отырған талаптарына сәйкес анықталған білім мазмұнын жүзеге асыру үшін оқыту мақсатына қол жеткізу жолындағы тұтас дидактикалық жүйе құрайтын амалдар мен iс-әрекеттер тiзбегi. 
Мотив – сөзі  (италиян тілінде motіvo – мелодия (әуен), тақырып) – 1) шағын музыкалық құрылым, үзінді. Өзіндік көркемдік сипатқа ие, бір әуендік тақырып, интонация. Ал, Мотив (латын тілінде moveo – қозғаушы, итермелеуші) – адамды белгілі бір іс-әрекетке бастайтын ішкі субъективті себеп, оның қажеттіктері мен мүдделерін білдіруге бағытталған саналы, мақсатқа сәйкес әрекет. Пиғыл, ынта, мақсат ұғымдарымен үндес.
Блум таксономиясы – оқушылардың ойлау дағдыларын қарапайым деңгейден күрделі деңгейге қарай жүйелейтін, сын тұрғысынан ойлауды дамытуға негіз болатын иерархиялық педагогикалық модель.
Рефлексия – адамның өз әрекеті мен тәжірибесін саралап, оның мәнін түсінуі, өз іс-әрекетінің нәтижесіне талдау жасап, жетістігі мен кемшілігін бағалау үдерісі.

КІРІСПЕ

Зерттеу тақырыбының өзектілігі. Қазіргі білім беру бағдарламасындағы білім мазмұнының үздіксіз жаңарып отыруы қоғамның әлеуметтік-экономикалық, мәдени және технологиялық дамуымен тығыз байланысты. Білім мазмұны ескіден жаңаға эволюциялық түрде жаңғыруы оқыту үдерісін заман талаптарына сәйкестендіруді көздейді. Себебі қазіргі жаһандану жағдайында болашақ мамандардың кәсіби құзыреттілігімен қатар олардың мәдени-рухани әлеуетін арттыру, ұлттық болмысты сақтай отырып, инновациялық ойлау қабілетін қалыптастыру білім беру жүйесінің басым міндеттерінің бірі болып табылады. Ұлттық құндылықтарды заманауи білім беру технологияларымен ықпалдастыру тұлғаның жан-жақты дамуына, әлеуметтік жауапкершілігі жоғары, рухани кемел әрі бәсекеге қабілетті маман даярлауға мүмкіндік береді. Осыған байланысты аталған бағыттағы зерттеулер мен педагогикалық тәжірибелерді ғылыми негізде зерделеу қазіргі білім беру теориясы мен практикасы үшін өзекті болып саналады.
 XIX ғасырдан бастап жинақталып, хатқа түсе бастаған осынау телегей-теңіз мол қазынаны жан-жақты игеру, тиянақты зерттеу ісі толассыз жүргізіліп келеді.  Әйтсе де қазақ эпостарының сан түрлі сипаттары мен әрі кейбір қырлары әлі де түбегейлі зерттеле қойған жоқ. Сондықтан да эпостық мұраны зерттеу барысында көбінесе, әдеби-көркемдік қырларын таныту үрдісі үстем болды. Ал жырдың жұлынын құрап тұрған, негізгі өзегін қалыптастыратын арналы оқиғаларға назар аудару ойлаған деңгейден табыла бермегені мәлім. Міне, осы жағдайлар тақырыпты тереңдей қарастыру қажеттілігін алып келді. Солардың қатарына қазақ жырларында жиі кездесетін сарын – жар іздеу, үйлену, отбасын құру мәселесінің қарастырылуы этнография, тұрмыс-салт мәселелеріне қатысты қазақ фольклористикасы мен қазақ әдебиетін оқыту әдістемесіндегі тақырыптары кездескенімен арнайы еңбектің нысанына айнала қоймады. Бұл қазақ эпосындағы «қаһармандықпен үйлену» мотиві халықтың ғасырлар бойы қалыптасқан дүниетанымдық көзқарасы, поэтикасы, идеялық бағыт-бағдары, сондай-ақ қаһармандық сипаттағы мотивтерін ЖОО жүйесінде оқытудың тиімді әдістемесін әзірлеу педагогика мен әдебиеттану тоғысындағы өзекті мәселелердің бірі. 
Қазақ эпосындағы «қаһармандықпен үйлену» мотиві – халықтың ғасырлар бойы қалыптасқан дүниетанымдық көзқарасын, эстетикалық талғамын, идеялық-рухани бағдарын кешенді түрде танытатын маңызды көркемдік-танымдық құбылыс. Аталған мотив эпикалық қаһарманның әлеуметтік мәртебесін айқындаумен қатар, оның ерлік болмысын, моральдық-этикалық ұстанымдарын және қоғамдық құндылықтар жүйесіндегі орнын бейнелейді. Осы тұрғыдан алғанда, «қаһармандықпен үйлену» желісі батырлық эпостардағы қаһармандық сипаттағы мотивтердің құрылымдық және мағыналық өзегін құрайды. 
Жоғары оқу орындарында «қаһармандықпен үйлену» мотивін оқыту әдеби-теориялық талдаулар, оның мифологиялық негіздері, фольклорлық типологиясы, тарихи-мәдени контекстін және көркемдік қызметін  қарастыруды талап етеді. Осыған байланысты қазақ эпосындағы «қаһармандықпен үйлену» мотивін ЖОО-да білім беру үдерісіне тиімді енгізудің әдістемесін әзірлеу – педагогика мен әдебиеттану ғылымдарының тоғысындағы өзекті мәселелердің бірі. Мұндай әдістеме болашақ мамандардың кәсіби-теориялық даярлығын тереңдетіп қана қоймай, ұлттық мәдени мұраны ғылыми тұрғыда түсінуіне, эпикалық ойлау жүйесін зерделеуіне және дәстүрлі көркемдік модельдердің қазіргі гуманитарлық білім кеңістігіндегі маңызын айқындауына мүмкіндік береді.
Ғылым мен технология қарқынды дамыған ақпараттық қоғам жағдайында білім беру жүйесінің алдында тұлғаның зияткерлік әлеуетімен қатар рухани-адамгершілік, эстетикалық және ұлттық саналық қырларын дамыту міндеті айқын қойылып отыр. Осы үдерісте әдеби білім адамның ішкі рухани әлемін байытатын, көркемдік-эстетикалық талғамын қалыптастыратын әрі ұлттық дүниетанымын тереңдететін маңызды мәдени-әлеуметтік институт ретінде айрықша мәнге ие. Цифрлық технологиялар мен ақпараттық ағынның шексіздігі жағдайында тұлғаның санасы фрагменттелген, үстірт қабылдауға бейім бола бастаған кезеңде сөз өнері адамның жан дүниесіне ықпал ететін, ойлау мәдениетін жүйелейтін және эмоционалдық-интеллектуалдық тепе-теңдігін сақтауға мүмкіндік беретін пәрменді құралға айналады. Әдеби білім көркем мәтін арқылы тұлғаның құндылықтық бағдарын қалыптастырып, тарихи әрі ұлттық болмысты сабақтастыра отырып, мәдени тұтастықты сақтауға ықпал етеді. Сонымен қатар әдеби шығармаларды ғылыми-теориялық негізде талдау білім алушының сыни ойлау қабілетін, тілдік-коммуникативтік құзыреттерін және интерпретациялық дағдыларын дамытуға жағдай жасайды. Осы тұрғыдан алғанда, ақпараттық дәуірде әдеби білімнің рөлі пәндік білім шеңберімен шектелмей, тұлғаның рухани қауіпсіздігін қамтамасыз ететін, мәдени және ұлттық бірегейлікті нығайтатын стратегиялық маңызы бар бағыт ретінде қарастырылады.
Қазақ эпосы, оның ішінде қаһармандықпен үйлену мотивін заманауи педагогикалық технологиялар арқылы оқытудың әдістемелік жүйесін жасау білім сапасын арттырудың, ұлттық кодты сақтаудың және рухани-мәдени мұраның қазіргі буынға тиімді берілуінің маңызды жолы. Қазіргі жоғары мектеп тәжірибесінде эпостың жанрлық табиғатын, сюжеттік құрылымын, мотивтік жүйесін оқытудағы инновациялық әдістердің (интерактивті оқыту, жобалық жұмыс, цифрлық контентпен интеграция, картографиялық әдісі, коучинг әдісі, СТО және т.б.) әлеуеті толық жан-жақты талдаулар жұмыстарын қалыптастыру. 
Осы ретте, диссертациялық жұмыстың өзектілігі қазақ эпосындағы қаһармандықпен үйлену мотивін ғылыми-әдеби негізде талдап, оны ЖОО-да оқытудың тиімді технологиялық моделін жасау қажеттілігімен айқындалады. Зерттеу нәтижелері ұлттық эпикалық мұраны оқыту тәжірибесіне жаңа әдістемелік шешімдер енгізуге, болашақ мамандардың кәсіби даярлығын жетілдіруге, білім мазмұнын байытуға мүмкіндік береді.


Зерттеудің мақсаты: Жоғары оқу орындарында қазақ эпосындағы қаһармандықпен үйлену мотивін ұлттық құндылыққа бағдарланған білім беру негізінде оқытудың ғылыми-әдістемелік негіздерін айқындап, цифрлық технологиялар арқылы оқытудың тиімді әдістемелік жүйесін эксперимент нәтижелерімен дәлелдеу.
Зерттеудің міндеттері: 
· Қазақ эпосындағы қаһармандықпен үйлену мотивінің жанрлық сипаты, типологиялық белгілерін зерделеп, ЖОО-да оқытудың білім беру философиялық негіздерін айқындау; 
· Қазақ эпосын жоғары оқу орындарында оқытудың психологиялық аспектілері мен педагогикалық ұстанымдарын саралап, үйлену мотивін оқытудағы тәсілдердің әдістемелік мүмкіндіктерін анықтау; 
· Қазақ эпосындағы қаһармандықпен үйлену мотивін цифрлық оқыту технологияларын өзара сабақтастыра қолданудың әдістемелік моделін әзірлеп, оны жоғары оқу орындарының оқу үдерісіне енгізудің тиімді жолдарын ұсыну. 
· Білім алушылардың талдау дағдылары мен зерттеушілік қабілеттерінің ықпалын тәжірибелік-эксперимент жұмыстары арқылы анықтап, нәтижелерін сандық және сапалық көрсеткіштер негізінде дәйектеу.
Зерттеу нысаны: Жоғары оқу орындарында қаһармандықпен үйленудің үдерісін оқыту әдістемесі.  
Зерттеу пәні: Жоғары оқу орны студенттеріне қазақ халық ауыз әдебиетін оқыту әдістемесі. 
Зерттеудің болжамы. Егер, жоғары оқу орындарында «Қазақ эпосындағы қаһармандықпен үйлену мотивін оқыту» тақырыбы оқу бағдарламасының құрамдас бөлігі ретінде жүйелі және мақсатты түрде өтілсе, онда, білім алушылардың сыни ойлау қабілеті арқылы пәндік құзыреттіліктері қалыптасып, фольклорлық мәтінді талдаудың ғылыми-әдістемелік жүйесі айқындалады, өйткені, студенттер өздерінің сыни ойлау дағдыларын дамытса ғана, дербес ғылыми пікірлерін тұжырымдап, оны негізді түрде жеткізе алу қабілетіне ие болады. 
Зерттеудің теориялық және әдіснамалық негіздері: Фольклор, оның ішіндегі қазақ эпосындағы мотив ұғымы жайлы еңбектерден Ш.Уәлиханов, Ы.Алтынсарин, А.Байтұрсынұлы, М.Әуезов, Қ.Жұмалиев, Е.Ысмайылов, Ә.Қоңыратбаев, М.Ғабдуллин, алғашқы халық шығармаларын жинап, пікір білдірген фольклортанушылар. Р.Бердібаев, Ш.Ыбырай, С.Қасқабасов, Б.Абылқасымов, Т.Қоңыратбай, Б.Әзібаева, С.Сәкен, т.б. көптеген ғалымдар фольклор жанрлары алғаш жүйеліп, көркемдік табиғаты жан-жақты зерттелген. 
Қазақ әдебиетін оқыту әдістемесінің ғылыми-теориялық негіздері Ы.Алтынсарин, А. Байтұрсынұлы, М.Әуезов, М. Жұмабаев, Ж.Аймауытов сынды ағартушы-ғалымдардың педагогикалық және әдістемелік еңбектерінен бастау алады. Қазақ әдебиетін оқыту әдістемесінің одан әрі дамуы мектепте көркем туындыны оқыту мен талдау мәселелерін ғылыми тұрғыдан жүйелеген Ә.Қоңыратбаев, А.Көшімбаев, Т.Ақшолақов, Қ.Бітібаева, Ә.Дайырова, С.Тілешова, Б.Сманов, Т.Жұмажанова, Ф.Оразбаева, Г.Орда, Б.Әрінова С.Мақпырұлы, А.Тамаев, Б.Жұмақаева және т.б. отандық әдіскер-ғалымдардың зерттеулерімен толықтырылды. Аталған еңбектерде көркем шығарманы талдау әдістері, әдебиетті оқытудың инновациялық технологиялары, оқушының шығармашылық қабілетін дамыту, құндылыққа бағдарланған оқыту мәселелері жан-жақты қарастырылған. Сол сияқты, осы салада айтарлықтай еңбек еткен шетел фольклортанушылардың қатарында В.М.Жирмунский, Г.А.Левинтон, Б.Н Путилов, В.Я.Пропп, Дж.Фрезер, Е.М.Мелетенский, Л.Н.Веселовский, т.б. атауға болады. Пәнді оқыту мен пән мазмұнын айқындауда дидактикалық және теориялық жетекші ұстанымдар, қазақ эпосын оқыту әдістемесіне арналған тәжірибелер, соңғы жылдары кеңінен қолданылып жүрген оқытудың тиімді әдіс-тәсілдері басшылыққа алынды. 
Зертеудің әдістері. 
· теориялық әдістер: философиялық, психологиялық, педагогикалық, типологиялық ерекшеліктері әдістемелік зерттеулер мен ғылыми еңбектерге талдау, жинақтау, жүйелеу, салыстыру, контент талдау, педагогикалық модельдеу, құрылымдау, ассоциациялау; 
· эмпирикалық әдістер: сауалнама, тестілеу, бақылау, зерттеушілік тапсырмаларды талдау, бағалау, алынған сандық, сандық-сапалық нәтижелерге статистикалық талдау жасау. 
Зерттеудің ғылыми жаңалығы: 
· Қазақ эпосындағы қаһармандықпен үйлену мотивінің жанрлық сипаты мен типологиялық ерекшеліктері жүйеленіп, оның білім беру философиясындағы аксиологиялық негіздері айқындалды;
· Қазақ эпосындағы қаһармандықпен үйлену мотивін оқытудағы интерпретациялық және интеграциялық тәсілдердің әдістемелік мүмкіндіктері айқындалып, коучинг пен картографиялық технологияларды әдебиетті оқыту әдістемесіне кіріктірудің ғылыми-педагогикалық негіздері жүйеленді;
· Қазақ эпосын жоғары оқу орындарында оқытуға арналған 4R әдісінің (Read – оқу, Relate – байланыстыру, Research – зерттеу, Reflect – рефлексия) құрылымы мен мазмұны ғылыми тұрғыдан нақтыланып, оны цифрлық білім беру технологияларымен сабақтастыруға негізделген тиімді әдістемелік жүйе ұсынылды;
· Білім алушылардың танымдық белсенділігіне, ұлттық құндылықтарды меңгеру, интерпретациялық талдау дағдылары мен зерттеушілік құзыреттіліктеріне ықпалы тәжірибелік-эксперимент жұмыстары арқылы тексеріліп, нәтижелері сандық және сапалық көрсеткіштер негізінде дәйектелді.
Зерттеудің теориялық және практикалық маңыздылығы: Қазіргі кезеңдегі фольклортану ғылымының оқыту әдістемесі мен жетістіктері, дидактиканың педагогикалық ережелері, оқыту нәтижесінде студенттердің ақыл-ой қабілеттерінің дамуы туралы отандық және шетелдік психолог-педагогтардың іргелі теориялық тұжырымдары, білім берудің мемлекеттік стандарты, оқу-әдістемелік тұжырымдамалар, оқулықтар, оқу-әдістемелік құралдар, оқытудың жаңа технологиялары туралы ғылыми-әдістемелік еңбектер зерттеу жұмысымыздың теориялық және практикалық маңыздылығын жазуға негіз болды. 
Біз ұсынып отырған жаңа пәннен алатын білім аясының ұлттық құндылықтарға негізделіп, фольклортанушы-мұғалім тұлғасының қалыптасуы мен дамуының әлеуметтік, қоғамдық, психологиялық, педагогикалық мәнділігін тұжырымдауға септігін тигізеді. Қазақ эпостарындағы үйлену мотивін талдау, алғашқы қоғамның қалыптасу мәдениеті, дүниетанымы, уақыт,  кейіпкер, батыр мінезі, ұлттық сана, философиялық ой, психологиялық көзқарас, педагогикалық негіз жолдары анықталатын ғылыми зерттеу жұмысының нәтижелері «Қазақ халық ауыз әдебиеті», «Әдебиеттануға кіріспе», «Қазақ әдебиетін оқыту әдістемесі», «Қазақ әдебиетінің тарихы (кезеңдері)»  пәндеріне салыстырмалы альтернативті пән, арнаулы курс, семинар жүргізуде пайдалануға болады.
Зерттеудің тәжірибелік-эксперименттік базасы: Эксперимент әдісі Қазақ ұлттық қыздар педагогикалық университетінде жүргізіліп, қорытындысы тұжырымдалды.
Зерттеу екі кезеңде жүргізілді:
1. Бірінші кезеңде зерттеу жұмысының тақырыбы мен бағыттары анықталды. Білім философиясы, психологиясы, педагогикасы, фольклортану ғылымы мен қазақ әдебиетінің оқыту әдістеме салалары бойынша негізгі еңбектер зерделенді. Нәтижесінде зерттеу жұмысының ғылыми-әдіснамалық негіздері мен мақсат-міндеттері айқындалып, ғылыми болжамы, пәні анықталды. 
2. Екінші кезеңде фольклор мен әдебиетті оқытудың жай-күйі, оқытудың жаңа бағыттарын анықтауда белгілі фольклортанушылар мен әдіскер-ғалымдардың еңбектеріне талдау жасалды. Жоғары мектепте студенттердің пәндік құзыреттілігін қалыптастырудың жолдары сараланып, эксперимент жүргізудің материалдары дайындалды. 
Қорытынды экспериментте экспериментке топтастырылған материалдардың негізінде студенттердің білім деңгейінің көрсеткіші тексеріліп, сапасы анықталды. Эксперимент жұмысы мен бақылау топтарының нәтижесі жан-жақты салыстырылды. Эксперимент жұмыстарының қорытындысы жасалды. Зерттеу жұмысының нәтижелері тұжырымдалынып, қорытындылар жүйеленіп, диссертация талаптары негізінде рәсімделді. 
Қорғауға ұсынылатын тұжырымдар: 
1. Фольклортанушы-оқытушы үшін эпостағы үйлену мотиві – халықтың дүниетанымын, әлеуметтік құрылымын және дәстүрлі құндылықтар жүйесін танытатын жетекші көркемдік-идеялық категория. Бұл мотивті талдау арқылы эпостың генезисін, салт-ғұрыппен байланысын, типологиясын және тәрбиелік-педагогикалық әлеуетін ғылыми негізде ашуға мүмкіндік туады.
2. Жар іздеп, үйлену мотиві әлем халықтарының эпостарында кездесетін негізгі сарын түрлері, белгілі бір халықтың әр дәуірдің тұрмыс-тіршілігі, дүниетанымдық көзқарастары, мақсат-мұраты мен аңсарлары, құндылығымен ерекшеленеді, бұл жастардың бойына адамгершілік қасиеттерді қалыптастырады. 
Эпостағы үйлену мотиві - эпикалық қаһарманның өмір жолындағы маңызды белестері арқылы адалдық, ерлік, тектілік, ар-намыс және дәстүрге беріктік, елдік мүдде сияқты құндылықтар көрінісін тауып, эпостың идеялық-тақырыптық өзегін толықтырады. 
Эпостағы қаһармандықпен үйлену мотивін оқыту арқылы білім алушылар эпостағы қоғамдық қатынастарды, салт-дәстүрдің рөлін, қаһарманның кемелдену жолын және ұлттық құндылықтардың көркем бейнеленуін терең түсінеді.
3. Жоғары мектеп студенттеріне Қазақ эпосындағы үйлену мотиві қаһармандық әрекетпен тығыз бірлікте қарастырылып, батырдың әлеуметтік әрі рухани кемелденуінің заңды кезеңі ретінде түсіндірілуі тиіс. Ұлттық құндылықтарды, баға жетпес мұраны бағалай білуге үйренеді, сол арқылы интеллектуалдық әлеуетін дамытады. 
4. Үйлену мотивті оқыту арқылы салыстырмалы-типологиялық және құрылымдық талдау, картографиялық, жобалық әдістерін қолдану студенттердің фольклортанулық ойлау қабілетін дамытады.
5. Үйлену мотивін салт-дәстүр, әдет-ғұрып контексінде зерделеу, эпостың этномәдени мазмұнын коучинг әдісі, СТО, технологиялары арқылы терең ұғынуға мүмкіндік береді.
6. Оқыту технологиясында мәтінмен жұмыс, проблемалық сұрақтар, SMART мақсаттар және интерпретациялық тапсырмалар үйлесімді қолданылуы қажет.
7. Үйлену мотиві арқылы қазақ эпосының тәрбиелік, идеологиялық және тарихи-танымдық әлеуеті ЖОО-да деңгейінде жүйелі түрде меңгертіледі.
Зерттеу нәтижесінің дәлелдігі мен негізділігі: 
Зерттеу жұмысының нәтижелері әдіснамалық тұрғыда дәлелденуімен, зерттеу әдістерінің тиімділігімен, зерттеу еңбектеріне талдау жасалуымен,  Қазақ ұлттық қыздар педагогикалық университеті қазақ әдебиеті кафедрасында бакалавр «6B011700/8В01701 – Қазақ тілі мен әдебиеті» мaмaндығында «Қазақ халық ауыз әдебиеті» БББ бойынша өтілетін пәннің модулі оқу үдерісіне енгізілуімен қамтамасыз етілді. 
Зерттеу жұмысының сарапталуы мен жариялануы: Зерттеу жұмысының теориялық мәселелері мен тұжырымдары халықаралық ғылыми-теориялық және ғылыми-практикалық конференциялардың жинақтарында – 2, Қазақстан Республикасы Ғылым және жоғары білім министрлігі Білім және ғылым саласындағы сапаны қамтамасыз ету комитеті бекіткен ғылыми басылымдарда – 6, барлығы – 8 ғылыми мақала жарияланды. 
Диссертация құрылымы: Диссертациялық жұмыс кіріспеден, екі негізгі тараудан, қорытынды мен пайдаланылған әдебиеттер тізімінен және қосымшадан тұрады. Кіріспеде зерттеу тақырыбының өзектілігі негізделіп, нысаны мен пәні, мақсаты мен міндеттері, болжамы, әдіснамалық негіздері, ғылыми жаңалығы, қорғауға ұсынылатын тұжырымдар мен жұмыстың теориялық және практикалық маңызы айқындалған.
Бірінші бөлімде қазақ эпосындағы қаһармандықпен үйлену мотивін оқытудың ғылыми-әдіснамалық негіздерінің өзектілігі қазіргі жоғары білім беру жүйесіндегі ұлттық құндылықтарды жаңғырту, студенттердің рухани-адамгершілік дүниесін қалыптастыру қажеттілігімен сабақтастырыла қарастырылады. Эпостық мұрадағы бұл мотив халықтың дүниетанымы, әлеуметтік идеалдары мен отбасылық құндылықтарын бейнелейтін маңызды көркемдік әрі танымдық құрал ретінде сипатталып, оны оқыту мәселесінің ғылыми тұрғыдан негізделуінің маңызы айқындалады.
Қазақ және әлем халықтары эпосындағы қаһармандықпен үйлену мотивінің типологиясы осы зерттеудің маңызды бағыттарының бірі ретінде қарастырылып, оның әртүрлі нұсқалары мен көрініс формалары жүйеленеді. Атап айтқанда, батырдың сынақтан өтуі, қалыңдықты ерлікпен алу, қарсыласын жеңу арқылы үйлену сияқты үлгілер салыстырмалы түрде талданып, олардың әмбебап және ұлттық ерекшеліктері ашылады. Бұл талдау эпостық мұралардың құрылымдық ұқсастықтары мен айырмашылықтарын айқындауға мүмкіндік береді. Зерттеу барысында отандық және шетелдік фольклортанушылардың қаһармандықпен үйлену мотивіне қатысты ғылыми жіктеулері мен тұжырымдарына шолу жасалып, олардың теориялық негіздері сараланды. Ғылыми мектептердің көзқарастары салыстырылып, мотивтің жанрлық, семантикалық және функциялық қырлары нақтыланды. Бұл бөлімде ғылыми әдебиеттерді жүйелеу арқылы зерттеудің теориялық базасы қалыптастырылды.
Қаһармандықпен үйлену мотивін оқытудың философиялық негіздері адам болмысы, ерлік феномені, моральдық құндылықтар мен отбасы институтының мәні тұрғысынан пайымдалады. Бұл мотивтің мазмұнында көрініс табатын ізгілік, батырлық, адалдық сияқты ұғымдардың мәні ашылып, олардың студенттің дүниетанымын қалыптастырудағы рөлі негізделеді. Осы арқылы эпостық мұраның терең философиялық мазмұнға ие екендігі дәлелденеді. Сонымен қатар зерттеуде аталған мотивті оқытудың педагогикалық ұстаныдары және психологиялық аспектілері жан-жақты қарастырылып, студенттердің танымдық белсенділігін арттыру, сыни ойлауын дамыту, эмоционалдық-эстетикалық қабылдауын қалыптастырудағы мүмкіндіктері айқындалды. Оқыту үдерісінде эпостық мәтіндерді тиімді пайдалану жолдары сараланып, олардың білім беру мен тәрбие берудегі ықпалы ғылыми тұрғыдан дәйектеледі. Зерттеудің маңызды қырларының бірі – қаһармандықпен үйлену мотивінің ұлттық тәрбиемен сабақтастығы. Эпостық жырлардағы ұлттық құндылықтар, салт-дәстүрлер мен әдеп нормалары студенттердің ұлттық сана-сезімін қалыптастырудың тиімді құралы ретінде қарастырылады. Нәтижесінде бұл мотивті жүйелі оқыту студент тұлғасын жан-жақты дамытуға, оның мәдени-рухани әлеуетін арттыруға ықпал ететіні ғылыми тұрғыдан негізделді.Начало формы
Конец формы
Екінші бөлімде қазақ эпосындағы қаһармандықпен үйлену мотивін жоғары оқу орындарында оқытудың әдістемелік жүйесі мен құрылымы кешенді түрде сипатталады. Бұл ретте аталған мотивті оқытудың мақсат-міндеттері, мазмұны, ұстанымдары мен әдістері өзара бірлікте қарастырылып, білім беру үдерісіндегі орны айқындалады. Әдістемелік жүйе студенттің танымдық белсенділігін арттыруға, әдеби-теориялық білімін тереңдетуге және ұлттық дүниетанымын қалыптастыруға бағытталған тұтас педагогикалық модель ретінде негізделеді. Сонымен қатар оқу үдерісінде дәстүрлі және инновациялық әдістердің үйлесімді қолданылуының маңыздылығы дәйектеледі.
Жоғары оқу орындарында қазақ эпосы жанрын оқытудың жаңартылған білім беру технологиялары аясындағы қамтылуы мен игерілуі қазіргі дидактикалық талаптар тұрғысынан сараланады. Атап айтқанда, кредиттік оқыту жүйесі, құзыреттілікке негізделген тәсіл, цифрлық білім беру ресурстары мен интерактивті платформалардың мүмкіндіктері талданады. Эпостық шығармаларды оқыту барысында студенттердің өзіндік жұмысын ұйымдастыру, мәтінді талдау, интерпретациялау, пікірталас жүргізу сияқты белсенді оқу формаларының тиімділігі көрсетіледі. Бұл үдерісте білім алушының жеке ерекшеліктерін ескеру, дербес ойлау қабілетін дамыту және білімді практикамен ұштастыру мәселелері басты назарда болады.
Қаһармандықпен үйлену мотивін оқытудың озық технологиялары мен әдістері арнайы қарастырылып, олардың оқу үдерісіндегі тиімділігі ғылыми тұрғыдан негізделеді. Бұл бағытта SMART технологиясы, СТО, жобалық әдіс, картографиялық әдіс, кейс-стади, мәтіндік және контекстік талдау, сондай-ақ интербелсенді тәсілдер кеңінен қолданылатыны айқындалды. Аталған әдістер арқылы студенттердің шығармашылық ізденісі, сыни ойлауы және коммуникативтік дағдылары дамытылатыны дәлелденеді. Сонымен қатар эпостық мәтіндерді заманауи технологиялармен ықпалдастыра оқыту, мультимедиялық құралдарды пайдалану арқылы білім мазмұнын терең меңгерту мүмкіндіктері көрсетілді.
Қазақ эпосындағы қаһармандықпен үйлену мотивін оқытудың эксперименттік жүйесі мен нәтижелері зерттеудің тәжірибелік бөлігінде жан-жақты сипатталады. Эксперименттік жұмыс барысында ұсынылған әдістемелік модельдің тиімділігі тексеріліп, студенттердің білім деңгейі, танымдық белсенділігі және ұлттық құндылықтарды игеру дәрежесі бойынша нақты көрсеткіштер алынады. Бақылау және эксперимент топтарының нәтижелері салыстырылып, оқытудың жаңа тәсілдерінің артықшылықтары дәлелденеді. Зерттеу қорытындылары ұсынылған әдістеменің жоғары оқу орындарында қолдануға тиімді екенін және студент тұлғасын дамытудағы әлеуеті жоғары екенін нақты деректер арқылы негіздейді.
Қорытындыда зерттеу нәтижелері қазақ эпосындағы қаһармандықпен үйлену мотивін жүйелі әрі ғылыми негізде оқыту студент тұлғасын жан-жақты дамытуға, оның мәдени-рухани құзыреттілігін қалыптастыруға ықпал ететінін көрсетеді. Ұсынылған тұжырымдар мен әдістемелік бағыттар жоғары оқу орындарының оқу-тәрбие үдерісінде тиімді қолдануға мүмкіндік береді және болашақта бұл бағыттағы ғылыми ізденістерді тереңдетуге негіз бола алады.


1 ҚАЗАҚ ЭПОСЫНДАҒЫ ҚАҺАРМАНДЫҚПЕН ҮЙЛЕНУ МОТИВІН ОҚЫТУДЫҢ ҒЫЛЫМИ-ӘДІСНАМАЛЫҚ НЕГІЗДЕРІ 

1.1 Қазақ және әлем халықтары эпосындағы қаһармандықпен үйлену мотиві түрлерінің типологиясы және эпикалық дәстүр

Фольклор ғылымы саласында жүргізілген көпжылдық зерттеулер эпостық мұралардың табиғатын кеңінен тануға мүмкіндік берді. Ғалымдар эпостарды тарихи кезеңдерге бөліп қарастыру, жанрлық ерекшеліктерін айқындау, сюжеттік желілер мен тұрақты мотивтерді талдау арқылы халықтың рухани әлемін жүйелі түрде зерделеді. Осындай ғылыми еңбектердің нәтижесі ұлттық мәдени мұраның көркемдік болмысын айқындайтын аса құнды қазына ретінде бағаланады. Фольклорлық жанрлардың ішінде эпос, оның ішінде батырлық жырлар зерттелу ауқымы мен идеялық салмағы жағынан айрықша орын алады. Батырлық эпос халықтың тарихи тәжірибесін, мұратын көркем бейнелер арқылы жинақтап көрсетеді. Бұл жырларда халықтың бастан кешкен қиын-қыстау кезеңдер мен жеңіске жеткен сәттер эпикалық ойлау жүйесі арқылы қайта сомдалып, ел тағдырын жеке мүддеден жоғары қойған батыр тұлғасы алдыңғы қатарға шығады. Батыр бейнесі халықтың бірлігі мен болашағы үшін күрескен қоғамдық мәні зор әрекеттерді қамтиды. Оның қимыл-әрекеті ел өмірімен тығыз байланысып, ұлттың рухани тұтастығына қызмет етеді. Осы тұрғыда, батырлық жырлар халықтың дүниетанымын, қоғамдық санасының даму деңгейін танытатын маңызды эпикалық жүйе ретінде көрінеді. Сондықтан да қазақ эпосындағы батырдың ерлігі елдік мақсат жолындағы жауапкершілігі мен тарихи миссиясы негізгі идеялық өзек болып табылады.
Осы ретте, кейіпкердің қаһармандықпен үйлену мотиві – әлем эпостарында, оның ішінде қазақ жырларының құрамында тұрақты кездесетін бөлшектердің бірі. Бұл жырда кейіпкерлері ретінде бейнеленетін санаулы адамдардың қатарында міндетті түрде қаһарманның жұбайы болуы халықтың ғасырлар бойы қалыптасқан асыл мұраттарын жан-жақты ашып көрсетуге мүмкіндік береді. Бұл көркемдік құбылысты тереңдей зерттеу халықтың ежелден келе жатқан салт-дәстүрлердің тарихы, эпикалық қаһарманның тұлғалық кемелденуі, әлеуметтік мәртебесінің бекітілуі және қауымдық кеңістіктегі легитимді орнын айқындайтын негізгі құрылымдық компоненттері көркемдік ізденістері өзге де үдерістерін түсінуге көмектесетіні анықталады. Эпикалық туындылардағы аталған сюжеттік мотив зерттеушілердің айрықша назарында болуының басты себебі де осында жатыр.  Оған көз жеткізу үшін алысқа бармай-ақ, қазақ эпосын зерттеген ғалымдардың еңбектеріне ой жүгіртсек, жырлардағы ғажайып түрде үйлену оқиғалары олардың көңілдерін ең алдымен аударғанын байқаймыз.  Шоқан Уәлиханов  «Қозы Көрпеш – Баян сұлу» жырын әуелі өзі танып-біліп, одан кейін өз халқына, күллі әлемге таныту жолында ерен еңбек атқарса, қазақ халқының көсемдерінің бірі Әлихан Бөкейхановтың эпос туралы алғашқы ғылыми еңбегін қазақ эпосындағы әйелдер бейнесіне арнауы тегін емес. Ғалымдар жыршылардың батырлар өздерінің пешенесіне жазылған жарларына қандай қиындықпен қол жеткізгенін ашып көрсету жолында табиғи дарындарын қапысыз пайдалана білгенін іргелі еңбектерінде көрсеткені мәлім. Бұдан шығатыны: қазақ эпосының қырлары мен сырларын жете ұғыну үшін қажетті мәселелердің бірі – халқымыздың эпикалық мұрасындағы қаһармандықпен үйлену сарынын кешенді түрде типологиялық ерекшеліктерін саралай қарастыру. Тек осындай жолмен ғана сөз болып отырған тақырыпқа қатысты осыған дейін қол жеткен нәтижелерден қорытынды шығаруға, ғылымның қазіргі замандағы жетістіктерін пайдалануға  болады.  Еліміздің егемендігін қалыптастырудың алғышарттарының бірі болып табылатын рухани жаңғыру мәселелері ауадай қажетті бастама ретінде жүзеге асырылып жатқан бүгінгі заманда мұндай қадамға барудың маңыздылығын дәлелдеп жату артықтық етеді. Тәуелсіздік алуымызға байланысты туындаған мүмкіндіктер ұлттық құбылыстарды әлемдік руханият тудырған барлық байлықтарға, дереккөздеріне сүйене отырып, ешқандай идеологиялық талаптарға жалтақтамастан, еркін әрі шынайы пайымдауға жол ашатыны анық. Осы жағдайлар біздің диссертациялық жұмысымыздың алдына қойылатын мақсаттар мен міндеттерді айқындауға жәрдемдеседі. Бұл тұрғыдан алғанда, ең алдымен жар табу, оған қол жеткізудің адамзат өмірге келген алғашқы сәттерінен бастап шешуші мәні болғанын ескерудің әдістемелік мәні бар. Сондықтан бұл мәселеде табысқа жету үшін қаһармандықпен үйлену сарынының тарихи даму жолдарына үңілу керектігін  ұмытпауға тиіспіз. Сонда ғана біз қаһармандық жырлардағы архаикалық дүниетанымның іздерін, отбасын құру жолындағы күрестің қоғамдық сананы қалыптастырудағы рөлін, некелік жұптың бір-бірлерінің жауапкершіліктерін сезінушілігі, түптеп келгенде, Отан алдындағы патриоттық қағидалардың қалыптасу үдерістерін көзге елестетуге, жеке тұлғалардың халық ретінде ұйысуының алғышарты болып табылатын отбасын құру ісінің шешуші маңызын көркем шығармашылықтың арқауына айналдырудың мыңдаған жылдық әлемдік үрдісінің біздің халықтың жыршылық өнерінде қалай көрініс бергенін анықтай аламыз. Осы бағыттағы ізденістерміздің нәтижелерін біз алдағы тарауларда баяндамақпыз.
Осы ретте, фольклортану ғылымында қолданылып жүрген типологиялық әдісті талдамау мүмкін емес. Әр халықтың фольклорлық мәтіндеріндегі ұқсас сюжеттер, образдар мен мотивтері, олардың туындау табиғаты мен мәдени байланыстары айқындалады. Бұл әдістің ғылыми шеңбері туралы зерттеушілер В.Я.Пропп, А.Н.Веселовский, Б.Н.Путилов, В.М. Жирмунский, А.Байтұрсынов, С.Қасқабасов, Ш.Ыбырай, Е.Тұрсынов, Қ.Сыздық сынды ғалымдардың еңбектеріндегі әрқилы тұжырымдардың жинақталуы талдауымызға көмек береріне көз жеткіземіз. Атап айтқанда, Б.Н. Путиловтың «Методология сравнительно-исторического изучения фольклора» (1976), «Современные проблемы исторической поэтики фольклора в свете историко-типологической теории» (1977) атты еңбектері жұмысымызды толықтыра түсті. Сол сияқты, қазақ эпосындағы типологиялық сарынның қыр-сырларын анықтаған отандық фольклорист ғалымдарымыздың еңбектері де аз емес. «Қазақ фольклорының типологиясы» (1981), Ш.Ыбыраев «Қазақ батырлар жырларының поэтикасы» (1993), С.Қасқабасов «Елзерде» (2008), С.Сәкен «Қазақ фольклорының типологиясы» (2013) атты құнды еңбектері білім алушыларға ғылыми танымына арқау болары анық. Аталған еңбектер фольклордың типологиялық әрі тарихи дамуын қарастыратын біртұтас теориялық базасы. Ғалымдардың тұжырымдары қазіргі фольклортану саласында типологиялық салыстыру, көркем құрылымды саралау, жанрлық жүйені жіктеу жұмыстарында кеңінен қолданылады. Яғни, эпос желісінің өзгешелігіне байланысты ғылыми ортада түрлі тұжырымдар орын алуы, оларды талдау негізгі мақсаттардың бірі. Осыған орай, ғалым Б.Н. Путилов: «Типология, белгілі бір үлгі ретінде, тура мағынада фольклордың барлық деңгейлеріне сіңіп кеткен; табиғи түрде пайда болып, іштей шартталған тарихи-типологиялық байланыстар жүйесі фольклорды тұтас алғанда (шығармашылықтың ерекше түрі және осы шығармашылықтың нақты нәтижелерінің жиынтығы) оның жеке элементтерін сипаттайды. Мысалы,  бейненің, мотив, сюжеттердің, көркемдік құралдардың типологиясы, жанрлар мен жанрлық ерекшеліктерінің типологиясы, фольклорлық процестердің типологиясы және фольклордың шындықпен байланысы принциптерінің типологиясы (мысалы, фольклор тарихилығы), кеңірек айтқанда  фольклорлық сана типологиясы туралы айтуға болады», [1, 9 б.] – бұл фольклортану ғылымындағы тарихи-типологиялық әдістің теориялық негізін тереңдете түсетін іргелі пікірлердің бірі. Ғалым салыстырмалы тәсілді өз алдына дербес методологиялық әдіс ретінде қарастыруға болмайды деп баса айтқан. Алайда, автор оның ғылыми мектептер мен теориялық ағымдарға қызмет ететінін жоққа шығармайды. Мұнда салыстырмалы әдіс қосымша көмекші талдау құралы ретінде қарастыруды, сондай-ақ өз алдына заңдылықтары мен ішкі байланыстардан құрылған тұтас типологиялық жүйе ретінде қарастыруды ұсынады.  Ол түрлі мектептер мен ағымдардың (мифологиялық, тарихи, антропологиялық, этнографиялық) негізгі зерттеу құралына айналғанын байқаймыз. Ғалым В.М. Жирмунский бұл әдісті төрт түрге жіктеген: қарапайым салыстыру, тарихи-генетикалық, тарихи-типологиялық және ауысып алу (заимствование) әдістері [2, 117 б.]. 
Осыған орай, қазақ фольклорында қаһарман бейнесін қалыптастыруда романтикалық дәріптеу (идеализация) мен күрделі көркем жинақтау (типизация) әдістері негізгі көркемдік тәсіл ретінде орын алады. Бұл әдістер эпикалық мәтіндердің бейнелі құрылымын, кейіпкерлер жүйесін және оқиға желісін біртұтас етіп, терең мазмұнды дүние қалыптастыруға мүмкіндік береді.  Мәселен, В.Я.Пропп өзінің «Мифология сказки» еңбегінде ертегі мен эпос кейіпкерлерінің біртектілігі мен іс-әрекетінің қайталануын зерттеу арқылы, фольклорда стандартты құрылымдар мен тұрақты мотивтердің жинақталып, белгілі бір үлгілерге айналатынын дәлелдеген. Бұл жерде көркем жинақтаудың маңызы әртүрлі дербес элементтерді бір арнаға түсіретін құрылымдық механизм ретінде қызмет етеді. Осыны нақтылай отырып, С.Қасқабасов фольклорлық жинақтауды тұтастану ұғымымен байланыстырады. Ол: «Тұтастану – жинақтаудың бір түрі, мұнда тарихи оқиғалар, кейіпкерлердің өмір жолы мен іс-әрекеттері оның ұрпағының ғұмыры мен қимыл ерліктері түгел жинақталып, топталып біртұтас дүние құрайды», – деп тұжырымдайды [3, 21 б. ]. Ғалым көрсеткен тұтастанудың (сюжеттік, ғұмырнамалық, шежілік, тарихи, отандық, географиялық) алты түрі эпоста батырдың жар таңдау жолы, үйлену алдындағы қаһарманның ерлік сынақтары, тұрмыс құрумен байланысты мифологиялық шарттары, бәрі тұтастанудың нәтижесінде жалпылама типтік схемаға айналып, эпикалық сарын қалыптастырады. Бұл ерекшелік фольклорлық шығармалардың басты қасиеті деуге болады. Яғни, әбден тұрақтанған сюжеттік желілер эпостың жанрлық ерекшелігіне тән екені белгілі. Демек, халықтарға ортақ сюжеттік желілер болғанымен, әрбір халықтың өзіне ғана тән машықты баяндау ерекшеліктері қалыптасқанын айта аламыз. Типологиялық зерттеу барысында эпостардағы ұқсастықтарды  салыстырып қарастыруды мақсат етпейді, ол тарихи-поэтикалық процестің нәтижесінде өмірге келген зандылықтар мен құбылыстардың пайда болуы, дамуы, қайталану себептерін анықтауға жол ашады.
Бұдан шығатын қорытынды, поэтика мен типология типтік құбылыстарды айқындап қана қоймай, олардың қалыптасу себептері мен дамуы, қызмет ету заңдылықтарын да зерделейді. Ш.Ыбыраевтың фольклорлық туындыны мынадай деңгейге бөліп қарастыруды ұсынады:
«І. Поэтикалың тіл.
1. Көркем сөз (ажарлау, құбылту, айшықтау, машықтар)
2. Өлең өрнегі (ырғақ, ұйқас, өлшемдер, т.б.).
3. Стиль.
ІІ. Жанр поэтикасы.
1. Көркем уақыт пен кеңістік.
2. Сюжет пен мотив.
3. Композиция.
4. Көркем образ (жинақтау, даралау, тартыс, т.б. [4, 58 б.]. 
Қысқаша айтқанда, поэтика көркем шығарманың құрылымдық ерекшеліктерін танытатын ұғым ғана емес, көркемдік жүйені талдаудың маңызды әдіснамалық құралы. Осы поэтикалық талдау арқылы эпостардағы жар іздеу, үйлену мотивінің мазмұны, сюжеттік қызметі, образдық жүйесі мен ұлттық дүниетанымдағы мәні тереңірек ашылады. Яғни мотивті зерттеу барысында поэтика оның оқиғалық желісін емес, көркемдік табиғаты мен құндылықтық сипатын да танып-білуге мүмкіндік береді. Эпикалық сюжет күрделі әрі тұтас көркем жүйе болғандықтан, оның құрылымдық ерекшеліктері, тарихи даму эволюциясы және оқиғалардың өзгеру, түрлену заңдылықтарын тану мотивтердің маңызы ерекше. Себебі мотивтер сюжет құрамындағы тұрақты поэтикалық өзектер ретінде шығарманың дамуына негіз болып, жанрлық табиғатын айқындауға қызмет етеді. Осы тұрғыдан алғанда, мотивтердің эпикалық жанрдағы көркемдік және құрылымдық қызметін анықтау маңызды мәселелердің бірі болып табылады.
Фольклортанушы Шәкір Ыбырай мотивтерді: «біріншіден, семантикалық мағынасы жағынан ұқсас мотивтер (кейіпкердің ғажайып тууы, тездеп өсуі, қалыңдық үшін жолға шығуы, т.б.) дәуірі және жанры жағынан бір-біріне сәйкес емес шығармаларда (миф, ертегі, көне эпос, батырлық жыр, лиро-эпос, т.б.) кездесе береді. Бұл жерде мотив көп жанрларға ортақ әлеуметтік астар (фон), сюжетті оқиғалармен, іс-әрекеттермен толтырудың дәстүрлі машығы болып табылады.
Екіншіден, мотивтердің мағыналық ұқсастықтары сырттай ғана, ал олардың сюжетке қарап көркемделуі, нақтылы өрнектелуі әр жанрда, әр шығармада бірдей емес. Ендеше, мотив - кез-келген сюжеттің, тақырып пен идеяның, кеңірек алсақ жанрдың өлшем-пішініне, мақсатына икемдеп қолдануға таптырмайтын даяр шағын типтік оқиға. Ол үнемі түлеп отырады.
Үшіншіден, бір-біріне мағынасы жағынан ұқсамайтын мотивтер де тарихи дамудың нәтижесінде пайда болған. Олардың қызметі көбінесе тың деректерді, тіршіліктегі жаңа көріністерді  игеру мақсатымен қарайлас. Жалпы типтік сюжеттен ауытқыған жырларда бірегей мотивтер молырақ кездеседі.
Төртіншіден, мотивтердің қызметі екі жақты: әрі дәстүрлі, жаңашылдық сипатта. Анығырақ айтқанда тарихи жаңа мазмұнды дәстүрлі машықтармен игеруде мотив айрықша қызмет шқарады. Мотивтің мағынасы тың деректермен толысып, әлеуметтік ортаға икемделгенімен, оның сюжеттегі семантикалық қызметі сол қалпында қала береді» [4, 244 б.] - деген пікірі мотивтің әртүрлі жанрларда қайталанып кездесетін, бірақ әр дәуір мен шығарманың мазмұнына қарай өзгеріп, жаңарып отыратын типтік сюжеттік бірлік. Ол шығарманың тақырыбы мен идеясына бейімделіп қолданылатын дәстүрлі көркемдік тәсіл ретінде қызмет атқарады. Мотивтер бір жағынан тұрақты поэтикалық өзек болып сақталса, екінші жағынан тарихи кезең мен әлеуметтік ортаға сай жаңа мазмұнмен толығып отырады. Сондықтан мотив – көркем шығармадағы оқиғалардың дамуын ұйымдастыратын, жанр табиғатын, дәуір ерекшелігін және халық дүниетанымын танытатын маңызды поэтикалық категория. Осы тұрғыдан қазақ эпостарындағы жар іздеу, үйлену мотиві де дәстүр мен жаңашылдықты сабақтастыра отырып, ұлттық құндылықтар мен тарихи сананың көркем бейнесін айқындайды. Демек, мотив – белгілі бір ойды, әрекетті немесе көркемдік мазмұнды айқындайтын негізгі себеп пен тақырыптық өзек. Музыкада мотив шағын әуендік құрылым ретінде танылса, психологияда адамды іс-әрекетке жетелейтін ішкі қозғаушы күш ретінде қарастырылады. Ал әдебиетте мотив – шығармадағы қайталанып отыратын тақырыптық сарын, оқиға желісінің өзегін құрайтын дәстүрлі көркемдік элемент. 
Осыған орай, эпостық шығармалардағы үйлену мотиві – сюжеттік құрылымның маңызды құрамдас бөлігі болып табылатын дәстүрлі тақырыптық сарындардың бірі. Ол кейіпкердің отбасын құруы, жар таңдау, құда түсу, сынақтан өту секілді оқиғалар арқылы көрініс тауып, халықтың дүниетанымы мен әлеуметтік-мәдени құндылықтарын танытады. Эпостағы үйлену мотиві көбіне елдік мүдде, ата-тек жалғастығы, әлеуметтік қатынас және батыр тұлғасының кемелденуімен сабақтас беріледі. Ал қаһармандықпен үйлену мотиві – эпостық жырлардағы үйлену мотивінің күрделенген түрі. Мұнда кейіпкер сүйіктісіне немесе қалыңдығына ерлік көрсету, жауды жеңу, түрлі сыннан өту, батырлық қасиетін дәлелдеу арқылы жетеді. Бұл мотив батырдың батылдығы, ерлік күшімен қатар, ақыл-парасатын, табандылығын, ел қорғаушы ретіндегі тұлғасын айқындайды. Қазақ эпосында бұл мотив әсіресе Алпамыс батыр, Қобыланды батыр, Қамбар батыр, т.б. секілді жырларда кең көрініс береді. Мысалы, батырдың қалыңдыққа жетуі оның батырлық сапасын дәлелдейтін негізгі кезеңдердің бірі ретінде суреттеледі. Осы арқылы халық ұғымындағы идеал тұлға бейнесі жасалып, ерлік пен адалдық, намыс пен тұрақтылық сияқты ұлттық құндылықтар дәріптеледі. Сондықтан қаһармандықпен үйлену мотиві отбасы құру идеясы ғана көрсету емес, батырдың әлеуметтік мәртебесін, рухани кемелдігін және ұлттық дүниетанымдағы ерлік концепциясын танытатын маңызды эпикалық категория болып саналады. Осыған орай, қазақ эпосындағы үйлену мотивтерін төмендегідей жүйелеуге болады:
· Батырдың тотемдік хайуанға үйлену мотиві. Бұл мотивте батырдың жары киелі аң, құс немесе тотемдік сипаттағы бейне түрінде беріледі. Мұндай сюжеттер көне мифологиялық таныммен байланысты болып, адамның табиғатпен тұтастығын көрсетеді.
· Түс көру арқылы жарын табу мотиві. Батыр болашақ жарын түсінде көреді немесе аян арқылы танып, соны іздеуге аттанады. Бұл мотив эпостағы мистикалық және тағдырлық ұғымдарды айқындайды.
· Қызды жеңген батырға тұрмысқа шығу мотиві. Батыр әртүрлі сыннан өтіп, жауды жеңіп немесе күресте басым түсіп қана қалыңдыққа қол жеткізеді. Мұнда қаһармандық пен ерлік негізгі шарт ретінде танылады.
· Батырдың жар іздеп жолға шығу мотиві. Батыр өзіне лайық жар іздеп, ұзақ сапарға шығады. Бұл мотив батырдың инициациялық кезеңімен байланысты болып, оның рухани және батырдың кемелденуін көрсетеді.
· Батырға жар таңдап беру мотиві. Батырдың болашақ жарын әкесі, анасы, бауыры немесе ел ағалары таңдайды. Бұл қазақ қоғамындағы отбасылық дәстүр мен әлеуметтік қатынастарды танытады.
· Батырдың қалыңдығын алып қашу мотиві. Батыр сүйген жарына кедергілер арқылы жетіп, оны алып қашуға мәжбүр болады. Мұнда тартыс, қақтығыс және батырдың табандылығы көрініс табады.
· Өз әйелінің тойына келу мотиві. Батыр ұзақ уақыт хабарсыз кетіп, елге оралғанда әйелінің басқаға ұзатылу тойының үстінен түседі. Бұл мотив драмалық шиеленіс пен батырдың әлеуметтік мәртебесін қалпына келтіру идеясын білдіреді.
· Сырттай ғашық болу мотиві. Батыр қызды көрмей тұрып-ақ оның сұлулығы немесе атағы туралы естіп ғашық болады. Бұл мотив идеал сұлулық пен рухани байланысты танытады.
[bookmark: _Hlk209369341]Аталған мотивтердің негізінде, көне эпостарда қалыптасқан үйлену мотиві өзіне тән тұрақты белгілермен суреттеледі. Қазақтың көне эпосы үлгілері ертегінің өлең өрнегіне түсірілуі нәтижесінде пайда болған жырлар болғандықтан, оларда негізгі рөлді халық прозасының аталған жанры поэтикасының атқаруы заңды құбылыс. Бұл жанрдың ерекшелігі адамзаттың қалыптасу түсініктерінен хабар беретін, мифтік элементтерінен құралған «үш сатылы әлем» деңгейі туралы сюжеттік сарындар жиі кездеседі. Әрине, бұл ұғымдарды саралай отырып, халықтың дүниетанымы мен алғашқы сананың қалыптасуы аңғарылады. Мұндағы «тотемдік бейнеге үйлену» мотиві әлем фольклор үлгілерінде кең тараған сюжеттердің бірі. Мысалы, «Қисса Құламерген» жырындағы Жоямергенің Жыланбек патшалығының еліне тап болуы туралы айтуымызға болады. Сол сияқты, «Керқұла атты Кендебай» сияқты батырлық ертегілерде бас кейіпкердің дәл осындай себеппен бұ дүниеден тыс әлемдерге тап болуы жиі кездеседі. Мысалы, өзінің есімін, амандық-саулығын адамша сұраған, ақырында өзін қанаттарымен сабалаған алты аққудың біреуінің аяғынан жұлып алған алтын кебістің иесін іздеп жорыққа шығып, Керқұласымен айлап жүріп барған жеріндегі ханның Самұрық құс алып кеткен алтын құйрықты құлындарын қайтару үшін  өзінің тұлпарының арқасында аспан әлеміндегі от дариясынан өтіп барып, әуелі Самұрықтың ұясындағы тоғыз алтын құйрықты құлынды табады. Сол кезде Керқұла оған балаларына Самұрықтың азық іздеп кеткен сапарынан оралуына алты күн қалғанын айтып, аман-сау кейін қайтудың жолдарын: «Біз оның қолына түспес үшін алты сағатта алты айлық жол алуымыз керек. Менің үстіме мін де, алтын науаны алдыңа өңгер. Құлындар алтын науадан қалмай, біздің соңымызға ереді де отырады»,– деп баяндап, аман-сау кері оралудың шарты жолда кездесетін үш кедергіні: жеті басты дәуді, ақырған арыстанды, жәдігөй кемпірді жою екенін түсіндіреді [5, 60 б.]. Аталған құбыжықтарды өлтіріп, алтын құйрықты құлындарды иесіне әкеліп табыстағанда, әлгі хан Кендебайға: «Сенің атағың бізге де мәлім еді. Сені алдыртып, құлынымды қоймайтын қара құсқа жұмсамақ едім. Өзім іздеп таба алмаған соң, намысы болса, іздеп келер деп, еліңді шаптырып, батырыңды байлатып алдыртқан едім. Одан кейін де екі жылдай келмедің, содан соң алты қызым сені іздеп барған болатын. Бұл – менің кіші қызымның кебісі. Енді сенің алдыңа қоятын тағы бір шартым бар. Ол мынау: дүниеде жеті басты дәу бар, ақырған арыстан бар, жалмауыз кемпір бар. Осы үшеуін өлтіріп, басын алып кел! Осыны орындасаң, батырыңды босатып беремін, малыңды өзіңе қайтарамын. Кіші қызымды беріп, күйеу етемін»,– дегенде, «Кендебай Керқұла аттың қанжығасындағы қоржынын алып келіп, арыстанның азуын, кемпірдің басын, жеті басты дәудің көздерін ханның алдына төгіп тастайды» [4, 62 б.]. Бұған біздің алдағы талдауларымыз барысында анық көз жеткізуге болады. Ертегі поэтикасына тән белгілердің бірі – біз қазір сөз етіп отырған шығармалардағы сиқырлы көмекшілер. Олардың бірі – Қызыр ата екінің біріне көріне бермейтін, керемет сипаттары мол жан иесі болса, екі туындыда суреттелетін тұлпарлар бізге жақсы мәлім қарапайым жылқылардан көріпкелдігімен, кейіпкерді Самұрық, Аруақ секілді ғажайып тұлғалар ғана бара алатын өзге әлемдерге жеткізе алуымен, ешқандай адамның қолынан келмейтін әрекеттерді жүзеге асыра алатындығымен ерекшеленеді. Оның бас кейіпкерге жасаған қамқорлықтары әлем халықтары фольклорында жиі кездесетін тотемдердің істеріне толығымен сәйкес келеді. Академик В.Я.Пропп құстар, жыландар және жылқылар әлем халықтарының барлығының фольклорында кездесетін тотемдер екенін жан-жақты дәлелдеген. Сондай тотемдердің өкілі болып табылатын Ділдәш пен Қызыр бабаның қолдауымен Жоямергеннің Күнсұлуға үйленуін жер бетінде өмір сүретін батырдың қаһармандығы арқасында о дүниенің аруын өзіне жар етуі санатына жатқызған жөн. Ондай қорытынды жасауға ең алдымен Күнсұлудың терең судың астында өмір сүруі және оның отандастарының кейде жыланға, кейде адамға айналып құбыла алатын зооантропологиялық сипаттары негіз береді. Бұндай зооантропологиялық сипаттағы жан иелерімен Жалмауыздан қашып бара жатқанда жердің астына түсіп кеткен Төстік, Жартытөстік секілді ертегі кейіпкерлері де кездеседі. Мысалы, «Ер Төстік» ертегісінде ойылып кеткен жердің астына иесімен бірге түскен Шалқұйрық Төстікке алда болатын жағдайларды: «Біз енді жер астына түстік, бізге бұдан былай жер астының елі жолығады. Біраз жүрген соң Жылан Бапы ханның ордасына келеміз. Жылан Бапы ханның ордасына келгенімізде, мені алысқа қойып, өзің ордаға кіресің. Ордаға кіргенде, есіңде болсын: үйге кіргеніңде, екі босағадан екі қара шұбар жылан ысылдап тұра келеді, олардан сескенуші болма, олар – Жылан Бапы ханның есігін күзеткен құлдары. Төр алдына бара бергеніңде, екі сұр жылан ысылдап келеді де, екеуі екі жеңіңнен кіреді, қойныңнан шығады, қойныңа кіреді, қонышыңнан шығады. Бұлар – Жылан Бапы ханның ұлы мен қызы болады. Төрге отыра бергеніңде, дәу екі жылан ысылдап тұра келеді, одан да сескенбе. Бұлар – Жылан Бапы ханның өзі мен әйелі. Егер де бұлардан сескенсең, сені «Ер Төстік» демейді, жер асты еліне қадіріміз болмайды, жер үстіне жол тауып шыға алмай қаламыз»,– деп, алдын ала болжап айтады [5, 21-22 б.] 
Төстік өзінен талап етілген басты шарттарды мүлтіксіз орындап, өзінің шын мәнінде жүрек жұтқан батыр екенін дәлелдеген соң екі үлкен сары жыланның бірі үлкен кісіге, екіншісі оның бәйбішесіне, екі әдемі жыланның бірі әдемі жігітке, екіншісі сұлу қызға, босағадағы екі қара жылан қара құлдарға айналып кетеді де, батырға айрықша құрмет көрсетіп, елдерінде ұзақ уақыт қонақ қылып, өздері құда түскен Темір ханның өздеріне қыздарын келіндікке бермей қойғанын білдіріп, сол жөнінде бас кейіпкерден көмек сұрайды. Төстіктің бұл тапсырманы орындауына оған Шалқұйрықпен қоса Таусоғар, Көлтауысар, Желаяқ, Тыңшы, Ұры секілді ғажайып қасиетке ие сиқырлы көмекшілерінің қолдауы мүмкіндік береді [5, 22-30 б.]. Жылан Бапы өзінің өтінішін ойдағыдай орындаған Төстікке өзінің «қызын беріп және қаншама жолдас қосып беріп, жер үстіне шығатын есікке  шығарып салып, қош айтысып қала береді» [5, 31 б.]. «Ер Төстік» ертегісінде кейіпкердің жер астына түсіп кетуінің өзі оның өлілердің мекеніне тап болғанынан хабар берсе, ондағы бірде жылан, бірде адам бола алатын жан иелері ежелгі дәуір адамдарының адамның қайтыс болғаннан кейінгі өмірі туралы түсініктерін аңдатады. В.Я.Пропп өзінің қиял-ғажайып ертегілердің тарихи негіздері туралы монографиясында дамудың төменгі сатысында өмір сүретін халықтардың өмір салты мен дүниетанымын зерттеген этнолог ғалымдардың бірінің алғашқы қауымдық құрылыс адамдарының о дүниеде өмір сүретін жан иелерінің кейпі туралы түсінігі туралы келтірген мағлұматтары орыс ертегілеріндегі соған ұқсас сарындармен сәйкес келетінін: «Ол патшалық кейде адамдардың емес, жануарлар патшалығы ретінде бейнеленеді... «Ол жіпке ілесіп соңынан ұзақ жүрді, көп жылдар өтті, сөйтіп адам жаны жоқ, құс та, аң да жоқ, тек қана қаптаған жыландар бір жерге келіп кірді. Ол – жыландар патшалығы еді” [6, 191 б.]. Аф. ертегісінде былай делінеді: “Василий-царевич атқа мініп, ұзақ па, қысқа ма, әйтеуір, жер асып жердің шетіне, отызыншы патшалыққа жол тартты: арыстан патшалығына келіп жетті”. Мұнда арыстан-патша өмір сүреді... Бұдан кейін қаһарман тағы да жыландар және қарғалар патшалығына тап болады. Патшалықтың мұндай жануарлық сипаты онда қалалардың да, сарайлардың да, бақтардың да болуын жоққа шығармайды. “Ол патшалықта жыландар мен жорғалаушылар ғана өмір сүрді. Қаланың айналасын алып үлкен жылан сақинаша оралып жатқан, басы мен құйрығы түйісіп тұрған еді» [6, 178 б.] – деп көрсеткен. 
Ғалым қиял-ғажайып ертегілерінде халықтың о дүниелік әлем туралы түсініктері қалайша бейнеленгеніне былайша тоқталады: «Қаһарман тап болаған патшалық әке үйінен өтпейтін қалың орман мен теңіздің үстінде жылан жасырынып жатқан көпірі бар отты өзенмен немесе қаһарман құлап түсетін не төмен түсіп баратын терең құзбен бөлінген. Бұл – «алыс» немесе «өзге» не «болмаған» мекен. Онда өркөкірек әрі билікшіл ханша үстемдік етеді, онда жылан мекендейді... Кейде бұл патшалық жер астында орналасады... Мұнда нақты жер асты сипаты жоқ. Әдетте онда мүлде қараңғы болмайды, ол жақтағы жер де дәл осы жердегідей... Ал басқа жағынан, ол тау үстінде де жатуы мүмкін... Ақырында, ол су астында да орналасуы мүмкін      [6, 281-282 б.]. Қазақтың көне эпосы үлгілерінде батырдың болашақ жарына қол жеткізу жолында көрген қиындықтары Сібірде өмір сүретін түркі-монғол халықтарының архаикалық эпостарындағы бас кейіпкерлерінің осындай мақсаттағы сапарларында басынан кешірген оқиғаларына өте ұқсас. Бұл туралы академик Е.М.Мелетинский өзінің эпостың ежелгі түрлері мен архаикалық ескерткіштері туралы монографиясының Сібірдегі түркі-монғол халықтарының қаһармандық поэмаларына арналған тарауында: «Батырдың жиі (міндетті түрде емес) таласушылармен жарыс ойындары түріндегі неке сынақтарынан өтуге мәжбүр болады (қалыңдықпен әлдеқайда сирек) немесе, біз атап өткендей, қайын атаның ертегідегі «қиын тапсырмаларын» орындау түрінде, «сынақ мерзімін» имитациялайтын неке рәсімінің ерекшеліктерін көрсетеді. Той жарыстарына әдетте садақ ату, күрес және ат жарысы кіреді. Әрбір «қиын сынақтарға» әртүрлі «тапсырмалар» жатады»,– деп жазған болатын [7, 236 б.]. Е.М.Мелетинскийдің орынды түрде ескерткеніндей, бұндай сюжеттік сарындардың бір туындыда түгелімен кездесуі міндетті емес. Бұған біз зерттеу жұмысымыздың барысындағы шолулар арқылы да көз жеткіздік. «The three-stage world and the embodiment of the first wedding motive in the poem "Qissa Qulamergen"» [8, 142-150 б.] атты мақалада келтірген мазмұндауымыздағы Жыланбек хан Жоямергеннің су астына әлеміне түсуіне өзі себепші болғаны туралы сөздерінен су асты билеушісінің өз қолынан келмеген қиын шаруаны қызын беруге уәде ету арқылы батырға орындатып алуды көздегенін аңғарамыз. Ал, оның ордасына кірген сәтте Жоямерген бастан кешірген қорқынышты жағдайлар хан мен оның жақындарының батыр туралы өздері естіген әңгімелердің шындыққа қаншалықты сәйкес келетінін сынау үшін жасаған әрекеттері айтылады. Фольклортанушы ғалымдар жүргізген зерттеулердің қорытындылары шығарма кейіпкері үйлену үшін жасаған сапарында басынан кешірген қиындықтарды оның қайын жұрты болашақ күйеу баланы кәмелеттік сынақтан өткізу үшін ұйымдастыратынын білдіреді. Әдетте бұндай үдерістер барысында қызына жар болуды қалаған адамға айрықша қаскөйлігімен ерекшеленетін болашақ қайын атаны бұндай жағдайларға итермелеген салт-дәстүрлердің мәнісі туралы В.Я.Пропп: «Әкенің күйеу жігітті сынау себебі? Бұл сынақтың мәні неде? – деген сұрақтар туындайды. Боас материалдарынан біз жігіттерді инициациялауға ақысын олардың әкелері емес, қалыңдықтың әкесі төлейтіні және күйеу жігіт әйелінің руына кіретіні туралы білеміз» [6, 317 б.], – деп жазып әскери демократия үстемдік құрған алғашқы қауымдық құрылыс кезінде өз қауымына кіргелі отырған адамның күш-қайратын тексеруге айрықша көңіл бөлінгеніне: «Неке алдында күйеу жігіттің білімі мен қабілеттеріне жауапты адамдар – қалыңдық жақтан әкесінің көзінше екінші инициация рәсімі (обжигание, проглатывание и извергание в несколько деформированном виде) орындалады. Күйеу жігіт дәстүрлі мимикалық формалар арқылы осы сынақтың барлық аспектілерінде өзінің төзімділігін көрсетеді, ол оттан өткенін және оған сезімтал емес екенін дәлелдейді»,– деп тоқталған [6, 317 б.]. 
Адамзат тарихының бастапқы кезеңдерінде орын алған осындай некелік жоралғыларды бейнелейтін фолькорлық сарындар халық жадында ғасырлар бойы сақталып келді. Бұндай салт-дәстүрлер келмеске кеткен бергі дәуірде тұлғаларының қаһармандықпен үйленуін суреттейтін классикалық батырлар жырлары, лиро-эпос, тіпті кенже эпос үлгілерінде көрініс беретінін біз алдағы талдауларымызда типологиялық ерекшеліктерін ашып көрсетуге ұмтыламыз. Ол туындылардың барлығында бірдей қаһарманның жарына қол жеткізу жолында барлық күш-жігерін жұмсауына тура келеді. Осындай арпалыс кезінде қалыңдық көрсеткен мінез-құлыққа орай В.Я. Пропп қаһармандардың болашақ жарларын екі  типке бөлген. Эпос үлгілерінің барлығында дерлік қаһарманның қалыңдығы билеушінің (патшаның және т.с.с.) қыздары болғандықтан, өз еңбегіндегі оларды сипаттайтын тарауды ғалым «патшайымның екі типі» («два типа царевны») деп атап, олардың басты ерекшеліктеріне: «Біріншіден, қалыңдықтың адалдығы: ол өзіне тиесілі жарын күтеді, қолын сұрағандардың бәріне бас тартады. Екінші жағынан, ол – айлакер, кекшіл әрі жауыз жаратылыс: ол әрдайым күйеу жігітін өлтіруге, суға батыруға, мүгедек етуге, тонауға дайын, ал оны иеленуге жеткен немесе жетуге таяған қаһарманның басты міндеті – оны қолға үйрету»,– деп тоқталған [6, 298 б.]. Елдікті сақтап қалудың бірден-бір жолы халықтың жауынгерлік қуаты болып табылатын қатал дәуірлер тудырған бойжеткендердің типі туралы осы еңбекте: «Кейде ханша батыр қыз, жауынгер ретінде бейнеленеді: ол садақ ату мен жүгіруге шебер, атқа мініп шабады, ал күйеу жігітке деген қаһарманмен ашық бәсеке қабылдайды»,– деп жазылған [6, 298 б.]. Бұндай рулардың шындығында өмірде болғанын амозонкалар туралы жазба деректер мен археологиялық айғақтар байқатады. Бұндай өмір шындығы әлем эпосының үлгілерінде, соның ішінде қазақ жырларында да кеңінен бейнеленген. Соның бір көрінісі «Қорқыт ата кітабындағы» бір-бірлеріне бесікте жатқан кезде айттырылып қойған Бамсы Бейрек пен Бану Шешектің жұбай ретінде қосылуынан бұрын күш сынасу болып табылса, болашақ күйеуінің әлқуатын тексеруге қалыңдықтың да аса мүдделі екенін Жоямерген туралы жырдағы Күнсұлу, «Дариға қыз» жырындағы Дариға мен Әли батырдың әрекеттерінен аңғарамыз.
Ал, В.Я. Пропп еңбегінде атап өтілген патшайымдардың алғашқы типіне қазақ ертегілері мен жырларында бейнеленетін Күнікей қызды жатқызуға болады.  Бас кейіпкердің Күн астындағы Күнікей қызға үйлену оқиғасы Дотан батыр туралы жырда және «Күн астындағы Күнікей қыз» атты ертегіде суреттелуінде бұл туындылардың жанрларына байланысты бірқатар айырмашылықтар кездеседі. Зертеушілер біз атаған туындылардың алғашқысының поэтикалық нұсқасын көне эпостың, прозалық нұсқасын батырлық ертегінің үлгілері ретінде қарастырады, ал, соңғы көрсетілген шығарманы қиял-ғажайып ертегіге жатқызады. 
Қиял-ғажайып ертегінің ең басты белгілерінің біріне академик С.Қасқабасов: «Қиял-ғажайып ертегілерде басты кейіпкер ретінде кейде жетім бала, тазша, жазықсыз қуғын көрген әйел сияқты тағы басқа әлеуметтік теңсіздіктің құрбандары бейнеленеді. Олар өзінің шығу тегі жағынан әр заманға, әр қоғамға жатады, бірақ ертегі оларды өзінше, халықтың нашарды қолдайтын дәстүріне сәйкес етіп бейнелейді де, қиялға ерік беріп, ең соңында ондай кейіпкерлер дұшпандарын жеңеді, ойлаған мақсаттарына жетеді, тіпті хан тағына отырады. [9, 11 б.]
Әлбетте, мұнда халықтың әділетті де бақытты өмір туралы арманы көрініс береді. Осындай тіршілікті аңсаған ертекші халық өз қаһарманын дәріптеп, оған мақсатына жетуі үшін алуан-алуан көмекші береді» [10, 11 б.],– деп тоқталған. 
«Күн астындағы Күнікей қыз» ертегісінің: «Бұрынғы өткен заманда бір жесір кемпір болыпты. Бұл кемпірдің, перзент дегенде,  жалғыз баласы болыпты, мал дегенде, он шақты ешкісі болыпты. Бала ешкілерін бағып жүреді»,-– деп басталуынан [10, 123 б.] бұл туындының бас кейіпкерінің жоғарыдағы сипаттамаға сай келетінін аңғару қиын емес. Туындыда оның ханға сыйлық жасаймын деп әділетсіздікке тап болуына орай оны да әлеуметтік теңсіздіктің құрбандары санатына жатқызуға әбден болады. Хан өзіне жасаған сыйлығы үшін баланы жарылқаудың орнына оны бас уәзірінің азғыруы бойынша орындалуы мүмкін еместей көрінетін тапсырмаларды орындауға жұмсап отырады. Бірақ бала қиял-ғажайып көмекшілердің арқасында бұл тапсырмалардың барлығын табысты түрде орындайды. Бұл әлем халықтарының барлық қиял-ғажайып ертегілеріне ортақ типологиялық ерекшелік екенін В.Я.Пропптың қиял-ғажайып ертегі жанрындағы кейіпкердің мұратына жету жолын: «Оның көмекшісі мен тілектері – «қызмет емес, жай ғана қызмет көрсету». Одан кейін қаһарман пассив рөл атқарады. Барлық істі оның орнына көмекшісі атқаруы немесе ол сиқырлы құралдың көмегімен әрекет етеді. Көмекші оны алыс өлкелерге жеткізеді, ханшайымды алып қашып, тапсырмаларын орындайды, жыланды немесе жау әскерін жеңіп, оны қудалаудан құтқарып қалады. Соған қарамастан, ол қаһарман болып қала береді. Көмекші – оның күші мен қабілетінің көрінісі»,– деп  көрсеткенінен аңғаруға болады [6, 166 б.].
Ал, С.Қасқабасов батырлық ертегі жанрының қиял-ғажайып ертегіден айырмашылығын: «Батырлық ертегі – өзінің стадиялық тегі жағынан қиял-ғажайып ертегі мен қаһармандық эпос аралығындағы жанр, ол осы екеуінің де жанрлық белгілерін бойына сіңірген. Түптеп келгенде, батырлық ертегінің бір бастауы көне миф пен хикая, ал, екінші көзі – қиял-ғажайып ертегі. Соған қарамастан, ол өз бетінше, өз жолымен қалыптасып, дамыған. Батырлық ертегіде жеке адамның рулық ұжымнан дараланып шыға бастағаны және ол өзін жеке адам ретінде сезіне бастағаны көрініс тапқан. Табиғатқа толық тәуелді «әйтеуір, бір адамнан» басқа, керемет күш пен қасиеттердің иесі – алып батыр тұлғасы пайда болады. Ол – алып батыр ғана емес, небір сиқыр сырларды білетін ерекше адам, сол себепті ол өзінің іс-әрекеттерінде керемет көмекшілерге емес, қара басының қасиетіне, білегінің күшіне сенеді. Егер қиял-ғажайып ертегіде бас кейіпкермен бірге керемет көмекшілер мақталса, мұнда елден асқан батыр мадақталады, оның күші мен қимылы, ерлігі әсірелене баяндалады»,– деп, ашып көрсеткен [3, 204 б.].
Зерттеушілер батырлық ертегілердің өлең өлшеміне түсу жолымен архаикалық эпос үлгілері пайда болғанын анықтағаны белгілі. Сондай ой қорытындыларының дұрыс екенін біз қарастырғалы отырған «Қисса Дотан Құбақанбайұлы» атты жырдың соңындағы:
«Басында ертегі еді мұның өзі,
Осындай қып біреудің айтқан сөзі.
Қисса қып шығаруға лайық көріп,
Жүсіпбектің бұл да бір салған ізі»,– деген шумақ та айғақтайды [11, 185 б.].
[bookmark: _Hlk209370489]Фольклортанушы-ғалым Р.Бердібай осындай жолмен пайда болған «Құламерген-Жоямерген», «Мұңлық-Зарлық», «Дотан батыр», «Құбығұл» сияқты төрт жырды көне эпос жанрына жатқызуына  олардың бойында ертегі поэтикасына тән белгілердің көптеп кездесетіні негіз болғаны даусыз. Бұл туындыларды Р.С.Липец классикалық қаһармандық эпос үлгілеріне қойылатын ең басты талапқа толық жауап бере алмайды. Оның ең басты дәлелі – бас кейіпкердің керек кезінде ғажайып сипаттағы көмекшілердің көмегінен бас тартпайтындығы. Дегенмен, батырлық ертегілер мен көне эпос үлгілерінде шығармаға арқау болған коллизияны тек көмекшілер ғана шеше алмайды. Оны біз жоғарыда Жыланбек патша елінде болған оқиғаларға тоқталу барысында байқадық. Су астының аталған билеушісі Жоямергенге тапсырма берместен бұрын оның өзіне қажет шаруаны атқара алатын батыр екеніне көз жеткізуі тиіс еді. Сол мақсатпен ол өзі бастап, қарамағындағылар және балалары болып кейіпкердің іші, сыртын өздерінің тәсілдермен барлағанда, Жоямерген солардың сынына төтеп беру арқылы өзін де, тұлпарын да аман сақтай біледі. Ал, Жыланбектің тапсырмасын орындауға уәде беріп, ұлық дарияның бойына келгенде, Ділдәш ат адамша сөйлеп, су түбіндегі қазанды иесінің ала алмайтыны, сондықтан оны әкелуге өзі баратынын айтып, дегенмен, оның бұл шаруаны табысты орындауы және аман-есен иесінің табандылығына тәуелді екенін ескертеді. Өзіне жүктелген осындай міндетті бес күн бойы мүлтіксіз орындаған Жоямерген алтыншы күні су төбесінен асқанда, табаны қимылдап кеткенде, осыған байланысты Ділдәш аттың өлгенін көріп, алты күн бойы зарланып, Аллаға жалынған соң [11, 116-117 б.] тұлпары қайта тіріледі. Ділдәш өзінің о дүниенің қызығын қимай, кері қайтқысы келмей тұрғанда, Қызыр бабаның өзін иесінің күтіп тұрғанын айтып, бұ дүниеге оралуына ықпал жасағанын Жоямергенге айтады [11, 118 б.].
«Күн астындағы Күнікей қыз» ертегісінде баланы оны алып келуге жұмсаудың басты себебі оның ешқандай тапсырмадан бас тарта алмайтындай шарасыз бейшара екендігі болса, Дотан батырдың аталған аруды алып келу үшін сапарға шығуына оның теңдессіз батырлығы себеп болады. Дегенмен, бұл туындының жырға айналған үлгісі мен прозалық нұсқасында оның жар іздеуге аттану себебі әр қилы баяндалады. «Қисса  Дотан Құбақанбайұғлы» атты жырда Құбақанбайдың сексен баласы тоғай ішінде ұйықтап жатқанда олардың жетпіс тоғызын Жалмауыз кемпір жұтып, енді Дотанды жұтуға оқталған кезде болған оқиғаны жыршы:
«Баланы ұйықтап жатқан көрді сонда,
Қайран боп нұсқасына тұрды сонда.
Жұтайын деп баланы келгенінде,
Тай теуіп жалмауызды қалды сонда.
Ол тайдың кемпір көрді қасиетін,
Шалдың Дотан ұғыпты өсиетін.
Тай тепкен соң Жалмауыз кейін тұрды,
Көрсеті ол кемпірге көп қайратын»,– деп суреттеген [11, 124-125 б.].
Екінші шумақтың екінші тармағы балалары қатерлі сапарға шығарда Құбақанбайдың кенжесі Дотанға қулықтан туған қара көк тайды бекер мінгізбегенін түсіндіріп тұр. Жырды оқи отырып тайдың сапардың соңына қарай ересек тұлпарға айналуының куәсі боламыз. Осыған байланысты, А.Көшекованың: «Эпостарда жаман тай әп-сәтте келісті бесті дөненге, тұлпарға айнала салады. Ал, архаикалық мотивтері барынша мол сақталған сібірдің түркі-моңғол халықтарының эпостарында ат аяқ астынан кез келген жанды не жансыз затқа айнала салады» [12, 178 б.], - дейді. 
Тайдың тұлпарға тән қасиетін, ұйқыдағы баланың батырға лайық нұсқасын ұйқыдан оянған Дотанмен келіссөз жүргізуге кіріседі: 
«Шырағым, сөз айтайын саған,– дейді.–
Қызмет қып бересіз маған,– дейді.–
Жолдасыңның бәрін де мен тастайын,
Қызмет қылсаң, болайын анаң,– дейді» [13,125 б.].
Бірге туғандарын бұл өмірге қайтарудың кемпірдің айтқанын істеуден басқа амалы жоқ екенін түсінген Дотан Жалмауыздың айтқанын істеуге уәде бергенде, кемпір Құбақанбайдың барлық баласын қайтадан аман-есен құсып, Дотанға Шынтемір ханның Күнікей атты қызын өзінің баласына алып келіп беруді тапсырады, тапсырманы орындап болғанша баланың бауырлары өзінде кепілдікте болатынын білдіреді.
Ал, «Тотан батыр» атты прозалық мәтінде Күнікей әдетте көптеген жырлар мен ертегілерде бас кейіпкердің тағдырына жазылған жары ретінде бейнеленетін арулардың бірі екені байқалады. Оны бұл ертегінің: «Ерте, ерте, ертеде Құбахан деген хан екен, малының саны жоқ екен. Хандығының көлемі жеті айшылық жол екен. Құбахан жалғыз ұл көреді, ұлының атын Тотан қояды. Ұл туғанда бір биесі қоса құлындапты. Ол құлынды ұлына арнапты. Құбахан бір күні түс көреді. Түсінде: «Тұр! Тотанның қайнына баратын кезі жетті. Еліңді жи, тойыңды жаса! Барса, жолдас ерт, бармаса, өзін жібер. Оның қайнының аты – Шынтемір хан, жарының аты – Күнікей. Күнікей – Шынтемір ханның жалғыз қызы. Жолы – жеті айшылық жол, аты, қару-жарағы сай болсын!»– дейді» [10, 138 б.], – деп басталуы айқын ұқтырады.
Жер бетіндегі халықтардың барлығы түс көруді тегін құбылыс емес, тылсым күштердің жіберген аяны деп білгенін олардың фольклорлық мұраларынан айқын аңғарылатыны белгілі. Оның үстіне фольклорлық мәтінде баяндалған түстердің шын өмірде жүзеге аспай қоймайтыны да әлем елдері халық ауыз әдебиеті үлгілеріне ортақ типологиялық мотив болып табылады. Соның ішінде қазақ фольклоры нұсқаларындағы түс арқылы берілген хабар, түптеп келгенде ғайыптан келген аян болып табылады. Күнікейдің шын мәнінде Дотанның пешенесіне жазылған жар екені жырда аталған сұлудың өзін іздеп жол шегіп келе жатқан Дотанды түсінде көріп, ғашық болуы да [11, 138-142 б.] аңғартады.
Жалмауыз кемпір Дотан туралы шығармалардың жыр түріндегі нұсқасымен қатар прозалық мәтінінде де кездеседі. Соңғысында әкесі көрген түске орай сауыт-сайманын, бес қаруын, тұлпарын сайлап  алып сапарға шыққан Дотан жолда жоғарыда аталған құбыжықтың мекеніне тап болады. Жалмауыздың адам баласы жеңуі аса қиын жан иесі екені бұл шығармада да сездіріледі. Оны осы ертегінің: «Үйдің ішінен бір жалмауыз кемпір шығады. Жөн сұраған Дотанға: «Аттан түс, сені жеймін, бұл жолмен ешбір адам баласы жүруге тиіс емес!»– деп кәрленеді. Тотан: «Мен жаспын, үйленейін, қызық көрейін, қайтарда Күнікейді саған әкеп берейін. Мені жіберіңіз»,– деп жалынады. Кемпір Тотанның тілегін қабыл алып, дұрыс жолға сілтеп қоя береді»,– деген үзіндісі  [11, 256 б.] айқын аңдатады.  
 Жырда Дотанның Күнікейдің еліне дейін жүретіні туындының ертегілік вариантындағыдан он есе ұзақ. Жалмауыз кемпір Дотанның сапары өте ұзақ болатынын: «Жеті жылда жетерсің, тынбай жүрсең»,– деп аңдатады  [11, 127 б.]. Оның іздеп бара жатқан жары о дүниенің тұрғыны екені халық прозасының үлгісі болып табылатын «Күн астындағы Күнікей қыз» атты ертегінің атауынан да, аталған ару тұрған жердің: «Күн астындағы Күнікей қыз От тауының ар жағында тұратын бір ханның қызы екен»,– деп суреттелуінен де [10, 128 б..] аңғарылады. Біз жоғарыда келтірген мысалымызда су асты патшасының қызы да Күнсұлу деп аталатынын аңғардық. В.Я.Пропп орыс қиял-ғажайып ертегілеріндегі үш тоғызыншы патшалық, яғни, о дүние халық қиялындағы тағы да бір көрінісіне: «Күнмен байланысы. Бұның «болмаған мекен» одан әрі мұқият қарастыра түссек, оның күнмен белгілі бір байланысы бар екенін байқаймыз. Мәселен, бір мәтінде қаһарманға «алыс жердің ар жағындағы патшалықта, күн астындағы мемлекетте өсетін» алтын қарағайдың бұтағын әкелу тапсырылғаны айтылады» [14, 356 б]. «Бұл патшалық аспан әлемі, күн орналасқан жерде болады»,– деп ашып көрсетеді [6,  283 б.]. Ғалым бұл сипаттамасына: «Бұл патшалық көкжиекпен байланысты... Кейбір мәтіндерде бұл мекеннің көкжиектегі орны мүлде анық айтылған... Бұл аспанмен байланысты найзағайдың күркіреуі мен күннің сәулесі аталған жағдайлар одан да айқынырақ көрінеді... Алтын нұрға боялғанның бәрі осылайша өзге патшалыққа тиесілі екенін аңғартады. Алтын түс – өзге патшалықтың мөрі»,– деп, анықтық кіргізген [6, 284 б.].
Күнікейдің әкесі Шынтемір ханның мекені де жердің ақырғы шегінде орналасқанын жыршы: «Күнбатыс уалаятқа патша болған»,– деп аңдатады [11, 138 б.]. Сол жерге беттеп бара  жатқан жолында Дотан батыр өзіне ғажайып сипаттты Тыңдаушы, Мерген, Желаяқ, Көзбайлаушы, Таусал-мақтағыш атты кереметті қасиеттері бар серіктерді кезіктіреді.  Бұндай ғажайып көмекшілер «Күн астындағы Күнікей қыз» ертегісінің бас кейіпкеріне тиісті қызметтерін атқарады. Олардың әлсіз балаға көмектесуі, тылсым күштердің әділетсіздікті жоюға ұмтылысымен түсіндірілсе, Дотан туралы жырда олар қаһарманға еріккендіктен ереді. Мысалы, Таусалмақтағыштың оған қосылуының себебін жыршы: «Бұлар жөнін айтқан соң: «Сіздерменен Шынтемір ханға мен де барып, қызық көріп келейін»,– деп, тау салмақтаған дию бірге жүрді»,– деп түсіндірген. Дотанның аталған серіктерінің  өзгелері де кейіпкердің жөнін білген соң осындай ойға беріледі.
Кейіпкерлердің көмекшілері «Ер Төстік» ертегісінде де суреттелетіні, олардың әрқайсысы бас кейіпкерге кездескенде, өздері жердің үстіндегі Төстіктің жер асты патшалығына келгенін естіп, батырды әдейі күтіп жүргенін айтуы, біздің ойымызша, халық ауыз әдебиетіндегі кейіпкерді дәріптеу поэтикасы талаптарына толықтай жауап береді. Жыланбек, Бапы хандар мен олардың елдерінің өзге адамдарының батырлардың даңқына істеген іс-әрекеттері де бізді осындай қорытындыға жетеледі. «Ер Төстік» ертегісіндегі алыптардың жауаптары батырдың орасан зор күш-қайраты оған табиғаттың барлық құбылыстары қызмет етуге мәжбүр болғанын білдіреді. 
Таусалмақтағыштың (Таусоғардың немесе Дәудің) орыс ертегісіндегі Горыня (немесе Вертигор, немесе Гориныч) деп аталатын сыңары жөнінде  В.Я.Пропп: «Это – дух гор»,– деп жазып [6, 183 б.], табиғаттың әртүрлі құбылыстарының иесі бар деген түсінік өзге халықтарда да кездесетініне: «Штернбергтің дерегіне сәйкес, гиляктар ру мүшелерін теңіздің иесі деп “тол нивух”, яғни теңіз адамы деп атайды, ал тау иесін – “наль нивух”, яғни тау адамы деп атайды. Осындай “тау адамы” немесе “тау иесінің бірі” – біздің ертегідегі Горинич»,– деп тоқталған [6, 183 б.].
Таусалмақтағыш секілді Дотан мен Төстіктің ғажайып серіктерін де ежелгі дүние адамдары табиғаттағы әртүрлі құбылыстардың иелері деп ойлағанға ұқсайды. Бұл көмекшілердің әрқайсысы тиісті кезінде Дотанға көмектесіп отырады. Дегенмен, Күнікейді алу үшін бас кейіпкердің өзі де жауынгерлік қабілеттерін жұмсауына тура келеді. Дотаннан бұрын Күнікейдің еліне қалмақтың Жазира атты ханы он мың қолымен келіп, Шынтемірдің шаһарын қамап, өзіне Күнікейді әйелдікке беруді талап еткен көрінеді. Одан қорыққан Шынтемір мен қарамағындағылар Күнікейді беруге уәде қылған соң ғана Жазира кері қайтыпты. Сол жағдайды Дотанға: «Жазираны өлтірсең, қызды аласың»,– дейді. Содан кейін жалғыз өзі жорыққа аттанған Дотан Жазираның өзін жекпе-жекте өлтіріп, әскерін де талқандайды.
Байқап отырғанымыздай, бұл туындыда бас кейіпкер таптық қоғамға дейінгі алғашқы қауымдық құрылыс дәуірінде пайда болған Жалмауыз секілді мифологиялық құбыжықпен қатар бергі дәуірдегі нақты тарихи жау болып табылатын қалмақтармен де күрес жүргізеді. Дегенмен, Шынтемір хан бастапқы уәдесінен тайып, қалмақтарды жеңіп келген Дотаннан 100 байтал тауып беруді, бәйгеге ат қосуды, күрес, жаяу жарыс, жамбы ату тәрізді сынақтарға қатысуды талап етеді. Бұл талаптың алғашқысын Дотанның өзі орындайды, оның тұлпары үш жүз аттан озып келеді, өзге бәсекелерде серіктері жеңіске жетеді. Ең соңында елінің адамдары ұйықтап жатқан Күнікейді Дотан таба алмайтын жаққа апарып тықпақшы болғанда, оны Тыңлаушы естіп, біліп, жолдастарына айтқанда, Көзбайлаушы ханның адамдарына білдірмей қызды ұрлап алып келеді.
Халық қиялы мифологиялық құбыжықтарды адам баласының оларға шамасы жетпейтіндей сипатқа ие еткенін академик Р.Бердібай: «Бір  ғажабы: Қасым патшаның жіберген  үш жүз палуанын қырып-жойып жеңген Құламерген әлгі мыстан кемпірден қорқады.  Бұл арада да көне ұштығы анық. Мыстан кемпір  айласының шегі жоқ, жауыз күш иесі сипатында көрінуі ертедегі адамдардың белгісіз күштерден қорыққандығының анық елесі секілденеді» [15, 68 б.]  Осы ой қорытындысының Күнікейді алу үшін Жазира хан мен елін жеңіп, ата-анасына келінін алып келген соң әкесінің: «Қыз тауып, ағаларыңды үйлендір»,– деген тапсырмасы отыз тоғыз ағасын ертіп, өзге бір жұртқа келгенде, бұлар құдандалы болайын деп жатқан елді жүз мың әскерімен келіп шауып кеткен қалмақтың Қалдан ханын жеңген Дотанға да қатысы бар.  Күнікейді алып келе жатқан сапарында бұрын бауырларын Жалмауызға кепілдікке қалдырған тұста бас кейіпкер: «Кемпірге қандай хайла қыламыз?!»– деп жаман сасқанда, Желаяқ, Таусалмақтағыш және мерген бірлесе жасаған айлалы әрекеттерінің арқасында Жалмауызды өлтіреді.
«Хикаят рисала «Мұңлық, Зарлық» жырында да мыстан кемпірдің айламенен өзін өлтіру үшін Күлмес ханның еліне жұмсаған қатерлі сапардың соңында Зарлық батыр аталған ханның қызына үйленеді. Әуелі тоқсан күн бойы жаяу жүріп аталған ханның еліне жеткен бас кейіпкер өзіне жабылған қалмақтың қалың әскерін қару-жарақсыз тек жалаңаш қолымен қырғынға ұшыратқан соң Күлмес хан: «Барыңыздар, сол күнгі баланы тауып алып келіңіз, жалғыз қызым Құралайды беремін, сүйтіп көңілін ауламасам,  елімді ойран қылар»,– деуге мәжбүр болады. Бірақ ханның қызын Зарлыққа бермек болғанын естіген Қарадәу атты құбыжық Құралайды алып қашады. Оның алыптығын жыршы:
«Келе жатқан Зарлық хан
Ойнақтап тұрған алдында 
Бір биік тауды көреді.
Әлқисса, Зарлық ойлады: Бұл жақтың тауы көшіп жүреді екен, бір таудың астында қалып өлемін бе?» – деп, қараса, бұл тау Қарадәудің үйінің түңдігі екен, дәу демін алса, шошаңдап тұрған», – деп суреттейді [11, 57 б.]. Онымен алысқанда, шамасы келмеген Зарлық Аллаға, пайғамбарларға, әулиелерге мінажат қылғанда Қызыр пайғамбар балаға медет қылып, жүз ердің күшін пайда қылады. Ғайып ерен қырық шілтен де қолдау көрсетеді. Содан кейін Зарлық дәуді көтеріп алып соғып, астына басып тұрып, құбыжықтың басын кеседі. 
«Құбығұл» жырында бас кейіпкер жеті жасында өзінің пешенесіне жазған жарын іздеген сапарға аттанады. Оған оның түсіне енген бір сұлу қыздың:
«Хан баласы сен едің,
Ханның қызы мен едім,
Сен болдың менің керегім.
Сен мұнда да, мен онда,
Түсіңде аян беремін.
Ғашық болдым, Құбығұл,
Дидарласып, бас қосып,
Бір қосылсам деп едім.
Мен сендікпін, ей, батыр,
Уәдемді беремін»,– деуі себеп болады [13,  205 б.]
Бұл түсін әке-шешесіне айтқанда, әкесі баласын қатерлі сапарға жібергісі келмей: «Түске нанба, шырағым»,– деп, шынын айтпағанымен, қыз қайтадан түсіне кірген соң шешесінен сұрағанда, ол қыз төрт айшылық жердің, бір айшылық көлдің ар жағындағы елдің ханы Әділбайдың қызы Ақбілек екенін айтады. Әке-щешесінің өзі ойға алған сапары қатерлі екенін айтқанына қарамастан, олардың рұқсатын алған соң ат таңдауға кіріскен әкесінің жетпіс тұлпарының алпыс тоғызын жаратпай, ең соңғысына ғана көңілі толып, құрық салғанда ол біраз қарсылық көрсетеді, бірақ баланың тегеурінінен құтыла алмаған соң ол тұлпар адамша сөйлеп:
«Адастың батыр, сен,– деді.–
Мұнша адасқан нең?– деді.–
Қанша тұлпар көп еді.
Қартайып қалған тұлпармын,
Бүгінде бәсім кем»,– деді» [13, 215-216 б.].
Одан ары қарай ол баланың әкесі – Уәлидің талай жорықтарында сенімді жолдас болғанмен, қырық сегіз жасқа келіп, сары буын болғанын айтқанымен, Құбығұл тек осы тұлпарға ғана сенім артатынын:
«Сені мінсем, құшармын,
Ақбілек сұлу жарымды.
Не қылсаң да, өзің біл,
Мінер атым табылды»,– деп білдіргенде, әлгі құла тұлпар:
«Сүйек-тәнім қыздырдың,
Өзге ат менен кем,– деді.–
Қартайсам да, Құбығұл,
Бір қимылдап көрейін,
Бір қызығым көр»,– дейді».
Қазақтың қаһармандық жырларының барлығында батырдың жорыққа шығуы, оның ішінде жар іздеу сапары, бас кейіпкердің өзіне лайық тұлпар іздеп табуынан басталады. Жыр құрылымының бұл бөлігі жыршылардың аса шабыттанып жырлайтын, өзге айтушылардың ойына келмеген суреттерді тыңдаушылардың назарына ұсынуға ұмтылатындығымен ерекшеленеді. Соның бір дәлелі – біз қазір тоқталып отырған сюжеттік сарын. Ол сол сапарында әуелі жолына бөгет болған жеті басты айдаһарды өлтіреді. Халықтың баяғы замандарда бұндай құбыжықтардың болғанына кәміл сенгенін жыршының:
«Бұрынғыдан мирас сөз,
Осының бәрі рас-ты»,– дегенінен де аңғарылады [13, 228 б.].
Елдің қарасы көрінген уақытта кейіпкердің алдынан тап болған табиғи кедергі жырда:
«Теңгеліктің терең су,
Үш шақырым ені екен,
Ағыны тасты ағызған,
Батырдың сасар жері екен»,– деп суреттелген [13, 229 б.].
Оған не айла қыларын білмей, астындағы атынан ақыл сұрағанда, ол:
«Сары буын болып қалмасам,
Тұяғымды тигізбей 
Өткізейін мен»,– деп уәде беріп, қарғығанда, судың арғы шетіне бір-ақ түседі. Соған орай тұлпары:
«Кәріліктен тандым,– деп,–
Ұятты болып қалдым»,– деп, ұялғаннан басын көтермей жатып қалады.  Батырдың: «Тұр!»– деген тілін алмайды.  Аты тұрмаған соң Құбығұл жылап, тұлпарын тастап кете алмай аялдайды. Түн ортасы кезінде оған бір ақ шалмалы қария келіп, өзі оның тілекші бабасы екенін білдіріп, тұлпардың құйрғынан бір тал қыл жұлып алып, жолға шығу керек екенін айтып:
«Құрым тауып ки,– дейді.–
Әділбайдың ордаға 
Мүсәпір болып бар,– дейді.–
Сапарың болар оң,– дейді,–
Қайырлы болар жол,– дейді,–
Ақбілектің әкесі –
Әділбайдай патшаға,
Шырағым, малай бол,– дейді.–
Шамаң келсе, жақ,– дейді.–
Ақыл-айла тап,– дейді.–
Үй айнала оттайтын,
Түс болғанда тоқтайтын,
Шырағым, қозы бақ».– дейді» [13, 232 б.].
Құбығұл бабасының тілін алып, үстіндегі жақсы киімдері мен тұлпарын соның қарауына қалдырып, жаман киімді қайыршы кейпінде Ақбілектің әкесі Әділбайдың үйіне келіп, соның қозысын бағады. Қалыңдығының немесе әйелінің үйіне осылайша өзін танытпай, қайыршы немесе ғаріп жан ретінде келу сарыны – әлем халықтарына ортақ типологиялық мотив. Бұлардың ішінде сөз өнерін зерттеушілердің зерттеу нысанасына ең көп іліккені – Одиссейдің өз әйелінің тойына өзін танытпай келуі. Қазақ эпосындағы Алпамыстың өз әйелінің тойына диуананың түріне еніп, Қозы Көрпештің Баянның үйіне мал бағатын тазша кейпінде келуі де – қазақ оқырмандарына етене таныс. В.Я.Пропп этнолог ғалымдардың алғашқы қауымдық құрылыс сатысындағы халықтардың қоғам мүшелерін кәмелеттік сынақтан өткізу ғұрыптары жөнінде келтірген деректеріне талдау жасай отырып, фольклордағы осындай мотивтер қаһарманның инициациядан өткенінің белгісі екеніне: «Осы материалдарды ескере отырып, батырдың бетперде киюі, қайыршымен киім алмасуы және т.б. фольклорда жиі кездесетіні басқа әлемде болумен байланысты сыртқы келбетінің өзгеруінің ерекше жағдайы деп айтуға болады»,– деп тоқталған [6, 135 б.].
Алғашқы қауымдық құрылыс дәуірінде кәмелеттік сынақтың жоғарғы құпия қоғамға қабылдану үшін өткізілгені белгілі. Демек, ол сынақтан жұпыны киіммен танылмай келу тектіліктің белгісі болған секілді. Оны осы жырда қайыршы кейпінде келген балаға қозысын бақтыруды ойлаған қалмақтың ханы Әділбайға зайыбының: 
«Келбетіне қарасам,
Келісті туған ер екен.
Сияғына көз салсам,
Айтулы ердің өзі екен.
«Жетіммін»,– деп тұрғаны –
Сені алдаған сөзі екен.
Сымбатына қарасам,
Хан баласы бек екен,
Айла, ақылы көп екен.
Мүсәпір болып ақылмен 
Алдыңа сенің келген-ді.
Жартатпаймын сияғын,
Қиындық бізге төнген-ді»,– ескертуінен [13, 237 б.] де аңғарамыз.
Сонда да болса, қозы бағушы ретінде қабылданған Құбығұлдың текті әулеттен шыққанын Ақбілектің күтушісі болып табылатын қара күң де сезіп, оған оңаша келіп жолығып, шын сырын айтуды өтінеді. Ол өзіне шын сырын айтқан Құбығұлды Ақбілекпен табыстыруға уәде беріп, ханның қызын алдап, Құбығұл ұйықтап жатқан жерге ертіп келеді. Күтпеген жерден көрген жас жігіт келбетінің қызға әсері жырда:
«Алтынменен қаптаған 
Алтын айдар сұлудың
Көзінің жасын алады.
Қыздың түсті назары,
Көңілі әбден ауады.
Сұлу жүзін көргенде,
Ақылдан білек танады»,– деп суреттелген [13, 255 б].
Қара күң Құбығұлды бірінші рет көріп тұрғандай-ақ одан жөн сұрағанда, бас кейіпкер өзінің Ақбілекті түсінде көргенінен бергі болған оқиғалардың барлығын айтып бергенде, Ақбілек:
«Өңім бе, менің түсім бе-ай?!
Түсімде көріп, ғашық боп,
Көріп едім қысымды-ай.
Өңім болса егер де,
Сүйіскен таптым тұсымды-ай»,– дейді [13, 258 б].
Осылайша табысқан екі ғашық Құбығұлдың еліне қашады. Сол күні қыздың шешесі өзінің көрген түсінде көп аққудың ішінен өзінің ардақтаған аққуын бір бүркіттің іліп ала жөнелгенін, өздерінің қаласын шаң басқанын, іші қайғылы жанға толы екенін, қалаларының жанындағы Теңгелік атты терең судың ар жағындағы соғысты, жауды, жылғалардан сарқырап аққан қанды, қайғылы жандарды көреді. Түстен шошып оянған ол ханды оятып, көрген түсін айтып, оны қозы баққан жас баланың Ақбілекті алып кеткеніне жориды.
Ақбілектің келімсек баламен қашып кеткенін білген Әділдбай ханның өзін қуа жіберген әскерін көрген Құбығұл Ақбілекке:
«Әскер сансыз көп екен,
Сансыз қуған бұл жаудан
Қашпағаным жөн екен.
Ұрлап алып кеткенім
Маған қорлық сол екен.
Сұрағаным – сансыз жау,
Ақ сапарым оң екен»– дейді [13, 272 б].
Келтірілген шумақтың соңғы екі тармағы Р.С.Липецтің түркі-монғол эпосы бас қаһармандарының негізгі ерекшеліктеріне тоқталу барысында: «…Сахналық құрылымда матриархат дәуірінің символы ретінде көрініс беретін қабаттар бар»,– деп жазғанын еске түсіреді [16, 68 б.].
Жауды көрсе, қуанатын ерлердің санатына жататын  Құбығұлды Ақбілек ондай райынан қайтарғысы келіп, ерінің қасында әскері, жолдасы, қолында құралы жоқ екенін, оған керісінше қуғыншы болып келген әскердің ішінде атса, мылтық өтпейтін, шапса, алмас кеспейтін талай атақты ерлер бар екенін ескерте келіп.
«Ұрысам»,– деме бұл жауға,
Бұл тұрудың жөні жоқ»,– деген ұсыныс жасайды [13, 273 б].
Бірақ ол айтқанның барлығы Құбығұлды қуғыншылармен соғысудан тоқтата алмайды. Ол Әділбайдың әскері жақын келгенде, оларға «жекпе-жек» деп айқай салады. О өзімен жекпе-жек соғысуға келген Қарысбекпен екі күн бойы арпалысады. Бұған дейін еш адамға әл бермеген, садақтың оғы өтпейтін, қылыш кеспейтін, ақыл-айласы да көп Қарысбек екі күн ұрыстан кейін тыныс алып отырғанда, ханның інісі әрі қуғыншы қолдың басшысы Әділбек келіп:
«Қарысбек, неден тарылдың?
Қалай күштен арылдың?
Неге басын кеспейсің
Атадан дұшпан залымның?»– деп сұрағанда, Қарысбек:
«Көңіліме кірді уайым,
Жаратпаймын, ал, басшым,
Бұл дұшпанның сыңайын.
Қайтпас қайрат, берен ер
Қайтарды менің райым»,– деп жауап береді [13, 278 б].
Оны естіген Әділбек Құбығұлмен өзі жекпе-жекке шыққысы келетінін айтқанда, Қарысбек бұл жауды жолдасына беруді сынықтыққа балап, намысына мініп, Құбығұлға қайта ұмтылады. Қайтадан ұрысу барысында Құбығұлдың көңіліне де торығушылық еніп, сол сәтте піріне, Қайып ерен қырық шілтенге сыйынып:
«Бергенің жәрдем, шын болса,
Балаңды етпе қор»,– дегенде [13, 280 б], қиядан ұшқан Самұрық қалықтап ұшып келіп, бас кейіпкердің арқасынан оң қанатымен қаққанда болған өзгеріс:
«Баланың кіріп ажары,
Тасиды күші қажыры»,– деп суреттелген [13, 280 б].
Содан кейін ол Қарсыбекті көтеріп алып, қайтадан жерге ұрып,  қақ жүрекке қанжарын салғанда, Әділбек жекпе-жекке шығады.  Онымен ұрыс барысында жеңісе алмай тұрғанда Құбығұл:
«Күнәлі болып кетпесем,
Пірлер, жәрдем бер!»– деп ақырып, желеп-жебеушілеріне сыйынғанда ғана [13, 282 б], арпалыс барысында бетбұрыс байқалып, ол қарсыласын жерге алып ұрып, өлтіреді. 
Содан хабардар болған қалмақ ханының уәзірі Әділбайға келіп, өздерінің ішінде Құбығұлмен тіресетін, соғыса алатын ешкім жоқ екенін айтып:
«Ақбілек сіздің балаңыз
Теңін тауып сүйіпті.
Тілімді алсаң, тараңыз,
Алдыратын ер емес,
Ойласып, халқым, қараңыз»,– дегенде, Әділбай:
«Олай десең, қайтейін,
Батамды беріп қалайын.
Оң бермейін батамда, 
Теріс қолым жаяйын»,– дейді [13, 284 б].
Ақбілек өзінің ағасы Ақмедетті ертіп артынан келе жатқан әкесін көріп, жұбайына әкесінің алдына қол қусырып барып, батасын алу жөнінде ұсыныс жасағанда, Құбығыұл бес-қаруын тастап, сауытын шешіп, қайын жұртына қол қусырып барғанда, Әділбай алмасын суырып алып, сермегенде, Ақбілек әкесінің қарынан шапшаң ұстап алып, ашуын беруді сұрап, өзінің теңін тапқанын айтқанда, қолын теріс жайып, теріс бата береді. Сол қарғысының ішінде:
«Дүниеде оңбағыр,
Жүрсең, жолың болмағыр.
Мені мұнша зарлаттың,
Өзіңді Құдай қорлағыр»,– деген сөздер де болады [13, 287 б].
Батырлық эпоста қаһарманның үйленуі де ерекше жағдайда өтеді. Сондықтан оны фольклоршылар қаһармандық үйлену деп атайды. Әдетте болашақ батырға өзінің қалыңдығын алу үшін жаулармен соғыс жүргізуге, түрлі сындардан өтуге, палуандық, мергендік жарысында озып шығуға тура келеді. Бұнда, әрине, терең өмір шындығы бар. Қаһарманның алғашқы күрделі қайраты, тегеурінділігі жар үшін күрестен басталуында символдық мағына жатыр. Елдің, рудың басшысы болып табылатын жас батырдың өмірлік серігі қандай болу керек дегенге эпос өзгеше мән береді. Қазақтың қаһармандық жырларында батырлар қашан да өз жарларын үлкен ұрыс  жүргізіп, жауын мұқатып барып алатындығы, бір жағынан,  көшпенді өмір шындығына сәйкес келсе, екіншіден, эпостың құрылысындағы қажет көркемдік тәсілдің бірі болып саналады [17, 120-121 б]. Қазақтың қаһармандық эпосы ішінен жұртшылыққа неғұрлым танымал «Алпамыс батыр», «Қобыланды батыр», «Тарғын», «Қамбар батыр» секілді нұсқалардың жалпы бітімі классикалық батырлар жырына тән өрнектер толығырақ байқалатынын көреміз.
Алпамыс өзінің қалыңдығы Гүлбаршынды жау ортасынан сан түрлі ерлік көрсетіп алып қайтқанда да, Байбөрінің жылқысын айдап кеткен қалмақ ханы Тайшық әскерін қырғанда да қапысыз батыр, Қоңырат кегі үшін шыбын жанын аямайтын  адал перзент болып сипатталады. Алпамыстың барлық әрекеті өз басы үшін емес, бүкіл Қоңырат руластарының теңдігі мен бейбіт өмірі үшін болады.  Осы мақсат жырдың бойына өшпес нұрлы идея дарытады, орталық қаһарманды халық махаббатына бөлейді [17, 97 б.]. Джеймс Джордж Фрэзер еңбегінде: «Эндогамия деп аталатын ереже ер адамды өз руы, тайпасының ішіндегі әйелге үйленуге міндеттейтін болса, экзогамия деп аталатын ереже ер адамның – әйелді басқа рудан алуды мәжбүрлейді» [18, 177 б.]. 
Құлзақ Амангелдіұлы нұсқасында ертегілік сарын пайдаланылған Естеміспен бірге жылқыда жүрген Қобыланды аң аулап жүріп, жылап отырған қызды көріп, оның қайғысының мәнісін сұрағанда, ол жыл сайын еліне айдаһар келіп, бір қыз бен бір биені жейтінін, биыл өзіне кезек келгенін айтады. Қобыланды сол айдаһарды өлтіргенде, құбыжықтан құтылған ел оған қайын жұрт болғысы келетінін білдіреді. Қобыланды өзі өлімнен алып калған қызды алғысы келетінін айтады. Ол қыздың аты Құртқа екен [19,  144-147 б.].
Жырларда жиі кездесетін қаһармандықпен үйлену сарыны классикалық батырлар жыры жанрының көптеген үлгілерінде жиі кездеседі. Қаһармандық эпостың бас кейіпкерлері әдетте алғашқы  ерліктерін үйлену мақсатында жасайды.  Оларды мұндай әрекеттерге баруға итермелейтін жағдайлар әртүрлі. Мысалы, «Алпамыс» батыр жырының қазақша нұсқалары көбінесе екі бөлімнен құралады да, олардың екеуі де қаһарманның үйленуімен аяқталып отырады. Бірінші бөлім Алпамыс пен оның болашақ жары Гүлбаршынның дүниеге келместен бұрын бір-бірлеріне айттырылып қойғанын, бірақ олардың әкелерінің арасындағы жанжалдың салдарынан қыздың ата-анасының өзге жаққа қоныс аударғанын, өзінен жасырылып келген бұл жағдайды Алпамыстың кездейсоқ жағдайда білгенін баяндаудан басталады. Одан кейін Алпамыстың қатерлі сапарға жалғыз өзі аттануына ешкім де тоқтау сала алмайды. Бұны бұл жырдың қазақ эпосының көнеден келе жатқан үлгілерінің қатарына жататынымен түсіндірген жөн. Өйткені ежелгі дәуір адамдарының салт-дәстүрді сақтау жолында ештеңеден тайынбайтыны дамудың төменгі сатысында тұрған тайпалардың дүниетанымын зерттеумен айналысқан этнолог ғалымдар  келтірген деректермен дәлелденген. Алпамысты өзінің атастырып қойған қалыңдығының кескін-көркі, мінез-құлқы, қоршаған ортасы туралы мағлұматтар қызықтырмайды, ол үшін ең бастысы – ол дүниеге келместен бұрын жасалған құдандалық серттің орындалуын қамтамасыз ету. Дәл осындай жағдай «Қозы Көрпеш – Баян сұлу» эпосында бейнеленген қақтығыстарға себепші болады. Аталған екі жырдың көптеген түркі халықтарының халық ауыз әдебиетінен орын алуы олардың Түркі қағанаты ыдырамай тұрған кезде, яғни, аталарымыз рулық қоғамда өмір сүрген заманда айғақтайды. Ол дәуірде қоғам мүшелерінің әрқайсысы салт-дәстүрге адалдық танытуды жеке басының мүддесінен жоғары қойғаны белгілі. Бұны біз сөз қылып отырған жырларда құдандалық анттарын бұзған Гүлбаршынның әкесі Байсарының, Баянның әкесі Қарабайдың әрекеттері тіпті олардың ең жақын жандары – жұбайлары мен балалары, өзге де туыстары тарапынан қолдау таппауынан аңғарамыз. Оның астарында рулық қоғамның әрбір мүшесінің салт-дәстүрдің дұрыс орындалмауы бүкіл елдің тағдырына кері әсер ететінін түсінуі жатыр. Сондықтан бір-бірлерінен ықтиярынан тыс айырылған екі жастың жұбай ретінде қосылуы жолындағы күресі туралы оқиға ғасырлар бойы талай-талай екі сөз зергерлерінің шабытпен орындаған жырларына арқау болып келді. Ол туындылардың айтушыларының да, тыңдаушыларының да тілектері  екі жастың ой-ниеттерімен қабысып жатқанын бұл туындылардың барлық поэтикалық бөлшектері жұмылдырылған. Аталған екі туындыда да қалыңдығын іздеген жас батыр өзіне дұшпандық пиғылдағы әлеуметтік ортада жалғыз өзі күрес жүргізеді. «Алпамыс» жырының барлық нұсқаларында да бұл тартыс бас кейіпкердің жеңісімен тамамдалып отырады. Оның ең басты себебі, – Алпамыстың Құдай Тағаладан сұрап алынған перзент екені, Баба түкті шашты әзіз ол тумай тұрып: «Атса, оқ өтпейді, шапса, қылыш кеспейді,  отқа салса, жанбайды, суға салса, батпайды»,– деп айтқан сипатттардың барлығына ие болуы [13, 11 б.]. Осындай ерекшеліктері Алпамыстың қалыңдығын алмақ болып жиналған мыңдаған қолы бар алып батырлармен соғысу, нысана көздеу, күш сынасу, ат жарысы секілді сынақтарда жеңіске жету арқылы Гүлбаршынды алуына мүмкіндік береді. 
Алпамыстың Гүлбаршынға үйлену оқиғасын суретттеуде жыршылар өзгелердің айтқандарын мүмкіндігінше қайталамауға ұмтылғаны байқалады. Мысалы, жырдың Ә.Диваев, С.Жаңбыршин нұсқаларында Алпамыс Гүлбаршыннның басын босату үшін Қаражан батырмен және Тайша ханның қалың әскерімен шайқасады, ат жарысында, күресте жеңіске жетеді. Ал, А.Нысанов, С.Аққожаев нұсқаларында Алпамыс Гүлбаршынды алу үшін той қылдырып жатқан қалмақтың ханы Қараманды жекпе-жекте жеңеді. А.Нысанов нұсқасында өзінің әлсіздігін байқаған Қараман өзін өлтірмеуді, дос болуды өтінсе [20, 80-83 б.], бұған керісінше, С.Аққожаев нұсқасында Алпамыс  басында Қараманың әскеріне қырғын салғанмен, әскерінің шығынға ұшырағанын естіп, ашуға булығып:
«Қазақ қайда?» – деп, өзін іздеп келе жатқан Қараманның кішігірім таудай болып келе жатқан тұлғасын көргенде, оны жекпе-жекте жеңетініне, тірі қалатынына сенбегенін:
«Жаратқан,  Жаппар Құдайым,
Дәргейіңе жылайын.
Қашпағым менің ар шығар,
Өлсем де, қарсы тұрайын.
Қамбырғам менің қатқан жоқ,
«Барма»,– деп атам айтқан жоқ.
Енді қандай қыламын?!»,– деген сөздерінен [20, 94 б] аңғаруға болады.
Үстіндегі иесін жекпе-жек соғысқа ұмтылған қарсыласынан ала қашқан Байшұбардың әрекетіне тоқтау салудың орнына тұлпарына:
«Айналайын, Шұбар ат,
Қолтығыңда бар қанат.
Тастап кетпе, апарып 
Адам көрмес салаға,
Өлігімді тастамай,
Аман-есен алып бар
Ата менен анама»,– деп жалынуы да [20, 95 б] бас кейіпкердің жанынан күдер үзгенін байқатады. 
Дегенмен, шығарманың бас қаһарманының бұндай осалдық танытуы классикалық қаһармандық эпос дәстүріне сәйкес келмейтінін жыршының өзі де сезгенін жекпе-жек соғыс оқиғаларының балаға қалай да болса жетуді көздеген Қараманның атының жүгін жеңілдету үшін барлық сауыт-сайманын тастағаннан кейінгі дамуын суреттеуден аңдаймыз. Қарусыз қарсыласын шоқпармен ұрып, есеңгіретіп, қылышпен екі қолын сындырған Алпамыс ақырында Қараманды жағасынан буындыра ұстай көтеріп, қалмақтардың алдына әкеліп тастап, түбіне жетеді. Осындай көріністерді көзіне елестеткен жыр тыңдаушылардың аудиториясы екі ұдай әсерде қалары анық. Сондықтан жырдың бұл тұсын бұл туындының түп тамырында жатқан батырлық ертегі сарынының жаңғырығы ретінде бағалауға негіз бар деген ойдамыз. Бұндай екіұшты эпизодтар тарихи тұлғалар туралы аңыздардың негізінде жырға айналған қаһармандық эпос үлгілерінде кездеспейді.
Ж.Шайқысламов нұсқасында Алпамыстың бұл сапарында кімдермен шайқасып, күш сынасқаны кеңінен суреттелмейді, тек батырдың жарын әкелу жолында орасан зор қарсылыққа тап болғаны оның қалыңдығы туралы хабарды естігеннен кейін болған жағдай: «Алпамыс мұны естіп, әскер жиып, күндіз-түні тынбай, еш мезгілге айнымай, түн қатып, жанын сатып,  су орнына қан жұтып, көп адамдарды қырып, қырық құл, қырық күңменен қатынын алып келді»,– деген сөйлем арқылы мәлім етіледі [13, 12 б.]. Ал, Ә.Байтұрсынұлы нұсқасында қайын атасының бұған қызын бермеймін деп Қытайға көшіп кеткенін естіген Алпамыс еліне жар шақыртып, әскер мен ел батырларын жинап алып, қару-жарағы сайлы қолмен Гүлбаршынның барған жеріне келгенде қытайлар бұның қайын атасына:
«Жесірін мұның бер енді.
Бұл сияқты балаға
Қыз бермеймін дегенің,
Мұнда көшіп келгенің,
Екенсің тентек сен енді»,– деп жөн айтқанмен [13, 203 б.], Сарыбай бұл сөздерге құлақ сала қоймағанда, Алпамыс күш қолданып, Гүлбаршынды өзі алады, қайын жұртының жылқысы мен түйесін қосыны олжа қылады [13, 204 б.]. Ал, К.Серғазыұлы нұсқасында Күлбаршын сұлу Алпамыстың тумастан бұрын айттырған жары емес. Байбөрі Алпамыс он бірден он екіге шыққанда, Үйсін еліндегі Ордабай деген байдың Гүлбаршын атты қызын ұлына айттыру үшін  кісі жібергенде, өсекшілер: «Жас балаға осындай  қызды бере ме?»– деп, қыздың төркінін айныта бастайды. Сол сөздер Алпамысқа жеткенде, ол: «Мені менсінбейтін қызды барып көрейінші»,– деп, сауыт-сайманын киіп, қару-жарағын асынып, бесті болған Шұбар тұлпарын мініп қыздың үйіне барып, қонақ болады.  Қонақтың жөнін сұраған үй ішіндегілер оның Байбөрінің ұлы екенін білген соң бұрынғы естігендерінің күншілдікпен айтылған сөздер екенін ұғады.  Алпамыс еліне оралған Гүлбаршыннан хат алады. Онда қыз: «Әкемнің ұлындаймын, қыз да болсам, мен риза болдым»,– деп жазған екен. 
Содан кейін екі жақтың жаушылары келісімге келіп, екі жасты үйлендіреді. Кейбір нұсқаларда қалыңдығына қол жеткізу үшін Алпамыстың тек жауларымен соғысып қана қоймай, спорттық сынақтарға да түсуіне тура келеді. Мұндай талапты  қалыңдық қояды. Ол Ә.Диваев нұсқасында:
«Аты озып келгенге,
Қай қызылбас демеймін,
Қай бір қалмақ демеймін,
Бақыты қара Баршынмын,
Хан-қараңа айтып бар,
Өзім соған тиемін»,– десе [20, 31 б.].
Жаңбыршин нұсқасында: «Қай тұлпар бұрын келсе егер, 
Соған мен енді барамын»,– дейді  [20, 128 б.].
Қаһармандықпен үйлену сапарындағы кейіпкерлердің қалыңдығына қол жеткізу үшін түрлі спорттық сайысқа қатысуы эпос үлгілерінің көпшілігінде тұрақты түрде кездесуінің себебіне академик В.М.Жирмунский:  «Батырдың қаһармандықпен үйленуі жөніндегі кең таралған эпикалық ертегілерді алғашқы халықтардың неке құру дәстүрлерімен және жоғары мәдениеті бар халықтардағы осындай дәстүрдің іздерімен салыстыра отырып, кейбір этнографтар осы баяндаулардың күнделікті өмірмен байланыстың негізі күйеу жігіттің күшін сынау ежелгі дәстүрі екендігіне келген»,– деп тоқталған [21, 222 б.]. 
Алғашқы қауымдық құрылыс сатысындағы халықтардың өмірін зерттеген ғалым Джеймс Джордж Фрэзер болашақ күйеу баланың күшін сынау әлем халықтарында ежелден келе жатқан дәстүр екеніне көз жеткізген. Аталған ғалым бұл туралы: «Жігіттің ханшайыммен некеге тұруға және таққа қол жеткізуге лайықты үміткер болып саналатын жеке қасиеттері, әрине, дәуір көзқарастарының өзгеруіне байланысты өзгере берді және патшаның (немесе оның өкілі) мінез-құлқына тәуелді болады, бірақ ежелгі қоғамда олардың арасында ең басты орын физикалық күш пен сұлулыққа тиесілі болған деп болжауға болады.
Кейбір жағдайларда ханшайым мен таққа құқықылы болуы сайыста анықталған. Әсіресе ханшайымға үйлену құқығы жиі спорттық бәсекеде жеңіске жеткенге сыйлық ретінде берілген. Сондықтан да, өз қыздарын тұрмысқа бермес бұрын, римдік патшалар өздерінің болашақ күйеулері мен мұрагерлерінің жеке қасиеттерін тексеруі осы ежелгі әдісіне жүгінгені таңқаларлық емес»– деп жазған [19, 181-182 б.].
Қазақ эпосы үлгілерінің көпшілігінде жыр қаһармандарының үйлену үшін әртүрлі әскери сынақтардан өтуінің сыры осында жатыр. Біз қарастырып отырған жырда Гүлбаршынның өзіне дүниеге келместен бұрын айттырылып қойылған Алпамысқа қаншалықты бүйрегі бұрғанымен, ежелден келе жатқан салт-дәстүрден аттап кете алмағанын В.М.Жирмунскийдің: «Дегенмен, күйеу үміткерлер арасындағы үйлену сайыстары «Алпамыш» эпосында түркі-моңғол, атап айтқанда Орта Азия батырлық ертегілеріндегі некелесу ежелгі әрі кең таралған дәстүріне негізделген»,– деген ғылыми тұжырымы да аңдатады [21, 314 б.]. 
Алпамыстың Гүлбаршынға үйлену оқиғасы ол туралы қазақша жырлардың барлық нұсқаларында кездесе бермейді. Мысалы, Рахат жырау нұсқасына батырдың Қаракөзайымға үйлену оқиғасы ғана арқау болған. Ол туындыда Алпамыс нағашы жұртына қыдырып барған уақытында оның елін қалмақтың ханы Тайшық хан шабады. Соның кегін алу үшін аттанған бас кейіпкер мыстан кемпірдің алдауына түсіп, жеті жыл өмірін зынданда өткізіп, ақырында өзіне ғашық болған дұшпанының қызының жәрдемімен бостандыққа шығып, жауын талқандай жеңіп, әлгі сұлуға үйленеді. Бұндай сюжеттік сарын  Алпамыс батыр туралы қазақ тіліндегі фольклорлық туындылардың ішінде тек С. Жаңбыршин нұсқасында ғана кездеспейді Кейіпкердің өзіне ғашық болған дұшпандар билеушісі қызының көмегімен тұтқыннан босануы – әлем халықтарының фольклорында кеңінен таралған сарын. Мысалы, академик В.М.Жирмунский өзінің славян халықтары эпосын салыстырмалы-тарихи тұрғыдан қарастырған еңбегінде  бұндай сюжеттік сарынның оңтүстік славян халықтарының Марко Кралевич туралы, эпикалық туындысында, Бов туралы француз-итальян романында, француздың Фиораването  мен Дусолина, Ринальдо мен Фиорита және тағы басқалары туралы көптеген эпикалық туындыларында, өзге де Батыс елдерінің рыцарлық романдарында [22, 136-137 б.], сонымен қатар Шығыстың да көптеген эпикалық шығармаларында, соның  ішінде «Қорқыт ата кітабындағы» Бамсы Бейрек туралы жырда, түрікменнің «Юсуф пен Ахмед» атты әскери повесінде, қырғыздың «Жаныш пен Байыш» атты жырында [22, 138-139 б.] кездесетініне тоқталған.  Бұл сюжеттік сарын «Алпамыс батыр» жырының Ж.Шайқысламов, Қ.Серғазыұлы, А.Нысанов нұсқаларында да қолданылған.
Жырдың прозалық нұсқалары ертегілік мотивтер молдығымен ерекшеленеді. Осыны ескерген Р.Бердібай «Алпамыстың» қоңырат версиясы мен башқұрттың Алпамысша жайындағы ертектері бір түбірден таралып, кейіннен түрліше өзгеріске түсуі күмән келтірмейді»,– деп жазған болатын [17, 117 б.]. Зерттеуші Т.Әкімова сөз болып отырған жырдың Е.Ақынбеков нұсқасы мен башқұрт версиясындағы академиктің осы пікірінің дұрыстығын көрсететін ерекшеліктерді: «Мысалы, зынданда отырған Алпамыс ұшып бара жатқан қазды шақырып алып, оның қанатының астына қарындасы Қалимашқа хат жазып жібереді.  Сондай-ақ құстың сөйлей алуы, Алпамысқа жетімдігін, көрген қорлығын айтып, мұңын шағатын көріністер – осының дәлелі», – деп атап өтеді [23, 338 б.]. 
Е.Ақынбеков нұсқасының жырдың өзге варианттарынан айырмашылықтарының қатарына бұл туындыда бас кейіпкердің әкесі Жүзбай деп аталуын және елін шапқан қалмақ ханына қарсы аттанғанда, батырдың алты жаста болуы жатады. Жырдың «Великан Алпамыс» деген орыс тіліндегі прозалық нұсқасында да Шорабайдың ұлы Алпамыс алты жасында әкесінің жылқысын алып кеткен қалмақ ханының артынан аттанады. Бұл екі нұсқада да қаздың қанатына жазылған хатты оқыған батырдың досы Қарабай батыр жатқан зынданға келіп, батырды сыртқа шығаруға әрекеттенгенде, Алпамыс намыстанып, оның жәрдемінен бас тартады. 
Ал, Ә.Оспанов нұсқасында Алпамысқа көмектескен қаздың орнын тырна алмастырады. Бұл екі құсты да түркі халықтарының көпшілігі тотемдер санатына жатқызғаны белгілі. Дегенмен, аталған үш прозалық туындыда әуелі осы тотемдік жануарлардың көмегіне жүгінген Алпамыстың солар арқылы жеткен хабарға орай өзін  іздеп тапқан досы Қарабайдың көмегін қабылдауға намыстанғанымен, содан кейінгі уақытта хан қызының көмегіне ұмтылуға арланбағаны – қызық жағдай. Ханның қызы зынданның басына алып келген Байшұбардың иесіне көмектесу тәсілі де туындының прозалық үлгілерінде өлең түріндегі нұсқаларына қарағанда өзгеше. Егер жырдың поэзиялық сипаттағы нұсқаларында ханның қызы арқанның бір ұшын Байшұбардың беліне байлап, екінші ұшын зынданның ішіне түсірсе, ертегілік варианттарда ешкімнің көмегінсіз әрекет етіп, зынданның ішіне құйрығын салбыратады. Алпамыс сол құйрықтан ұстау арқылы сыртқа шығады. Қарастырылып отырған үш нұсқаның екеуінде тұлпар мұндай амалды ешкімінің кеңесінсіз өз бетінше жасаса, Е.Ақынбеков нұсқасында бас кейіпкер өзіне қалай көмектесерін білмей тұрған атына құйрығын шұқырға салбыратуын түсіндіреді. Біздің ойымызша, алдыңғы екі нұсқада көне сарын өзгеріссіз сақталған. Ондай қорытынды жасауға ертегілерде әдетте аттың иесінің ғажайып көмекшісі әрі кеңесшісі қызметін атқаратыны негіз береді. Ал, өлең өлшеміндегі үлгілердің ішінде жырдың А.Нысанов нұсқасында ғана осындай ертегілік сарын сақталған. Ол туындыда шұбар ат шұқырға аяғын салып, батырды шығарып алады [20, 99 б.]. 
Бұндай сюжеттік сарын «Алпамыс батыр» атты қазақша туындылардың ішінде Ә.Диваев жариялаған, С.Жаңбыршин жырлаған нұсқаларында кездеспейді. «Алпамыс батыр» жырының А.Нысанов, Ә.Оспанов, Ж.Шайқысламов, С.Аққожаев, Ә.Байтұрсынұлы, Қ.Серғазыұлы  нұсқаларында бас кейіпкердің өз әйелін өзге біреудің алайын деп, той жасап жатқанына тап болу оқиғасы суреттеледі. Өз әйелінің тойына келеді. Шұбарды бәйгіге қосады. Жамбы ату сайысына қатысады. Оның үстіне бұл мотивті қолдануда жыршылар елеулі мазмұндық өзгеріске жол бере қоймайды. Олардың көпшілігінде негізгі кейіпкерлердің (Тайшық хан, Мыстан (немесе жай кемпір), Кейқуат, Қаракөзайым және  өзгелерінің) есімдері де бірдей. Бұның ең басты себебі бұл мотивтің сонау Түркі қағанаты дәуірінен бергі мың жылдан астам уақыт ішінде аталған мемлекеттің құрамында болған қандас халықтардың айтушылары тарапынан айтыла-айтыла таптауырынға  түсуінде жатқаны анық. 
Рахат жырау нұсқасында Алпамыстың алғашқы жорығы елін шауып кеткен Тайшық ханнан кек қайтару мақсатында болады... Содан кейін қыз  аттың беліне қырық қабат арқан қабаттап байлап, Алпамысты зынданнан шығарып алады. 
Ж.Шайқысламов нұсқасында да зынданнан шығару осыған ұқсас. Бәйгеге атын қосып, жамбы атып жатқан жерге бағыт алғанда...
К.Серғазыұлы нұсқасында Алпамыс Гүлбаршынға үйленгеннен кейін өзі дүниеге келместен бұрын қалмақтың Тайшық ханының өз елін шауып, тоғыз ағасын өлтіргенін біліп, жорыққа аттанады.
Дж. Фрейзердің зерттеуінде: «Осылайша, кейбір арий халықтарында қоғамның белгілі бір даму кезеңінде, патша руын жалғастырушыларды ер адамдарда емес, әйелдерде көру қалыпты құбылыс болған сияқты және әр келесі ұрпақта патшалықты басқа отбасынан, кейде басқа елдің ер адамына беретін болған» [18, 180 б.].
«Алпамыс батыр» жырында жоғарыда қарастырылғандай көне сюжеттік сарындардың молынан кездесуінің басты себебі бұл туындының рулық дәуірде, атап айтқанда, Түркі қағанаты тарих аренасында болған уақытта дүниеге келгендігімен түсіндірілсе, эпикалық дәстүрдің фольклорда ұзақ сақталатындығын мұндай архаикалық сарындардың нақты тарихи кезеңдерде өмір сүрген батырлар туралы жырларда кездесуі  аңғартады. «Қамбар батыр», «Ер Қосай» жырлары кейіпкерлерінің қаһармандықпен үйлену оқиғаларын суреттеуде көне-салт дәстүрлер көрініс беруі – осының айғағы. 
Мысалы, Ер Көкше ұлы Қосай батыр әкесі өлгеннен кейін ұзамай қыз айттырған болған оқиғалар алғашқы қауымдық құрылыс сатысындағы халықтардың күйеу жігітті сынау дәстүрін атқару барысында айрықша қаталдығымен көзге түсетіндігіне орай В.Я.Пропптан «жаулық пиғылдағы қайын ата» деген сипаттама алған [6, 210 б.] қыздың әкесі мен оның ұлдарының әрекеттерін еске түсіреді. Жырдың А.Хангелдин нұсқасында Қосайдың шешесі Қодар деген құлына Ақсарыбайдың қызы Алаукешті айттырып келуге жұмсағанда, Қодардың өзінің үйіне қандай шаруамен келгенін білген Ақсарыбай:
«Қарашы құлдың ниетіне,
Байлар қызын бере ме
Бір қарасыз жетімге?
Тоғыз ұлым, таяқ ұр
Құлдың дүре көтіне»,– дейді [24, 115 б.].
Жырдың Мұрын жырау нұсқасында Қосайдың тапсырмасымен қыз айттыра келген ...атты құлды қалыңдықтың әкесі ұлдарына екі рет аямай сабатады. Оны екінші рет соққыға жықаннан соң қыздың жақындары күйеу жігіттің қандай қалың мал беретінін сұрағанмен, ... қызын беруге келіспейді. Соны естіген Қосай әкесінің кегін алу үшін жорыққа аттанады. Ал, А.Хангелдин нұсқасында ұлдарын сұлатып салып, өзін тығылып отырған жерінен тауып алған Қодарға ...: өзінің шартын: 
«Пұшығы жоқ, кемі жоқ
 Бір мың жетім оған бер.
Бір мың түйе және бер,
Бір мың жылқы және бер.
Үш мың берсең, көп пе ерге!?
Оған жайың келмесе,
Діңкілдеме, жүре бер»,– деп білдіреді [24, 116 б.]. Дегенмен, Қодар Қосайдың шешесіне қайта келгенде оған құдасының айтқанын тура жеткізбей:
«Халық біледі бұл күнде,
Сыйлады барған құлыңды.
Алмайды жалғыз тайыңды,
Киіндір, кемпір, балаңды»,– деп, өтірік айтып [24, 117 б.], Қосайды киіндіріп, Ақсарыбайдың еліне арқалап алып барып, қыздың жеңгелерімен, қалыңдықтың өзімен кездестіргенде, Алаукеш болашақ күйеуіне ниетінің құлай  ауғанын:
«Қосай, саған не болды,
«Етігім шешіп ал»,– демей,–
«Белбеуім шешіп ал»,– демей,
«Төсегім қағып сал»,– демей»,– деп білдіргенде, Қосай қыздың бұл тілегін қабылдауға ненің кедергі болып тұрғанын:
«Әкем түзде кебінсіз,
Жеті атам қалды көмусіз,
Жата алмаймын мен қу бас.
Сеніменен жанассам, 
Әруақ болмас хабарлас»,– деп түсіндіреді.
 Содан кейін жорыққа аттанып, аталары мен әкесінің кегін алып қайтқанда, қайын атасына өзін танытпай келіп жолығып, Қосайдың жорықта қаза тапқанын айтқанда, Ақсарыбай қызына естіген хабырын жеткізіп, өксіп-өксіп жылап жатқан Алаукешке:
«Жылама, қызым, жылама.
Осы күнгі сұм бала,
«Жылама»,– десе, бола ма?
Қосайдан артық бай тапсам,
Қарағым, саған бола ма?»– дейді [24, 144 б.].
Ал, Қосай үйіне аман-есен келген соң оның шешесі құдағиына тиісті кәдесін жасап келгеннен кейін және Қодар құл Ақсарыбайдың аулына қыруар мал айдап келіп, айттырған малды санап берген соң Ақсарыбайдың көзқарасы мүлде өзгергенін жырдың:
«Қодарды тәуір көреді,
Қомсынғанмен, ол құл да
Айтулы ердің бірі еді»,–  деген шумағынан [24, 147 б.] айқын аңғарылады. Басында Қодардың өзі түгіл, қожайынын менсінбеген,  Ақсарыбай әулетінің қарым-қатынасындағы мұндай өзгерістің басты себебі Қосайдың ата-бабаларының,  әкесінің жауда кеткен кегін қайтару арқылы өзінің сый-құрметке лайық ер екенін дәлелдей білуінде жатқанын жырдың Мұрын жырау нұсқасын оқи отырып ұғынуға болады. Бұл туындыда Қосай алғашқы аттанған жеңісті жорығынан қайтып келе жатып төбенің басында жалғыз өзі отырған қыздың әкесі Сарыбайға өзін танытпай келіп жолығады. Олардың арасында мынадай сөз алмасу болады:
«Сонда Сарыбай:
·  Қайдан келе жатқан адамсың?– деп сұрады. Сонда тұрып ол адам:
·  Мен кешегі Ер Қосайдың жорығына кетіп едім, шіркін ер екен, ер де болса, өлді-ау!– деді. Сарыбай:
·  Өлсе, жатсын. Менің қызымды аламын деп әбден мазамды алып еді,– деді» [24, 237 б.].
Бұл қызына күйеу болудан үміткер жанның бойынан өзінің сынына жауап беретіндей әл-қуат таппаған қайын атаның аузынан шығатын сөз екенін Сарыбайдың Қосай жорықтан алған олжасынан қызының қалың малын  артығымен бергеннен кейін естіген осындай қаралы хабарды қабылдаған көрінісінен аңғаруға болады. Қосай Сарыбайдың бар талабын орындағаннан кейін еліне шабуыл жасаған қалмақ қолымен тағы да соғысып, жеңіспен оралады.  Сол сапарынан қайтып келе жатып Қосай төбенің басында отырған  Сарыбайға екінші рет өзін танытпай жолығып, өзінің Қосай бастаған жорықта болғанын, сол соғыста Қосай ерлікпен қаза тапқанын айтқанда, бұл хабардың әсері қандай болғанын жыршы:
«Сарыбай сонда жылады,
Көзінің жасы төгіліп,
«Енді маған өлердей
Дүниеде жоқ күйеу»,– деп,
Қабырғасы сөгілді.
Көзінің аққан жастары
Тамшыдай жерге төгілді»,– деп суреттеген [24, 224 б.].
Академик В.Радлов жазып алып, жариялаған «Ер Көкше» жырында әкесінің жаудан өлгенін білген Қосай өз елінің ханына келіп, әскер сұрай барғанда, хан мынадай әңгіме өрбітеді: « – Бұ бала, жас екенсің, бала, барма! Қыз айттырып берейін,– деді.  – Қосайға айттырғандай қыз бар ма?– деді.
Арғынның Ақсары биі айтты: – Менде қыз бар,– деді. – Аты – Ботақыз,– деді.
Қосай айтты: – Қалың малы не?– деді.
Айтпады Ақсары би» [25, 91 б.].
Сонда Қосай оның одан арғы сөздерін керек қылмай, ханға:
–Хан тақсыр! Қатын болса, қатын болса, жай алармыз әкемнің кегін алған соң, маған қол бер әуелі»,– дейді [25, 92 б.].
Қосайдың сол жорықтан жеңіспен оралғанын естіген Ақсары бидің мінезіндегі өзгерісті өзін танытпай келіп жолыққан Қосай мен атасының арасындағы мынадай диалог айқын аңғартады:
« – Жаным кім едің? 
–Қосайдың жолдасымын,– деді.
–Қосай әкесінің кегін алды ма?- деді.
–Кегін алды.
–Ойбай, үйге жүр, сусын іш» [25, 96 б.].
Тарихи деректер Ер Қосайдың әкесі Ер Көкшенің Алтын Орда дәуірінде өмір сүрген тарихи тұлға екенін айғақтайды. Дегенмен, ол туралы жырда көне эпос үлгілеріне тән архаикалық сарындардың молынан ұшырасатынына зерттеушілер айрықша көңіл бөлгені белгілі. 
Ал, шежірелік деректерге қарағанда, Ер Көкше мен Ер Қосайдың атасы болып табылатын Қамбар батырдың қаһармандықпен үйленуіне Әзімбай байдың қызы Назымның өзіне жар таңдау мақсатында жалпы халыққа жар салуы себеп болады. Бұндай сюжеттік сарын туралы филология ғылымдарының докторы, профессор Б.Әзібаева: «Қазақ эпосының мәнді әрі тұрақты тақырыптарын былайша топтауға болады: генезисі мәдени қаһарманға тірелетін аңшы-мергенның ерлігі; отбасын қорғау; тайпасын, туған жерін, елін, Отанын басқыншы жаудан қорғау; бірлік пен тәуелсіздік үшін күрес; жеке тұлғаның жеке басының махаббаты, бақыты, ары, мен намысы үшін күрес; қауымның қарапайым мүшесінің мінез-құлқы мен ішкі жан күйзелісін бейнелеу; жеке адамның діни сезімдерін суреттеу; ұжым мүшелерінің ара қатынастарын, тайпа аралық қарым-қатынастардың көрінісін беру т.б.»,– деп жазған болатын [26, 13 б.]. 
«Қамбар батыр» жыры жөнінде арнайы диссертациялық жұмыс жазған Ж.Рақышева да  сөз болып отырған сюжеттік сарынға көне замандағы салт-дәстүр негіз болғанын: «Көне рулық дәстүр бойынша патшалық мұрагерлікте аналық жүйе басты мән иеленген. Ол қартайған патшаның қызы өзіне күйеу таңдатып жар шақыруынан көрінеді», – деп түсіндіріп, бұндай ой қорытындысының дұрыстығын дәлелдеу үшін этнолог ғалым Дж. Фрэзер келтірген деректерге сілтеме жасаған [27, 40 б.]. Бұндай сюжеттік сарынның ертегі жанрында көп кездесетінін В.Я.Пропптың: «Ертегі мазмұны патша өз қызын үйлендіруді қалайды деп басталады және ол халыққа жариялап, үйлендіру шарттарын хабарлайды»,– деп жазғанынан да [6, 304 б.] аңғаруға болады. 
Қазақ жырларында қыздың жігітке әуелі сөз айтуы кездесіп тұрады. Соның бірі – Ақжүністің Ер Тарғынға сөз айтуы. «Ер Тарғын» жырының Н.Илминский Марабай жыраудан жазып алып, Қазан қаласында жариялаған нұсқасында ханның керемет көрікті де ақылды қызының еліне сырттан келген жалғыз батырға ынтық болуының себебі: «Бұл мәрттің мұндай батырлығын, ерлігін, қайратын қарауылшы құлдары, қарауылшы күңдері Ақжүніс аруға түсіндіріп айтты. Ол бозжігіттің асылын, қайратын есіткен соң төзіп тұра алмады»,– деп түсіндіріледі [24, 13 б.]. Ол бір күні Тарғынды шақырып алып: «Мына мені бір хан баласына айттыруға жаушы келіп жатыр екен. Әкем мені ол ханның баласына бермекші болып, менен рұқсат сұрай маған кісі жіберіпті. Мен ондай хан баласына таңсық емеспін, өзім де хан баласымын, сұлуға таңсық емеспін, өзім де сұлумын. Мен сондай кісіге барамын, кімнің бақыты зор болса ,– дейді. –  Енді мені осындай кісіге қор қылғанша, егер де батыр екенің рас болса, сен мені ал да қаш, ме саған тиемін, сенен  басқа һәм кісіге тимеймін, көңілім бек саған ауды. Егер де маған келмесең, мен шыдап тұра алмай, сенің қайғыңнан өлемін»,– деді [24, 14 б.].
«Ер Тарғын» жырының бұл нұсқасы әрбір қазақ баласына мектеп оқулықтары арқылы жасөспірім шақтан бастап таныс болғандықтан, Ақжүністің бейнесінде сөз етеді деген ойдамыз. Тек біздің бұл жерде назар аударғымыз келген мәселе – қазақтың аяулы қыздарының өздерінің бақыты үшін күресі мақсатымен ер жігіттерге өзінің көңілін бірінші болып білдіруі тек бұл оқиғамен шектелмейтіндігі. Соның жарқын мысалы – Еңліктің жүрегінің әміріне мойын ұсынған Кебектің де сүйгенімен бірге өлім қаупі бар әрекетке баруы. Сөз зергерлерінің осындай жастардың әлеуметтік әділетсіздікке қарсы, өлімнен де тайсалмай, қол ұстаса бірлесе жүргізген өздерінің шабыттана жырлаған туындыларына арқау етіп, көпшіліктің ой-пікірлеріне әсер етуді мұрат тұтқанына қазақтың «Талайлы мен құл», «Мақпал – Сегіз», «Есім – Зылиқа» және өзге де жырларын оқи отырып түсінеміз.
Қазақ қыздарының өз еркіндігі жолында күресуге дайын тұратын қасиеттері туралы көркем шығармалардың шындыққа негізделгендігі ғылыми тұрғыдан дәлелденген. Біз бұл жерде олардың барлығына бірдей тоқталып жатпай, академик В.М.Жирмунскийдің: «Атап айтқанда, орта ғасырда түркі және моңғол халықтарында әйелдің тәуелсіз әрі құрметті орны болғаны көптеген деректермен расталған, сондай-ақ әйел-жауынгерлердің өз руы мен тайпасының соғыс іс-шараларына қатысқаны да дәлелденген», [22, 189 б.] – деген ғылыми тұжырымын  келтірумен шектелгенді жөн көрдік.
Сол сияқты, қазақтың ғашықтық жырлардағы басты тақырып – махаббат,   жастардың азаттық аңсары. Дегенмен, «Қызы Жібек» көп ретте қаһармандық эпикалық дәстүрдің өрнегін танытып отырады [23, 145 б.]. Төлегеннің өзіне жар іздеу әрекеті де елден ерекше «туысын» аңғартады. Ол «он алты жасқа дейін қыз жаратпай, ат жетер жерді арылтып» тамамдапты. Сырт хабары естілген алты шекті еліне баратын жол да әдеттегіден тыс сапар делінеді. Ол жол атты адамға жүз күндік, оның ішінде қырық күндік жер шөлмен өтеді екен  [23, 144 б.].
Төлегеннің ата-ана тілін алмай,  жырақ жолға жалғыз кетуі елдің ежелгі салтын бұзғандық болып саналады. Рудың, ауылдың адастырмас ежелгі салтымен жүргендер ғана мұратқа жетеді, жеке басының тілегі үшін ру мүддесін аттап кеткендер бір пәлеге ұшырайды. Эпостың ескертпек болған тұжырымының бірі – осы [23, 148 б.].
«Қыз Жібек» жырының өзі қаһармандық пен лирикалық эпостың көркемдік принциптері аралас жұмсалғанын көрсетеді. Аракідік көне эпосқа тән тылсым керемет, ғажайып күштерге сену сарыны да орын алған. Мәселен, қалмақ ханы Хореннің атқан оғы Сансызбай сауытының сегіз қабатын тесіп, тоғызыншы қабатынан өтпеуіне «Қырық шілтен» пірлер пана болған делінеді [23, 151 б.].
Адамның жеке бастың аңсары мен арманы оның ерліктері жоғары  көтеруге қабілетті екенін айту,  ол идеяны қиял-ғажайыпты араластыра отырып дәлелдеу көркемдік дамудың белгілі бір белесі болатын [23, 133-134 б.].
«Жаскелең» жырында да, Р.Бердібай дұрыс атап көрсеткендей, «ғашықтық һәм қаһармандық эпостың дәстүрі қатар көрінеді» [17, 169 б.].  Жыр бас кейіпкердің болашақ жары  – қалмақтың Найман деген ханының қызы Қоңыршаны түсінде көріп, сөйлесіп, бір-біріне ғашық болғанын баяндаудан басталады [28, 20 б.].  Содан кейін ғашығын іздеп жолға шыққан қаһарман он алты күн тынбай жол жүрген соң түсінде Қоңыршаны тағы көреді. Ол өзін алмақ болып бір қалымақтың ханы келіп жатқанын, оған бермеймін дейтін өзінің әкесінің шамасы жоқ екенін, Жаскелең өзін іздесе, алты жылда табатынын айтады. Жаскелең Қоңыршаның аулына жақындап келгенде, оған бір топ адам кез келіп,  қол-аяғын шынжырлап, зынданға тастайды. Сонда жатып Жаскелең зарланып өлең айтып, естігендердің Қоңыршаға сәлем айтуын өтінеді. Осы сөздерді естіген біреу болған жайттарды Қоңыршаға білдіреді. Оған  Қоңыршаның берген жауабында қыздың болашақ жарының атын да білетіні белгілі болады. Осы және өзге де жайттар аталған екі жастың бір-бірінің пешенелеріне жазылғандарынан хабар береді. Қоңырша зынданға барып, тұтқындағы жігіт өзінің түсінде көрген ғашығы екенін біліп, оны алтын сарайына алып келіп, басына тәж, үстіне асыл киімдер кигізіп сыйлайды [28, 14-19 б.]. Әкесінің рақымсыз екенін білетін Қоңырша оған білдірмей қашып кетуді жөн көреді. Сол ақылды дұрыс көріп, екі тұлпарға мініп,  сауыт-сайман мен бес қаруын сайлап алып аттанған екі жастың артынан қуғынға шыққан қалмақ қолы жетеді. Олардың да қуат-қайраты эпикалық дәстүрге орай әсірелене суреттеледі. Бойы отыз аршын, атса, мылтық, шапса, қылыш өтпейтін Оразбай батыр бастаған отыз мың қалмақпен Жаскелең он екі күн бойы ұрысады. Он үшінші күні астындағы қара тұлпардың болдырғаны байқалған соң бас кейіпкер зарланып, аруақтарына сыйынады. Сол уақытта шешесі үйінде жатып қорқынышты түс көріп, ертеңгісін түсін Аягөз деген қызына айтып, оған ағасының көп қалмақпен жалғыз өзі соғысып, жауының он алты мыңын өлтіргенін, қазір аты болдырып қиын жағдайда тұрғанын мәлімдейді [28, 25-26 б.].  Соны естіген Аягөз жолға аттанып, он екі күн жүрген соң жауға жетіп, алты күн бойы  ұрысып, қалмақтарды қырады. Жетінші күні он төрт қалмақ өзін қоршағанын көргенде, астындағы атының болдырғанын біліп, Аягөз пірлеріне, Аллаға мінажат еткенде, өзіне де,  тұлпарына да қосымша күш бітіп, он екі күндей соғысқанда, он екі мың адам өлтіргенде, қалмақтардың қалғаны сайға қашады. Аягөз ағасымен табысып,  жеңгесімен үшеуі аман-есен елдеріне келеді.
«Қарашаш» жырының орталық кейіпкері – Арғынның Қаракесек деген бөлігінің арасында тұратын жалғыз үйлі найманның қызы. Жыршының айтуынша, атақты Қазыбек би әлгі қызды бір байға айттырып, мал жеген көрінеді. Соған наразы болып, Найман еліне аттанған қыз Бетпақдалада Қошамбай мен Томан деген  барымтамен, ұрлықпен айналысатын екі батырға жолығады. Қыз өзін олжаламақ болған екі батырды аттарынан түсіріп, жеңіске жетеді. Қыздың ежелгі амазонкалар секілді бейнеленгенін жырда оның «жолбарысты жонынан атқан» деп әсіреленуінен де байқалады. Қыз жаңа танысқан жігіттерге: «Мені Қазыбек бидің зорлықпен ұзатпақ болуынан азат етіңдер»,– деген шарт қояды.
Сол тілекті орындамақ болған екі батыр Тайлақ дегеннің елінен жылқы алып, қуғыншы жиырма төрт батырды аттарынан түсіреді. Содан кейін Қаракесек еліне келгенде, Қуандық руынан жылқы ұрлаған бір қаракесек батырын кездестіреді. Ақырында олар Қазыбекке: «Қарашашты еріксіз малға сатпасын»,– деген сөздерін жеткізеді. Бұл сәлемді айтқандарды сынамақ болып, оларды ат бәйгесіне қатыстыра отырып сынамақ болады. Бірақ қыз да, оның әкесі де батырларға бәйгеге ат қоса, аттарынан айырылатынын ескертеді. Қазыбек өз елінің жігіттерін балуандық сайыста жыққан Қошамбай мен Томанның талаптарын орындап, қыздың басына ерік беріледі. Бұл жырда анау айтқан кісі сенбейтіндей жағдайлардың айтылмауы оны болған оқиға ізімен туындаған шығарма деп есептеуге негіз беретін секілді. «Талайлы құл мен Әйім қыз» [15, 170-171 б.], «Ер Тоқымбет» жыры Р.Бердібайдың монографиясында [15, 177-178 б.], «Мақпал-Сегіз» жырының нұсқалары Р.Бердібайдың [15, 178-180 б.], Ә.Қоңыратбаевтың [29], Ы.Дүйсенбаевтың [30] еңбектерінде қарастырылған. 
Cәуегей қарт ежелгі түркі-қыпшақ мифологиялық танымының сақталған көріністерінің бірі. Назымбектің сапарға шығуына арнайы серіктерді таңдауы да архаикалық эпос дәстүрінен ұқсас келуі аңғарылады. Назымбекке қосқан серіктері - айласы мен күш-қайраты үйлескен палуан, бағыт беретін жырау, даулы мәселелерді шешуге айыр көмей шешендер болады. Сәуегейдің бес жігіттің әрқайсысына сәйкес мінез-құлқына лайық тұлпарына дейін белгілеп береді. Мұндай сюжеттер құрылымы жағынан көне батырлар жырындағы қалыңдық іздеу мотивімен үндес, эпостық қаһарман сапарға шығар алдында өзіне түрлі қасиеттерді жинақтаған серіктерді ертіп, тұлпар таңдап, рухани дайындықтан өтеді. Алайда айырмашылығы – батырлар эпосындағы серіктер мен көмекшілер көбіне халықтың қиял-ғажайып түсінігінен туған, кейде тылсым күш иелері, ал «Күлше қыз бен Назымбек» жырында бұл функциялар шынайы әлеуметтік типтер арқылы жүзеге асады. Сонымен бірге эпоста батырдың қалыңдығын жау қолынан құтқаруда адал серігінің бірден тұлпар әкеліп көмектесуі – батырлық жорықтың негізгі элементі болса, бұл жырда ол мотив тұрмыстық-поэтикалық сипатқа бейімделіп, архаикалық үлгінің реалистік формаға түскенін көрсетеді. 
Қазақ ғашықтық және лиро-эпикалық жырларындағы ең тұрақты архаикалық мотивтердің бірі – қыздың немесе жігіттің «теңін табу», яғни өзінен күші, білігі, ақылы немесе әлеуметтік мәртебесі жоғары адамға ғана қосылуды шарт етуі. Бұл мотив «Мақпал қыз», «Құл мен қыз», «Есім сері – Зылиха», «Дариға қыз» және «Қырық қыз» секілді шығармалардың барлығына ортақ құрылымдық өзек ретінде көрінеді. Олардың поэтикасында кейіпкердің жарына қоятын шарты тұрмыстық сынақ емес, әлеуметтік немесе космогониялық мәнге ие архаикалық ұғымның жалғасы. Жырларда бай қызына тиемін деген жалшы, әлеуметтік шектеуден жоғары көтерілген құл, немесе қарапайым жігітке көңілі түскен асыл текті қыз бейнелері арқылы қоғамдағы таптық айырмашылықтардың шартты түрде жойылуы, адам қасиетін оның шыққан тегінен, не ішкі ерлігі мен рухани биігінен тану идеясы көркем түрде жүзеге асады. Сондай-ақ, «Қырық қыз» бен «Дариға қыз» секілді жырларда шарт қою мотиві махаббаттың өлшеміне назар аударуы, қаһарманның жігерін шыңдайтын, оның ерекше болмысын дәлелдейтін эпикалық сынақ қызметін атқарады. Ал «Мақпал қыз» бен «Құл мен қыз» сияқты туындыларда бұл мотив әлеуметтік теңсіздікке қарсы алынған гуманистік идеялық бағдар ретінде көрінеді. Демек, осы шығармалардың барлығын біріктіретін типологиялық негіз махаббат пен еркін таңдау құқығын эпикалық деңгейге көтеру, адамдық қадір-қасиетті әлеуметтік иерархиядан биік қою және батырлық эпостың көне сынақ жүйесінің лирикалық-тұрмыстық жырларға бейімделуі. 
Қорыта келе, қазақ эпосындағы қаһармандықпен үйлену мотиві халықтың әлеуметтік құрылымын, эстетикалық идеалын, дүниетанымдық ұстанымын терең айқындайтын кешенді поэтикалық жүйе. Бұл мотивтің негізінде батырдың немесе кейіпкердің жар іздеу, таңдау, үйлену жолының ерекшеліктері, оның ерлік деңгейі, жауапкершілігі, ру-тайпа алдындағы мәртебесін дәлелдейтін сынақтар жүйесіне сүйенеді. Қалыңдыққа қол жеткізу жолында орындалатын ерлік әрекеттер, үш әлем дүниетанымы, рух иелерінің көмегі мен серік таңдау, тұлпар іріктеу, сәуегейден бата алу секілді элементтер архаикалық эпикалық дәстүрдің көрінісі ретінде мифологиялық бұлақтардан бастау алады. Сонымен қатар, үйлену мотиві арқылы эпос адам қасиеті, ерлігі мен ақыл-парасатынан іздеу қажеттігін паш етіп, әлеуметтік теңсіздік мәселесін поэтикалық деңгейде жұмсартады. Ал Лиро-эпикада бұл мотив моральдық-этикалық мазмұнға ие болуы, әйелдің еркін таңдау құқығы, ғашықтық еркіндігі, рухани үйлесім идеялары алдыңғы қатарға шығады. Демек, қазақ эпосындағы үйлену мотиві – әлеуметтік-рухани идеалдардың көркем бейнесі, қоғамның антропологиялық моделін сақтаушы құрылымы әрі эпикалық поэтиканың ең тұрақты типологиялық ядросының бірі болып табылады.

1.2 Қазақ эпостарында бейнеленген қаһармандықпен үйлену мотивін ЖОО-да оқытудың философиялық негіздері 

Қазақ эпосы – халқымыздың тарихи мәдениетінің шежіресі, рухани болмысының терең бейнесі. Ол бейне - халықтың алып қуаты мен қажымас қайраты, сарқылмас күйінің көрінісі. Бұл ілкі заманнан бері халқымыздың сақтап келген тарихы мен дәстүрі, әр дәуірдегі еліміздің келешегін тәрбиелеп келген ауқымды шексіз тың дүниелерді айғақтайды. Халық шығармаларындағы философияға толы ұғымдардың қыры мен сырын ашып, түсіну қазіргі жастардың еншісінде. ҚР президенті Қасым-Жомарт Кемелұлы Тоқаев «Әлеуметті Қазақстанның экономикалық бағдары» атты жолдауында: «Адам капиталына, білім саласына қойылатын талаптар мүлдем өзгеше» [31], және «...Адал еңбек, озық білім және үздік тәжірибе әрдайым жоғары бағаланады», - деді [31]. Сол сияқты, соңғы жолдауында білімнің бағытына баса назар аудара отырып: «Цифрлық технологиялар жаһандық еңбек нарығын жылдам өзгертіп жатыр. Әлемде жасанды интеллектімен жұмыс істеудің қыр-сырын білетін мамандарға деген сұраныс жыл өткен сайын артып келеді. 
Сондықтан ғылым, білім және инновация саласын басқару тәсілдерін өзара байланыстыру өте маңызды» [31], - деген президент сөзінің ұтымды ойлары, бүгінгі білім жүйесінің ахуалы жаңа өзгерістерді қажет етері анық екенін көрсетті. Демек, еліміздегі білім беру жүйесі түбегейлі өзгерістерге келуі, білім беру жүйесі мен ғылыми бағыттары жаңа үлгіге бет бұрғаны жаңа бетбұрыстың жаңғырығы. Қазіргі ХХІ ғасыр жастарының мүмкіндіктері сан қырлы, оған қатарлас білім беру жүйесіндегі жаңалықтары күннен-күнге даму жолында.  Яғни, мәдени мұрамызды басқа қырынан пайымдау, ол тек өткеннің рухани құндылықтарын меңгеріп қана қоймай, қазіргі заман ұрпағы үшін кездесетін күрделі сұрақтарға әр қырынан жауап табуының алғашқы қадамдары. Осы ретте білім философиясына орай зерттеуші З.К.Аюпова: «Білім берудің классикалық жүйесінің батыстық өркениеттік түбірге ие екендігі көпшілікке мәлім. Дәстүрлі қазақ қоғамында білім берудің дәл осындай жетілген институты болған жоқ. Қазақ қоғамында жүйелі түрде білім берудің мектептік жүйесі ислам дінінің ықпалы негізінде қалыптасты. Ал оған дейін тәрбие мен білім берудің міндетін ауызекі дәстүр, әдет-ғұрып сияқты көшпелі қоғамға тән институттар атқарды...», - деген біршама ойлары келісімге келеді [32, 175 б. ]. Әрине, қазақ қоғамындағы білім жүйесінің ислам ықпалымен қалыптасуы және классикалық жүйенің батыстық бастауға ие болуы орынды. Алайда «жетілген білім институты болмады» деген тұсты көшпенділердің бейресми, бірақ жоғары деңгейде ұйымдасқан білім беру дәстүрін ескере отырып толықтыра қарастырған жөн. Яғни, қазақ қоғамында батыстық немесе медреселік үлгідегі мектептер болмағанымен, өзіндік көшпелі білім беру моделі жақсы дамығаны халықтық мұрамыздың дәлелі екені ерекше атап өтуге болады.
Яғни, қазіргі жаһандану заманында білім алушының көз қарасы өзгерді, ұлттық болмыстан алшақтауы, халықтық туындылардың мазмұнын оқу, мағынасын түсіну, оның құндылығын ескеру қазіргі жаңа заман білім алушылары үшін маңызды. Еліміздің тарихын дәріптеу, ұлттық мәдениетімізді насихаттау арқылы келер ұрпақты тәрбиелеу халық шығармаларын оқыту – білім философиясының алғышарттарын түсіну міндеттердің бірі. Сол себепті, халық туындыларындағы кез-келген тақырыптың көтерер мәселесі халық даналығы, өмірі, өмір сүру қағидалары терең мазмұнға ие. Яғни, әр халықтық шығармадағы мағынаны терең ұғып түсінуі мен халықтың жадындағы толғанысы туралы Дж.Фрейзердің: «Әр ұлттың өмір салты өз эпосында көрініс табады. Халық туындыларында, атап айтқанда дастандарға ұқсас шығармаларда адамдардың фантастикалық идеяларының бейнеленуімен қатар, эпосты тудырған халықтың өмір салтының ұлттық сипаты көрініс табады, себебі осы эпосты жасаған халықтың тұрмыстық ерекшеліктері де айқын көрінеді, «кез келген ұлттық эпос, белгілі бір халықтың мәдениетінің ажырамас бөлігі болу мәдениеттің табиғи туындысы, халықтың көзқарасы мен идеалдарының көрінісі болып қалыптасқан тұрмыстық дәстүрлер мен эстетикаға сәйкес келіп, сонымен қатар біртұтас әлемдік эпикалық қазынаның бір бөлігін құрайды». Басқаша айтқанда, «фольклор тарихы – оның иелері тарихының бір бөлігін құрайды» [33, 329 б.] деген құнды ойлары әрбір халықтың өмір салты, дүниетанымы мен құндылықтары өз эпостарындағы көрінісінің айғағы. Білім философиясы тұрғысынан қарағанда, эпос халықтың тарихи тәжірибесін, мәдени дәстүрлері мен эстетикалық ұстанымдарын жинақтайтын білім көзі. Эпос – ұлттық ерекшеліктерін сақтай отырып, бүкіл адамзаттың рухани мәдениетінің біртұтас әлемдік қорының құрамдас бөлігіне айналады. Бұл білім үрдісінде дәстүр мен инновацияның арасындағы диалогты қамтамасыз етіп, жеке тұлға мен қоғам арасындағы әлемді тану деңгейінде арттыру мәселелерінің шешімі болады. Яғни, ұлттың негізін құрайтын мәдениеттің философиясы ол білім беру мен тәрбиенің негізгі қағидаларын қалыптастырудың міндеттері ретінде қарау.
Демек, ұлттық тарихқа терең үңілу еліміздің қазіргі саяси және әлеуметтік жағдайларының себептерін жан-жақты түсінуге мүмкіндік береді. Бұл себептердің ішінде ұлттық салт-дәстүрімізге, рухани құндылықтарға қатысты көзқарастардың өзгеруі маңызды орын алады. Сонымен қатар, халықтық шығармалардағы, әсіресе эпостардағы негізгі мәселелердің толық ашылмай, үстіртін қалып қойуы да бұл үрдіске әсер етеді. Ғылымдағы философиялық көзқарастары адамзат өмірімен тығыз байланыста дамуы, ол адамның болмысы мен оның қоғамдық орны туралы ой қалыптастырады. Бұл тұрғыдан алғанда, халықтық шығармалардағы көрініс тапқан адамзаттың өмір сүру қағидалары мен құндылықтарын тереңінен түсіну білім философиясының негізгі аспектілерінің бірі болып табылады. Сондықтан да халықтық шығармаларды философиялық тұрғыдан зерттеу  ұлттық мәдениеттің сақталуы мен дамуына, тарихи сананың қалыптасуына және қазіргі заманғы өмірлік ұстанымдардың құрылуына әсер ететін маңызды процесс. Сонымен қатар, бұл процесс ұрпақтар арасындағы мәдениетаралық байланыстарды нығайтып, ұлттық болмыс пен дүниетанымның жаһандық құндылықтармен үндесуіне жол ашады. Бұл өз кезегінде, эпостардағы қаһармандықпен үйлену мотиві атты мәңгілік тақырыптың ғасырлар бойы қалыптасқан асыл мұраттарын жан-жақты ашып көрсетуге мүмкіндік береді. Бұл көркемдік құбылысты тереңдей зерттеу халықтың ежелден келе жатқан салт-дәстүрлерінің тарихын, мәнін, қоғам мүшелерінің моральдық, этикалық, эстетикалық ұстанымдарын, тәрбиелік қағидаларын, көркемдік ізденістерін және адамгершілікті қалыптастырудың өзге де үдерістерін түсінуге көмектесетіні анық. Сонау ежелгі Рим империясының ойшылы Марк Цицерон: «Неке – адамзат қоғамының алғашқы сатысы» десе, ұлы философ Аристотельдің: «Отбасы – қоғам мен мемлекеттің негізі» деген ойлары күні бүгінге дейін өз мағынасын жоя қоймағаны анық. Яғни, адамзат тарихындағы үйлену, отбасын құру мәселесі ең маңызды санатта екендігін ұмытпағанымыз жөн. Ол өмірде болып жатқан өзгерістердің күрделі сұрақтарына әр қырынан жауап табуының алғашқы қадамдары деуімізге болады. Демек, алғашқы үйлену мотиві фольклор туындыларында жатқан бұл проблемалық жай ғасырлар бойы жаңаланып, өңделіп, нақты деректері толығып күні бүгінге дейін жетті. 
Сондықтан қазіргі білім беру философиясында тұлға ұғымы білім беру үрдісінің орталық категориясына айналды. Яғни, білім берудің мәні адамның ақыл-ой, ерік және сезімдік әлемін үйлестіре дамыту арқылы оның рухани тұтастығын қалыптастырады. Сол себепті, эпостық мұраларды оқыту студенттің танымдық қабілеті мен оның құндылықтықтарын да айқындайды. Антикалық философиядан бастап адамды тәрбиелеудің негізгі нысаны оның ішкі әлемін жетілдіру Сократтың «білім – ізгілікке бастар жол» деген қағидасы (Сократ, б.з.д. V ғ.) қазіргі білім философиясының өзегіне айналған идеялардың бірі. Бұл қағида білім адамның ішкі «менін» тануға, өзіндік рефлексия арқылы ақиқатқа жақындауға мүмкіндік береді. Эпостық мәтіндер де осы процесті түрлі қырынан яғни, батырдың сынақтан өтуі, өз тағдыры үшін күресі, адамның рухани кемелдікке ұмтылуының көріністеріне бағытталады. 
ХІХ ғасырдың ортасына дейін қазақ қоғамында үйлену, неке қию және отбасын құру мәселелері жөнінде қалыптасқан әлеуметтік-философиялық көзқарастар патриархалдық отбасы моделінің негізінде дамыды. Авторитаризм мен жеке меншікке сүйенген бұл құрылымда неке институты қоғамның әлеуметтік тұтастығын қамтамасыз ететін құндылық ретінде қарастырылды. Сондықтан отбасын құру мәселесі әлемдік философиялық дәстүрдегі адам болмысы, әлеуметтік қатынастар мен құқықтық құрылымға қатысты теориялармен өзара үндес келеді. Қазіргі ғылымда үйлену мен отбасы институты философия, әлеуметтану және құқықтану тоғысындағы күрделі мәселе ретінде зерттеліп, оның мәні адамның қоғамдағы орнын айқындаумен байланыстырылады. Осыған орай, отбасылық-неке түрлерінің шығу тарихы мен теориясына қатысты айтарлықтай еңбектер аз емес. Атап айтар болсақ, философ ғалымдардың  қатарына Кунов Г. «О происхождении брака и семьи» (1923), Каутский К. «Возникновение брака и семьи» (1923), Юм Д. «О многоженстве и разводах» (1965), Энгельс Ф. «Происхождение семьи, частной собственности и государства» (1978), Харчев А. Г. «Брак и семья в СССР» (1979), Решетов А. М. «Об использовании данных фольклора для изучения ранних форм семейно-брачных отношений» (1970), Бэкон Ф. «Опыты или наставления нравственные и политические сочинения» (1972), Вердиман Е. «Женщина в древнем мире» пер. с нем. М.С.Харитонова, А.А.Вигасина, (1990), Гегель Г.В. «Философия құқығы» (1990) еңбектерінің мәні зор. Әрине, мұндағы философтардың ой-пікірлерінің арасында да, өзара келіспеушіліктер мен қайшылықтар кездесіп отырады. Десек те, олар отбасы мен неке түрлері қоғам өзгерген сайын жан-жақты ашып, жаңа қырынан талдаулары бүгінгі күні толыққанды өзгермесе де негізін құрап отырғаны белгілі. Олар отбасылық қарым-қатынас мәнін терең зерделеп, адамзат қоғамындағы тұрақтылық пен даму процесінің ықпалы туралы ашып жазған.
Сондай-ақ, шетел ғалымдарының қазақ халқының, соның ішінде үйлену дәстүрінің келелі мәселелерін арнайы зерттеген ғылыми жұмыстары негізге алынды. Атап айтар болсақ, Штернберг Л.Я. «Семья у народов Северо-Восточной Азии» (1933), Косвен М.О. «Семейная община» (1948), Кисляков Н.А. «Очерки по истории семьи, брака у народов Средней Азии и Казахстана» (1969), т.б. зерттеулері қазақ даласының ХІХ ғасырға дейінгі отбасы мәселелері туралы бірталай пікірлер тудырған. Әрине, мұндағы айрандай ұйып отырған халықтың өзіндік заңдары мен салт-дәстүрлері туралы пікір білдіру ойландыратын жайт. Ғасырдан ғасырға жеткен қазақ халқының түрлі қилы замандарды өткеріп, отбасы философиясының ой тереңдігі мен астарының арқасында, күні бүгінге дейін жеткен салт-дәстүрін ұстанғандығы туралы ерекше ескеру қажет етеді. 
Сол сияқты, атап өтетін бағасы жетпес құнды еңбектердің бірі, ғалым Ш.Уәлиханов шығармалары (1961), Ы.Алтынсариннің «Очерк обычаев при сватовстве и свадьбе у киргизов Оренбургского ведомства («Записки Оренбургского отдела РГО» (1870) және Х.Арғынбаевтың «Қазақ халқындағы семья мен неке», «Қазақ отбасы» (1996) атты еңбектері жан-жақты талдаулары мен халықтың табиғатына қатысты құндылығымен ерекшеленетінін атап өту орынды. Ғалымдарымыздың некелесу рәсімдері туралы бірталай тұжырымдары зерттеу жұмысымыздың ғылыми негізін құрағанын атап өтуіміз қажет. Бертін келе А. Байтұрсынұлы, М. Жұмабаев, Ж. Аймауытов еңбектерінде отбасы мен ұрпақ тәрбиесі адамгершіліктің бастауы ретінде қарастырылады. М. Жұмабаев «Педагогика» еңбегінде отбасы тәрбиесін рухани мәдениеттің іргетасы, яғни «бала ата-ананың айнасы» деп тұжырымдайды. А.Байтұрсынұлы ұлттық сана мен отбасы байланысын қоғамның тұрақтылығының кепілі деп көрсетеді. Бұл тұрғыдан зерттеу жұмысымыз да эпостық кейіпкерлердің үйлену жолындағы қаһармандық әрекеттері қоғам алдындағы борышы, отбасылық жауапкершіліктің көрінісі ретінде жан-жақты барлау жүргізіледі. Демек, ЖОО-да қаһармандықпен үйлену мотивін оқыту, ол қазақ эпосындағы батырдың үйлену мәселесін, отбасын құру, мәдениеттің қалыптасу құндылықтарын философиялық және мәдени контексте студенттердің дүниетанымдық және адамгершілік тәрбиесін тереңдетудің маңызды тетігі деуімізге болады. 
Халықтың алғашқы отбасын құру мен үйлену іздері адамзат қоғамының дамуы және қазақ жеріндегі тайпалық, рулық, сосын хандық кезеңдердегі этникалық, мәдени өзгерістермен тығыз байланысты болды. Яғни, қазақ қоғамында неке түрлері рулар арасындағы байланысты тұрақтандыратын, мәдениет пен дәстүрді жалғастыратын маңызды құрылым болды. Қазақ философиялық дәстүрінде тұлға мәселесі ерекше мәнге ие. Бұл қазіргі білім беру философиясының ізгілік және аксиологиялық бағытымен сәйкес келетін тұжырым. Эпостық кейіпкерлердің ішкі рухани әлемі де осы ұстанымды нақтылай түседі. Мысалы, Қобыландының намыс жолындағы күресі, Алпамыстың ата-анасына адалдығы, Қозы мен Баянның махаббаты – барлығы да рухани үйлесім мен адамдық мұраттың көрінісі.
Эпикалық кейіпкердің күрес жолындағы ішкі сезімдік толғаныстары, таңдаулары мен жауапкершілігі студентке адам болмысының күрделі құрылымын ұғынуға мүмкіндік береді. ХХ-ХХІ ғғ. педагогикада бұл мәселе В.В. Давыдов, Л.С. Выготский, А.Н. Леонтьев сияқты ғалымдардың еңбектерінде жалғасын тапты. Выготскийдің мәдени-тарихи тұжырымдамасы бойынша «адамның дамуы әлеуметтік қарым-қатынас пен мәдени тәжірибені игеру арқылы жүзеге асады» [34, 189 б.]. Демек, эпос осы мәдени тәжірибенің жинақталған көрінісі ретінде студенттің ойлау және құндылықтық жүйесін қалыптастыруға ықпал етеді. Сол сияқты, ғалым В.А. Сластенин «Аксиологиялық тұрғыдан алғанда, эпостық мәтінді оқу – студенттің рефлексиясын дамытудың тиімді құралы. Педагогикалық зерттеулерде құндылықтар жүйесі тұлғаның дүниетанымдық, моральдық және мәдени бағыттылығын айқындайтын негізгі фактор ретінде қарастырылады», – [35, 58 б.] деп тұжырымдайды. Осы негізде эпос арқылы студенттер ұлт мәдениетінің тарихи-рухани негіздерін игеріп, қазіргі қоғамдағы адамдық, отбасылық және әлеуметтік жауапкершілік мәселелеріне сыни тұрғыда қарай алады. Философиялық-педагогикалық тұрғыдан мұндай тәсіл білімді сыртқы мәлімет ретінде емес, ішкі рухани тәжірибе ретінде қабылдауға жол ашады. Бұл ұстаным бойынша эпосты оқыту үдерісі тұлғаның өзін, қоғамды және әлемді тануының диалогтық кеңістігін тануға бірден-бір бөлігі. Мұндағы білім беру философиясының басты қағидасы «адам арқылы адамды тәрбиелеу» [36, 42 б.] қағидасы нақты іске асырылады. Эпосты оқытудағы тұлғалық және аксиологиялық ұстанымдар студенттің дүниетанымдық көкжиегін кеңейтіп қана қоймай, оның рухани болмысын тереңдетеді. Бұл үрдіс философиялық білім берудің басты мақсаты, адамды өз болмысын тануға, рухани тұтастыққа жетелеуді қамтамасыз етеді.
Е. Вердиманның алғашқы адамдардың өмір салтына байланысты зерттеуінде: «Алғашқы аңшылар көшпелі өмір салтын ұстанған және ет табу мүмкіндігіне тәуелді болған. Олар тек ер адамдар қоғамында өмір сүрген, олардың жалғыз алаңдағаны әрі көңілін қанағаттандыратыны – аңшылық болған. Кейде олар әйел іздей бастаса да, таңдауға аса мән бермеген», - деп жазады [37, 11 б.]. Ол ерте кезеңдегі некелік қатынастардың тұрақсыз, жұптық отбасының қалыптаса қоймағанын, ал жыныстық серіктестіктің утилитарлық, яғни өмір сүру қажеттілігімен ғана байланысты болғанын атап өтеді. Бұл әлеуметтік жағдайдың әлі рулық сипат алмағанын, аңшылық дәуіріндегі биологиялық және инстинктивті деңгейдегі қатынас екенін көрсетеді. Әрине, бұл көнеліктің көзі «заботясь о выборе» деген ұғым бірегей емес, бірақ сол кездегі әлеуметтік шарттарға байланысты таңдау мүмкіндігі шектеулі түрде болғаны деп түсінеміз.
Сол сияқты, ежелгі қоғамдағы некенің эволюциялық және әлеуметтік мәнін Х.Уолкер [38] кеңірек сипаттайды. Бұл зерттеу аңшылар-жинаушылар қоғамындағы неке жұптарының қалай қалыптасқаны, некеге тұру рәсімдері мен отбасы құрылымының қалай эволюцияланғанын жете зерттеген. Яғни, қазақ эпостары дәл осы эволюциялық сатылардың рухани және мәдени бейнесінде берілуінің өзі халықтың өркендеп дамуының әсері. Жырдағы батыр мен қыздың рөлі, үйлену табиғаты, отбасылық, руаралық байланыстары халықтың рухани-мәдени сатысының көрінісі. Мәселен, «Қозы Көрпеш-Баян сұлу» жырындағы сезім мен әлеуметтік жауапкершіліктің көрінісі. Қозы мен Баянның қосылуына ата-аналық келісім (құдалық), руаралық келісім мен жеке сезім еркіндігі тоғысады. Сол сияқты, «Алпамыс батыр» жырындағы ата-аналық келісімі (құдалық) рәсімі  ұқсас болғанымен, мұндағы үйлену желісі батырлық пен неке арасындағы рухани қаһармандық бірліктің бейнесі. Қалыңдығы Гүлбаршын үшін күресі отбасын құру, қоғам алдындағы парызы. Мұндағы жауапкершілік пен моральдық құндылықтың белгісі ретінде түсініктің қалыптасуы. Қалыңдықты “қаһармандық жолында жеңіп алуы” арқылы үйлену мотиві батыр өз ерлігі мен абыройын, сондай-ақ руының беделін көрсеткені. Бұл ежелгі көшпелі дәуірдің әлеуметтік және саяси құрылымды күшейтуге негіз болған шарттары, үйлену арқылы руаралық достық, бейбітшілікті қамтамасыз ету шешімдері. Ал, «Қыз Жібек» жырындағы Төлегеннің Жібекті іздеп сапарға шығуы, өмірлік серігін іздеу мотиві. Мұндағы сюжет руарасындағы әлеуметтік мәселелердің шешімін табу жолдары және әйел таңдау еркіндігінің диалогы ерекше бейнеленген. Бертін хандық кезеңдері неке түрлері, үйлену, құдалық салттары күшейіп, дала заңдары қалыптасты, діни-саяси құрылымдары отбасы институтының тұрақты әрі мәртебелі элементке айналғанын байқаймыз. Осы ретте, қазақ эпостарының ерекшелігі халықтың тепе-теңдігін сақтау мәселесін басты назарда ұстанған. Эпостағы шешуші трагедиялық тартыстардың соңы бейбіт шешімге, татулық пен парасатқа ұмтылуға бағытталады. Бұл халықтың өмірлік философиясы, яғни білім мен тәрбиенің терең мағынасын айқындайтын құбылыс. Батырдың жолы сыртқы жеңістерімен ішкі кемелденудің де көрінісі. Демек, эпостардағы оқиғалар арқылы халық ұрпағына «білім – ақыл мен мінездің үйлесімі», «ерлік – парасат пен сабырлықтың нәтижесі» деген идеяны сіңірген. Бұл тұрғыдан алғанда, қазақ эпосы ұлттық білім беру философиясының алғашқы көріністерінің бірі, яғни адамды өмірдің мәнін ұғынуға, ізгілік пен жауапкершілікке тәрбиелейтін халықтық мектеп болып табылады. 
С.Ғ. Тәжібаеваның «Білім мазмұнын жаңғыртудағы ұлттық рухани құндылықтар» [39] атты еңбегінде жоғары білім беру мазмұнын ұлттық мәдени-рухани дүниетанымды жаңғыртудың маңыздылығына баса назар аударады. Ол білім алушының ұлттық сана-сезімі мен рухани тәрбиесін дамыту жеке пәндер тұтас оқу үдерісінің басты міндеті екенін атап өтеді. Ғалым ұлттық әдебиет, тіл, тарих, салт-дәстүр сынды мазмұндық компоненттердің оқу бағдарламасына интеграциялануын ұсынып, олардың тұлғаның мәдени кодын қалыптастырудағы рөлін ғылыми тұрғыдан дәлелдейді. Яғни, жоғары мектеп оқытушысы кәсіби біліммен қатар, студентті ұлттық мәдениетке баулуы тиіс деген ойлары жұмысымызды толықтырғандай. Яғни, бұл ұлт болашағына жауапкершілікпен қарауға тәрбиелейтіні туралы бірден-бір көрінісі.
Қазақ халқының ілкі замандарында неке, некелесу деп аталмаса да, қазіргі  үйлену мақсатында қай неке түрлеріне жататындығы туралы еңбектерден біле аламыз. В.Я. Пропп айтуынша: «Тарихи дамудың жаңа өмір формалары, жаңа шаруашылықтың игерілуі, әлеуметтік қатынастың жаңа формаларын құрып жаңа фольклорға енген кезде, ескі формалар толық жойылып кетпейді және жаңаға сіңіп кетпейді. Ескі жаңаға параллель түрде өмір сүруін жалғастырады немесе табиғатта да, тарихта да мүмкін емес әртүрлі гибридті байланыстарға енеді. Таза фантастикалық әсер қалдыра отырып, олар бір-біріне тәуелсіз келеді, оларды өмірге әкелген тарихи өзгерістер болған жерде пайда болады» [6, 258 б.]. Үйлену дәстүрлері экзогамдық неке жөніндегі тарихи-қоғамдық көріністерді бейнелеумен қатар, неке дәстүрінің жаңа тарихи оқиғаларын байыта отырып, олар пайда болуына дейінгі табиғи емес көзқарастан туындаған қайнар көзге ие болып, үйлену дәстүрін жаңа тарихи жағдайлармен байытады. «Қаһарманның зұлым күштермен күресі жөніндегі мифологиялық сюжет біртіндеп батырлық күрес сюжетіне айналады» [6, 35 б.]. Фольклордың бұрынғы элементтері толық жойыла кетпеуі, ол жаңа құрылымдармен қатар өмір сүреді немесе гибридті аралас түрлерімен қалыптасып, тарихта кездеспейтін ерекше құбылыс болатынын атап өтеді. Яғни, үйлену дәстүрлері тарихи кезеңдегі экзогамдық некеге қатысты өмірлік жағдайларды бейнелеп қана қоймай, бұрынғы дәстүрлердің кейбір архаикалық элементтерін де сақтай отырып, жаңа тарихи және әлеуметтік шарттармен байытылады. Мұндай процесс үйлену рәсімдерінің дамуында көрініс тауып, олардың мифологиялық және әлеуметтік философиялық мәнін тереңдетеді. Сонымен бірге, В.Я.Пропп атап өткендей, фольклордағы мифологиялық сюжеттер, мысалы, батырдың зұлым күштермен күресі, уақыт өте келе тарихи кейіпкерлердің ерлік күресіне айналып, оқиға құрылымы мен мазмұны жаңарған. Осылайша, тарихи және әлеуметтік өзгерістер фольклордың мазмұны мен формасын байытып, оның өзектілігін сақтап қалады.
Сол сияқты, фольклор үлгісіндегі халықтың бастауы ретінде тотемдік бейненің көрінісі, үш әлем деңгейінің үйлесімін түсіндіретін мифтік ұғым бар. Қай халықтың болмасын өзінің шығу тегіне байланысты наным-сенімдері, табиғатпен, киелі күшпен өзара байланысы туралы түсініктері қалыптасқан. Ерте дәуір адамдарының санасында адам мен жануар әлемі арасында қатаң шектеу болмағандықтан, олар өз тегін киелі хайуаннан тарадық деп түсінген. Түркі тайпалары бөріні тотем ретінде қабылдауы осы архаикалық танымның көрінісі болып, уақыт өте келе бұл сенімдер тотемдік мифтерге айналып, одан жануарлар жайындағы ертегілер мен эпикалық сюжеттердің бастауына ұласты. Осындай архаикалық эпосында жиі ұшырасатын мифологиялық кезеңнен жеткен сипаттардың эпикалық поэтикада сақталу себептері, баяндаушының адамзаттың тотем-хайуанға үйлену ұғымын түсіну жаңа мағыналық деңгейге көтерілгенін зерттеуге мүмкіндік береді. Мысалы, «Ер Төстік», «Мұңлық-Зарлық», «Қисса Құламерген», «Құбығұл», т.б. көптеген жырларда кездесетін (аспан әлемі, рух, жерасты суасты) әлемінде Жылан ордасына кіру алдындағы көрініс халықтың дүниетанымындағы үш әлем үйлесімі (жоғарғы, орта және төменгі әлем) туралы көне мифологиялық түсінікті бейнеленуі ерекше тоқталуымызға болады. Көне жырлардың алғашқы танымдық белгілері ежелгі дәуір адамдарының үш сатылы әлемнің байланысы жайлы түсініктері эпостағы сюжеттік талдаулар арқылы білім алу өрбиді.  
 Осы бағытта зерттеу жұмысы бойынша жырдың мазмұндық-құрылымдық жүйесі жан-жақты [8] талданып, оның сюжет өрбуіндегі тартымдылық пен динамикалық дамудың көркемдік қызметі айқындалды. Жырдағы оқиғалардың бірізді сабақтастықта өрістеуі эпостық баяндаудың ішкі заңдылықтарын танытумен қатар, көне дүниетанымдық қабаттардың сақталу деңгейін көрсетуге мүмкіндік береді. Әсіресе эпостағы тотемдік бейнелердің әсерлі сипатта берілуі жырдың өзіндік танымдық болмысын айқындайтын негізгі белгілердің бірі ретінде қарастырылды. Аталған мәселені зерттеу барысында И.М. Болдырева, Н.А. Кузминаның  эпостық мәтіндегі мифтік бейнелерді үш әлемнің (жоғарғы, орта және төменгі) өзара үйлесімді байланысы аясында қарастыратын ғылыми тұжырымдары [8] кеңінен айтылған. Ғалым эпикалық кейіпкерлер мен тотемдік символиканы осы космологиялық жүйенің құрамдас элементтері ретінде талдай отырып, олардың семантикалық жүктемесінің мифтік дүниетаныммен тікелей сабақтастығын дәлелдейді. Бұл тұрғыдан алғанда, тотемдік образдар жоғарғы әлемнің сакралды күштерімен, орта әлемдегі адам қауымының тіршілік кеңістігімен және төменгі әлемнің немесе сынақтық сипаттағы аймақтарымен байланыстырушы дәнекер қызметін атқарады. Сонымен қатар Т.А. Болдырева [40] еңбегінде мифологиялық сюжеттердің типологиялық ұқсастықтары үш әлемнің өзара әрекеттесу негізінде сараланады. Ғалым эпикалық баяндауда қаһарманның жоғарғы әлеммен байланыс орнатуы, орта әлемде әлеуметтік міндетін орындауы және төменгі әлемге сапар шегуі сияқты мотивтердің әмбебап сипатын көрсетеді. «Қисса Құламерген» жырдың көркемдік ерекшеліктері, архаикалық таным элементтері және типологиялық сюжеттер жүйесін кешенді түрде талдауға бағытталып, эпикалық дәстүрдің сабақтастығы мен дамуы айқындалды. Мысалы, «Қисса Құламерген» жырындағы жылан бейнесі  қорқыныш немесе зұлымдық бейнесінде ғана біржақты ұғымды ескеру қажет, яғни, жер асты әлемінің киелі қақпашысы, табиғаттағы күштер иесі ретінде түсіндіру заңдылықтарына ерекше мән беру. Мұндағы Жылан түркі және жалпы әлем мифологиясында жер асты, даналықтың, құпия күштің символы ретінде беріледі. Халық шығармаларындағы табиғатты тану философиясы тұрғысынан алғанда, бұл эпизод адамның табиғатпен үйлесімді байланыс орнатуы, оны түсіну, қабылдау қажеттігін көрсететін көркемдік бейнелер. Жырдағы кейіпкерге жыланның «сескенбе» деген ескертуі табиғат күштеріне қарсылық білдірмей, керісінше, оларды мойындап, оларға бейімделу керек деген идеяны білдіреді. Жыландардың әртүрлі рөлде кездесетін күзетшілер, ханның балалары, хан мен ханшайым ретінде бейнеленуі табиғаттың көпқырлылығы, яғни оның қорқынышты да, қорғаушы бола алатын қасиетін айқындайды. Батырдың жылан патшасының сарайына кіруі табиғат күштерінің терең мәнін қабылдау рәсіміне іспетті деп түсінеміз. Бұл табиғаттағы әрбір құбылыстың өз орны, қызметі мен мәнін түсіну философиясының көрінісі. Мұндағы табиғаттың әрбір элементі (жылан, есік, төр) символдық мәнге ие құбылыс ретінде түсінуге үйретеді. Демек, эпостың бұл бөлігі табиғат пен мәдениет арасындағы үйлесімдікті сақтап, өзара сыйластыққа «жаратылыс, адам мен табиғат» орта арасындағы шекараны құрметтеу идеясының көрінісін қадірлейтін философиялық ойды қамтиды.
И.В. Кузнецов эпосты талдау мазмұн мен форма бірлігін сақтай отырып, сюжеттік желіні, қаһарманның іс-әрекетін, оқиғаның философиялық астарын назарда ұстауды ұсынады. Ғалымның айтуынша: «Эпоста қаһарманның жеке тағдыры әрдайым халық тағдырымен ұштасады; сондықтан оның үйленуі –  жеке бақыт қана емес, әлемдегі тепе-теңдікті қалпына келтіру» [41, 57 б.]. Бұл ой қаһармандықпен үйленудің терең семантикалық астарын әлеуметтік, рухани үйлесімнің нышаны екенін білдіреді. Әрине, қазіргі кезеңде әдебиетті оқыту ұлттық көзқарасты жаңғырту, көркемдік талдауды шығармашылықпен сыни ойлауға баулу бағыты күшейе түсті. Халық шығармаларын оқыту  тарихи-әдеби процесс ретінде тұлғаның рухани дамуына, ұлттық сана-сезімнің қалыптасуына ықпал ететін маңызды пән ретінде қарастырылуына назар аудару басты міндеттердің бірі. 
Сол сияқты, М.Н. Сомова эпикалық шығармаларды оқыту жүйесінің құндылықты, идеологиялық және көркемдік негіздерді ескерудің маңызын атап өтеді. Яғни, «Эпостағы қалыңдық бейнесі – жай әйел кейіпкері емес, қаһарман сынақтардан өтуге мәжбүр болатын ең жоғарғы идеалдылық символы» [42, 42 б.], - деген пікірі эпостағы басты желі кейіпкердің ерлігі мен сол ерліктің марапаты ретіндегі үйлену жолы білім алушыға адамгершілік, жауапкершілік, парыз ұғымдарын жеткізудің құралы ретінде қарастырылуы ерекше деп айғақтаймыз. Бұл тұжырым жоғары оқу орындарында эпосты ұлттық құндылық контексте талдауға жол ашады. Батырдың үйлену процесі рухани толыққанды тұлға ретінде қалыптасуының түйінді сәті ретінде көрсету, әдебиет пен философия байланысын тереңдетуге мүмкіндік береді. Ғалымның оқыту үрдісінде білім алушының өзіндік пікірін қалыптастыруды басшылыққа алу маңызды деген тұжырымы аса ерекше ескеруді қажет деп таныдық. Адам табиғаты үнемі өзгеріп, жетіліп отыратындықтан, әдеби шығармалардың тәрбиелік маңызы уақыт өте келе әлсіремейді, керісінше арта түседі. Әсіресе, қазіргі жаһандану заманында адамзаттың рухани дүниесіне кері әсер ететін үдерістер байқалып отырған тұста көркем әдебиеттің тұлғаны қалыптастырудағы рөлі маңызды екенін ерекше ескеру қажет. 
А.Ю. Никитченков зерттеуінде бұл ерекшелікті ерекше атап өткен: «Фольклор мен әдебиетті синхрондық аспектіден қарап, сөз мәдениетінің екі түрі ретінде ғана емес, диахрондық тұрғыдан да – мәдениеттің тарихи дамуы барысында біреуі (фольклор) екіншісі (әдебиет) бұрын пайда болған екі кезең, екі саты ретінде қарастыруға болады» [43, 70 б.] А.Ю. Никитченковтың бұл пікірінде фольклор мен әдебиеттің тарихи-мәдени эволюциясындағы орнын айқындайды. Оны екі қырынан қарастыруы синхрондық (бір мезгілде қатар келеуі) және диахрондық (тарихи даму) тұрғысынан қарастыруы. Ғалым фольклор мен әдебиетті қарама-қарсы қоймайды, керісінше, олардың бір-бірін толықтыратын мәдени құбылыстар екенін көрсетеді. Бұл көзқарас әдебиетті фольклорлық дәстүрден үзіліп кеткен жаңа құбылыс ретінде емес, тарихи сабақтастықта дамыған өнер ретінде қабылдау қажеттілігінде. Фольклор мен әдебиеттің өзара байланысын талдау ұлттық мәдениеттің үздіксіз эволюциясын көрсетуге мүмкіндік береді.  Яғни, жырдағы қаһармандықпен үйленуі батырдың мінезі мен ішкі рухани болмысын толық ашатын көркемдік әдіс, сонымен қатар қазіргі әдебиеттің үйлесімі ол ұлттың арман-мұраты әйел мен ер арасындағы қарым-қатынасы деген көзқарасы отбасы құндылықтарын айқындайтын рухани сабақтастығы бүгінгі күннің жалғасы деп білеміз. 
Сол сияқты, қазіргі білім беру жүйесінде эпостардағы ұлттық болмысты қабылдауына, көркемдік талғамын қалыптастыру мен әдеби-теориялық ойлауын жетілдіруге мүмкіндіктер өте көп. Көркем шығарма, соның ішінде эпос бұл тұтас бір рухани әлемнің бөлшегі. Оның барлық элементтері батырдың бейнесі, оқиғалар желісі, мифологиялық кеңістік, тілдік құралдары бір-бірімен тығыз байланыста бейнеленеді. Эпостың құрылымы мен мазмұны арқылы ақын-жыршылар халықтың арман-мұратын, іздеген әділдік пен ерлікті, махаббат пен отансүйгіштік сезімін көркем бейнеге айналдырған. Мысалы, «Қобыланды батыр» жырында Қобыландының ел үшін күресі мен Құртқаға деген адалдығы, «Алпамыс батырдағы» елден жырақтап, қайта оралуы сынды мотивтер оқырманды оқиға желісіне ертіп, оны сол кеңістіктің эмоциялық, моральдық серігіне айналдырады. Осы орайда, эпикалық шығармалар, алдымен ұлттық ұжымдық сананың бір түрі болып саналады. Яғни, өмірлік құндылықтардың қарама-қайшылығы жақсылық пен зұлымдық, қаһармандық, отансүйгіштік, сүйіспеншілік, қоғам алдындағы парызы бейнеленген. Бұл құндылықтар жеке тұлғаның рухани-идеологиялық негізін құрайды. Сондықтан, эпостық шығармаларды оқыту барысының алғышарттары мәдени мұрамен танысып, өмірлік ұстанымын түзетуге немесе нығайтуға мүмкіндік беру. И.В. Кузнецовтың пікірінше: «Білім беру саясатының ең басты міндеті – педагог мамандардың дүниетанымдық конвергенциясын қамтамасыз ету. Негізінде, бұл қоғамдық тұрақтылықтың негізгі аспектілерінің біріне қатысты, оның шарты – әлеуметтік өмірдің ең маңызды көзқарастардың плюралистік теңгерімі. Қоғамның адам үшін аксиома болып қалатынын ескерсек, гуманитарлық салалардағы әртүрлі өзгерістерді дәл осы субъектілердің қоғамдық-дүниетанымдық позициясын түзетуге негіздеу қажет. Ал бұл тікелей әдебиетке әдістемелік тәсілге әсер етеді, әдебиет мектеп бағдарламасында, ең идеологиялық пән болып қала беретінін көрсетеді, өйткені ол шығарманың оқырманға көркем әсерін дүниетанымдық тұрғыдан негізделген интерпретациямен біріктіреді» [41, 81 б.]. Мұнда қоғамдағы көзқарастың тепе-тең тұрақтылығы негізделген. Ғалым айтып отырған оқытушылар мен студенттердің «идеологиялық жақындасуына» қол жеткізу, көркем шығарманы оқыту арқылы мағыналық жиегінің қалыптасуына ықпал етеді деген тұжырымдары жақсы айтылған. Мұндағы халық шығармалары халықтық ой мен мағыналы белгілердің қайнар көзі ретінде оқу-тәрбие ортасында біріктіруші қызметін атқарады. Эпостарды оқыта талдау этикалық-философиялық түсінікті қажет етеді. Яғни, әдебиеттің эстетикалық та, идеялық та әсері бар. Бұл жырдағы қаһарман кейіпкері ұлт мұратын жеткізуші болып табылатын негізгі идея. Студенттер кейіпкерлердің іс-әрекеттерін, мотивациясын және олардың ерліктерінің мәнін талқылау арқылы өзіндік құндылықтар жүйесін құруды үйренеді. Ал қазіргі білім беру жүйесінің басты объектісі тұлғаның өзін-өзі шығармашылықпен дамытуға, өзін-өзі жетілдіруі және өмірлік құндылықтарды дербес таңдауға бағытталған. Бұл білім алушыны таным процесінің белсенді субъектісі ретінде қарастырады. Демек, жоғары мектепте білім беру тұлғаның зияткерлік, рухани және мәдени әлеуетін ашуға, оның өзіндік ойлау, сезіну және әрекет ету қабілеттерін дамытуға бағытталады. Сондықтан да эпикалық мұраны оқыту технологиялары студенттің білім алу процесінде өзіндік «қаһармандық жолын» өткеруге мүмкіндік беретін модель ретінде қарастырылуын алға жетелеу. Бұл рухани тәжірибе мен өзіндік даму құзыреті, яғни қазіргі білім философиясының «тұлға – шығармашылық – құндылық» үштігінен негізделген жаңа педагогикалық тәсіл.
Б.Сманов зерттеуінде «...Қандай  қилы заман болса да, бала тәрбиелеу, жастарға білім беру жүйесі жұмысындағы өзіне жүктелген істі қал-қадерінше абыроймен атқарды. Сан түрлі кезеңдерден тұратын тарихи жолдан өту барысында қалыптасқан мектеп саласы мен жалпы білім жүйесі педагогика ғылымының дамуына да ықпал етті. Мұнда 1925 жылы дүниеге келген «Қазақстан мектебі» журналы – (ол кезде «Жаңа мектеп» журналы – Б.С.) отандық білім беру ісі, әсіресе, қазақ мектебі қалыптасуының тарихи жолындағы сүйініштерінің куәгері, әдістемелік ой-пікірлердің, оның ішінде қазақ әдебиетін оқыту әдістемесінің негізін қалаушы басым болды», - дейді [44, 55 б.]. Ғалымның бұл пікірінің түйіні білім беру мен тәрбие ісі қоғамның қандай тарихи жағдайда түрлі саяси, әлеуметтік, мәдени өзгерістерге қарамастан, мектеп пен жалпы білім беру жүйесі ұлт болашағын тәрбиелеудегі жауапты қызметін үзбей жалғастырып, әр кезеңнің талабына сай бейімделіп отыратынын түйіндейді. Сонымен бірге, ғалым бұл ой арқылы педагогика ғылымының дамуы да осы тарихи тәжірибелердің нәтижесінде жетілді деген тұжырым жасайды. Демек, білім беру жүйесі қоғамның өзгерістерін бейнелеп, сол өзгерістердің бағыт-бағдарын айқындауға, ғылым мен мәдениеттің дамуына ықпал етуге мүмкіндік берген маңызды әлеуметтік институт ретінде бағалануын айғақтайды.
Білім беру үдерісінде мұғалімнің тәрбие берумен оқытуға негізделген  педагогикалық ұстанымдары болатын негізгі қағидаттары жүйеленді. Олар педагогикалық теория мен тәжірибенің өзегін құрайды және оқытушының дүниетанымы, әдіс-тәсілді таңдауы, білім беру мазмұнына көзқарасы осы ұстанымдарға негізделеді. Яғни, тәрбие жай ғана нұсқау мен бақылаумен шектелмейтіні, ол адамды тұлға ретінде тану, оны адамгершілікке баулу жолы. Сол сияқты, ғалымдардың педагогикалық ұстанымдары уақыт пен кеңістікке қарамастан бір-бірімен сабақтас болары белгілі жағдай. Олардың барлығы бала тұлғасын дамыту, білімді өмірмен байланыстыру, адамгершілікке тәрбиелеу, ұлттық құндылықтарды ескеру және педагогтың жауапкершілігін арттыру сынды ортақ идеяларға негізделеді. Бұл тұжырымдар қазіргі заманғы білім беру жүйесінде де өзектілігін жоғалтқан жоқ. Бүгінгі жастар тәрбиесіне қатысты жүргізілген зерттеулер мен талдаулар қоғамдағы әлеуметтік өзгерістер, отбасылық мәселесіндегі материалдық құндылықтардың басымдылығы, құқық бұзушылықтың көбеюі, экологиялық дағдарыс, рухани-адамгершілік құндылықтардың әлсіреуі секілді жағымсыз үдерістердің әсерін көрсетеді. Осындай жағдайда жоғары оқу орындарындағы қазақ фольклорының философиясы мен қазақ әдебиеті пәнінің тәрбиелік әлеуеті ерекше мәнге ие болуы қажет. Ол студенттерге адамгершілік, рухани тазалық, адамзаматтық ұстаным мен елжандылықты үлгі ететін мазмұнмен байыпталады. 
Жоғары оқу орнында халық шығармаларын, соның ішінде қазақ эпостарындағы үйлену мотиві мен көркемдік ізденістерін оқыту білім беру философиясының негізінде қарастырылуы, әдебиетті оқытудың терең танымдық және әдіснамалық жүйесін қалыптастыруға бағытталған маңызды қадам болып табылады. Ең алдымен, ғылым философиясы мен методологиясы, философиялық білімнің дербес саласы ретінде танылады. Ол білім беру процесінде теория мен тәжірибенің өзара байланысын қамтамасыз ететін негізгі ұстанымдарды айқындап, ғылыми ойлаудың әдіснамалық негіздерін қалыптастыруға мүмкіндік береді. Бұл тұрғыдан алғанда, қазақ эпосындағы үйлену мотивін оқыту мазмұндық танымдық-теориялық, философиялық-логикалық, және құндылықтық аспектіде де зерделеуді қажет етеді.
Философиялық методология зерттеуші мен оқытушыны көркем мәтіннің ішкі заңдылықтарын жүйелі түрде талдауға, олардың астарында жатқан дүниетанымдық және мәдени мағыналарды ашуға бағыттайды. Эпикалық шығармаларды талдау барысында қолданылатын көркемдік әдістердің өзара байланысын айқындау зерттеудің методологиялық арқауын күшейтіп, әдебиетті оқытудың жаңа сапалық деңгейін қамтамасыз етеді. Бұл ретте оқыту процесінде қолданылатын әдіс-тәсілдер тұлғаның рухани дамуына, өзіндік танымдық қабілеттерін жетілдіруге бағытталған педагогикалық-әдіснамалық жүйе ретінде қарастырылады. Әдебиетті оқытудағы әдістер мен ұстанымдарды саралау барысында, білім беру философиясы ұсынған «білім -  мәдени тәжірибені меңгерудің және қайта өндірудің рухани үдерісі» деген қағида жетекші бағытқа айналады. Демек, эпикалық мұраларды оқытудағы философиялық ойлауға негізделген әдіснама қолданысы студенттің белсенді таным субъектісі, яғни өз мәдени тамырын түсінуге және оны жаңаша пайымдауға қабілетті тұлға ретінде қалыптасуына ықпал етеді.
Қорыта айтсақ, қазіргі білім беру философиясы мазмұндық тұрғыдан жаңарды. Ол жеке тұлғаның оқу-танымдық әрекетін мақсатты және саналы түрде ұйымдастыруды көздейді. Ақпараттық қоғам жағдайында білімнің шексіз кеңістігі өзгерді, мәліметті талғап, саралап, мәндік деңгейде қайта өңдей алатын сыни ойлы субъектісі болуды талап етеді. Осы тұрғыдан алғанда оқытушының рөлі тұлғаның танымдық ізденісін бағыттаушы, яғни білім беру процесінің рухани-философиялық жетекшісі. Бұл қазіргі жоғары оқу орнында дәстүрлі дәріс үлгісін түрлендіріп, интерактивті дәріс түрлерін қолдану өзекті мәселеге айналғаны. Атап айтқанда, сұхбат, диалог түріндегі дәріс, пресс-конференция үлгісіндегі дәріс,  пікірталас дәріс, т.б. секілді әдістерді қолдану студенттердің пәнге қызығушылығын арттыратын көркемдік мотивтер мен эстетикалық тәсілдерді салыстыра талдауға мүмкіндік береді. Сонымен қатар, практикалық сабақтарда студенттердің дербес ойлау, талдау, саралау, салыстыру және жинақтау дағдыларын дамытуға басымдық беру маңызды. Эпостардағы үйлену мотивінің мазмұндық-идеялық қырларын, кейіпкерлер жүйесіндегі көркемдік ізденістерді топтық талдау, мәтінмен жұмыс, пікірталас немесе жобалық әдістер арқылы зерделеу білімнің терең әрі тұрақты қалыптасуына жол ашады. Қазақ эпостарындағы көркемдік әлемді оқытудағы дәріс пен практикалық сабақтардың дәстүрлі және инновациялық түрлерін ұштастыру арқылы білім беру сапасын арттыру студенттің әдеби-теориялық және рухани-мәдени ойлау қабілетін дамытудың тиімді жолы болып отыр.

1.2.1 Қазақ эпосындағы үйлену мотивін оқытудың аксиологиялық негіздері
Қазіргі білім беру жүйесінде құндылық мәселесі педагогика, білім философиясы және мәдениеттану ғылымдарының маңызды зерттеу бағыттарының біріне айналып отыр. Оған айрықша мән берілу себептері жаһандану үдерісі мен ақпараттық қоғамның қалыптасуы, мәдени ықпалдастықтың күшеюі ұлттық дүниетаным мен рухани құндылықтарды сақтау мәселесін алдыңғы қатарға шығуы. Осыған байланысты қазіргі білім беру парадигмасы білім алушыға оның тұлғалық, рухани, адамгершілік сапаларын қалыптастыруды негізгі мақсаттардың бірі ретінде қарастырады. 
Осы негізде аксиологиялық бағыты:
1. Философиядағы аксиологиялық зерттеулер құндылықтардың табиғатын, қоғам мен адам өміріндегі орнын, рухани мәдениетпен байланысын қарастырады. Аксиология философия ғылымының маңызды саласы ретінде адамның дүниетанымын, моральдық ұстанымдарын, рухани бағдарын айқындайтын құндылықтар жүйесін зерттейді. Бұл бағыттағы зерттеулерде құндылық адамның іс-әрекетін реттейтін рухани өлшем ретінде танылады. В.П. Тугаринов, М.С. Каган сынды ғалымдар құндылықтардың тұлға қалыптастыру және мәдениетті дамыту рөлін ерекше атап көрсеткен. Ал білім философиясындағы аксиологиялық бағыт білім беруді танымдық үдеріс емес, тұлғаның рухани-адамгершілік болмысын қалыптастыратын мәдени кеңістік ретінде қарастырады. Осыған байланысты қазіргі білім беру жүйесінде ұлттық және жалпыадамзаттық құндылықтарға негізделген оқыту мәселесіне басымдық берілген.
2. Әдебиет пен фольклордағы құндылық мәселесі көркем мәтіндердегі халықтың дүниетанымы мен рухани мұратын айқындайтын идеялық мазмұн арқылы зерттеледі. Әсіресе фольклорлық мұраларда халықтың тарихи тәжірибесі, моральдық ұстанымдары, ұлттық танымы көрініс табады. Қазақ батырлық эпостарында ерлік, намыс, адалдық, сүйіспеншілік, отбасы, елдік сана сияқты құндылықтар кеңінен бейнеленген. Эпостық шығармалар көркем туынды, сонымен қатар ұлттың рухани жадын сақтаушы мәдени мұра ретінде бағаланады. Сондықтан әдебиеттану мен фольклортану ғылымында эпостардың тәрбиелік, танымдық және аксиологиялық қызметін зерттеу маңызды бағыттардың бірі болып саналады. 
	Білім беру жүйесінде аксиологиялық бағыттың маңызы ерекше. Қазіргі педагогикада білім беру ақпаратын меңгерту немесе кәсіби дайындық үдерісі ретінде ғана қарастырылмайды, сонымен қатар тұлғаның рухани-адамгершілік құндылықтарын қалыптастырудың негізгі тетігі ретінде бағаланады. Осыған байланысты білім философиясында аксиологиялық ұстаным кеңінен қолданысқа енді. Бұл бағыт білім мазмұнын адамгершілік, ұлттық, мәдени және жалпыадамзаттық құндылықтар негізінде ұйымдастыруды көздейді. Құндылыққа бағдарланған білім беру – білім алушының рухани болмысын, мәдени санасын, адамгершілік ұстанымдарын қалыптастыруға негізделген педагогикалық бағыт. Бұл білім беру жүйесінде оқу мазмұны тұлғаның өмірлік құндылықтарын айқындауға, ұлттық мәдениетті құрметтеуге, тарихи сананы қалыптастыруға қызмет етеді. 
Ұлттық мұраны оқытудың маңызы туралы, ұлттық құндылықтардың тәрбиелік мазмұны мен мақсатын айқындау мәселесі отандық ғылыми еңбектерде кеңінен қарастырылған. Соның ішінде “Ұлттық құндылықтар: тәлім мен тәрбие” [45] атты ұжымдық еңбекте Ф.Ш. Оразбаева, А.Т. Мирзоева, Б.Қ. Игенбаева, Ә.Т. Дүйсенбек, Б.А. Әрінова сынды зерттеушілер ұлттық құндылықтарды тәрбиелік мазмұны мен қоғамдық-әлеуметтік маңызы негізінде жүйелеп, олардың он түрін көрсетеді. Аталған жіктеуге адам, ар-ождан, намыс, мәдениет, отбасы, білім, Отан, еңбек, табиғат және тіл құндылықтары енгізілген. Ғалымдардың пікірінше, бұл құндылықтар тұлғаның рухани-адамгершілік қалыптасуы мен ұлттық санасының дамуына негіз болатын маңызды тәрбиелік бағдарлар жүйесін құрайды. Педагог-ғалым Фаузия Оразбаева ұлттық құндылыққа негізделген білім беру мәселесін арнайы қарастырған зерттеушілердің бірі болып табылады. Ғалымның еңбегінде [45, 82-102 бб.] тіл мен мәдениетті, ұлттық дүниетанымды сабақтастықта оқытудың маңызы ерекше көрсетіледі. Ф. Оразбаева білім беру жүйесінің басты мақсаты – ұлттық болмыс пен рухани құндылықтарды сақтай отырып, тұлғаның коммуникативтік және мәдени құзыреттілігін қалыптастыру деп тұжырымдайды. Оның пікірінше, білім мазмұны халықтың тарихи жады мен мәдени тәжірибесіне негізделген жағдайда ғана тәрбиелік қызметін толық атқара алады. Ғалым ұлттық мұраларды оқыту арқылы студенттің танымдық белсенділігін, рухани дүниесі де дамитынын атап көрсетеді. Осы тұрғыдан қарағанда, қазақ эпостарын жоғары оқу орындарында оқыту жастардың ұлттық құндылықтарды терең түсінуіне, тарихи-мәдени санасының қалыптасуына және адамгершілік тәрбиесінің нығаюына ықпал етеді.
Ұлттық құндылықтар белгілі бір халықтың тарихи тәжірибесі мен дүниетанымынан туындайтын рухани-мәдени жүйені білдіреді. Қазақ эпостарын оқыту барысында көркем мәтіндегі қаһармандық, елдік, сүйіспеншілік, отбасы құндылығы секілді ұғымдардың тәрбиелік мәнін ашу студенттердің құндылықтық бағдарын қалыптастыруда маңызды рөл атқарады. Демек, қаһармандықпен үйлену мотиві арқылы батыр тұлғасының моральдық келбеті, сертке адалдық, ер мен әйел арасындағы рухани үйлесім, әлеуметтік жауапкершілік мәселелері танылады. Мұндай мазмұндағы эпостық мұралар білім алушыны ұлттық рухта тәрбиелеумен қатар, оның мәдени-этикалық танымын кеңейтеді. Сондықтан қазіргі білім беру жүйесінде ұлттық әдеби мұраны, соның ішінде эпостық шығармаларды аксиологиялық тұрғыдан оқыту маңызды ғылыми-педагогикалық міндеттердің бірі болып саналады.
Білім философиясындағы аксиологиялық бағыт білім беруді тұлғаның құндылықтық бағдарын қалыптастыратын рухани-мәдени орта ретінде қарастырады. Қазіргі педагогика ғылымында білім мазмұнының құндылықтық сипатына ерекше назар аударылуда. Ғалым Ш. Таубаева ұлттық құндылықтарға негізделген білім беру жас ұрпақтың рухани болмысын сақтай алады деген пікір айтады. Ұлттық құндылық мәселесі қазіргі жаһандану жағдайында ерекше маңызға ие болып отыр. Ұлттық құндылықтар – белгілі бір халықтың тарихи тәжірибесі мен рухани мәдениеті негізінде қалыптасқан дүниетанымдық ұстанымдар жүйесі. Қазақ халқының рухани мұрасында ерлік, елдік, ата-ананы құрметтеу, отбасы беріктігі, сертке адалдық секілді ұғымдар маңызды орын алады. Бұл құндылықтар батырлық эпостарда кеңінен бейнеленген. Мәселен, «Алпамыс батыр», «Қобыланды батыр», «Қыз Жібек» жырларында батырдың үйленуі жеке бастың бақыты ма, әлеуметтік жауапкершілік пен елдік мұратпен сабақтас сипатта суреттеледі. Осы арқылы эпос жас ұрпақты ұлттық рухта тәрбиелеудің маңызды құралына айналады. Сондықтан қаһармандықпен үйлену мотивін оқыту барысында оның әдеби ерекшелігімен қатар, ұлттық құндылықтарды ұрпақ санасына сіңірудегі тәрбиелік-аксиологиялық қызметі де ескерілуі қажет.
Қазақстан Республикасының мемлекеттік жалпыға міндетті білім беру стандарттарында білім мазмұнының құндылықтық бағыты ерекше айқындалған. Қазіргі білім беру жүйесінде құндылыққа бағдарланған оқыту мәселесіне ерекше назар аударылған. Қазақстан Республикасының жалпы орта білім беру мазмұнында білім алушылардың тұлғалық қалыптасуын қамтамасыз ететін негізгі базалық құндылықтар айқындалған. Атап айтқанда, білім беру жүйесінде ұлттық және жалпыадамзаттық құндылықтарға негізделген тұлға тәрбиелеу, отансүйгіштік сана қалыптастыру, мәдени мұраны құрметтеу мәселелері басым бағыт ретінде көрсетіледі. Осыған орай, білім стандартында базалық құндылықтар ретінде:
1. Қазақстандық патриотизм мен азаматтық жауапкершілік; 
2. Құрмет; 
3. Ынтымақтастық; 
4. Еңбек пен шығармашылық; 
5. Ашықтық; 
6. Өмір бойы білім алу құндылықтары көрсетілген [46].
Бұл құндылықтар білім беру мазмұнының тәрбиелік және рухани бағытын анықтайтын негізгі ұстанымдар болып табылады. Аталған құндылықтар жүйесі білім алушының академиялық білімін жетілдірмен қатар, оның әлеуметтік, мәдени және адамгершілік тұрғыдан қалыптасуын көздейді.
Сол сияқты, ұлттық құндылықтар академиясы ұсынған құндылықтар жүйесі білім мен тәрбие мазмұнын ұлттық дүниетаныммен сабақтастыруға бағытталғаны айрықша көрсетіледі. Ұлттық құндылықтар академиясы талдауында ұлттық тәрбиенің өзегі ретінде 8 құндылық айқындалады: «Адам», «Отбасы», «Отан», «Тіл», «Руханият», «Білім», «Еңбек», «Табиғат» [47]. Бұл құндылықтар жеке тұлғаның адамгершілік, азаматтық, мәдени және әлеуметтік қалыптасуын қамтамасыз ететін біртұтас жүйе ретінде қарастырылады. Мұнда «Адам» құндылығы тұлғаның қадір-қасиеті мен гуманистік ұстанымдарын негіздесе, «Отбасы» ұлттық тәрбиенің алғашқы ортасы ретінде сипатталады. «Отан» мен «Тіл» құндылықтары ұлттық бірегейлік пен патриотизмді қалыптастырудың негізгі тетігі ретінде түсіндіріледі. Ал «Руханият», «Білім» және «Еңбек» құндылықтары жас ұрпақтың рухани кемелденуі мен зияткерлік дамуын қамтамасыз ететін факторлар ретінде қарастырылады. «Табиғат» құндылығы экологиялық мәдениет пен қоршаған ортаға жауапкершілікті күшейтуге бағытталған. Аталған құндылықтардың білім беру мазмұнына кіріктіру білім алушылардың ұлттық сана-сезімін нығайтып, жаһандану жағдайында ұлттық болмысты сақтауға мүмкіндік береді. 
Сондықтан қазіргі педагогикалық үдерісте ұлттық әдеби мұраларды, соның ішінде қазақ эпостарын оқыту негізінде құндылыққа бағдарланған білім берудің маңызды құралдарының бірі ретінде қарастырылады. Бұл талаптар жоғары оқу орындарындағы гуманитарлық пәндердің мазмұнын ұлттық рухани мұралармен сабақтастыра оқытудың қажеттілігін айқындайды. Демек қарастырып жатқан тақырыбызға орай эпостардағы қаһармандықпен үйлену мотиві аталған базалық құндылықтардың мазмұнымен тығыз сабақтасып жатыр. Мәселен, батырлардың ел қорғауы мен халық мүддесі үшін күресі патриотизм мен азаматтық жауапкершілік құндылықтарын танытады. Эпостық шығармалардағы батыр мен оның серіктерінің өзара көмегі, ел бірлігін сақтау идеясы ынтымақтастық құндылығымен сабақтасады. Ал батырдың түрлі сыннан өтуі, мақсат жолындағы табандылығы еңбек пен шығармашылық құндылықтарының көрінісі ретінде танылады. Эпостардағы мәдени сұхбат, өзге елдермен қарым-қатынас, адамдық ізгі қасиеттері құндылығын айқындайды. Сонымен бірге халықтың тарихи тәжірибесі мен рухани мұрасын ұрпақтан ұрпаққа жеткізу идеясы өмір бойы білім алу құндылығымен үндеседі. Осы тұрғыдан алғанда, қазақ эпостарындағы қаһармандықпен үйлену мотивін жоғары оқу орындарында оқыту студенттердің ұлттық дүниетанымын қалыптастырумен қатар, қазіргі білім стандартында көрсетілген базалық құндылықтарды меңгертуге де мүмкіндік береді. Қазақ эпосындағы қарастыратын құндылықтар түрлері:
· ерлік; 
· намыс; 
· сүйіспеншілік; 
· отбасы; 
· адалдық;
· сертке берік; 
· рухани сабақтастық атты құндылықтар беріледі. Қазақтың батырлық, лиро-эпос, тарихи жырларындағы ұлттық құндылықтар жүйесі халықтың дүниетанымын, әлеуметтік құрылымын және рухани мәдениетін танытатын маңызды көркем-тарихи мұра болып табылады. «Алпамыс батыр», «Қобыланды», «Қамбар батыр», «Едіге батыр», «Қозы Көрпеш – Баян сұлу», «Қыз Жібек», т.б. жырларында көрініс тапқан ерлік, намыс, сүйіспеншілік, отбасы, адалдық және рухани сабақтастық құндылықтары өзара тығыз байланыста беріледі. Әрине, эпостардағы басты құндылықтардың бірі – ерлік. Батырлар жырында ерлік халықты қорғау, ел тәуелсіздігін сақтау, әділдік үшін күресу ұғымдарымен сабақтас беріледі. Мысалы, «Алпамыс батыр» жырында батырдың жауға қарсы жалғыз шабуы, елін қорғауы, қайсарлығы мен төзімділігі ұлттық құндылықтардың негізі саналатын «Отан», «Ерлік», «Адам» құндылықтарын танытады. Мысалы, «Қалмаққа жалғыз тиеді», «Қойға шапқан бөрідей талқандап қуып бөледі» деген жолдарда батырдың жеке бас мүддесінен халық тағдырын жоғары қоюы көрінеді. Бұл – қазақ дүниетанымындағы ел қорғау идеясын дәріптейтін патриоттық құндылықтың көрінісі. Сонымен қатар, «Ғайып ерен қырық шілтен» бейнесі жырдағы рухани-мифологиялық танымды білдіріп, халықтың діни сенімдері мен руханият құндылығын айқындайды. «Едіге батыр» жырындағы: «Елдің қамын жер екен», «Ел шетіне жау келсе, “Мен шығайын!” дер екен» деген жолдар батыр тұлғасының қоғамдық жауапкершілік пен азаматтық борышты жоғары қоятын бейне екенін көрсетеді. Мұнда ұлттық құндылықтардың ішінде «Отан», «Халық бірлігі», «Адалдық», «Жауапкершілік» ұғымдары басым сипат алады. Батырдың «Білгеннің тілін алмағанға, еменнен шоқпар шекесіне» деуі халықтық тәрбие ұстанымындағы әділдік пен тәртіп идеясын білдіреді. «Қобыланды батыр» жырында Қобыландының ел шетіне жау тигенде қол бастап атқа қонуы, халық мүддесін жеке басынан жоғары қойған батырлықтың айқын көрінісі. Жырда батырдың:
«Қара қыпшақ Қобыланды
Қолына найза алады,
Жауға қарай шабады»
деген жолдары оның ел қорғаудағы қайсарлығын көрсетеді. Мұнда туған жердің тыныштығы мен ел бірлігін сақтау жолындағы азаматтық парыз ретінде сипатталған. Қобыланды бейнесі арқылы қазақ халқының батыр идеалы, яғни қайратты, намысшыл, халқы үшін жанын қиюға дайын тұлға бейнесі беріледі. 
Сол сияқты тарихи жырларда да ерлік ұлттық тәуелсіздік пен азаттық үшін күрес ұғымымен сабақтас беріледі. Мысалы, «Орақ – Мамай», «Арқалық батыр», т.б. сияқты тарихи жырларда батырлар сыртқы жаудан елді қорғаушы, халықтың азаттығы үшін күресуші тарихи тұлға ретінде суреттеледі. «Арқалық батыр» жырындағы батырдың әділетсіздікке қарсы шығуы ерліктің әлеуметтік әділеттілікпен де байланысты екенін көрсетеді. Қазақ қоғамында «намыс» ұғымы жеке адамдық қасиеттен биік тұрып, ұлттың рухани тұтастығын білдіретін ұғымға айналған. Сондықтан батырлардың жауға беріспеуі, серттен таймауы, әділдік жолында күресуі ұлттық намыстың көрінісі ретінде бағаланады.
Зерттеу жұмысымыздың қазақ эпосындағы үйлену дәстүріне қатысты көріністер халықтың отбасылық құндылықтары мен әлеуметтік-мәдени дүниетанымын танытатын маңызды этнографиялық әрі рухани мұра болып табылады. Қазақ жырларындағы неке мәселесіне байланысты оқиғалар арқылы қазақ қоғамындағы отбасы институтының мәні, ата-ананың рөлі, әлеуметтік теңдік мәселесі, қыз тәрбиесі мен әулеттік жауапкершілік сияқты ұлттық құндылықтар айқын көрінеді. «Қамбар батыр» жырындағы: «Көк етікті келмейді, көн етіктіге бермейді» деген жолдар қазақ қоғамындағы қыз баланың әлеуметтік дәрежеге сай ұзатылуы қажет деген түсінікті көрсетеді. Мұнда ата-ананың қыз тағдырын ойлауы, оның болашақтағы әлеуметтік жағдайына мән беруі отбасының тұрақтылығын қамтамасыз ететін дәстүрлі ұстаным ретінде танылады. Қыз Назымды «Кедейге тіпті бермеймін» деуі қазақ қоғамындағы некенің әлеуметтік мәртебе мен әулеттік абыройға негізделгенін аңғартады. Бұл патриархалдық қоғамдағы отбасы құндылығының әлеуметтік сипатын көрсететін белгі. «Алпамыс батыр» жырында Сарыбайдың: «Жалғыз қызым бермеймін, артынан жоқ көмегі» деп ойлауы әкенің қыз болашағына байланысты ойды білдіреді. Мұнда қазақ отбасындағы әкенің қорғаныштық қызметі, қыз тағдырын елдік және әлеуметтік мәселені байланыстыра қарастыруы көрінеді. Сонымен қатар «Құлға қызым тиеді, қандай қорлық көреді?!» деген жолдардан қазақ қоғамында отбасы абыройы мен қыз намысының ерекше бағаланғанын байқауға болады. Бұл ұлттық дүниетанымдағы «қыз – жат жұрттық» қағидасымен сабақтасып, қыз баланың барған жеріндегі қадір-қасиеті ата-ана үшін басты құндылық саналғанын дәлелдейді. Ал «Алпамыс батыр» жырындағы Гүлбаршынның Алпамыстың келуін естіп, қуанышпен жылауы эпостағы адалдық пен сертке беріктік құндылығын танытады. Батырлық жырларда махаббаттың романтикалық сезім ретінде емес, уәдеге беріктік, атастырылған некеге адалдық және отбасы тұрақтылығының кепілі ретінде беріледі. Бұл – дәстүрлі қазақ қоғамындағы неке қатынастарының моральдық-этикалық негізін көрсететін маңызды ерекшелік. Сол сияқты, эпостардағы отбасы құндылығы ұрпақ жалғастығы идеясымен де тығыз байланысты. «Едіге батыр» жырындағы бала тууына байланысты жасалған рәсімдер де қазақ отбасылық құндылықтарының маңызды қырын ашады. «Төбел бие сойдыртты», «Үлкен бір той қылдыртты» деген жолдар бала дүниеге келуінің отбасына ғана тәуелді болмағаны, бұл бүкіл ру-тайпа үшін ортақ қуаныш болғанын көрсетеді. Мұнда ұрпақ жалғастығы, әулет сабақтастығы, перзентті қадірлеу сияқты ұлттық құндылықтар көрініс табады. Сонымен бірге баланың «көкірегі жаулы өссін» деген жолдары тәрбиеленуі ер азаматты ел қорғаушы ретінде қалыптастыру идеясымен байланысты. «Алпамыс батыр» жырындағы Байбөрі мен Аналықтың перзентке зар болуы қазақ халқы баланың отбасы және әулет жалғастығының негізгі тірегі саналғанын көрсетеді. Олардың әулие аралап, Алладан ұрпақ тілеуі қазақ халқының балаға деген ерекше мән беруі және отбасы институтының қасиетті ұғым ретінде қабылданғанын аңғартады. 
Ерекше атап өтетін қазақ эпостарындағы неке түрлері – халықтың әлеуметтік құрылымын, туыстық қатынас жүйесін және отбасы институтына қатысты ұлттық дүниетанымын танытатын маңызды этномәдени құбылыс. Батырлар жыры мен лиро-эпос, тарихи жырларда кездесетін бел құда, бесік құда, әмеңгерлік, экзогамиялық және полигамиялық неке түрлері тұрмыстық дәстүрмен, ұлттық құндылықтардың тарихи-мәдени көрінісі ретінде сипатталады. «Алпамыс батыр» жырындағы бел құдалық дәстүрі қазақ қоғамындағы сертке беріктік пен әулетаралық байланысты нығайтудың көрінісі. Байбөрі мен Сарыбайдың дүниеге келмеген балаларын атастыруы көшпелі қоғамдағы руаралық татулық пен әлеуметтік тұрақтылықты сақтауға бағытталған. Бел құдалық дәстүрі арқылы екі әулет арасындағы сенім, туыстық байланыс және қоғамдық келісім күшейген. Мұндағы негізгі ұлттық құндылықтар – уәдеге адалдық, туыстық бірлік және ұрпақ сабақтастығы. Сол сияқты, «Қозы Көрпеш – Баян сұлу», «Құлқаныс пен Зеберше», т.б.  жырларындағы бесік құдалық дәстүрі қазақ қоғамындағы отбасы тәрбиесінің тұрақтылығын және ата-ананың бала тағдырына жауапкершілігін танытады. Балаларды бесікте жатқан кезінен атастыру – екі жастың да, екі әулеттің рухани жақындасуының белгісі. Бұл дәстүр қазақ қоғамындағы туыстық қатынастарды нығайтып, қоғамдық келісімді сақтаудың маңызды тетігі болған. Сонымен бірге бесік құдалық ұғымы ұлттық тәрбиедегі сенім мен серт мәдениетінің көрінісі ретінде бағаланады. Эпостағы бұл дәстүрлер қазақ халқының отбасылық қатынастарды әлеуметтік тұрақтылықпен ұштастырғанын дәлелдейді.
Қазақ халқының отбасы мәдениетіндегі ерекше мән беретін неке түрлері – әмеңгерлік пен экзогамиялық, эндогамиялық дәстүрлері. Бұл дәстүрлер қазақ қоғамында өте ерте замандардан қалыптасып, ұлттың әлеуметтік тұрақтылығын, рухани тұтастығын және ұрпақ жалғастығын сақтауға қызмет еткен. Академик Сейіт Қасқабасов батырлық ертегілер мен эпостардағы қаһармандықпен үйлену мотивін көне қазақ қоғамының неке заңдылықтарымен байланыстыра қарастырады. Ғалымның пікірінше, «Батырлық ертегілерінің басты тақырыбы ерлікпен (қаһармандық) үйлену, неше түрлі құбыжықтармен, адам жегіш жалмауыздармен соғысу, рудың, елдің намысын қорғау. Қаһармандық үйлену болашақ батырдың өзіне қалыңдық іздеп ұзақ жолға сапар шегумен байланысты болып келеді. Бұның  арғы түп негізінде өз руластарының ішінен қыз алуға тиым салатын экзогамия заңы жатыр. Оның үстіне көне заманның эндогамия заңы бойынша болашақ батыр тек тиісті ғана рудан қыз алуға міндетті» [48, 220 б.], - деп тұжырымдайды. Яғни, батырдың қалыңдық іздеп алыс сапарға шығуы көркем сюжеттік тәсілмен, ежелгі қоғамдағы экзогамиялық неке дәстүрінің көрінісі. Яғни батыр өз руынан емес, өзге рудан қыз алуға міндетті болған. Бұл қазақ халқының ерте кезеңнен-ақ руаралық байланысты сақтауға, қан тазалығын қорғауға мән бергенін көрсететін ұлттық құндылық. Сонымен қатар ғалым атап көрсеткен эндогамиялық заң бойынша батыр кез келген рудан емес, белгілі бір туыстық-әлеуметтік ортаға сәйкес рудан қыз алуға тиіс болған. Бұл көшпелі қоғамдағы неке қатынастарының реттелген әлеуметтік жүйеге негізделгенін дәлелдейді. 
Көшпелі өмір салты жағдайында отбасы жеке шаңырақпен, бүкіл ру мен елдің тірегі ретінде қарастырылғандықтан, неке қатынастары да қоғамдық жауапкершілікпен ұштасып отырған. Яғни, әмеңгерлік дәстүрі қазақ қоғамындағы адамгершілік пен әлеуметтік қамқорлықтың жоғары деңгейін көрсететін ұлттық ерекшелік болып табылады. Бұл – көшпелі қоғамдағы отбасы тұрақтылығын сақтаудың тиімді жолы болған. Әмеңгерлік арқылы бала өз әулетінен ажырамай, ата-тегінің ортасында тәрбиеленген, ал әйел әлеуметтік қорғансыз күйге түспеген. Мұндай дәстүр қазақ қоғамында отбасы бірлігі мен туыстық жауапкершіліктің ерекше дамығанын дәлелдейді. Сондықтан әмеңгерлік неке халықтың ізгілікке, бауырмалдыққа негізделген әлеуметтік мәдениетінің көрінісі ретінде бағаланады. Ал экзогамиялық неке, яғни жеті атаға дейін қыз алыспау дәстүрі – қазақ халқының әлемдік өркениеттегі бірегей құндылықтарының бірі. Бұл қағида ұлттың биологиялық тазалығын сақтаумен қатар, руаралық байланысты күшейтіп, халықтың ішкі бірлігін нығайтқан. Қазақ халқының ерте кезеңнен-ақ қан тазалығына мән беруі олардың отбасы мәдениеті мен қоғамдық санасының жоғары деңгейде дамығанын көрсетеді. Жеті атаға дейін қыз алыспау дәстүрі ұрпақ денсаулығын сақтау мен тектілік ұғымын қалыптастыруда маңызды рөл атқарған. Сонымен бірге бұл дәстүр әртүрлі рулар арасындағы туыстық қатынасты кеңейтіп, ел ішіндегі татулық пен бірлікті сақтаудың әлеуметтік тетігіне айналған. Қазақ эпостарында батырлардың өзге рудан қыз алуы, құдалық арқылы ел мен елдің жақындасуы осы экзогамиялық дәстүрдің көрінісі болып табылады. Сондықтан әмеңгерлік пен экзогамиялық неке – қазақ ұлтының рухани кемелдігін, әлеуметтік даналығын және отбасы құндылықтарының терең тарихи негізін танытатын ұлттық ерекшеліктердің бірі. Бұл дәстүрлер қазақ қоғамының беріктігін сақтап, ұлттың ішкі тұтастығы мен өміршеңдігінің маңызды күші болған.
Эпостардағы маңызды құндылықтардың бірі – адалдық. «Қозы Көрпеш – Баян сұлу» жырында Қозы мен Баянның бір-біріне деген тұрақты сезімі мен сертке беріктігі ұлттық дүниетанымдағы адалдық идеалының көркем үлгісі ретінде көрінеді. Баянның:
«Өлсем бірге өлейін,
Тірі болсам сенікі»
деген сөздері сүйіспеншілік пен адалдықтың тұтастығын айқындайды. Мұнда махаббат сезімімен, рухани тазалық пен адамгершілік тұрақтылықтың белгісі ретінде сипатталған. 
Қазақ эпостарындағы адалдық ұғымы уәдеге беріктікпен, сертті бұзбаумен, сеніммен тығыз байланысты беріледі. Осыған орай, қазақ эпосындағы үйлену дәстүрінің отбасылық құндылықтары бірнеше қырдан танылады:
· әлеуметтік құндылықтар – әулет абыройын сақтау, әлеуметтік мәселелер/теңдік; 
· адамгершілік құндылықтар – адалдық, сертке беріктік, ата-ананы құрметтеу; 
· тәрбиелік құндылықтар – қыз/ұл тәрбиесі, ұрпақ сабақтастығы, жауапкершілік; 
· мәдени-этнографиялық құндылықтар – салт-дәстүрдің сақталуы, ұлттық дүниетанымның жалғасуы, қауымдық бірлік. 
Сондықтан қазақ эпостарындағы үйлену жолы – бел құдалық, бесік құдалық, ұрпақ жалғастығы мен адалдық мәселелері халықтың ұлттық моральдық қағидаларын, отбасы институтының маңызы, дала заңдылығы және рухани-мәдени құндылықтарын танытатын тұтас жүйе ретінде көрінеді. 
Осыған орай, ЖОО-да қазақ эпостарындағы қаһармандықпен үйлену мотивін оқытудың тәрбиелік маңызы ерекше. Мұнда ЖОО-да оқытудың бірнеше тәрбиелік мәселелері маңызды:
· студент тұлғасын қалыптастыру; 
· ұлттық сана; 
· мәдени код; 
· рухани тәрбие; 
· патриотизм мәселесінің байланыстары. 
 Яғни, эпостық жырларды оқыту студент тұлғасына ұлттық құндылықтар негізінде тәрбиелеудің маңызды құралы болып табылады. Ең алдымен, эпостар студент тұлғасын қалыптастыруға әсер етеді. Батырлық жырлардағы қаһарман бейнесі арқылы студент бойында жауапкершілік, табандылық, әділдік, ерік-жігер секілді тұлғалық қасиеттер дамиды. Эпостық мұраларды оқыту студенттің ұлттық санасын қалыптастыруда да маңызды рөл атқарады. Ұлттық сана халықтың тарихи жадын, дүниетанымын, тілін, дәстүрін құрметтеу арқылы қалыптасады. Батырлық жырларда қазақ халқының елдік мұраты, азаттық идеясы, рухани ұстанымдары көркем түрде бейнеленген. Эпостардағы ел қорғау идеясы немесе халық бірлігі мәселесі ұлттық сананың көрінісі болып табылады. Сондықтан эпостық шығармаларды оқыту арқылы студент тарихи-мәдени мұраны таниды, өзін ұлттық мәдениеттің бір бөлшегі ретінде сезінеді.
Қазіргі гуманитарлық ғылымдарда кең қолданылатын ұғымдардың бірі – мәдени код. Мәдени код – халықтың тарихи тәжірибесі мен рухани дүниесін сақтайтын символдық жүйе. Қазақ эпостарда бұл код салт-дәстүр, әдет-ғұрып, батырлық ұстаным, отбасылық қатынас, т.б. сияқты элементтер арқылы беріледі. Қаһармандықпен үйлену мотиві де қазақ халқының мәдени кодын танытатын маңызды құрылымдардың бірі. Яғни, батырдың қалыңдық алу жолындағы сынақтан өтуі, ата-ананың батасы, елдік мүдденің бірінші орынға қойылуы ұлттық дүниетаным ерекшеліктерін көрсетеді. Осы арқылы студент эпостық мәтіннің астарындағы мәдени ақпаратты тануға үйренеді. Сол сияқты, эпостардың рухани тәрбие берудегі қызметі де ерекше. Батырлық жырларда адамгершілік, адалдық, үлкенді құрметтеу, сертке беріктік, сүйіспеншілік секілді рухани құндылықтар кеңінен насихатталады. «Қыз Жібек» жырындағы Төлеген мен Жібектің адал сезімі немесе «Қозы Көрпеш – Баян сұлудағы» сертке беріктік жастарға рухани-этикалық тәрбие береді. Осыған байланысты қазіргі білім беру жүйесінде құндылық бағдарлы оқыту мәселесіне ерекше назар аударылып отыр. Құндылыққа бағдарланған білім беру білім алушының адамгершілік, эстетикалық, патриоттық қасиеттерін қалыптастыратыны көрсетіледі. Ерекше мән беретініміз, эпостық мұраларды оқыту патриотизм мәселесімен де тығыз байланысты. Батырлық жырлардың негізгі идеясы – ел қорғау, жерді сақтау, халық бірлігін нығайту. Батырлардың туған жер үшін күресі студенттердің отансүйгіштік сезімін арттырады. Мысалы, «Алпамыс батыр» жырында батырдың ұзақ уақыт жат жерде жүрсе де туған елін ұмытпауы халыққа адалдықтың белгісі ретінде суреттеледі. Осындай эпикалық үлгілер арқылы студент санасында елдік рух, ұлттық мақтаныш сезімі қалыптасады. Сондықтан қазақ эпостарын жоғары оқу орындарында оқыту әдеби білім берумен шектелмей, ұлттық тәрбие мен рухани жаңғырудың маңызды тетігі ретінде қарастырылуы қажет.
Қорыта айтқанда, қазақ эпостарындағы қаһармандықпен үйлену мотиві халықтың көне отбасылық мәдениеті мен ұлттық құндылықтар жүйесін танытатын маңызды рухани мұра болып табылады. Эпостарда көрініс тапқан бел құдалық, бесік құдалық, әмеңгерлік, экзогамиялық және полигамиялық неке түрлері қазақ қоғамындағы әлеуметтік тәртіптің, туыстық қатынастың және ұрпақ сабақтастығының берік қалыптасқанын көрсетеді. Бұл дәстүрлер арқылы қазақ халқы отбасы бірлігіне, сертке адалдыққа, руаралық татулыққа, жетім-жесірге қамқорлық жасауға және қан тазалығын сақтауға ерекше мән берген. Батырлардың өзге елден жар іздеуі экзогамия заңымен байланысты болса, олардың ерлік жолындағы күресі ел намысы мен ұлттық бірлікті қорғау идеясымен ұштасады. Сонымен қатар эпостардағы сүйіспеншілік, адалдық, намыс, ерлік және рухани сабақтастық құндылықтары халықтың дүниетанымдық әрі тәрбиелік ұстанымдарын айқындайды. Демек, қазақ эпостарындағы батырдың үйлену мотивін аксиологиялық тұрғыдан талдау  ұлттық тәрбиенің тарихи негіздерін, қазақ халқының рухани болмысын және дәстүрлі қоғамдағы отбасы мәдениетінің жоғары деңгейде дамығанын танытуға мүмкіндік береді. Эпостарда ерекше айқындалған философиялық негіздер қаһармандықпен үйлену мотивін адам болмысы, ерлік пен парыз, жеке тұлға мен қоғам арақатынасы, еркін таңдау мен жауапкершілік секілді іргелі категориялар тұрғысынан пайымдауға жол ашады. Эпостағы үйлену мотиві батырдың рухани кемелденуінің, әлеуметтік мәртебесінің бекітілуінің және дүниетанымдық идеалдардың көрінісі ретінде қарастырылды. Білім беру философиясы тұрғысынан қарастырғанда, жар іздеу сарынының формалары, түрлері мен жүзеге асу тәртіптері көркем мәтіннің сюжеттік элементі белгілі бір халықтың тарихи кезеңдердегі өмір салты, дүниетанымдық ұстанымдары, құндылықтар жүйесі мен идеалдарының символдық көрінісі ретінде танылады. Бұл мотивті талдау арқылы білім алушылар әлеуметтік тәжірибенің көркем бейнеге айналу сипаттары, адам мен қоғам, жеке таңдау мен қоғамдық талап арақатынасын пайымдай алады. 

1.3  ЖОО қаһармандықпен үйлену мотивін оқытудың педагогикалық ұстанымдары мен психологиялық аспектілері
      
 Қазіргі қоғамда жастардың отбасылық өмірі, үйлену институтына деген көзқарастары айтарлықтай өзгеріске ұшырағаны ерекше көзге түскенімен, қабылдау тараптары көбею үстінде. Жоғары мектептерде білім алушылардың арасындағы қаһармандықпен үйлену мотиві өте қызықты болғанымен, оның көп қырлы екенін ескерген жөн. Қазақтың халық шығармаларын оқыту, эпостардағы философиялық ұғымдардың тереңдігін түсіну, аражігін ажырата алу қазіргі мамандардың еншісі, әдеби білім берудің құралы. Қазақ эпосындағы үйлену мотиві жеке кейіпкерлер тағдырын бейнелейтін көркемдік желі, халықтың әлеуметтік-психологиялық ұстанымдары мен тұлғалық құндылықтарын бейнелейтін терең мазмұнды құбылыс. Эпостағы үйлену мотиві ұлттық дүниетанымдағы ерлік, адалдық, әулеттік жауапкершілік, намыс сияқты моральдық-этикалық категорияларына ерекше назар аударады. Әсіресе жоғары мектеп деңгейінде оқыту студенттердің мәдени-тарихи санасын, психологиялық қабылдау қабілетін, сыни ойлау дағдыларын жетілдіруде маңызды рөл атқарады. Қазақ эпостарында бейнеленген қаһармандық, адалдық, мақсатқа беріктік сияқты қасиеттер уақыт сынынан өткен тәрбиелік мәнге ие. Дегенмен, қазіргі студенттер көбіне өз замандастарының өмірі мен болмысын бейнелейтін шығармаларға көбірек қызығушылық танытады. Бірі, олардың жас ерекшелігі мен психологиялық даму кезеңдеріне байланысты қалыптасады, екіншіден, өмірлік бағдарлары мен құндылықтарының заманауи шындыққа жақындығының болуы, үшіншіден, талғамдары мен таңдауларының бүгінгі мәдени ортадағы тенденциялармен үйлесім табуына байланысты. Көркем шығарманың психологиялық астарға құрылуы жастардың өмірлік мәні мен мағынаны іздеуі, рухани әлеуетін ашуға, өзін-өзі тану және өз бетінше әрекет ету қабілетін дамытуға ықпал етеді. Әрине, SMART-технологиясының артқан заманы мен техника-ұрпағының психологиялық қалыптасу ерекшеліктері олардың ақпаратты тез қабылдауы, цифрлық кеңістікке бейімділіктері жылдам қабылдауы, әрі эмоциялық экспрессияға ұмтылу қабілеттері олармен қарым-қатынас орнату мақсатында қазіргі оқыту әдістемесіне жаңа талаптар әкелді. Осыған орай, әдебиетті оқытудағы дәстүрлі құндылықтарды заманауи мазмұнмен ұштастыра отырып, олардың тұлғалық дамуына бағытталған тәсілдерді қолдану маңызды. Әрине, әрбір жас ерекшелік психологиялық даму кезеңіне сай өзін қызықтыратын, ой-өрісіне жақын тақырыптарға ерекше көңіл бөледі. Қазіргі студенттердің қазақ эпостарындағы қаһармандық бейнелерден гөрі өз замандастарының өмірін суреттейтін шығармаларға қызығуы, олардың жас ерекшеліктеріне, құндылық бағдарларына және заманауи өмір салтымен сәйкестігі қызықты. Эпостардағы қаһармандық, адалдық, ерлік сияқты дәстүрлі құндылықтар бүгінгі күнде де маңызды, алайда олардың заманауи көркем мәтіндердегі шынайы өмір көріністерімен салыстыра оқыту жастардың рухани әлеуетін шыңдауға, өмірлік мән-мағынаны іздеуіне және өзін-өзі тануына жол ашады. Яғни, дәстүрлі және заманауиді сабақтастыра талдау фольклорды оқытудағы тиімді әдістемелік тәсілдердің бірі болып табылады.
Әдеби туындыны қабылдау мәселесі бүгінгі күні кең көлемде және көпқырлы тұрғыдан зерттелу ерекше орын алады. Қазіргі оқырмандар аудиториясының құрылымы, көркем шығарманы қабылдау мен талдаудың өзара байланысы ғылыми айналымға кеңінен енгізілген. Осы бағыттағы зерттеулерде О.Ю. Богданова, Л.С. Выготский, К.Г.Юнг, А.Маслоу, В.И.Загвязинский, М.Г. Качурин, К.Роджерс, П.М. Якобсон, Е.М.Рудакова, т.б. әлемдік деңгейдегі ғалымдардың еңбектері негізі болып келеді. Сонымен қатар, қазақ әдебиеті мен мәдениеті контекстінде Қ.Бітібаева, Қ.Алпысбаев, Б.Сманов, Т.Жұмажанова, Б.Жұмақаева, С.Мақпыров, Б.Әрінова, Г.Орда, А.Әлімов, Т.Садыров, Б.Керімбекова, К.Медеубаева және басқа да отандық зерттеушілердің зерттеулері әдеби туындыны қабылдау мәселесін жан-жақты қамтып, ұлттық ерекшеліктер мен психологиялық аспектілерін ашып көрсетеді. Бұл зерттеулер оқырманның тұлғалық қасиеттері, оның эстетикалық қабылдау механизмдері және мәтінмен интерактивті байланысын тереңірек түсінуге мүмкіндік береді. Осындай кешенді тәсіл әдебиеттің танымдық, тәрбиелік және мәдени функцияларын тиімді жүзеге асыруға ықпал етеді.
Психология ғылымында көркем туындыларды талдау мен интерпретациялауда адамның когнитивтік және эмоционалдық процестерінің үйлесімі ерекше мәнге ие. Мәселен, Л.С. Выготский көркем шығарманың әсер ету механизмін түсіндіре отырып: «Көркем шығарма – адам санасында эмоциялар мен ойлардың күрделі синтезін тудыратын психологиялық құбылыс» - деп ерекше атап көрсетеді [49, 45 б.]. Ғалым өнер туындысы деп адам санасындағы сезім мен ойлаудың күрделі синтезін құрайтыны туралы ерекше атайды. Мұнда эпикалық шығармаларды оқытудың ерекшелігі, білім алушының сыни ойлауын, эмоционалды танымдық интеллекті дамыта отырып, мәдени-тұлғалық санасын қалыптастырумен, жалпы адамзаттық құндылықтарды да жақсы түсінуге көмектеседі.
Эпикалық жырдағы үйлену мотиві психологиялық тұрғыдан талдау арқылы біз батыр мен ару бейнесінің эмоционалдық сезімдері мен мінез-құлықтықтарын байқай аламыз. Талдауды тереңірек ашуда К.Юнгтің «архетип» теориясы маңызды орын алады: «Архетиптер – бұл адам санасында ежелден қалыптасқан мінез-құлық пен ойлау үлгілері. Қаһарман мен сұлу мәдениет тарихындағы ең ежелгі архетиптердің бірі болып табылады» [50, 68 б.]. Бұл құбылыс ұрпақтан ұрпаққа ауысып, адамдардың дүниені қабылдауына, іс-әрекетіне және құндылықтық бағдарларына әсер етіп келеді. Яғни, қазіргі сана-сезім мен қалыптасқан  стереотип өткеннің белгілі бір сарқыншағын өз бойында сақтап, психологиялық аспектіде рөл ойнайды.  Жырдағы батыр мен арудың үйлену сарының архетипі ең көне және кең тараған сюжеттердің бірі. Қазақ эпосында ол бірнеше психологиялық деңгейде беріледі. Мәселен, 
·  Жеке тұлғалық қалыптасуы, батырдың аруға қол жеткізуі, үйленуі оның жеке жетілуінің тұлғалық кемелденуінің белгісі. Бұл кейіпкердің өмірлік миссиясының аяқтау нүктесі, жаңа әлеуметтік рөлге өтуі.
·  Ұжымдық-мәдени, батыр мен арудың некесі ру-тайпа бірлігінің нығаюын, елдің тұрақтылығын білдіреді. Мұндағы психологиялық астар қауымның қауіпсіздігін сезінуі.
·  Мифологиялық-архетиптік, ару бейнесі көбіне «аналық жолы», «береке символы» ретіндегі архетипке сай, ал батыр «қорғаушы», «қауіпсіздікті қамтамасыз етуші» архетиптері. 
	«Алпамыс батыр» жырында Алпамыс пен Гүлбаршынның қосылуы екі жастың бақыты екі елдің достығы мен әділеттіктің орнаған белгісін көрсетеді. Дәл осындай мазмұндық құрылым «Манас» (Манас пен Каныкей), буряттың «Гэсэрінде» (Гэсэр мен Дангина), моңғол халқының «Жанғарында» да бар көріністер. Философиялық тұрғыдан алғанда, бұл мотив дүниедегі қарама-қарсы бастамалардың (ер мен әйел, күш пен сұлулық, ақыл мен қайрат) үйлесіміне келу идеясын бейнелейді. Ғалымдардың талдауында мұндай үйлесімді адамзат мәдениетінің қалыптасуы мен дамуының алғышарттары, ол мәдениеттің туу символы негізінде туған ерекше құбылыстарының айғағы. Жоғары мектеп аудиториясында мұндай мотивтерді талдау студенттің жеке тұлғалық дамуына, ұлттық және жалпыадамзаттық құндылықтарды ерекше түсінуіне ықпалы артады. Көркем мәтінді қабылдау мен түсіну (зейін, ес, эмоция, қиял) процесі студенттің танымдық және тұлғалық  даму заңдылықтарымен ұштастыруға бағытталған маңызды қадам. М.М. Мұқанов өзінің «Психология и педагогика познавательной деятельности» еңбегінде оқытудың психологиялық негіздерін қарастыра отырып, студенттің танымдық белсенділігін арттыру үшін оқу процесінде интерактивті әдістердің маңыздылығын атап өтеді. Ол адамның есте сақтау, зейін, қиял сияқты психикалық қызметтерінің дамуы оқытудағы әдіс-тәсілдерге тікелей байланысты екенін дәлелдейді.
Осыған орай, қазақ эпосындағы үйлену мотивін оқытудың психологиялық тұрғыдан талдау үшін бірнеше нысандар мен аспектілерді қарастыруға болады. Мұндағы психологиялық мотивация, тұлғалық даму, эмоциялық қабылдау және гендерлік мәдени сәйкестену ұғымдары бір-бірімен тығыз байланысты. Яғни, қазақ эпосындағы батырлардың тұлғалық дамуы жанрларда әрқалай бейнеленеді. Мысалы, «Алпамыс батыр», «Қобыланды батыр», «Қамбар батыр», «Қыз Жібек», «Наурызбай-Ханшайым», т.б. жырларда батырдың ерлігі мен батылдығы оның тұлғалық дамуының негізгі көрсеткіші болуы, ол қалыңдығының қолын алу үшін талай сынақтарды өткеріп, оның тұлғалық дамуын бейнелейді. Бұл көбінесе батырдың тұлғалық өсуінің аяқталуын білдіреді. Сюжеттің жалғасы жауларымен күресіп, елін қорғау арқылы өзінің батырлық қасиеттерін дамытады. Қазақ эпосындағы батыр бейнесі күш-қайраттың иесі ретінде бейнеленуі, тұлғалық тұрғыдан кемелденген кейіпкер ретінде суреттеледі. Батырлардың дамуы жыр жанрларына қарай әрқалай бейнеленгенімен, олардың барлығына ортақ желі – сүйгеніне жету жолында сын арқылы шыңдалу,  жырлардағы қаһарманның ерлігі мен батылдығы оның ішкі болмысының, рухани жетілуінің басты өлшемі ретінде көрінеді. Мысалы, «Алпамыс батыр» жырында Алпамыстың тұлғалық дамуы балалық шағынан бастап, ел қорғаған кемел батырға айналуымен сипатталады. Оның қалыңдығы Гүлбаршынға жету жолында бастан кешкен қиындықтары – сабырлық, төзімділік, адалдық сияқты қасиеттерінің қалыптасуына себеп болады. «Қобыланды батыр» жырындағы батырдың жауға қарсы күресімен қатар, ел алдындағы жауапкершілігі, намыс пен парызды бәрінен биік қоюы оның тұлғалық өсуін айқындайды. Қобыланды үшін ерлік – жеке бас мүддесі емес, халықтың тыныштығы мен бірлігін сақтау жолындағы борыш. «Қамбар батыр» жырындағы қаһарманның тұлғалық болмысы қарапайымдылық пен адамгершілік қасиеттер арқылы ашылады. Қамбардың байлыққа не атаққа ұмтылмай, әділдік пен адалдықты жоғары қоюы оның рухани кемелдігін көрсетеді. Қалыңдығы Назым үшін өткен сынақтары батырдың ақыл-парасаты мол, моральдық тұрғыдан биік тұлға екенін дәлелдейді.
Сол сияқты, «Қыз Жібек» жырындағы Төлегеннің Жібекке деген махаббаты оның тұлғалық дамуының негізгі аспектісі, ол сүйіктісіне адал жолындағы қиындықтардың шешімін табуы. Сол сияқты, тарихи жырлардағы батырдың тұлғалық дамуы тарихи оқиғалар мен әлеуметтік жағдайлар арқылы ерекшеленеді. Мысалы, «Наурызбай-Қаншайым» жырында Наурызбай батырдың тұлғалық дамуы оның тарихи оқиғаларға қатысуы, елін қорғау сюжеті арқау алады. Осы ретте, бұл жанрлардағы батырлардың тұлғалық дамуы олардың ерлік, адалдық, махаббат және әлеуметтік жауапкершілік сияқты қасиеттерін көрсетеді. Әр жанрда батырдың тұлғалық аспектілері әртүрлі болғанымен олардың барлығы батырдың тұлғалық өсуі мен дамуының ерекшеліктерімен шектеледі.
Психологиялық тұрғыдан зерделегенде, эпостық жырлардағы батырдың үйлену мотиві кейіпкер дамуының маңызды кезеңдерінің бірі ретінде танылады. Бұл мотив батырдың өмір жолындағы жаңа әлеуметтік әрі рухани сатыға көтерілуін білдіреді. Үйлену арқылы батыр отбасылық жауапкершілікті мойнына алып, оның жеке тұлғалық қалыптасуы, яғни әлеуметтік рөлді игеруі мен ішкі кемелдену процесі айқын көрініс табады. Осы тұрғыдан алғанда, үйлену мотиві батырдың балалық не жастық кезеңнен өтіп, тұлғалық тұрғыдан толысқан, қоғам алдындағы міндетін терең сезінетін деңгейге жеткенін аңғартады. Бұл үрдіс қазіргі психологиядағы тұлғаның дамуы, идентификациясы және әлеуметтік бейімделуі ұғымдарымен сабақтас қарастырылады. 

 

Сурет 1 – Эпостағы батырдың үйлену жолындағы қалыптасуы.

 Батырлар жырында қаһарманның жолға шығуы әрдайым нақты мақсатпен басталады. Көп жағдайда бұл – жар таңдау, сүйгеніне жету. Алайда эпоста бұл мотив романтикалық сезімнің көрінісі емес, ол батырдың ересек өмірге қадам басуға дайын екенінің белгісі. 
Қазіргі психологиялық аспектіде:
· ішкі мотивацияның оянуы;
· өмірлік мағынаны іздеу;
· өзін-өзі жүзеге асыру ұғымымен ұқсас келеді. 
Ол қазіргі (өзін-өзі жүзеге асыру ұғымы) А.Г. Маслоу теориясына жақын келеді. А.Г. Маслоу өзін-өзі жүзеге асыру тұлғаның даму пирамидасындағы ең жоғарғы деңгей деп атап өтеді. Ол: «Self-actualization is the desire to become more and more what one is, to become everything that one is capable of becoming», - дейді [51,  92 б.]. (Өзін-өзі жүзеге асыру – адамның өз болмысына көбірек жақындау, өзінің барлық мүмкіндіктерін толық ашуға деген ұмтылысы). Бұл эпостағы үйлену мотиві контексінде батырдың әлеуметтік рөлі, не ішкі миссиясын орындау мүмкіндіктері деген ұғымы, яғни рухани не моральдық тұрғыдан кемелдену мақсаты ретінде көрінуі. Психологиялық тұрғыдан, мұндағы екі жақты қосылу шарттары жүзеге асыруына ықпал етуі: Батыр – өзінің ерлік қасиетін, жауапкершілігін, отбасылық қорғаушы рөлін толық атқарады. Ал, Ару – сұлулықтың иесі, ақылды, ерлік пен парасаттылықтың иесі ретінде өзінің даралық құндылығын жүзеге асырады. Мұндай желілерді оқи отырып студент:
· Ер мен арудың қоғамдағы рөлдерді салыстыра алады;
· Кейіпкерлердің іс-әрекетін талдап, өз ұстанымын қалыптастырады;
· Өзіндік пікір айтуға, мән-мағына іздеуге үйренеді.
Бұл дағды болашақ мұғалімнің ойлау мәдениетін, өзін-өзі бағалау қабілетін және оқу үдерісіне сыни көзқарасын жетілдіреді.
К. Роджерс гуманистік психологиясы (толыққанды тұлға) ұғымын енгізіп, оны өзін-өзі жүзеге асыру процесінің белсенді, өмір сүру формасы ретінде сипаттайды. К.Роджерс былай дейді: «Жақсы өмір – бұл бір күйдегі, не бір бағыттағы процесс емес екенін, не соңғы аялдама емес екенін түсіну» [52, 186 б.], - деп айғақтайды. Ғалымның тұжырымын негіздей келе, үйлену арқылы батыр әлеуметтік рөлін орындау мүмкіндіктері және тұлғалық тұрғыдан да жаңа жауапкершіліктермен рухани ізденістерге жаңа қадам басады дегенге жақын келеді. 
Осы ретте, Маслоу тұжырымдамасы, адамның өзін-өзі жүзеге асыру жолындағы маңызды белес, ол өмірлік миссияның орындалуы және әлеуметтік-психологиялық шыңға көтерілуін бейнелейді дейді. Ал Роджерс көзқарасында, жаңа тәжірибелерді қабылдауға, тұлғалық өсуге және өзін-өзі дамытуға бағытталған өмірдің келесі кезеңінің басталуы деп тұжырымдайды. Осы негізде эпос сюжеттерінде бұл қажеттіліктердің маңыздылығы айқын көрінеді. Мысалы, «Қыз Жібек» жырында Төлегеннің Жібекке деген сезімі романтикалық мақсатта өрбуі, бұл – ер жігіт мәртебесін, батылдығын, өмірлік миссиясын айқындайтын қадам болып табылады. Осы жерде атап өтетін жәйт, жырдағы Төлеген мен Бекежан бірдей мақсатқа ұмтылған, ішкі болмысы мен әрекет мотивінде айырмашылығы бар екі тұлға. Төлеген бейнесі – романтикалық қаһарман, махаббат жолында өмірін қатерге тігетін, адамгершілік қағидалары берік жас батыр. Ол Жібекке үйлену арқылы өзінің жеке сезімін, әлеуметтік мәртебесін, батыр ретіндегі миссиясын да бекітуді көздейді. Маслоу тұрғысынан, бұл өзін-өзі жүзеге асыру мен әлеуметтік қажеттілікті қатар қанағаттандыру қадамы. Ал, Бекежан бейнесі – ру батыры, тәжірибелі жауынгер, қоғамда беделді тұлға. Дегенмен, оның Жібекке деген сезімі таза романтикалық сипаттан гөрі иелену мен беделін нығайту мақсатына көбірек бағытталған. Ол аруды өз руының мәртебесін арттыратын тұлға ретінде көреді. Бұл жерде Бекежанның әрекеттерінде әлеуметтік қажеттілік (құрмет, бедел) алдыңғы орынға шығып, жеке тұлғалық және этикалық үйлесім екінші қатарға ысырылады.
Психологиялық тұрғыдан, Төлегеннің бейнесі ашық, идеалистік мотивке негізделген десек, ал Бекежан прагматикалық, әлеуметтік позицияны сақтау мотивіне құрылған кейіпкер. Бұл айырмашылық жырдың драмалық шиеленісін күшейтіп, арудың таңдау еркіндігі мен махаббаттың әлеуметтік шектеулерден жоғары тұратынын айқындай түседі.
Әрине, бұл тұста екі жақты пікір қалыптасады. Жоғарыда екі батырдың жеке тұлғалық бейнелері, әрі салыстырмалы талдаулары берілді, дегенмен жырдағы бұл оқиғаның өріс алу әрекеті туралы қарама-қарсы өмірлік қағида тұрғысынан өзіндік пікірлер туындайды. Біріншіден, Бекежан – қыпшақ елінің батыры, ел қорғаушысы, сыртқы жауға қарсы тұратын өжет ер, халқының намысын таптатпайтын арлы тұлға. Оның Жібекке деген сезімі жеке романтикалық сезімі өз батырлығын дәлелдеу және сүйгеніне лайық екенін көрсеткен ұмтылысы. Мұнда сезіммен қатар ер намысы мен әлеуметтік мәртебені қорғау мотиві қатар жүреді. Екіншіден, Төлеген бейнесі – жастық шақтың, батылдық пен жомарттықтың символы. «Әке малы балаға мал болмайды» дегендей, ол жеке ерлік жолын іздейді, өзін жеке тұлға ретінде дәлелдеуге ұмтылады. Шекті елінде әр көрген қызына бір жорға тартуы бір жағынан мәрттіктің белгісі, яғни қазақ халқының қонақжай, кеңпейіл мінезінің көрінісі болса, екінші жағынан, кәмелеттікке өту, азаматтық сынақтың бір түрі. Бұл әрекет оның мәртебесін арттырып қана қоймай, болашақта Жібекке лайық жар бола алатындығын дәлелдейді. Үшіншіден, жырдың түпкі өзегінде, екі жастың бір-бірін іздеуі мен махаббат үшін күресі жатыр. Бұл мотив қазақ халқының салт-дәстүрінде, атап айтқанда, теңін іздеу, қалыңдық таңдау, ер жігіттің азаматтық сынақтан өту сияқты ұстанымдармен үндес. Сонымен қатар, жырда халықтың батырлықты, мәрттікті, ар-намысты жоғары қоюы, сезім мен әлеуметтік жауапкершілікпен қатар бағалауы айқын көрініс табады. Осы ретте, Төлеген мен Бекежан бір-біріне қарама-қарсы қойылған бейнелер, дегенмен әрқайсысы өз тұрғысынан қазақ қоғамының түрлі қырын көрсететін күрделі тұлғалар. Осы ретте, мотивация тұрғысынан қарастыратын болсақ, қазақ эпосындағы батырдың үйлену мотиві романтикалық сезімге негізделген сюжеттер, кейіпкердің өмірлік мақсаттары мен әлеуметтік миссиясын айқындайтын күрделі психологиялық үрдістің көрінісі.
Зерттеуші А. Маслоудың иерархия теориясы бойынша, адамның іс-әрекетін бес негізгі деңгейдегі қажеттіліктер айқындайтын түрлері: физиологиялық, қауіпсіздік, әлеуметтік, құрмет, және өзін-өзі жүзеге асыру [51, 49 б.]. Мұндағы батырдың қалыңдық алу жолындағы әрекеттерін қарастыратын болсақ, бұл көбіне жоғары деңгейлі қажеттіліктерді айқындайды. Олар, әлеуметтік мәртебеге ие болу, қауым алдында ерлік пен абыройды дәлелдеу, өз қабілетін толық іске асыру мәселелеріне сәйкес келеді. Кейіпкердің сынақтан өту кезеңі батырлар жырының негізгі өзегі. Қаһарман сүйгеніне бірден жете алмау әрекеті, ұзақ жолға шығады, жаумен шайқасады, сатқындыққа, тұтқындыққа, жалғыздыққа тап болады. 
Психологиялық тараптан тұлғаның:
· стресске төзімділігі;
· жауапкершілік алу қабілеті;
· өзін-өзі тәрбиелеу дағдыларын қалыптастырады.
К. Юнгтің «көлеңкеңмен бетпе-бет келу» [50, 80 б.] деген ойлары психологиядағы индивид үдерісінің кезеңі. Адамның жасырын қырларын тануы, қабылдауы, оларды саналы түрде игеруі. Мысалы, Алпамыстың зынданға түсуі – тұлғалық дағдарыс, Қобыландының сан рет жеңілуі – «мен бәріне дайынмын» деген иллюзияның күйреуі. Қамбардың кедейлігі – әлеуметтік қысымға қарсы тұру сияқты өмірдегі сынақтардан өту арқылы батырдың психологиялық тұрғыдан индивидуализациясы аяқталып, тұлғаның ішкі тұтастыққа жеткенін дәлелдейді. Мұнда қаһарманның міндетті түрде батыр, не ержүрек болуы шарт емес. Оның негізгі өлшемі шешуші сәті жеке мүддесі, үйреншікті қауіпсіздігі, тіпті өмірге деген табиғи сезімі, өзгелердің үміті, мұраты немесе болашағы жолындағы шегін ысыра білуі. Мұндағы мәселе өзін құрбан ету емес, тұлғаның ішкі қайта құрылуында жатыр. Өліммен бетпе-бет келу, өліп-тірілу сынды инициациялық элементтер де сүйгеніне қол жеткізу жолында кездесетін сынақтар. Эпикалық инициация қаһарманды тағдыр сынағынан өткізбейді, оны басқалар үшін өмір сүре алатын тұлға деңгейіне көтереді. Әрине, бас кейіпкердің де әлсіздіктері болады. Бұл алға жетелейтін негізгі күштің рөлін атқарады. Себебі, адам табиғатына өз әлсіздіктерімен күресу әркеті жат емес. Кейіпкерлер де өткенін қайтарып, жоғын табу арқылы жаңа баспалдақтарға көтеріліп, өсу эволюциясынан өтеді. Мақсатына жету жолында қаһарман махаббатынан, жақын адамынан, отбасы мүшелері немесе аса маңызды бір нәрседен айырылуы мүмкін. 
Ғалым Д. МакКлелландтың мотивация теориясы туралы айтар болсақ, ол үш негізгі қажеттілікті бөліп көрсетеді: жетістікке жету, билікке ұмтылу және қарым-қатынас орнату түрлері. Эпос кейіпкерлері аталған мотивтің барлығында көрініс табады. Яғни, батырдың қалыңдыққа қолжеткізуі, жетістікке жету мотивінің айқын көрінісі. Қызға қол жеткізу үшін түрлі отбасылық сынақтардан өту инициациасы, жауларды жеңуі бұл оның мақсатқа жетудегі табандылығын көрсетеді. Осы ретте, үйлену арқылы билік пен ықпалы артады, өйткені батыр басқа ру немесе хан әулетімен туыстық байланыс орнатады. Ал қарым-қатынас орнату мотиві, ол  болашақ отбасы мен қауым ішіндегі эмоционалды және әлеуметтік байланыстардың нығаюын білдіреді. Демек, мотивация ұстанымы батырдың үйлену мотиві сезіммен қатар, тұлғаның әлеуметтік, мәдени және психологиялық дамуының күрделі динамикасы ретінде түсіндіруге мүмкіндік береді. Бұл, бір жағынан, эпостардың философиялық-антропологиялық маңызын ашса, екінші жағынан, қазіргі заманғы психологиямен сабақтастығын дәлелдейді. Бұл тұрғыдан алғанда, эпостағы үйлену мотиві жеке сезім мен махаббаттан бөлек, әлеуметтік функциялық қадамдарын да атқарады. Осы ретте, ғалымдардың зерттеулері негізінде тағы бір қырын қарастыруымызға болады.
· Мифопсихологиялық талдау – халықтың  архаикалық, мифтік танымын, түс көруге деген сенімін, оның символдық мәнін ашу (Г.Пірәлиеваның көзқарасы).
· Психоаналитикалық бағыт түсті адам психикасының терең қабаттарының көрінісі ретінде қарастырады (Фрейд, Юнг көзқарастары).
Қазақ эпосында жиі кездесетін түс көру, аян алу, киелі нышандар мен символдар халықтың болмысын, рухани сенімін, өмірге деген көзқарасын бейнелейді. Бұл элементтерді талдау арқылы білім алушы мәтін мазмұны арқылы берілетін терең психологиялық және философиялық мағыналарды ұғынады. Мифопсихологиялық тәсіл студенттің ішкі түйсігіне әсер етіп, оның интуиция сезімін, қиялын, бейсаналық қабаттарын қозғайды. Сонымен қатар, бұл әдіс оқытуда тұлғаның өзіндік «Менін» тануына, архаикалық бейнелер арқылы рухани ізденісіне жол ашады. Эпостық кейіпкерлердің түс көруі немесе тылсыммен байланысы – адамның ішкі әлеміндегі психологиялық процестердің көркем көрінісі ретінде қабылданып, оқушының дүниетанымын кеңейтеді. Қазақтың эпостық жырларында түс көру оқиға желісінде маңызды рөл атқарады. Мысалы, «Алпамыс батыр», «Қобыланды батыр», «Қозы Көрпеш-Баян сұлу», «Қыз Жібек», «Мақпал қыз», т.б. жырларда да түс болашақта болатын оқиғаны дәл болжайтын символдық көрініс ретінде беріледі. Бұл адам тағдыры мен алдағы өзгерістерді түстің мазмұны арқылы алдын ала білуге болады деген сенім қалыптасқан. Мұндай көзқарастар мифтік ойлаудан бастау алады. Яғни, мифологиялық танымда адам мен табиғат біртұтас деп есептеледі, ал адамның болмысы табиғаттың тылсым күштерімен тығыз байланыста болады. Сол себепті түс көру тылсым күштердің бір сыры, ғаламмен байланыс орнатудың ерекше тәсілі ретінде қабылданған. 
Түс көру құбылысы фольклортанушылар мен психоаналитикалық бағыт өкілдерінің еңбектерінде мифологиялық таныммен тығыз байланыста қарастырылады. Зерттеуші Г. Пірәлиева докторлық диссертациясында: «Белгілі бір қауып-қатерден  хабар беретін аруақты бабалардың Аян беру түстері мен одан кейінгі кейіпкер көңілін нілдей бұзатын психологиялық  жағдайы, болашақтағы қалыңдығына қолы жетер жетпесі туралы хабар береді», - [53, 132 б.] деген пікір айтады. Бұл  қазақ эпосындағы түс көру, аян алу сынды көркемдік тәсілдердің психологиялық астарына тікелей қатысты. Мұндағы «Аруақты бабалардың аян беруі» арқылы эпостағы кейіпкерлер белгілі бір қауіп-қатер, болашақ тағдыр жайында алдын ала белгі алады. Мұндай түстерден кейін кейіпкердің ішкі дүниесінде қобалжу, мазасыздану, үміт пен күдік қатар жүретін күрделі психологиялық күй қалыптасады. Бұл пікірде қазақ эпосындағы түс көру мен аян беру жай ғана мифологиялық немесе діни сипат емес, кейіпкердің ішкі жан дүниесін бейнелейтін көркемдік психологиялық тәсіл екендігіне баса назар аударған. 
Сол сияқты ғалым түс көруді «мистикалық белгі» ұғымы психологизмнің бір көрінісі деп қарастырады. Бұл қазіргі әдебиеттануда маңызды ұстанымның бірі. Түс көру бейсана (подсознание) күйінің көрінісі. Бұл кейіпкердің ішкі күмәнін, уайымын, үмітін бейнелеудің көркем құралы ретіндегі көрінісі. Яғни, аян беру ұлттық дүниетаным мен әдеби психологияның тоғысуы. Қазақ фольклорындағы аян беру рухани-діни ұғым емес, ол адам мен ғалам арасындағы рухани байланыстың бір арнасы. Бұл қазіргі әдебиеттегі экзистенциалды психологиямен үндес келеді, яғни, кейіпкер тағдыры туралы естігенде (түс арқылы) ішкі мазасыздыққа түседі, бұл оның жан дүниесінің күрделенгенін білдіреді. Мысалы, «Қозы Көрпеш-Баян сұлу» жырында Қозының шешесі түсіне кіріп айтқан сөзіне тоқталатын болсақ:
Ай, балам, қайт үйіңе, жол көрінбес,
Сарыбай барғанменен қызын бермес.
Ана тілін тыңдамай кеткен бала,
Жолынан аман қайтып, үйін көрмес... - [54, 92 б.] дейді. Мұндағы анасы баласын бір қауып-қатерден алдын ала қорғап, оның  басынан кешер қиыншылықты, азабы туралы хабарлайды.
Сол сияқты, «Қобыланды батыр», «Алпамыс батыр» эпостарында батырлар түс көру арқылы қауіптен хабар алады, кейін сол қауіп шын мәнінде орын алады. Ал «Тахир-Зухра», «Шәкір-Шәкірат», т.б. шығыс желісімен жазылған дастандағы кейіпкерлерге түс мотиві арқылы болашақ жары туралы алдын ала хабар беріледі. Бұл олардың кейінгі ғашықтық тағдырын байланыстырады. Бұл – қаһарманның ішкі түйсігі арқылы қалыптасқан сезім. Аян түскеннен кейін кейіпкер бірден тыныштық таппай, алаңдаулы, мазасыз күйге түседі, яғни бұл психологиялық ауыс-түйіс кезеңі. Зерттеуші Г.Ж.Пірәлиева эпостық жырлардағы түс көру мен аян беру тәсілдерін кейіпкердің ішкі психологиялық күйзелісін, жан дүниесінің арпалысын көркем түрде жеткізетін құрал ретінде қарастырады. Бұл қазақ эпосындағы психологизмнің айрықша белгілерінің бірі. Мұндай тәсілдер арқылы эпикалық кейіпкерлердің яғни, батырдың да толғанатын, күмәнданатын, үміттенетін тұлға ретінде психологиялық күйі, образы ашылады.  
Сол сияқты, психоанализ негізін қалаған З.Фрейд: “Dreams are the royal road to the unconscious.” [55, 225 б.] деген сөзі түс адамның бейсанасындағы (подсознание) тілектер мен басылған эмоциялардың көрінісі. Ол түстерді шынайы санадан тыс жақтан құпия қалаулар мен қорқыныштардың «шартты тілі» деп есептейді. Қазақ эпосындағы кейіпкер түс көргенде, ол көбіне болашақ қауіп немесе шешуші сәті туралы ишара береді. Бірақ осы сәттерде кейіпкердің жан дүниесі де өзгеріске түседі (алаңдайды, қобалжиды). Фрейд айтқан бейсаналық ішкі қобалжудың көркем нышаны.
К. Г. Юнгтың: “The dream is a spontaneous self-portrayal, in symbolic form, of the actual situation in the unconscious [50, 97 б.] пікірінің мағынасы түс көруді жеке бейсана мен ұжымдық бейсананың арасындағы символикалық диалог деп қарастырған. Түс арқылы адам өзінің ішкі «Менін» психикалық ахуалын таниды. Эпостағы аян беру түстерді Юнгтің теориясымен байланыстыра қарасақ, бұл кейіпкердің ұлттық-мәдени жадымен байланысқан рухани нышаны. Аян беретін аруақ ұжымдық бейсананың символы. Кейіпкердің түсі өзінен тыс тұрған күшпен ішкі байланыс орнатуы, яғни қазақ түсінігіндегі «жоғарғы әлеммен қатынасы» деген ғалымның көзқарасқа дәлірек келеді. Яғни, эпостағы түс көру кейіпкердің ішкі рухани күйінің, психологиялық арпалысының көрінісі. Осы арқылы жырдағы кейіпкер тірі тұлға ретінде, терең жан дүниесі бар образ ретінде ашылады. Фрейд пен Юнг теориялары мұндай эпизодтардың әдеби-психологиялық салмағын ғылыми негізде түсіндіруге мүмкіндік береді.
Мифопоэтикалық тұрғыдан, түс арқылы танысу «тағдырдың жазуы» мен «алдын ала белгі» (предзнаменование) ұғымын білдіреді, бұл архаикалық сенімдерден туындаған. Түс мотиві ғашықтық жырлардың тұрақты композициялық кестесі. Ол көркемдік тұрғыдан оқиғаның тағдырлы, алдын ала белгіленгенін жеткізеді. Психологиялық тұрғыдан кейіпкерлердің бейсаналық сезімін ашып, болашақ байланысқа эмоционалдық негіз қалайды. Мифологиялық тұрғыдан бұл архаикалық сенім – түс арқылы болашақты болжау, адам мен табиғаттың тылсым байланысын тану. Осы ретте түс мотивінің психологиялық оқыту қызметтері көрінеді:
· Көркемдік қызметі: Түс мотиві сюжеттің драматизмін арттырады, оқиғаға тағдырлы сипат береді және тыңдаушының қызығушылығын күшейтеді.
· Психологиялық қызметі: Кейіпкердің бейсаналық деңгейдегі сезімдерін ашып, алдағы әрекетіне эмоционалдық және мотивациялық негіз қалайды.
· Мифопоэтикалық қызметі: Ежелгі дүниетанымдағы «түс – тағдырдың хабары» сенімін қайта жаңғыртады, адам мен ғалам байланысының көркем бейнесін жасайды.
Бұл тәсілдер эпикалық композицияның тұрақты элементтері негізінде оқырманға оқиғаның тағдырлы екенін, кездейсоқ емес екенін көрсетеді. Түс мотиві кейіпкердің ішкі дайындық күйін, бейсаналық сезімдерін ашады.
[bookmark: _Hlk206073071]Сол сияқты, адамның іс-әрекеті мен шешім қабылдауында мотивация басты қозғаушы күштердің бірі болып саналады. Бұл адамның эмоциялары мен ішкі психологиялық күйіне негізделген қозғаушы фактор бір-бірімен байланысып келеді. Яғни, адамның эмоциялары мен сезімдері оның мінез-құлқы мен шешімдеріне әсер етеді. Әдебиетте бұл кейіпкерлердің мінез-құлқы мен іс-әрекетін түсінуге көмектеседі. Мысалы, қазақтың «Қобыланды батыр» эпосында батыр Құртқаға үйлену үшін ерлік сынақтарынан өтеді. Мұндай тұрақты элементтер әлем фольклорында жиі кездеседі. Осыған ұқсас оқиғалар қырғыздың «Манас» эпосы мен буряттың «Гэсэр» эпосы сияқты көптеген түркі халықтарында кездеседі. Ал скандинавиялық «Сага о Вёльсунгах» шығармасында Сигурд батыр қалыңдығы Брунхильдке үйлену үшін айдаһарды өлтіреді. Мәселен, Одессей Пенелопаға үйленер алдында бірнеше адаммен жаяу жарысқа түсіп, олардан озып келеді. Армян эпосының кейіпкері  Давид Сасунский Хандутхатун сұлуға үйлену жолында осы қызды алам деп таласқан көп жігіттермен күш сынасады. Гэсэр (Бурят эпосының кейіпкері) Рогмогоаға, Иван Царевич Еленаға, Алпамыс Гүлбаршынға қол жеткізу сол қыздарға үйлену үшін бірнеше талаптары (садақ ату, теңге ату, күресу, ат жарыстыру, жұмбақ шешу, жаяу жүгіру, темір сындыру, т.б.) орындап мақсаттарына жетеді. Ал кейбір жырларда батыр өз тапсырмасын орындау мақсатында өз қалындығына кез болып ғашық болу мақсатында үйленетін  жырлар да кездеседі. 
[bookmark: _Hlk206073773]Мұндай параллельдер үйлену мотивінің архетиптік сипатын, ал студент үшін мәдениетаралық түсініктің қалыптасуын арттырады. Мұндай сюжеттік ұқсастықтар студенттің салыстыру, талдау, жалпылау қабілеттерін дамытады. Сонымен қатар, бұл ұқсастықтарды зерттеу барысында студенттерде мәдени релятивизм, басқа халықтың құндылықтарына құрметпен қарау және ұлттық мәдениетке терең қызығушылықтары пайда болады. 
Эпос жанрындағы батыр бейнесі ерлік пен күштің символын дәріптеумен қатар эмоция мен ерік-жігердің үйлесімді көрінісі. Батырдың жолындағы түрлі сынақтары, жаумен шайқас, табиғаттың қатал сынағы, жеке тұлғалық шешім қабылдау сәттері оның ішкі психологиялық тұрақтылығы мен рухани беріктігін айқындайды. Эмоция батырдың әрекетіне қуат берсе, ерік-жігер сол эмоцияны мақсатқа жету жолында басқаруға мүмкіндік береді. Мысалы, сүйіктісіне жету жолындағы кедергілерді жеңу, ел намысын қорғау, тағдыр сынағына қарсы тұру батырдың сезімдік және ерлік қасиеттерін толық ашып көрсетеді. Мұндай көріністерді талдау арқылы біз эпикалық кейіпкердің ішкі әлемін, оның мотивтері мен психологиялық тұрақтылығын тереңірек түсіне аламыз. Эпикалық кейіпкердің іс-әрекетін философиялық және психологиялық тұрғыдан да түсінуге мүмкіндік береді. Ерлік жолындағы үйлену бұл психологиялық үйлесім бүгінгі күнде өзекті тақырыптардың бірі. Өйткені ол тұлғаның қиындыққа төтеп беру қабілетін, мақсатқа жету үшін қажыр-қайратын жұмылдыру жолдарын айқындайды.
Осы орайда, батырлық жырлар мен лиро-эпостағы – эмоция, сезім және ерік-жігер көріністерінің айырмашылықтарын қарастырсақ болады. Мысалы, батырлық жырларда:
· Эмоция – көбіне патриоттық, намыс, ашу-ыза, өжеттік сезімдері үстем. Батырдың эмоциясы елін, жерін қорғау, жауды жеңу сияқты ұлы мақсаттарға бағытталады.
· Сезім – махаббат, достық сезімдер болса да, олар екінші орында тұрады. Негізгі сезім Отанға, халыққа деген сүйіспеншілік.
· Ерік-жігер – асқан төзімділік, жауға қарсы қайсарлық, қиындыққа мойымау. Батырдың ерік-жігері жеке мүддеден гөрі, халық мүддесіне бағынады. Мысалы: «Қобыланды батыр» жырында Қобыландының басты эмоциясы намыс пен кек, ерік-жігері жорықта, шайқаста сыналады.
 Лиро-эпостарда:
· Эмоция – нәзік, лирикалық сипаттағы сезімдер алдыңғы орынға шығады: ғашықтық, сағыныш, қуаныш пен қайғы.
· Сезім – сүйіспеншілік пен жеке бақытты аңсау негізгі желі болады. Бұл сезім кейіпкердің әрекетін айқындайды.
· Ерік-жігер – көбіне ғашығына жету жолындағы тұрақтылық, уәдеге беріктік, сүйгеніне адалдық арқылы көрінеді. Мысалы: «Қыз Жібек» жырында Төлегеннің ерік-жігері алыс сапарға аттанып, Жібекті табуға бағытталған, эмоциясы ғашықтық сезімге толы.
Айта келе, батырлық жырда эмоция мен ерік-жігер ұлт намысы мен ерлік істерге бағытталса, лиро-эпоста олар жеке махаббат пен адал сезім үшін күреске жұмсалады. Осы тұста эмоцияның негізгі мәселесінің шешуші құралы туралы психологиялық бағыттағы Выготскийдің «Эмоция мен ерік тұтастығы», Бандураның «Өзін-өзі тиімді сезіну теориясы», Лазарус пен Фолькманның «Стресті жеңу теориясы» атты зерттеулерін атауымызға болады. Бұл еңбектердің жұмысымызға орай білім алушыларға психологиялық құбылыстардың түрлі қырларын ашып талдауға  көмегі тиері анық. Мәселен, 
· Выготскийше: ішкі күйді түсінбей, ерік дамымайды. Демек, үйлену алдында өз сезіміңнің табиғатын түсіну маңызды. 
· Бандура бойынша: “Мен істей аламын” деген сенім арттыру дұрыс шешімдердің негізі. Үйленуде де басқаға тәуелсіз, ішкі сенімділік қажет.
· Лазарус-Фолькманның айтуынша, адам жағдайды қалай қабылдаса, эмоция солай қалыптасады. Жастарға сабырлы ойлау, баламалы шешім іздеу қажет. 
[bookmark: _Hlk206052968]Осы орайда, батырдың сезімін шектен тыс көрсетуі (махаббат, кек, адалдық) оның ерік-жігеріне қалай әсер етеді? Мақсат жолындағы эмоцияны басқару батырдың жеңісін қамтамасыз ете ме? Ерлік жолындағы басты қиындық сыртқы жау ма, әлде ішкі сезімдер мен күмән бе? деген сұрақтарға жауаптар іздеп, талдау алға қойылады. Сонымен қатар, халық шығармаларындағы өзекті мәселелердің бірі – ол қазақ қоғамындағы гендерлік рөлдер дәстүрлі түрде сипатталады. Ерлер мен әйелдердің мінез-құлқы, әлеуметтік орны, жауапкершіліктері қатаң шектелген дейтін мифтік көзқарастар заман өзгеруінен туындаған. Бірақ уақыт өте келе, дәстүрлі рөлдердің өзгерістерге ұшырауын айтумызға болады. Бұл өзгерістер адамның психологиясына да әсер етеді. Эпостағы гендерлік психологияның рөлі – батыр мен ару арасындағы өзара талаптар, теңдік рөлді бөлу сияқты мәселелердің болуы туралы талдауларымыздан анықтаймыз.
Қазақ психологиясы ғылымында Ә.Қ. Қарақұлов гендерлік мәселелерді зерттеген белгілі ғалымдардың бірі. Оның еңбектерінде гендерлік психология ұлттық ерекшеліктерді ескере отырып, адамның жыныстық рөлдері мен әлеуметтік мінез-құлқын жан-жақты қарастыруға бағытталған. Ә.Қ.Қарақұлов гендерлік психологияны «жыныстық идентичность пен әлеуметтік рөлдердің өзара байланысын, сондай-ақ қоғамдағы гендерлік қатынастарды зерттейтін психология саласы» [56, 135 б.] деп анықтайды. Ол гендерлік ерекшеліктерді түсінудегі биологиялық факторлар тарапынан, сонымен қатар әлеуметтік және мәдени контексттің маңыздылығын атап көрсетеді. Ғалымның пікірінше, қазақ қоғамындағы дәстүрлі гендерлік стереотиптер адамның психологиясына терең ықпал етеді, бірақ уақыт өте әлеуметтік өзгерістер мен жаһандану үрдістері бұл стереотиптердің қайта қаралуына, өзгеруіне әсер етіп отыр. Сонымен қатар, Ә.Қ.Қарақұлов гендерлік психология саласында ұлттық спецификаның маңыздылығын ерекше атап, қазақ қоғамындағы отбасылық, ұжымдық құндылықтардың және дәстүрлі рөлдердің адамның гендерлік дамуына әсерін зерттеуді қажет деп санайды [56, 97-105 бб.]. Ол бұл факторларды ескеру қазіргі заманғы психологиялық практиканың тиімділігін арттыруға мүмкіндік беретінін атап өткен. 
Бұл сала психологияның маңызды бағыты ретінде тұлғаның дамуы мен қоғамдағы орны туралы кешенді түсінік қалыптастыруға ықпал етеді. Қазақ қоғамында ер мен әйелдің рөлі, ер баланың ер жету ортасы, батылдық пен жауапкершілігі, отбасын қорғау қасиеттері басым болса, қыз баладан әдептілік, инабаттылық, ұяңдық талап етіледі. Бұл рөлдер қазақ халқының шығармаларындағы қыз бен ұлды тәрбиелеу психологиясы тарапынан түрлі қырынан көрінеді. Қазақ халқы ұл баланы елдің ертеңгі тірегі, шаңырақ иесі, ұрпақ жалғастырушы, ел қорғаны деп таныған. «Ұл өссе – ұрпақ, қыз өссе – өріс» деген дана сөздің түбінде терең тәрбие жатыр. Ұл тәрбиесінің негізі –  отбасылық міндеті мен ұлттық жауапкершілік. Себебі бүгінгі ұл – ол ертеңгі азамат, әке, батыр, басшы. Ер балаға қайсарлық, сабырлылық, әділеттілік, адалдық секілді қасиеттерді сіңіру оның болашақтағы елге қызмет ететін тұлға болып қалыптасуына негіз артады. Ер баланың жақсы тәрбиесін ерте жастан өз ісіне мұқият, сөзіне берік, отбасына, қоғамға деген жауапкершілік сезімдері арқылы айқындаған. 
Жырдағы батыр бейнесі – қазіргі білімді жастар. Білім мен еңбек – ұл баланың тұлғалық дамуының басты тірегі. «Білекті бірді, білімді мыңды жығады» деген сөз  бүгінгі күннің шындығы. Ұл баланы еңбекке баулу, өз ісін тиянақты атқаруға үйрету оның болашақта табанды, мақсатшыл азамат болуына кепілдік береді. Ал бұл процесс болашақ мамандардың қолында екенін ерекше ескеру қажет. Ұл бала үшін ең үлкен тәрбие мектебі – өз ата-анасы. Олардан көрген өнеге, естіген сөз, алған тәлім баланың болмысын қалыптастырады. Дана аталарымыз ұлды ерте жастан атқа мінгізіп, ел ісіне араластырған. Бұл ұлдың ерте есейіп, жауапкершілік алуға дайын болуына бағытталған ұлттық тәрбие үлгісі. Қоғамның жетекшісі болар ұл мен қыздың бойына рухани байлық, адамгершілік, білім мен еңбекқорлықты сіңіру әрбір ата-ананың, ұстаздың, қоғамның ортақ міндеті. Ұл тәрбиесі дұрыс болса елдің іргесі берік, болашағы нұрлы болмақ.
Қазақ эпостарында ұрпақ жалғастығы, ердің артында ұл қалуы өте маңызды тақырып. Шынында да, «ұлы жоқ» болу жеке отбасының қайғысы болмаған, ол ру, ел намысына қатысты мәселе ретінде суреттеледі. Алпамыс батырдың ата-анасы Байбөрі мен Аналық көп жылдар бойы ұрпақсыз жүреді. Байбөрі бай болғанымен, ұлы болмаған соң оны елде, артында тұяқ қалмауы байлықтың қадірін кемітеді. Ақыры Алпамысты көру арқылы елге де, ата-анаға да абырой келеді. Қазақтың дәстүрлі қоғамында үлкен жиындарда ұрпағы жоқ адамдарға төр берілмеуі, қара киізге отырғызу, ас үстінде «баласыз адам – панасыз» деген сөздердің көптің ішінен оқшаулауы мұның бәрі эпостарда тұспалдап немесе ашық көрсетіледі. Батырдың дүниеге келмеуі елдің әлсіздігімен тең көрінген. Бұл көріністерден ұрпақсыздықтың әлеуметтік, моральдық зардабы сезіледі. 
Эпостық жырларда бейнеленген арулардың көркем образдық бейнесі әсерлі берілген, сонымен қатар сол дәуірдің әйелге деген көзқарасы жоғары, қоғамдағы орны тең, моральдық нормаларын көрсететін мәдени код. «Қыз баланың ұяты – ұя, қылығы – ұят» деген мақалы осы көзқарастың айнасы іспетті. Эпостардағы қыздар бірі сүйгеніне адал, сезімге берік берілсе, бірі ұлттық салт-дәстүрден аттамайтын тұлға ретінде сипатталады.
Бүгінгі гендерлік теңдік ұғымы тұрғысынан қарағанда, эпостардағы қыз бейнесі кейде шектеулі рөлдермен үзеңгілес деген пікірлер қалыптасады. Осы тарапта қазақ халықының жырларындағы ұл мен қызға деген құрметті талдап қарастырайық. Жырдағы аруларымыздың көбіне оқиғаның белсенді қатысушысы емес, ерлердің шешіміне тәуелді кейіпкер ретінде көрінеді деген біржақты пікір бар. Мысалы, әйелдің әлеуметтік ортадағы рөлі қоғамдық қақтығыстарды жұмсарту, келісімге келтіру деп саналады. «Айман-Шолпан» жырындағы кейіпкерлер – Айман мен Шолпан. Әрине басқа жырлардағыдай батырдың өзі ғашық болып, жар іздеу сарыны көрінбейді. Бірақ қыздар ақыл, парасатымен өз теңі мен сүйектілеріне қосылады. Қазақ халқының лиро-эпикалық (балладалық) жырларының ең көрнекілерінің бірі саналатын «Айман-Шолпан» эпосында да салттың қатал жолымен екі жастың бағын байлаумен басталып, бірақ қыздардың ақылдылығының арқасында қызға үміткер батыр өз қателігін түсінеді. Егер басқа жырларда батырлар өз елінің қызына қорған болып, ерлігімен танылса, Көтібар қызға қиянат жасап, келеңсіз мінезімен танылады. Жырдың алғашқы жолдарынан-ақ «болыпты ұлдан кемтар Маман бейбақ» деп басталады. Осы сөздің ауырлығын көтере алмаған Маманның қорлыққа әкетілуіне оның сөзін сөйлер айбарлы ұлы жоқтығы да себепкер екені аңғарылады. Көтібардың үш әйелі бар бола тұра, Айманды әйелдікке тартып аламын деуі оның намысқа шапқанын көрсетеді. Батырдың үлкен дауда олжалаған Маман байдың екі қызы Айман мен Шолпан ер мінезімен, жұрт қызығарлықтай ақылдылықтарымен танылады. Айманның Көтібардан алпыс күнге дейін неке қимауға рұқсат сұрап алуы да көне жырларда жиі ұшырасады. Әрине, елін, жерін қорғаған батырға жар болуды аңсаған қыздарымыз, одан батыр перзентті дүниеге әкелсем екен деп армандап, оған екінші-үшінші әйелі болуы және осы қилы оқиғалардың шешімдері дала заңының себептері іспетті көрінеді. Мұны көне дәуірдің көзқарасы деп айтуымыз қаншалықты дұрыс? Егер дұрыс десек, оның өзіндік себептері туындағаны белгілі. Әрине, эпостық шығармаларда некелесу мәселесі әрдайым оң шешімін таба бермейді. Батыр атанып, хандық құрдым, төрелік, билік өз қолымда деп, дегенін жүргізгісі келетіндер де кездеседі. Батырлардың бірнеше әйел алу мақсатының себептері туралы қазақ жырларында оң және теріс көзқарастарды барынша саралаған қазақ даласындағы полигамиялық неке туралы [57] мақаламызда  жан-жақты талдаулар жүргізілді. 
Жырдағы кейіпкердің көп әйел алудың да өзіндік себептері болған. Мысалы:
· жаугершілік заманда баланы жетім, әйелді жесір қалдырмау. Мұнда әмеңгерлік (левират заңы) неке жалғасын тапқан; 
· бәйбішесі бедеу болған жағдайда, яғни ұрпақ жалғастырушысы болмағандықтан екі, не одан да көп әйел алатын болған; 
· тағы бір себеп ол батырдың жорықтағы олжасы; 
· сыннан өтіп, өз қалаулысына еркімен қосылуы; 
· халықты жаудан құтқарған жағдайда қыздар «менің жарым осы» деп өз еріктерімен қосылған. 
Әрине, елін-жерін қорғайтын ер жүрек батырды аңсап, соның жары болып, одан батыр ұрпақ сүйсем деген арман сол дәуірдегі қыздар үшін табиғи құбылыс саналған. Сондықтан батырдың екінші не үшінші әйелі болу да ерсі көрінбеген. Мұны сол заманның тәрбиесімен, қазақ қоғамындағы отбасы мен өмірге деген көзқарасымен байланыстыра түсінуге болады. Алғашқы көзқараста некелесу үдерісінде әйел меншік сипатындағы нысан іспетті көрінуі мүмкін: қызды сыйға береді, алып қашады, сатып алады немесе жарыста олжа ретінде иеленеді. Алайда мұндай түсінік біржақты болмауы тиіс. Осыны ескерген қазақ халқы қыз баланы өріс, ырыс деп бағалап, оны ел мен елді, ру мен руды байланыстыратын дәнекер күш ретінде қарастырған.
Бұл мәселе, «Наурызбай-Қаншайым» жырындағы тарихта өзіндік орны бар Наурызбай батырдың алдын кесіп Қаншайым ерекше мінезімен бейнеленеді. Мысалы,
Қаншайым:
Сен бе едің даңқы шыққан Науан батыр?
Табарсыз айтпасам да жылқыны ақыр. 
Қол беріп жолдасым деп, қолыңды әкел, 
Бетпақтың ар жағында жылқым жатыр, - [58]

Наурызбай:
Сұлу қыз қараңғыда сені көрдім.
Мінекей жолдасым деп қолым бердім.
Есімнен шығармаймын өле-өлгенше,
Өткелі қайсы тұста хабар бергін,- дейді [58, 102 б.].
Жырдағы диалогтың соңы үлкен махаббатқа ұласады. Қаншайымның сөзі мен ісіне мойын бұрған Наурызбай батыр Батыр қыздың сөзіне құлақ асып, қыздың ауылына тізе бүгіп құда түседі. Айман мен Қаншайым сияқты ақылды, таңдауы бар өжет, батыр қыздарының өз мүддесі ғана емес халық, ру арасындағы қақтығысты жарастырған қазақ халқының біртуар қыздары болып есептеледі. Тарихтағы саяси шешімдерге де ықпалы өткен, ерлермен тең дәрежеде болған батыр қыздарымыз қаншама.
 Қыздың барлық болмысы ұят пен тәрбиеге телініп, оның жеке еркіндігі мен таңдау құқығы ескерілмеуі де біржақты мәселе емес. Мысалы, «Ер Тарғын» жырындағы Ақшаханның Ақжүніс қызы Тарғынға ғашық болады. Дегенмен, Ақжүністі айттырған, көрші хандықтан жаушы (құда) түсуші келеді. Сонда Ақжүніс Тарғынды шақыртып алып: «Мені бір ханның баласына айттыруға жаушы келіп жатыр. Әкем менің, ол ханның  баласына бермекші болып, маған рұқсат сұрауға кісі жіберіпті. Маған ондай хан баласы таңсық емес, өзім де хан баласымын сұлуға таңсық емеспін, өзім де сұлумын. Мен кімнің ақылы ерлігі озса, соған барамын...» - [59, 111 б.] дейді. Тарғын Ақжүністі алып қашады. Осы желіге жақын «Қамбар батыр» жырындағы Назым аруды да айтсақ болады. Қамбар қарапайым халық өкілі, ал Назым – бай, ауқатты әулеттің қызы. Сол сияқты, басқа жырларда батыр мен қыз атастырылып, бірін-бірі табу жолында түрлі сынақтардан өтсе немесе сұлуды алу үшін жігіттер арасында жарыс, бәйге ұйымдастырылса, «Қамбар батыр» жырында Назым өз таңдауын өзі жасайды. Бұл эпизодтардан қыз бен жігіттің арасындағы рухани байланыстың, өзара түсіністік пен сенімнің ерекше үлгісін көреміз. Сондай-ақ, жырдағы қазақ халқының қыз баласына деген сый-құрметін айқын танытады. Назымның әкесі мен ағалары оның еркіне қарсы келмейді, керісінше, оның шешіміне құрметпен қарап, таңдауына еркіндік береді. Бұл көріністер қазақ қоғамында қыздың да өз таңдауын жасауға құқығы болғаны, оның сөзіне құлақ асқаны және әйел тұлғасының қадірлі орын алғанын көрсетеді. Қазақ жырларында әйел бейнесі:
· психологиялық тұрғыдан төзімді,
· әлеуметтік тұрғыдан белсенді,
· гендерлік тұрғыдан ермен серіктес,
· мәдени тұрғыдан ұлттық құндылық сақтаушы ретінде сипатталады.
Бұл жырлар көшпелі қоғамда гендерлік рөлдердің икемді болғанын, әйелдің тұрмыстық, стратегиялық, психологиялық және әлеуметтік маңызы бар тұлға екенін дәлелдейді.
Мұндағы жырдың оқу-танымдық үдерісінде батырлық жырлардың психологиялық маңызы:
· студентке әлеуметтік теңсіздік мәселелерін әдеби контексте қарастыруға мүмкіндік береді;
· қазақ қыздарының қоғамдағы, отбасындағы орнын зерделеуге жол ашады;
· мәтінмен жұмыс істеу барысында талдау, салыстыру, қорыту дағдылары дамиды;
· махаббат, еркіндік, адалдық, ерлік сияқты тұрақты эпикалық мотивтерді тану мәселелері тұжырымдалады.
Мұндай көркем туындыларды оқу барысында болашақ мұғалім әлеуметтік, тарихи, мәдени тұрғыдан ой жүгіртуге, көркем бейне мен шынайы өмір арасындағы байланыстарды ажырата білуге дағдыланады.
Осы ретте, эпикалық үйлену мотивінен бастап қазіргі психология, статистикалық деректер және заманауи әдебиет арасындағы байланысты көрнекі түрде көрсетуімізге болады. 

Эпикалық мотив – психология – жазба әдебиеті - қазіргі психология - статистика
Тұлғалық даму
Эпикалық мотив
батырдың үйлену мотиві: 
ерлік, әлеуметтік мәртеме, сезім
Жазба әдебиеті: сезім мен 
әлеуметтік фактордың байланысы 

Статистика бойынша Қазақстандағы
ХІХ-ХХ ғғ. орташа есеппен:18-30;
Қазіргі 2024 ж. көрсеткіші үйлену жасы орташа 
есеппен: ерлер-28, қыздар-26
13 жас отау иесі


Сурет 2 – халық шығармашылығы (эпос) және жазба әдебиетіндегі үйлену мотивінің тұлғалық дамуы

Көшпелі қазақ қоғамында ерте жастан еңбекке араласу қалыпты санаған. Ұл балалар 12–13 жасынан бастап мал бағу, аңшылық, әскери жаттығуларға қатысқан. Үйлену жасының төмен болуы көбіне әлеуметтік себептерге байланысты болды. Құдалықтың ерте жасалуы, руаралық одақтарды нығайту, бай-билер арасында келісімшарт ретінде неке құру сияқты әрекеттер орын алды. Дегенмен, толыққанды ерлі-зайыптылық өмір көбіне бірнеше жылдан кейін басталған. Эпостағы «13 жас отау иесі» – батырдың ерте есейгенін көрсететін көркемдік шарттылық. Мысалы, «Алпамыс батыр» жырында Алпамыс жастайынан ерлік көрсетіп, жар таңдау жолына түседі. Мұндай мотив тыңдарманға кейіпкердің өзгеден артық, ерте кемелденген тұлға екенін жеткізу тәсілі. Эриксон теориясы бойынша: «жасөспірімдік шақ» кезеңінде (12–18 жас) тұлға өзін-өзі анықтау және әлеуметтік рөлді қабылдау процесінен өтеді. Эпоста бұл процесс жылдамдатылған, идеализацияланған түрде беріледі. 13 жасар батырдың ересек рөлге өтуі, оның «ер» екенін дәлелдеудің шегі ретінде көрсететін көркемдік белгі. Бұл эпостық жырлардың сюжеттік құрамын толықтыратын эпикалық әйел кейіпкердің және жас қаһарманның кәмелетке толу, өсу тақырыптары ерекше бейнеленуінің себептері ұлттық сана мен идеологиялық көзқарасы жас кейіпкердің қалыптасуына тежеусіз әсер етеді деген тұжырым жасауға болады. Сол сияқты, бір мысал ретінде жазба әдебитіндегі Оралхан Бөкейдің «Қайдасың, қасқа құлыным» повесінде кейіпкерлер арасындағы қарым-қатынас сезім мен әлеуметтік жағдайдың күрделі байланысында өрбиді. Шығармадағы жаңа өмірлік өрісті ашуға түрткі болатын психологиялық тәжірибені аңғарамыз. Яғни, үйлену мотиві кейіпкер үшін сезімдік қажеттілікті қанағаттандыру ма, әлде өмірлік қағиданы жүзеге асыру мен тұлғалық кемелденудің күрделі процесі ретінде танылады ма? -деген екіжақты тұжырымдарды ортада талдауды қарастырғанымыз оңтайлы.
[bookmark: _GoBack]Қазақ эпостарындағы сюжеттердің бірден әрекетке көшетін дәстүрлі үлгі жоқ, керісінше, кейіпкерлер сезімі, қоғамдағы орны, болашақтағы тұрақтылығы да ой елегінен өткізеді. Қазақстандағы Ұлттық статистика бюросының 2024 жылғы [60] деректеріне сәйкес, кестеде берілген некеге тұру жасы кейінге шегерілу көрсеткіші болашақ жастарды ойландыратын жағдайлардың бірі. Әрине, психология тұрғысынан бұл құбылыс әлеуметтік-экономикалық факторлармен (қаржылық тұрақтылық, кәсіби өзін-өзі табу қажеттілігі) және мәдени құндылықтардың өзгеруімен байланысты. Қазіргі жастар үшін үйлену тақырыбы бірден сезімнің жетегінде қабылданатын біржақты шешім деп айтуымызға да болмайды. Әрине кейде ол жоспарланған өмір кезеңіндегі қолданысы деп те есептеуге болады.
Мұнда эпостағы үйлену мотивінің психологиялық қырларын мысалдар арқылы ашуды ұсынуға болады:
· Батырдың аруды іздеу барысындағы шыдамдылық пен табандылық, ерік-жігердің көрінісі.
· Қыздың батырға қоятын талаптары, әлеуметтану мен өзіндік бағалаудың көрсеткіші.
· Қоғамның батырдан күтетін мінез-құлық нормалары, ұжымдық сана мен дәстүр психологиясы.
· Студенттерге эпос кейіпкерлерін психологиялық портрет жасау арқылы талдау.
· Әңгіме, пікірталас, рөлдік ойын әдістерін қолдану.
Қазақ халық ауыз әдебиеті ұлттың рухани болмысы мен тарихты сақтаушы, ұрпақтан-ұрпаққа жалғасқан тәрбие мектебі. Соның ішінде эпостық шығармалар халықтың арман-мұраты, ерлік пен елдік идеясы, адамгершілік пен ізгілік қағидалары көрініс тапқан көркем туындылар. Эпос арқылы ұрпақ бойына ұлттық сана, рухани құндылықтар, тұлғалық қасиеттер сіңіреді. Сондықтан қазақ эпосын оқыту әдеби білім берудің құралы, тұлға қалыптастырудың маңызды педагогикалық тетігі. Қазақ эпосын оқыту барысында білім алушы батырлар бейнесінен ерлік пен адалдықты, елге қызмет етудің маңызын, әділет пен ар-намысты, сабыр мен парасатты таниды. Бұл кейіпкерлердің өмірлік ұстанымдары мен мінез-құлық үлгілері студенттің ішкі дүниесіне әсер етіп, өзіндік көзқарасын қалыптастыруға ықпал етеді. Эпосты оқу тұлғаның рухани-адамгершілік бағдарын айқындап, оның ішкі жан дүниесін байытады. Бұл үрдіс оқыту әдістемесінде тұлғаның өзін-өзі жетілдіруіне, дербес ойлауына және шығармашылық қабілетінің дамуына ықпал ететін тәрбиелік құрал ретінде қарастырылады.
Эпостық шығармаларда батырдың ел қорғаудағы ерлігімен қатар, оның жеке өміріндегі маңызды белестерінің бірі – үйленуі мәселесі ерекше орын алады. Бұл белгілі бір сынақтардан, ерлік күрес пен қаһармандық әрекеттерден кейін жүзеге асады. Сондықтан да, қазақ эпосында қаһармандықпен үйлену мотиві жиі кездесіп, ұлттық тәрбие жүйесінің ажырамас бөлігіне айналған.
Қазіргі білім беру жүйесінде ұлттық тәрбие беру маңызды стратегиялық міндеттердің бірі. Осы тұрғыдан алғанда, қазақ эпосындағы қаһармандықпен үйлену мотивінің педагогикалық ұстанымдарын қарастыру, оның мазмұнын оқу-тәрбие процесінде тиімді қолдану өзекті мәселелердің бірі болып отыр. Эпостық кейіпкерлердің бейнесі арқылы оқушылардың бойында елжандылық, адамгершілік, намысқойлық пен ерік-жігер секілді қасиеттерді қалыптастыру бүгінгі тәрбие жүйесінің басты бағыттарының бірі.
Қазақ батырлар жыры жайында алғаш пікір айтып, қағаз бетіне түсірген ғалымдар В.В. Радлов, И.Е. Березин, Г.Н. Потанин, Ш.Ш. Уәлиханов, Ы. Алтынсарин, Н.И. Ильминский, А.Е. Алекторов, Ә.А. Диваев, т.б. Олардың әрқайсысы әр кезеңде қазақ халық ауыз әдебиеті соның ішінде батырлар жырының молдығын, ерекшелігін атап көрсетті, көркемдік және мазмұндығы сапаларына шолу жасады. Осы зерттеудің өзектілігі де осы эпостық шығармалардағы үйлену желісін жай оқиғалар тізбегі ретінде ғана емес, оның педагогикалық мазмұнын, тәрбиелік әлеуетін, тұлға қалыптастырудағы рөлін зерделеумен байланысты. Өйткені ол ғылыми әрі практикалық мәнге ие.
Білім берудегі дидактикалық ұстанымдарды басшылыққа  ала отырып, қазақ эпосындағы қаһармандықпен үйлену мотивін оқытудағы өрбіп отырған ұстанымдарды негізге алудың өзектілігі айқын екенін ескереміз. Бұған тұлғалық-бағдарлы, ізгілікті-адамгершілік, мәдениетаралық, интеграциялық ұстанымдар жатады. 
Тұлғалық-бағдарлы оқыту ұстанымы қазіргі білім беру жүйесінің басты қағидаларының бірі ретінде қарастырылады. Бұл ұстаным бойынша білім алушы білім беру үдерісінің негізгі объектісі саналады, оның жеке ерекшеліктері, қызығушылықтары, қабілеттері мен қажеттіліктері ерекше ескеріледі. Зерттеуші Н.Д. Никандров тұлғалық-бағдарлы оқытудың негізін талдай келе, былай дейді: «Жеке тұлғаға бағдарланған білім – бұл оқушының ерекше ішкі әлемі, құндылықтары, ұстанымдарын таңдау құқығы жатыр. Мұғалімнің басты міндеті – оқушыға өзінің әлеуетін ашуға, жеке тұлғалығын сезінуге, үйренуді және жылдам өзгеріп жатқан әлемде өмір сүруді үйретуге көмектесу» [61, 12 б.]. Ғалымның айтуынша, тұлғалық-бағдарлы білім берудің басты ерекшелігі білім алушының дербестігі мен әлеуетіне бағытталуы. Мұнда оқушының ішкі мотивациясын ояту, өзін-өзі тану мен өзін-өзі дамыту қабілетін арттыруы маңыздылығын атайды. Ол мұндай білім беруді оқушының ішкі әлемі мен жеке көзқарасына құрметпен қарап, педагог пен оқушы арасындағы қарым-қатынасты сипаттайды. Бұл ұстанымды қазақ ғалымдары да қуаттайды. Мәселен, А.Е. Әбілқасымова білім берудің мазмұны мен әдістемесі тұлғаның жеке дамуына ықпал етуі қажет деп есептейді. Ол мұғалімнің міндеті: «Оқушыны оқу үрдісіне белсенді қатыстыру арқылы оның танымдық қабілетін дамытып, өзіндік шешім қабылдай алатын деңгейге жеткізу» деп көрсетеді [62, 101 б.]. Осылайша, тұлғалық-бағдарлы ұстаным қазіргі білім беру жүйесінде оқушы мен мұғалімнің өзара ынтымақтасуы, жеке тұлғаның дамуына мүмкіндік беретін шығармашылық кеңістік ретінде қарастырылады. Әдебиетті оқытудағы бұл ұстаным білім алушыны көркем шығарма кейіпкері арқылы өз болмысын танып-білуге бағыттау арқылы жүзеге асады. Мысалы, «Алпамыс батыр», «Қобыланды батыр», «Ер Тарғын» жырларын оқыту барысында білім алушы батырдың жар таңдау эпизодтары яғни, «Алпамыстың Гүлбаршын үшін Бекбай, Қараман, Тайшық ханмен күресі», «Қобыландының Қазанғапқа қарсы шығуы Құртқаның дана кеңестеріне жүгінуі», «Тарғынның Ақжүніспен алғаш кездесіп, оны алу үшін Қазан ханмен шайқасқа түсуі», т.б. эпостардың сюжеттеріндегі қиындыққа тап болғанда оның кеңесіне жүгінуі, әрекеттерін талдай отырып, мынадай сұрақтарға жауап іздейді:
· Батыр жарын таңдау себебі неде?
· Алпамыстың орнында болсаңыз, туған халқың мен сүйіктің үшін қандай тәуекелге барар едіңіз?
· Қобыланды мен Құртқаның арасындағы диалогтің аражігін түсінуде кімдікі дұрыс деп ойлайсыз? Неліктен?
· Ақжүністің орнында сіз не істер едіңіз? Жырдағы оқиғаға байланысты қазіргі заман тұрғысынан пікіріңіз қандай?
· Үш жырдағы үйлену эпизодтарынан қайсысын таңдар едіңіз? Себебі?
· Мен өз өмірімде осындай таңдауды қалай жасар едім?
· Менің өмірімде дана, сенімді, ақылшы адам бар ма? Ол қатарға кімді жатқызар едіңіз?
Осындай мысалдар мен рефлексивті сұрақтар арқылы білім алушы қаһарманның іс-әрекетін өз өмірлік ұстанымдарымен салыстырады. Кейіпкер арқылы өзіндік тұлғалық рефлексияға барады өзінің арманын, құндылықтарын, болашақ өмірлік таңдауларын ой елегінен өткізеді. Мұндай тәсіл тұлғаның эмоциялық сезімін оятады, шығармашылық және сыни ойлауын дамытады. Әрине, өзіндік сыни көзқарасын білдірумен қатар ұлттық рухани құндылықтарын саналы түрде қабылдауына ықпал етеді. Қазіргі заман жастары өз таңдауын жасау мен өмірлік құндылықтарды анықтау мақсатында жиі ішкі қайшылыққа ұрынады. Осы себепті, эпостық жырлардағы батырлар мен олардың серіктестерінің тұлғалық шешімдері мен рухани беріктігі жастарға бүгінгі күннің күрделі таңдауларын еңсеруге жол сілтейді. Осылайша, тұлғалық-бағдарлы ұстаным негізінде қаһармандық эпос кейіпкерлерін оқыту студенттің әдеби білімін арттырып, өмірлік көзқарасы мен өзін-өзі тану деңгейін де тереңдете түседі. Әсіресе, жар таңдау, адалдық, сенім, ерлік, парыз сынды ұғымдар арқылы жеке тұлғалық құндылықтар жүйесі қалыптасуын арттыру міндеттері қарастырылады.
Ізгілікті-адамгершілік ұстаным – оқыту үрдісінде білім алушының рухани-адамгершілік қасиеттерін қалыптастыруды көздейтін маңызды педагогикалық қағида. Әдеби шығармаларды, әсіресе эпостық жырлардағы батыр мен ару арасындағы қатынасты талдау арқылы студент ұлттық мінез, отансүйгіштік, ар-намыс, адалдық, парыз, сенім сияқты ізгі құндылықтарды бойына сіңіреді. Бұл ұстанымды білім алушы көркем мәтінді түсінумен қатар, адамгершілік тұрғыдан өзін-өзі тәрбиелеуге бағыттайды. Батырдың жар таңдап, үйлену кезіндегі шешімі, арудың адалдығы мен парасаты, олардың бір-біріне деген сенімі мен құрметі жас ұрпаққа өмірлік бағдар бола алатын тәрбие үлгілері. Сондықтан эпосты оқытуда ізгілікті-адамгершілік ұстанымын басшылыққа алу – жеке тұлғаны рухани бай, ұлттық құндылықтарға берік азамат етіп қалыптастырудың тиімді жолы. Бұл бағытта ғалымдар арнайы әдіс-тәсілдерді қолданудың маңызын атап өтеді. А.В.Мудрик әлеуметтік тәрбие мен ізгілік құндылықтарды дарытудың негізінде қарым-қатынасқа негізделген әдістерді қолдану қажет деп есептейді. Ол: «Гуманизация воспитания невозможна без использования диалогических форм общения, ситуации морального выбора, рефлексии и социального действия. Только через переживание, сопереживание и собственный опыт ученик может прийти к истинному нравственному пониманию» [63, 93 б.] – деген пікірді айтады. Яғни, ізгілік тәрбиесі білім алушының диалогқа қатысуы, моральдық таңдау жасауы, рефлексия арқылы өзін тануы және нақты әлеуметтік әрекетке араласуы арқылы жүзеге асады. Эпостардағы батыр мен ару арасындағы бір-біріне деген қарым-қатынастың жоғары сатысы. Эпостардағы батыр мен ару арасындағы қарым-қатынасы ғашықтық немесе үйлену желісі дәстүрдің орындалу мақсатынан ғана құралмайдындығы, оның рухани теңдікке, өзара құрмет пен серіктестікке негізделген терең байланыстың көрінісі. Мысалы, «Қобыланды батыр» жырында Құртқа батырдың жолын болжауы, оған бағыт беруі, қиын-қыстау сәтте қолдау көрсетуі, нағыз адал жар мен рухани тұғырлы тұлғаның үлгісі ретінде танылды. Ал «Ер Тарғын» жырында Ақжүніс Тарғынға қарсы шығып, өз ойын ашық айтады, тіпті елден кетіп бара жатқан батырды тоқтатып, оны қайта елге қайтаруға себепкер болады. Бұл қарым-қатынас түрлері батыр мен ару арасындағы тұлғалық және әлеуметтік теңдікті көрсетеді. Сол сияқты, «Наурызбай-Ханшайым» жырындағы Ханшайым Наурызбайдың жауға қарсы жортуында ақыл қосып, сабырлы кеңес айтуы. Жырдағы арулар сұлулықтың ғана белгісі емес, рухани парасат пен даналықтың бейнесі екендігін ерекше атауымызға болады. Екі жастың бір-біріне ғашық жар ретінде қалу, өмірлік серік, ақылшы ретінде көріну себептерін білу, оның ақылды, ұстамды сөздері, болашақты ойлаған пайымы жастарға отбасылық жауапкершілік пен адами қарым-қатынас мәдениетін үйрету негізгі ұстанымдардың бірі екенін,  әрқайсының рухани биіктігін дәріптеумен ерекшеленетінін басты назарға алу керек. Мысалы:
· Құртқаның әрекетінде қандай адамгершілік қасиеттер бар? Осындай қасиеттер бүгінгі қоғамда қаншалықты маңызды?
· Ханшайымның даналығы бүгінгі жастар үшін қандай үлгі бола алады? Оның кеңесі қазіргі заманның қандай жағдайларымен үндеседі?
Бұл жыр арқылы студент ақылды әйелдің бейнесін, нағыз адамға тән ізгілікті қасиеттерді тануға мүмкіндік алады. Сонымен қатар, ер мен әйелді тең деңгейде серіктес болуға тәрбиелейді. Бұл қазіргі жастар үшін өзекті мәселе деп айғақтаймыз. 
Қ.Б. Жарықбаев [64] өз еңбегінде ұлттық негіздегі тәрбиенің маңызын атап өтіп, дәстүрлі халық педагогикасына сүйенетін әдістерді ұсынады. Атап айтқанда:
· мақал-мәтелдер мен шешендік сөздерді қолдану арқылы ізгілікке тәрбиелеу;
· әңгімелеу мен сұхбат әдісі арқылы оқушының дүниетанымын кеңейту;
· тәрбиелік мәні бар ұлттық ойындар мен жырларды қолдану;
· өмірлік жағдаяттар негізінде пікірталас ұйымдастыру.
Қ.Б. Жарықбаевтың ойынша, адамгершілік тәрбиені жалаң сөзбен емес, әр баланың жүрегіне жол табатын ұлттық-рухани тәсілдермен беру керек. Ол мұғалімді «тәрбие үдерісінде баланың рухани дүниесін ізгілендірудің басты тұлғасы» ретінде сипаттайды [64, 74 б].
Бұл бір-бірін толықтыратын гуманистік және ұлттық педагогикалық мектептерді ұштастыратын құнды бағыттар. Ізгілікті-адамгершілік ұстанымды жүзеге асыратын бұл әдістер білім алушының жан-жақты дамуына, тұлғалық кемелденуіне ықпал етеді. Ізгілікті-адамгершілік ұстаным арқылы оқыту барысында білім алушы рухани-адамгершілік құндылықтарын тәрбиелеуге, ізгілік, қайырым, әділет, мейірім секілді ұғымдарды саналы түсінуге жетелейтін ұстаным. Яғни, оқыту барысындағы әдеби кейіпкердің адамгершілік болмысы мен әрекеті арқылы білім алушының ішкі жан дүниесін тәрбиелеу міндеттері басты назарға алынады.
Мәдениетаралық ұстаным. Бұл әдеби туынды мен белгілі бір дәуірдің тарихы, этнографиялық, мәдени және мифологиялық санасының көрінісі ретінде зерделеуді көздейтін педагогикалық бағыт. Эпосты осы тұрғыда оқыту арқылы білім алушылар халықтың дүниетанымын, салт-дәстүрін, наным-сенімін, өмір салтын тануға мүмкіндік алады. Бұл ұстаным қазақ эпосын ұлттық мәдениет кодын сақтаушы мұра ретінде танып, оны ұрпақ санасына кешенді түрде жеткізуді мақсат етеді. Ғалым З.Қабдоловтың: «Әдебиет – халықтың рухани мәдениетінің айнасы» деген сөзі осы ұстанымның мәнін ашып көрсетеді. С.С. Қалиев «Этнопедагогика» атты еңбегінде: «Білім беру ұлттық болмысты сақтай отырып, басқа мәдениеттерді түсінуге бағытталуы керек дейді. Ол «мәдени плюрализм» мен «ұлтаралық келісімді» сақтау үшін білім мазмұнына этникалық компоненттерді жүйелі енгізу» қажеттігі туралы баса айтады [65, 143 б]. Демек, эпикалық жырларды мәдениеттанушылық негізде оқыту, көркем туынды мен ұлттық мәдениетті байланыстыра отырып, білім алушының тарихи-мәдени сауатын арттыратын маңызды әдістемелік тәсіл. Бұл ұстаным білім алушының өз ұлтымен қатар басқа халықтардың да тарихын, тілін, дәстүрі мен дүниетанымын құрметтеуін қалыптастырады. 
Сол сияқты, А.А. Миронованың: «Мәдениетаралық білім – бұл басқа мәдениеттер туралы білімді меңгеру ғана емес, сонымен қатар диалог жүргізу, эмпатия сезімі және мәдени өзгешелікті коммуникацияда тең құқылы серіктес ретінде қабылдау қабілетін тәрбиелеу», - деген пікірі де осыған саяды [66, 47 б.]. Бұл жерде мәдениетаралық ұстаным фактологиялық білім беруді ғана ұстанбау керек, мәдени диалог пен өзара құрметке негізделген құндылықтық көзқарасты қалыптастыру екенінің айқын көрінісі. Осыны ескере келе, мәдениетаралық білім беру ұстанымын зерттеушілердің еңбектерінің негізінде, келесі әдістерді қолдануды ұсынуға болады:
· мәдени салыстыру әдісі өз мәдениеті мен басқа халықтардың мәдениеті арасындағы ұқсастық пен ерекшелікті салыстыру арқылы түсінік қалыптастыру;
· диалог және пікірталас әдісі – түрлі көзқарастарды сыйлауға және аргументтермен сөйлесуге үйрету;
· кейстік тапсырмалар мен жағдаяттық ойындар нақты өмірлік мәдениетаралық жағдайларда әрекет етуге баулу;
· жобалық әдісі түрлі мәдени тақырыптарда бірлескен халықаралық/этникалық жобалар жасау т.б.
Мәдениетаралық ұстаным білім алушының өз мәдениетімен қатар, өзге халықтардың дүниетанымын, құндылықтарын да түсініп, толеранттылық пен өзара құрметке негізделген көзқарас қалыптастыруды мақсат етеді. Бұл ұстаным эпосты басқа халықтардың эпикалық шығармаларымен салыстыра отырып оқытуға мүмкіндік береді. Мәселен, түркі халықтарына ортақ «Манас» жыры, орыс халқының «Илья Муромец», «Садко» туралы былиналары, Кавказ халықтары – Лезгин, Осетин эпосы («Нарт» жырлар циклі), батыс эпосы, грек мифологиясы «Одиссей» жыры, қарақалпақ халқының «Қырық қыз» жыры, шығыс дастандары, т.б. 
Қазақ эпосы үлгілерінің көпшілігінде жырдағы қаһарманның үйлену үшін әртүрлі әскери сынақтардан өтуінің сыры осында жатыр. Біз қарастырып отырған «Алпамыс батыр» жырында Гүлбаршынның өзіне дүниеге келместен бұрын айттырылып қойылған Алпамысқа қаншалықты бүйрегі бұрғанымен, ежелден келе жатқан салт-дәстүрден аттап кете алмағанын В.М.Жирмунскийдің [22] еңбегінде сипаттаған заңдылықтардың кең ауқымда таралғанын дәлелдейді. Сондықтан ғалымдардың пікірі мәдениетаралық ұстанымға сәйкес келетіні және оны эпосты оқытудағы басқа халықтардың ұқсас тәжірибесімен салыстыра отырып, таным көкжиегін кеңейтуге қолдануға болады.
Осы ұстаным арқылы мәдениеттер арасындағы ұқсастықты, яғни сынақ арқылы жар таңдаудың кең таралғандығын көрсетеді. Мысалы:
· Қазақ эпосында батырдың жар таңдау үшін жекпе-жекке шығуы (Қобыланды мен Құртқа, Алпамыс пен Гүлбаршын, т.б.);
· Түркі халықтарының ортақ эпикалық дәстүрі мен әйел бейнесіне деген көзқарасын салыстыру;
· Батырға лайық «Қаһарман қыздар» атанған ер мінезді қарақалпақ халқының «Қырық қыз» жыры, «Дариға қыз» діни дастаны, «Наурызбай-Ханшайым», т.б. жырлары; 
· Тау халықтарының өмір салты мен қаһармандық түсінігі арқылы ұлттық ерекшеліктері;
· Скандинавиялық мифтерде Тюр немесе Тор секілді құдайлар мен батырлардың өз ерлігін дәлелдеу үшін шайқасқа түсуі;
· Африка немесе Полинезия, Қытай халықтарының салт-жоралғыларында күйеу жігіттің отбасына лайық екенін дәлелдеуі;
· Әр ұлт батырының моральдық-этикалық ұстанымын салыстырып, дүниетаным ерекшеліктерін тану;
· Батыс пен Шығыс дүниетанымын салыстыра отырып, адамгершілік құндылықтардың әмбебаптығын көрсету («Одиссей», «Илиада», «Махаббхарата», «Жүсіп-Зылиқа», «Ләйлі-Мәжнүн», т.б.)
Бұл мысалдардан шығатын мәдениетаралық ұстанымның халықтар арасындағы өз ерекшелігіне қарамастан, адамзатқа ортақ идеялар мен символдарды (күш, сұлулық, сынақ арқылы таңдау) эпостық немесе мифологиялық кеңістігіне енгізуі білім алушыларды өз мәдениетін басқа халықтар тәжірибесімен салыстыра отырып терең түсінуге үйретеді. 
Сонымен, мәдениетаралық ұстаным білім алушыны рухани толеранттылыққа, қоғамдық келісім мен бейбітшілікке, мәдени көзқарасты сыйлауға тәрбиелейтін заманауи әрі маңызды педагогикалық бағдар. Бұл ұстанымды жүзеге асыратын әдістер білім алушының әлеуметтік, коммуникативтік және этикалық дамуына үлкен септігін тигізеді.
Интеграциялық ұстаным. Бұл ұстаным бойынша оқыту мазмұны білім алушының өмірлік тәжірибесіне, күнделікті шындыққа, қоғамда жүріп жатқан үдерістерге сәйкес біріктіріліп беріледі. Интеграцияның өзекшелігі білім алушыға бөлшектенген білімнен арылтып, әлемді біртұтас, жүйелі түрде тануға мүмкіндік береді.
Ә.Н. Нысанбаев интеграцияны тұлғаның мәдени және ғылыми білімді үйлесімді меңгеруінің негізі деп бағалап, оны философиялық және дүниетанымдық категория ретінде қарастырады. 
Ғалым В.В. Давыдов интеграциялық ұстанымның маңызын былай сипаттайды: «Интеграция оқушыға әртүрлі білім салалары арасындағы байланыстарды көруге, жалпы заңдылықтарды анықтауға және әлемнің тұтас бейнесін қалыптастыруға мүмкіндік береді. Бұл – сыни және жүйелі ойлауды дамытудың негізі» [67, 121 б]. Яғни, Давыдов үшін интеграция білім алушыны өмір шындығына жақындататын, білімнің бөлшек күйден тұтас формаға өтуін қамтамасыз ететін ұстаным. Ол оқушының танымын жүйелеу, логикалық байланыстар орнату, дербес ойлауды дамыту сияқты маңызды мақсаттарды шешуге көмектеседі деп тұжырымдайды.
Интеграциялық ұстанымды жүзеге асыру негізінде келесі әдістерді қолдануды ұсындық:
· Пәнаралық жобалар, картографиялық әдіс (мысалы, әдебиет пен тарихты немесе әдебиет пен географияны байланыстыру);
· Интеграцияланған сабақтар (бір сабақта бірнеше пән мазмұнын біріктіру);
· Модульдік оқыту (тақырыпты бірнеше пән аясында жүйелі меңгерту);
· Кейс-стади әдісі (нақты өмірлік жағдайды бірнеше ғылым тұрғысынан талдау);
· Тақырыптық кешендер мен сабақ циклдары.
Интеграциялық ұстаным оқушыны әлемге тұтастай қарап, күрделі құбылыстар арасындағы себеп-салдар байланысын түсінуге үйретеді. Бұл ұстаным білім беру мазмұнын жаңғырту, құзыретті тұлға қалыптастыруға, әсіресе жоғары мектептердегі жаңа әдістемелік технологияларды жүзеге асыруда аса өзекті болып табылады. Бұл ұстаным эпосты, тарих, философия, география, психология, музыка сияқты пәндермен сабақтастыра талдауға мүмкіндік береді. Ол – оқыту үдерісінде әртүрлі ғылым салаларын, пәндерді, мәдениеттерді, ұлттық және әлемдік құндылықтарды біріктіре отырып, білім алушының жан-жақты дамуына ықпал етуге бағытталған. Бұл ұстаным білім беру мазмұнын кешенді түрде қарастырып, пәнішілік және пәнаралық байланыстарды күшейтеді. 
Кесте 3 – Эпостағы қаһармандықпен үйлену мотивін оқытудың интеграциялық ұстаным үлгісі. 
	Пән атауы
	Мазмұны

	Фольклор
	Батырлық эпостардағы жар іздеу сюжеті (мысалы, батырдың үйлену үшін күш сынауы)

	Психология 
	Батыр бейнесі – мінез, ерік-жігер, тұлғалық сапаның көрінісі ретінде бейнеленуі

	Әлеуметтану 
	Қағамдағы ер адамның орны, отбасылық құрылым және әлеуметтік мәртебе арқылы жар таңдаудың маңызы

	Тарих/мәдениеттану
	Әлем халықтардағы көне архаикалық дәстүрлердың ұқсастығы (күйеу баланы сынау рәсімдері)

	Педагогика 
	Бұл сюжетті оқыту барысында білім алушылардың өмірлік ұстанымы, жауапкершілік, табандылық сияқты қасиеттерді сіңіру мүмкіндіктері



Бұл тәсіл қазіргі заманғы білім беру үрдісінде интеграцияланған сабақтардың қажеттілігін және тиімділігін дәлелдей түседі. Қазіргі педагогикада тиімді нәтиже беретін бірнеше технология осы тақырыпқа бейімделіп қолданылады. Атап айтсақ:
· Интерактивті әдістер – пікірталас, инсерт, кейс-стади тәсілдері арқылы білім алушы өз көзқарасын білдіре алады;
· SMART-технологиясы – нақты мақсат қоя отырып, эпос мәтініндегі мотивтерді құрылымдық талдауға үйретеді;
· Коучинг элементтері – оқушыны өз ойын дәлелді айтуға, өз бетінше шешім қабылдауға бағыттайды;
· Көркемдік талдау тапсырмалары – үзінділерге көркемдік талдау жасау, поэтикалық тілді түсіндіру.
1. Студенттерге эпос кейіпкерлерін психологиялық портрет жасау арқылы талдауды қарастыратын болсақ. Мысал: «Қобыланды батыр» жырын талдағанда студенттер Қобыландының батылдығы, тәуекелшілдігі, намысы, кейде ашуға берілгіш мінезін психологиялық тұрғыдан сипаттайды.
· Алдымен студенттер кейіпкердің негізгі іс-әрекеттерін, сөздерін, шешім қабылдау сәттерін жинақтайды.
· Психологиялық талдау: Мысалы, Қобыландының жауға жалғыз шығуы тұлғаның экстраверсия және жоғары деңгейдегі ерік-жігер қасиетін көрсетеді. Кейіпкерлермен қарым-қатынасы эмпатия мен әлеуметтік жауапкершілік белгілерін ашады.
2. Әңгіме, пікірталас, рөлдік ойын әдістерін қолдану
Мысал: «Алпамыс батыр» жырындағы Гүлбаршын бейнесі бойынша пікірталас өткізу.
· Пікірталас сұрағы: Гүлбаршынның төзімділігі мен ақылдылығының көрінісі және ата дәстүрін сақтауына байланысты сіздің пікіріңіз қандай?
· Рөлдік ойын: Студенттер топқа бөлініп, кейіпкерлер рөлін ойнайды: бір топ Алпамыс, екіншісі Гүлбаршын, үшіншісі – хан ордасы. Олар әр оқиғаны өз көзқарасымен жеткізеді.
· Бұл әдіс студенттің эмоциялық ену қабілетін, коммуникативтік дағдысы және сыни ойлауын дамытады.
Осы тәсілдер жоғары мектеп студенттеріне:
· Мәтінді терең түсінуге,
· Кейіпкерлерге психологиялық тұрғыдан баға беруге,
· Теорияны нақты көркем мәтінмен байланыстыра қолдануға мүмкіндік береді.
Яғни, психологиялық аспектілерді түсіну мен оқу процесіне кіріктіре оқыту әдістерін оңтайландыруға және оқытудың тиімділігін арттыруға мүмкіндік береді. Оқу процесінің психологиялық бөлігінің құрамдас бөлігін түсіну және мақсатты түрде дамыта оқыту, студенттерге ақпаратты тиімдірек қабылдауға және өңдеуге, күрделі мәселелерді шешуге және негізделген шешімдер қабылдауға көмектеседі. Осы дағдыларды дамытуға бағытталған жаттығулар мен тапсырмаларды білім беру бағдарламаларына енгізу студенттерде тұрақты танымдық стратегияларды қалыптастыруға және қазіргі қоғам талаптарына сәтті бейімделуге ықпал етеді.
Қорытындылай келе, ЖОО-да қаһармандықпен үйлену мотивін оқыту педагогикалық және психологиялық тұрғыдан кешенді, жүйелі ұстанымды талап етеді. Педагогикалық жағынан үйлену мотивін меңгертуде ғылыми-теориялық негізділік, мәдени-тарихи контексті сақтау, салыстырмалы-типологиялық талдау және студенттің белсенді танымдық әрекетін ұйымдастыру қағидаттары басшылыққа алынуы тиіс. Оқыту барысында эпостық мәтіннің поэтикасын, сюжет пен образ жүйесін, мотивтің функциясын ашу арқылы ұлттық дүниетаным мен құндылықтар жүйесін терең түсіндіруге мүмкіндік туады.
Психологиялық аспектілер тұрғысынан қаһармандықпен үйлену мотиві студенттердің қиялы мен эмоциялық қабылдауына әсер етіп, тұлғалық сәйкестік, ерлік, жауапкершілік, әлеуметтік рөлдер туралы түсініктерін қалыптастырады. Бұл мотив архетиптік бейнелер арқылы ұжымдық сананың көрінісін танытып, болашақ мамандардың эстетикалық талғамын, сыни ойлауын және рухани-адамгершілік бағдарын дамытуға ықпал етеді. Яғни, қаһармандықпен үйлену мотивін оқыту білім алушының кәсіби-ғылыми дайындығымен, оның тұлғалық және мәдени дамуын қамтамасыз ететін маңызды дидактикалық құрал ретінде бағаланады.

2 ҚАЗАҚ ЭПОСЫНДАҒЫ ҚАҺАРМАНДЫҚПЕН ҮЙЛЕНУ МОТИВІН ЖОО-да ОҚЫТУДЫҢ ӘДІСТЕМЕЛІК ЖҮЙЕСІ
2.1 ЖОО-да қазақ эпосы жанрын оқытудың жаңартылған технология процесіндегі қамтылуы мен игерілуі

Әдебиетті оқыту әдістемесі пәні аясында қазақ фольклорын арнайы бағыт ретінде жеке оқытудың маңызы зор. Себебі қазақ даласы қашан да ұрпақ тәрбиесінің мәңгілік мектебі екені мәлім. Көшпелі өмір салты жағдайында әрбір шаңырақ – шағын мектеп, әрбір қария – ұстаз, әрбір ән мен жыр – тәрбие құралы болды. Даланың төсінде бой түзеген бала да, жорыққа аттанған жас та алғашқы сабағы атасының ақылынан, анасының әлдиінен, шешеннің сөзі мен ақын-жыраудың жырларынан нәрін алып үйренді. Бұл жазба кітапқа түспесе де, халықтың жүрегіне қашалып жазылған ілім ауызша педагогика, яғни халықтық тәлім-тәрбие мектебі ретінде танылды. Халық өсиеті ауыздан-ауызға көшіп, сан ұрпақтың рухани байлығына айналды. Дала мектебінің ерекшелігі өмірдің ағысымен ұштасып, баланы жасынан табиғатпен тіл табысуға, елдік пен ерлікке, адалдық пен әділетке баулыды. Қазақтың халықтық педагогикасы жай ғана білім беру жүйесі емес, тұтас өмір мектебі, ұрпақ санасын ұлттық рухпен суарған мәңгілік қазына.
Халық шығармаларының осы күнге дейін жетуі дала мектебінің негізі қалыптасуының дәлелі екенін жақсы білеміз. XIX ғасыр қазақтың халық ауыз әдебиеті жиналып, жариялануына алғаш Шоқан Уәлиханов, Ыбырай Алтынсарин, Абай Құнанбайұлы ағартушылардың шығармашылығы әдебиет пен білім беру саласына тың серпін берді. Ыбырай Алтынсариннің бәрімізге мәлім «Қазақ хрестоматиясы» балаларға арнап құрастырылған тұңғыш әдеби-оқу кітабы. Мұндағы көркем мәтіндер, тәрбиелік мазмұндағы әңгімелер арқылы оқушылардың дүниетанымын, ой өрісін дамыту міндеттері көзделді. Бұл кезеңде әдебиетті оқыту нақты пән ретінде бекімесе де, оқу-тәрбие мазмұнында әдеби мұраның орны айқындала түсті. Қазақ қоғамындағы жаңғыру үрдістері, ағартушылық идеялар, отарлық мәселелері, ұлттық бірегейлікті сақтау әдеби оқытудың мазмұнына айналды.
Бертін келе, Қазақ әдебиетін оқыту әдістемесі XX ғасырдың басында қазақ ағартушыларының педагогикалық, әдеби және тілдік еңбектері арқылы қалыптаса бастады. Бұл салада әдебиетті мектепте жеке пән ретінде оқыту, көркем шығарманы талдау, оқушының тілін дамыту, ұлттық дүниетанымды қалыптастыру мәселелері қарастырылды. Алғашқы қазақ әдебиетін оқыту әдістемесінің негізін салушылардың бірі – Ахмет Байтұрсынұлының «Әдебиет танытқыш» (1926) қазақ әдебиеттануы мен әдебиетті оқытудағы тұңғыш ғылыми еңбегі. «Оқу құралы», «Тіл құралы» мәтінмен жұмыс, көркем тілді меңгерту әдістерін ұсынды. Ахмет Байтұрсынұлы әдеби шығарманы теориялық тұрғыдан танытуға жол ашқан ғалымдардың бірі. Сол сияқты, Жүсіпбек Аймауытов әдебиетті оқытуда оқушы психологиясын ескерудің маңызын айтты. Оның «Тәрбиеге жетекші», «Психология», «Комплекспен оқыту жолдары» атты еңбектері көркем шығарманы әсер арқылы қабылдату әдісін қолдады. Мағжан Жұмабаев «Педагогика» оқулығында әдебиет пен тәрбиенің байланысын көрсетті. Оқушының сезімі мен эстетикалық талғамын дамыту мәселесін көтерді. Мұхтар Әуезов қазақ әдебиетін мектепте Абай шығармаларын оқыту, классикалық әдебиетті оқыту, авторлық талдау, тарихи-әдеби бағыт, әдеби талдау мәселелеріне ерекше көңіл бөлді. Қажым Жұмалиев қазақ әдебиетін оқыту әдістемесін ғылыми жүйеге түсірген ғалымдардың бірі. «Әдебиет теориясы», мектепке арналған әдебиет оқулықтары, көркем шығарманы жанрлық тұрғыдан оқыту әдістерін дамытты. Бейсенбай Кенжебаев қазақ әдебиетінің тарихын мектепте оқыту мәселелері, Тұрсынбек Кәкішев әдеби сын зерттеулері, яғни сыншылық бағытты енгізу, Рахманқұл Бердібай фольклор мен ұлттық әдеби мұраны оқыту мәселелерін қарастырды. 
Қазақ әдебиетін оқыту әдістемесінің даму кезеңдері:
· XX ғасыр басы ағартушылық бағыт; 
· 1930–1960 жж. мектеп бағдарламалары мен оқулықтардың қалыптасуы; 
· 1970–1990 жж. ғылыми-әдістемелік жүйенің дамуы; 
· Тәуелсіздік кезеңі ұлттық құндылықтарға негізделген жаңа әдістемелердің енгізілуі.
XX ғасырдың Кеңес дәуірінде, қазақ әдебиеті оқу бағдарламасына пән ретінде енді. Әдебиетті идеология құралы ретінде қолдану да осы кезеңге тән болды. Сол заманның өзінде оқыту әдістемесінде көркем мәтінді талдау, әдеби кейіпкерлер арқылы тәрбиелеу, әдеби жанрлар мен көркемдік құралдарды меңгерту тәсілдері ерекше өріс алды.
Әлемдік педагогика ғылымының іргетасын қалаған көрнекті чех педагогі Ян Амос Коменскийдің әйгілі «Ұлы дидактика» атты еңбегі оқу-тәрбие үдерісін ғылыми жолмен ұйымдастыру, білім беру жүйесінің құрылымы мен тұлғаны жан-жақты қалыптастырудың теориялық негіздерін айқындаған тұңғыш тұжырымдамалық еңбегі қаланды. Я.А.Коменскийдің гуманистік-демократиялық идеялары кейінгі Еуропа елдеріндегі педагогикалық ойдың дамуына үлкен ықпал етті. Оның ізімен жалғасқан ойшылдар аз болған жоқ. 
Дидактика ғылымының қалыптасуына және педагогикалық үрдісінің оқыту теориясы мен әдіснамалық ұстанымдарының дамуына зор үлес қосқан белгілі классикалық және кеңестік дәуіріндегі дидактиканың өкілі К.Д.Ушинский «Адам – тәрбие нысанасы» деген халықтық, тәрбиелік және ғылымилық ұстанымдарын негіздеген. Сол сияқты, А.С.Макаренко, В.А.Сухомлинский, П.Я. Гальперин, Л.В. Занков, Д.Б. Эльконин, т.б. ғалымдардың дамыта оқыту теориясының негізін қалағандардың бірі болып аталғандар. 
Бұл үрдісті дамыту барысындағы қазіргі отандық педагог-ғалымдар қатарында А.Е.Әбілқасымова, Қ.Қ.Құдайбергенова, С.Ғ.Тәжібаева, Ә.Е.Жұмабекова, т.б. ерекше атауымызға болады. Бұл ғалымдардың барлығы дидактика ғылымының әр кезеңдегі дамуына үлес қосып, оқыту теориясын тереңдетіп, әдістемелік ұстанымдардың негізін қалады. Қазіргі жоғары мектеп жағдайында олардың идеялары сапалы педагогикалық үдерістерді ұйымдастыруды кеңінен қолданып, білім беру мазмұнын тиімді оқыту технологияларын жаңартып отыр.
Ғалым С.Әбенбаев былай деп жазады: «Дидактика – оқытудың жалпы заңдылықтарын қарастыратын ілім болса, әдістеме жеке пәнді оқытудың жолдарын айқындайды. Сондықтан олар бір-бірін толықтырып, бір тұтас жүйе құрайды» [68, 115 б].  Дидактика білім беру үдерісінің теориялық негіздерін айқындап, оқытудың мазмұны, мақсаты мен міндеттерін анықтауға бағытталады. Әдістеме осы қағидаларды нақты оқу пәні аясында жүзеге асыру жолдарын қарастырады. Яғни әдістеме оқытудың формалары, тәсілдері мен құралдарын таңдау арқылы білім алушыға оқу материалын қалай тиімді жеткізу керектігін айқындайды. Осы тұрғыдан алғанда, дидактика оқыту үдерісінің теориялық қаңқасын құраса, әдістеме сол қаңқаны тәжірибеде іске асыратын практикалық қызметін атқарады. Сондықтан бұл екі сала бірін-бірі толықтырып, білім берудің нәтижелілігін қамтамасыз етеді.
Төменде оқыту әдістерінің классификациясын әртүрлі ғалымдардың көзқарасы бойынша салыстырмалы түрде кестеге түсіріп қарастыруды ұйғардық: 
Кесте 4 – Педагог-ғалымдардың оқыту әдістерінің классификацияға бөлген ерекшеліктері. 

	Ғалым
	Жіктеу негізі
	Оқыту әдістерінің түрлері

	Әбілқасымова Айман Шафиққызы
	
Танымдық белсенділік деңгейіне негізделген

	1. Түсіндірмелі-иллюстративтік,
2. Репродуктивтік, 
3. Проблемалық баяндау,
4. Эвристикалық, 
5. Зерттеу әдістері

	Сейсенбаев Жаппар Сейсенбайұлы
	Жеке тұлғаның дамуына ықпал ететін құрал ретінде қарастырады
	1. Ақпараттық,
2. Ұйымдастырушылық,
3. Мотивациялық,
4. Рефлексивтік

	И.Я.Лернер, М.Н.Скаткин
	Оқушылардың танымдық іс-әрекет сипаты
	1. Түсіндіру-көрнекілік
2. Репродуктивтік
3. Проблемалық баяндау
4. Ішінара ізденушілік
5. Зерттеу әдісі

	Ю.К.Бабанский
	Оқыту мақсаттары мен мазмұнына байланысты
	1. Білім беру әдістері
2. Дағдылар мен біліктерді қалыптастыру әдістері
3. Ынталандыру және бақылау әдістері



Бұл кесте арқылы әртүрлі классификациялардың ғылыми негіздері мен әдістерді топтастыру ерекшеліктері бір-бірімен байланысы анық көрінеді. Бұл жіктеудің түрлері мен теориялық негіздері қазіргі білім беру үрдісінде оқыту әдістерін дұрыс таңдаудың ғылыми және тәжірибелік маңызын көрсетеді. Сонымен бірге бұл мұғалімнің кәсіби деңгейін, педагогикалық шеберлігін жетілдіруге жол ашады. 
Ғалым И.Я.Лернер оқыту әдістерін оқушылардың танымдық белсенділігін арттыру құралы ретінде қарастырып, оларды білімді меңгеру деңгейіне қарай орналастырады. Ол оқытудың репродуктивтік әдісінен бастап, ең жоғарғы сатысы зерттеу әдісіне дейінгі жолды ұсынады. Яғни, мұғалімнің басты міндеті оқушыны таным процесінің белсенді қатысушысына айналдыру деп санайды. Оның бұл жүйесі оқытудың тұлғалық-бағдарлы дамыта оқыту технологияларының негізі болып қаланды. Ал М.Н.Скаткин оқыту әдістерін таңдауда оқу материалының мазмұны мен оқушылардың жас ерекшелігіне, дайындық деңгейіне ерекше көңіл бөледі. Ол мұғалімнің рөліне де айрықша мән беріп, оқытушының шеберлігі мен әдіс таңдауындағы икемділікті оқыту процесінің тиімділігін арттырудағы басты фактор ретінде қарастырады. Бұл ғалымдардың жіктеулері оқыту әдістерін техникалық амалдар жиынтығы ретінде қалануы, оқушының шығармашылық әлеуетін дамытатын маңызды педагогикалық жүйесі ретінде қарастырады. 
Оқыту әдістерінің жіктелуі әр ғалымның педагогикалық үдерісті қалай түсінетініне байланысты әртүрлі сипат алады. Сол сияқты, А.Е. Әбілқасымова оқыту әдістерін оқушының танымдық белсенділігіне қарай жіктейді. Ол оқыту процесін бес деңгейге (түсіндірмелі-иллюстративтік, репродуктивтік, проблемалық баяндау, эвристикалық, зерттеу әдістері) бөле отырып, олардың әрқайсысы оқушының белсенділігі мен дербестік деңгейіне сәйкес келетініне мән береді. Бұл жіктеу жоғары оқу орындарындағы әдеби шығармаларды терең талдауға, әсіресе эпостың күрделі философиялық мазмұнын түсіндіруге ыңғайлы. Ж.С.Сейсенбаев еңбегінде оқыту әдістерін мазмұн емес, психологиялық-педагогикалық қызметіне қарай төртке (ақпараттық, ұйымдастырушылық, мотивациялық, рефлексивтік) бөледі. Бұл құрылым педагог пен студент арасындағы қарым-қатынасқа, оқытудың эмоциялық-уәждік жағына ерекше көңіл бөледі. Мұндай тәсіл эпостың тәрбиелік, тұлғалық аспектілерін әсіресе қаһарман бейнесін немесе жар таңдау этикасын талдауда тиімді болып келеді. Сол сияқты, Ю.К. Бабанскийдің классификациясын салыстырмалы түрде назар аударуға болады. Ол оқыту әдістерін үш негізгі топқа (білім алу, дағдыларды қалыптастыру; оқу іс-әрекетін ұйымдастыру; ынталандыру мен бақылау әдістері) бөліп, әр әдістің педагогикалық мақсатқа жетудегі функциясына қарай саралайды. Бұл жіктеу сабақ құрылымын тиімді жоспарлауға ыңғайлы, бірақ көркем шығарманы терең мағыналық талдау үшін кейде жеткіліксіз болуы мүмкін деп қарастырамыз. 
М.Н. Сомованың айтуынша, «Шығармашылық оқу әдісі мен шығармашылық тапсырмалар әдеби түсінікті ұйымдастыруға мүмкіндік береді. Репродуктивті, зерттеушілік және эвристикалық тәсілдер ғылыми білімді ұйымдастырылуын жеңілдетеді. Тиісінше, сыныптағы қарым-қатынас әдеби мәтінге ену және оқырманның жеке түсініктері арқылы; таныс материалды қайта жаңғырту; әртүрлі дәлелдерді салыстыру және өз қорытындыларын ауызша тұжырымдау; сондай-ақ эвристикалық талқылау мен диалог арқылы шындықты бірлесіп іздеу арқылы ұйымдастырылады», - [69, 39 б] деген ойлары көркем мәтінді оқу және шығармашылық тапсырмалар арқылы оқыту әдісі оқушылардың көркемдік танымын дамытуға мүмкіндік береді. Бұл әдістер оқушыны мәтінге терең бойлауға, мазмұндағы мағынаны түсініп, эстетикалық қабылдау арқылы ішкі рухани әлемімен үндесуге жетелейді. Сонымен қатар, репродуктивтік, зерттеушілік және эвристикалық әдістер арқылы ғылыми таным да қалыптасады. Осы ретте ғалымдардың оқыту әдістерін қолдана отырып тақырыбымызды қай тараптан қарастуына байланысты салыстырмалы тұрғыдан қарастырдық. 
Кесте 5 – Ғалымдардың оқыту әдістері бойынша аталған тақырыбымызды  салыстырмалы үлгісі.

	Оқыту әдісі
	Мақсаты
	Ерекшелігі
	Қолдану үлгісі (эпоспен)
	Ғалым пікірі

	Проблемалық әдіс
	Танымдық белсенділікті арттыру, сұрақ арқылы ойлау
	Студент мәселені өз бетімен шешуге ұмтылады
	Сұрақ-жауап арқылы «Неге батыр күрес арқылы үйленеді?» 
	Әбілқасымова А.Е.: «Проблемалық әдіс – ізденуге үйрететін тиімді тәсіл»

	Эвристикалық әдіс
	Шығармашылық пен дербес ойлауды дамыту
	Студент өз пайымымен жаңа тұжырым жасайды
	Эпостағы «жар таңдау» мотивінің көркемдік мәнін өздігінен талдау
	Байтелиев М.Б.: «Эвристикалық әдіс – шығармашылыққа жетелейді»

	Интерактивті әдістер
	Диалог, пікір алмасу арқылы сыни ойлау мен ынтымақтастық қалыптастыру
	Белсенді қарым-қатынас, топпен жұмыс, ойын элементтері
	Батырлар жырындағы неке түрлері, үйлену дәстүрлері, қыз бейнелерін салыстырып пікірталас жүргізу (дебат, постер т.б.)
	Қоянбаев Ж.Б.: «Интерактивті әдістер – диалогтік оқыту негізі»



Мұнда сабақ барысында білім алушылар мәтінді толық меңгеріп, түрлі фактілерді салыстырады, жеке ой қорытындыларын жасайды және эвристикалық сұхбат арқылы бірлескен шындықты дәлел арқылы талдауға машықтанады. Аталған мәселелерді оқыту барысында модульдік, проблемалық, интеграциялық, тұлғалық-бағдарлы оқыту технологиялары кеңінен қолданылып, студенттердің сын тұрғысынан ойлау, өзіндік көзқарасын дәлелдеу, салыстыру, эстетикалық баға беру қабілеттері дамытылады. Мұның барлығы білім берудің қазіргі парадигмасына сәйкес ұйымдастырылып, әдебиетті оқытудың әдіснамалық негіздерімен тығыз байланыста өрбиді.
Осы ретте, С.Әбенбаев оқытудың негізін «ғылымилық, жүйелілік, саналылық пен белсенділік» деп оқушының ізденісі мен шығармашылық әрекетін белсенділігіне бағыттайды. Әрине ғалымның оқытудың дамытушылық сипатына басымдық беруі, оқушының білім мазмұны теориялық ойлауын дамытуға және дербес танымдық әрекетке ынталандыруға бағытталуы керек деген тұжырым жасаған. Сондай-ақ, М.Жұмабаев «Педагогика» атты еңбегінде оқытудың табысты болуы үшін мұғалім оқушы жүрегіне жол таба алуы, тәрбие және көркемдік мақсаттарды қатар қою керек деп баса көрсетеді. Бұл білім алушының тұлғалық, зияткерлік және рухани өсуіне бағдарланған. Сол сияқты, педагог-ғалым Ж. Қараевтың деңгейлік саралап оқыту технологиясының маңызды екенін атап өтуімізге болады. Ол білім алушылардың жеке танымдық қажеттіліктері үшін түрлі пәндерді байланыстыра отырып, проблемалық, шығармашылық тапсырмалар беру қажет деп есептейді [70, 264 б]. 
Сондықтан, көркем туындыны талдау әдістерін қолдану жолдарының негізі әдебиетті оқыту әдістемесінің өзекті мәселелерінің бірі болып табылады. Бұл бағытта отандық ғалымдар: Т.Ақшолақов, Ә.Дайырова, Т.Жұмажанова, Б.Әбдіғазиев, С.Мақпырұлы, Е.Жұматаева, Б.Сманов, Қ.Алпысбаев, Қ.Бітібаева, Г.Құрманбаева, Б.Аринова, Ә.Мұхтарова, Б.Жұмақаева т.б. көркем мәтінді оқытудағы мақсаттар мен міндеттерді, әдіс-тәсілдерді, оқытудың сатыларын жан-жақты зерттеген. Олардың еңбектерінде көркем шығарманы оқытудың басты мәселесі, оқушы мен оқытушы арасындағы диалогтық негіздегі танымдық әрекеттің қарым-қатынасы ретінде қарастырылады. 
Сол сияқты, орыс әдебиеттануы мен әдістемесінде бұл бағытта құнды зерттеулер жүргізген ғалымдар қатарында, О.Ю. Богданова, Т.Г. Браже, В.В. Голубков, А.Б. Есин, Н.О. Корст, Н.И. Кудряшова, В.Г. Маранцман, Н.А. Николина сынды ғалымдар көркем мәтінді оқытудың әдіснамалық негіздерін, құрылымдық және мағыналық талдау жолдарын жан-жақты қарастырған. Ғалымдардың көпшілігі көркем шығарманы оқыту үдерісін оқытушы мен студент (немесе оқушы) арасындағы ынтымақтастыққа негізделген диалогтық, коммуникативтік әрекет ретінде қарастырады. Яғни, әдеби білім беру үдерісінде мәтінді оқу барысында, онымен тұлғалық байланыс орнату, эстетикалық сезім, танымдық пікір айту, өмірлік мән әрекеттері басты орын алады. Б.Жұмақаеваның: «Педагогика ғылымының түпкі мақсаты жан-жақты жетілген қоғам адамын, жеке тұлғаны қалыптастыру болса, аталған міндетті жеке пәндерді оқыту әдістемесі өзінің қарастыратын материалы негізінде жүзеге асырады. Әдебиетті оқыту әдістемесі көркем шығарма арқылы қоғамды, қоршаған ортаны, адамгершілік ұстанымдарды, сөз өнерінің эстетикалық күшін, адамдар әлемін таныту арқылы, адамды рухани байытуға, өзіндік көзқарастар қалыптастыруға, жан-жақты дамытуға күш салады», - дейді [71, 18 б].  Ғалым педагогика мен жеке пән әдістемесінің өзара сабақтастығын нақты айқындайды. Яғни, әлеуметтік және рухани тұрғыдан кемелденген тұлға қалыптастыру екені көрсетілсе, сол мақсатқа жетудің нақты тетігі ретінде жеке пәндерді оқыту әдістемесі алынады. Яғни жалпы педагогикалық мақсат абстрактілі деңгейде қалмай, әр пәннің мазмұны мен әдістемесі арқылы іске асады. 
 Сол сияқты, педагог мамандардың арасында дәстүрлі әдістемеде, жырдың сюжеттік құрылымын анықтау, образдар жүйесі, поэтикалық тілі мен тарихи негізін талдауға басымдық берді. Оқыту үдерісінде эпостың үзінділері оқылып, мазмұны баяндалып, кейіпкерлерге мінездеме берілді. Эпостардың интерпретациясы қашанда алуан түрлі. Білім беру үрдісінде білім алушылардың негізгі координаттармен байланысын үзбей сан алуан мағыналарды үйренуі маңызды. Бұл И.В.Кузнецов жазған «көзқарастардың плюралистік тепе-теңдігі» [41] - деген әртүрлі бірлікті сақтау деп түсіну. Демек, тәрбие арқылы қоғамда идеологиялық консенсусты қалыптастыру қажеттігі туралы идея эпикалық шығармаларды оқыту тәжірибесімен толық расталады. Яғни, білім алушыларға теориялық ұғымды түсіндіре отырып, практикалық тапсырмалармен қатар ұштастыру қалыпты деп түсінеміз.
И.В. Кузнецов эпосты талдау тұрғысынан бес сатылы әдістемені ұсынады:
0. Тақырып пен идеяны анықтау;
0. Құрылымдық-композициялық талдау;
0. Образдар жүйесі;
0. Сөздік-символдық құрылым;
0. Қазіргі қоғаммен байланыстыру; 
Бұл әдістемелік бағыт зерттеу жұмысымыздың семиотикалық, мәдени және философиялық қырларын ашуға мүмкіндік береді. Эпосты терең семиотикалық құрылым ретінде қабылдап, қаһармандықпен үйлену мотивін өркениеттік код ретінде қарастырады. Жоғары мектепте студенттерге осындай көзқарасты қалыптастыру үшін ғалымның әдісін тиімді қарастыруға болады. 
Білім алушы эпосты оқу, ақпарат алып, мазмұнына ену, оны сезіну, кейіпкермен бірге әрекет етуі, батырдың бастан кешкені оқырманның да ішкі сезіміне әсер етеді. Осы сәтте оқырман эпостағы оқиғаларға бейжай қарай алмайды. Ол батырмен бірге сынақтан өтіп, кейіпкердің жеңісімен қуанып, жоғалтқанда күйзеледі. Сондықтан эпосты оқу бұл қайта жасалған мифологиялық-көркем әлемге рухани сапар шегу. Бұл оқырманның ұлттық болмыс, тарих, адамгершілік пен ерлік ұғымдармен бірге тіршілік ету тәжірибесі. Яғни, көркем шығарма тұтас мағыналық және эмоционалдық кеңістік, бірлескен рухани тәжірибе. 
Сол сияқты, қазақ эпосындағы қаһармандықпен үйлену мотивін зерделеу барысында оны қазақтың ұлттық құндылықтары мен жалпыадамзаттық адамгершілік-эстетикалық бағдарлар аясында қарастыру маңызды. Бұл бағытта студенттер архаикалық дәуірлер мен хандық кезеңдегі дәстүрлі түсініктер мен ғасырлап қалыптасқан үрдістің сабақтастығын танып-біліп, олардың тарихи-көркемдік табиғатына талдау жасайды. Эпостық мұраларда көрініс табатын жар таңдау, некеге жету үшін батырдың ерлік пен табандылық танытуы, сондай-ақ қалыптасқан әлеуметтік және қоғамдық нормаларға саналы түрде бағынуы сияқты мотивтерді жан-жақты талдау қазіргі қоғамдағы тұлғалық қалыптасу мен құндылықтар жүйесін түсінуге мүмкіндік береді. Бұл мотивтер арқылы жеке адамның жауапкершілік сезімі, моральдық таңдауы және қоғамдық ортадағы орнын айқындау процесі бейнеленеді. Сондықтан эпостық жырларды осындай қырынан зерттеу бүгінгі ұрпақтың дүниетанымын қалыптастыруда, ұлттық құндылықтарды саналы түрде қабылдауына ықпал ететін маңызды рухани-тәжірибелік бағыты ретінде танылады.
Зерттеу нәтижесінде ұсынылып отырған модель үлгісі жоғары оқу орындарындағы әдебиеттану мен әдістеме сабақтарының мазмұнын жаңаша ұйымдастыруға мүмкіндік береді. Сонымен қатар модель оқыту үдерісін жүйелеуге, оқу материалының көлемін ықшамдап, мазмұнын нақтылауға мүмкіндік береді. Әрбір тақырыптың мақсаты, күтілетін нәтижелері, қолданылатын әдіс-тәсілдер мен талдау деңгейлері алдын ала айқындалып, оқытушы мен білім алушы арасындағы өзара әрекет тиімді ұйымдастырылады. 
Әзірленген құрылымдық-мазмұндық модель жоғары мектептерде халық ауыз әдебиеті мен қазақ әдебиетін оқытудың әдістемелік негізін жетілдіріп, болашақ мамандардың кәсіби-танымдық құзыреттерін қалыптастыруға ықпал ететін тиімді құрал ретінде ұсынылады.

Сурет 3 – Қазақ эпосындағы үйлену мотивінің моделі.
Ұсынылып отырған модельде үйлену мотивінің негізгі түрлері (қалың мал мәселесі, атастыру, батырдың сынақтан өтуі, қалыңдық үшін күрес, неке арқылы елдік бірліктің нығаюы және т.б.) бірізділікпен қарастырылып, олардың әрқайсысының тәрбиелік, әлеуметтік және мәдени маңызы айқындалады. Бұл тәсіл студенттердің эпостық шығармаларды мазмұндық деңгейде халықтық таным мен дәстүр сабақтастығы тұрғысынан түсінуіне жағдай жасайды. Қазақ эпосындағы үйлену мотивін оқыту технологиясы дәстүрлі баяндау тәсілінен гөрі, мотивтік-типологиялық талдауға негізделген құрылымдық жүйе басшылыққа алынады. Мұндай жүйе эпостық мәтіндерді тұтас қабылдаумен қатар, олардың ішкі семантикалық қабаттарын, сюжеттік-композициялық ерекшеліктерін және ұлттық дүниетаныммен байланысын ашуға бағытталады. Жырдағы үйлену мотивін меңгеру арқылы студенттер ұлттық құндылықтарды, дәстүрлі отбасы институтының маңызын және эпостың көркемдік-идеялық болмысын терең игере алады.
Эпостардағы сюжеттерді оқыту әдеби-теориялық, танымдық тұрғыдан меңгеру үдерісі студенттердің курс соңында қандай білім, білік және дағдыны игеруі қажет екенін нақты айқындауды көздейді. Қазіргі кредиттік оқыту жүйесінің талаптарына сай дайындалған оқу-әдістемелік кешендер студенттерге межелік бақылау мен рейтінгтік бағалау өлшемшарттарын ұсына отырып, әрбір тапсырманы орындаудың нақты жолдарын көрсетеді және оқу нәтижесінің қандай болуы керектігін анықтап белгілейді. Аталған ғылыми зерттеу аясында «Қазақ халық ауыз әдебиеті» пәннің мазмұндық құрылымына сәйкес модульдік тақырыптар негізінде таңдап алынған эпостық туындылар тақырыптық, жанрлық ерекшеліктеріне қарай іріктеліп, типологиялық ерекшелігі тұрғыдан жүйелі түрде талданады. Бұл үдерістің барлығы нәтижеге бағдарланған оқыту технологиясына негізделіп, студенттің әдеби-теориялық білімді меңгеруімен қатар, оны кәсіби-практикалық деңгейінде қолдана алуына мүмкіндік беруді мақсат етеді.
Қазіргі ЖОО-да «6В01701 – Қазақ тілі мен әдебиеті мұғалімдерін даярлау», «6В01702 – Қазақ тілінде оқытпайтын мектептердегі қазақ тілі мен әдебиеті», «6В02302 – филология» мамандардың білім бағдарламасы бойынша «Қазақ халық ауыз әдебиеті» пәні 5 кредитпен оқылады. Пәннің ауқымдылығана байланысты жанрлық ерекшеліктері жақын тақырыптарының жүйеленген нұсқалары туралы фольклортанушылардың еңбектері негізге алынды. Яғни, «Қазақ халық ауыз әдебиеті» пәні негізінде зерттеу жұмысымызды бір модулде шектеулі сағаттың көлемінде 2 - дәріс, 4 - семинар сабақтары эпостың жанрлық ерекшеліктері бір-біріне жақын тақырыптарды байланыстырып алынды. Дәріс модулі төменде күнтізбелік жоспарда нақты айқындалады (Силлабус Қосымша А). Тақырыбымызды рухани жаңғыру аясында жарияланған 100 томдық «Бабалар сөзі» мол мұрамыздың жинағында белгіленген эпостардың нұсқалары, «Қырымның қырық батыры», «Батырлар жыры» көптомдық жинақтарын оқып, талдауы, сондай-ақ студенттердің өзіндік жұмыстары (СӨЖ, СӨОЖ, АБ) орындалады. Алайда, көркемдік ерекшеліктері мен стильдік бағыттарын, жанрлық ізденістерін терең түсіну үшін арнайы талдау сабақтарын ұйымдастырудың маңызы туралы жоғарыда тоқталып өттік. Бұл тәжірибе студенттердің шығарманы танымдық әрі эстетикалық тұрғыдан қабылдауына ықпал етеді. Осыған орай, біздің зерттеуімізде оқыту әдістері салыстыра қарастырып, практикалық сабақ үлгілері жасалып, оқу үдерісінде сынақтан өткізілді.
«Қазақ эпосындағы қаһармандықпен үйлену мотиві» атты модулі бойынша дәріс және семинар сабақтары «Қазақ халық ауыз әдебиеті» пәні бойынша білім мазмұнына сай тақырыптары төмендегідей жүйеленді:
1-тақырып. Көне эпоста бейнеленген қаһармандықпен үйлену сарындары және ежелгі адамдардың дүниетанымы (Үш әлем сатысының үйлесімі, төтемдік бейнедегі кейіпкерге үйлену сарыны).
2-тақырып. Жар іздеу мотивінің теориялық негізі (мотив ұғымы, зерттелуі, ғылыми пікірлер, мысал, талдаулар). 
3-тақырып. Үйлену мотивінің типологиялық ерекшелігі, салыстырмалы талдау(жанрлық ерекшелігі, ұқсастықтары). 
4-тақырып. Қазақ эпосындағы үйлену мотивінің көркемдік қырлары (мазмұндық-идеялық, сюжет, композициясы, көркемдік бейнелер). 
5-тақырып. Тарихи жырлардағы үйлену мотиві (реалистік және әлеуметтік мәселелер). 
Қазіргі білім беру жүйесіндегі көркем шығармадағы автордың қатысы және тәсілі (тіл, стиль, көркемдік құралдар) секілді деңгейлерін қамти отырып оқыту қазіргі әдебиеттанымдық әдістемеге жақын келеді. Осы тұрғыдан, үйлену мотивін жоғары мектепте талдау барысында оның мазмұндық деңгейін (тақырып, сюжет, идея) қарастыру жеткіліксіз, яғни мотивтің шығарма құрылымындағы орнын сюжетпен қатар композициялық құрылымды ескеру қажеттілігін назарда ұстауды талап етеді. Яғни, сюжет желісі мифологиялық, я тарихи шындықтың ізімен өрбіп отырады. Бұл тыңдарманды әсерлі қызықтырып, еліктіру мақсатында қолданылған көркемдік тәсілдің бірі. Эстетика негізін қаланған М.М.Бахтин көркем шығарманың жаңаша өмір сүруіне оқырманның белсенді қатысуын болжайды. Ғалымның «Кейіпкер, автор және оқырман (көрермен) – көркем туындыдағы оқиғаның жүзеге асуына тікелей қатысатын негізгі субъектілер», – деген [72, 175 б.]. Сол сияқты  «Әлем бейнесі – адам өмір сүретін семантикалық шындық» [72] тұжырымдары көркем шығарманың өз алдына баяндаушы – қаһарман – оқырман  арасындағы қарым-қатынас жағдайында болатындығын атап көрсетеді. Яғни, оқырман жай ғана сыртқы бақылаушы емес, эстетикалық үдерістің белсенді қатысушысы. Оқырман эстетикалық құбылыстың құрылымдық құрамдас бөлігі ретінде қарастырады. 
Демек, тақырыбымызға орай қажет ететін теориялық мәселенің бірі әрбір халыққа тән ортақ сарындар мен сюжеттік желілер бір-біріне сәйкес келеді. Яғни, кейіпкердің «Үйлену мотиві» эпоста жеке тұлғаның жетілуі, әлеуметпен байланыс орнатуы, тағдырлы шешім қабылдауы сияқты мазмұндық қызмет атқаруы заңдылықтардың бірі. Белгілі фольклортанушы  Ш.Ыбыраевтың сөзімен айтатын болсақ, «Біздіңше, мотивтің сюжетке дейінгі қызметі эпостың тілдік, стильдік, көркемдік бейнелеу құралдарының деңгейімен тікелей байланысты. Оның өз құрылымдық жүйесі бар және ол сөйлем, көркемдік бейнелеу құралдары, баяндау тәсілдерімен қарайлас. 
Мағынасы жағынан мотив сюжет аясында жинақталады да, құрылымы бойынша поэтикалық тіл деңгейінде сипатталады. Оның бұл ерекшелігін поэтиканың екі деңгейі – сюжеттік және тілдік деңгейді бір-бірімен жалғастырып жатқан аралық компонент болуынан деп түсінеміз» [73, 244 б] Яғни, эпикалық сюжет ішіндегі оқиғалардың дамуы түрлі өзгерістерге алып келуі, ол тұрақтанған оқиғаларды анықтау негізінде мотивтерге сүйену жемісті екенін көреміз. Осы орайда, мотивтің атқаратын рөлі қандай деген сұраққа Б.Н.Путилов былай деп жазды: «Мотивы разлагаются на элементы, каждый из которых в отдельности может варьироваться» [74, 144 б]. Ғалым еңбегінде жырдағы мотив, оның сюжет құрайтын қызметін мынадай түрлерге бөлді: Мотив-ситуация, мотив - "тілдесу" (речь), мотив-эпизод, сондай-ақ, кей сәттерде бейнелеу мотиві мен мінездеу мотиві де кездеседі. Яғни, хабарды алу формасы ретінде: біреуден есту, түс көру, дауласу, т.б. Мысалы, батыр өз іздегенін хабар естіп, яғни, сөз арқылы (біреуден естіп, түс көріп т.б.) біледі. Оған қазақтың Біржан, Мұрын, Айса, Мергенбай, Нұрпейіс секілді ақын-жыраулары жырлаған «Қобыланды батыр» жырының бірнеше нұсқаларын айтуымызға болады. Мысалы, Қобыланды Құртқа туралы Естемістен, Бек деген жылқышыдан, Тоқтарбай әкесінен (Айса жырында) хабар естиді... бұл жырдың әр нұсқасында әртүрлі айтылуы. Яғни, Құртқа бірде Тауіпханның, бірде Көктім ханның, келесі Дәу Маманың қызы болса, Айса жырында Құртқа Көклан деген кемпірдің сұлу қызы болады. Ал, «Манас» жырындағы эпизод құда түсуді суреттеген кәдімгі реалистік көріністен басталады. Мұнда Темір ханның Қаныкей деген тамаша бір қызы бар деп естіген Манас пен оның батырлары Манастың әкесі Жақыпты құда түсуге жібереді. Сөйтіп, құда түсуге жаушы жібереді немесе оны іздеп жолға шығады, түрлі кедергілер кез болып, қиындықтарды жеңе мақсатына жеткен. Бұл мотив түрлері «Алпамыс», «Қобыланды», «Ер Тарғын», «Қыз Жібек» т.с.с. жырларындағы ұқсас сюжеттер көрінеді. Яғни, мұндай ұқсас сарындар түрлі жағдайда жиі кездесуі, оларды халықтың тұрмыс тіршілігіндегі ұқсас сюжеттердің әдебиеттегі көрінісі деуге лайық. 
Қаһармандықпен үйлену мотиві барлық дастан-жырларда дерлік әр түрлі деңгейде кездеседі. Біреуінде ол жырдағы нақты мақсат болса, екіншісінде жырдың көркемдігін, оқиғалылығын арттыру үшін қолданылған амал. Бірақ қазақ эпосындағы үйленуге қатысты сарында ұшырасатын бәріне ортақ белгі бар. Ол батырдың үйлену жолында түрлі сынақтардан өтуі, таңдаған жарына оп-оңай қол жеткізе алмауы. Мұнда халыққа тән өзіндік терең өмір шындығы бар сынды. Қаһарманның алғашқы күрделі өмірлік сыны, тегеурінділігі жар үшін күресуінен басталуында терең мағына жатыр. Мұның өзі түрлі халықтар эпосы арасында кең мағынадағы тарихи-типологиялық байланысы бар, маңызды заңдылықтар орын алатындығын сипаттайды. 
В.М. Жирмунскийдің зерттеулерінде түркі-монғол эпостарындағы үйлену салтының терең мифологиялық және символикалық мазмұнға ие екені айтылады: «Күйеу жігіттің үйлену сапары түркі және моңғол батырлық ертегілерінде архаикалық, ертегі-фантастикалық белгілерді жиі сақтайды. Ертегідегі сұлу, қаһарманның «жары» – әлемнің шетінде өмір сүретін аспан аруы; оған жету жолында қаһарман өтпейтін таулардан, ормандар мен су шекараларынан өтеді, ертегі құбыжықтарымен шайқасады; оның ерлік сынағы – болашақ қайын атасы қызының қолын сұраушыларға жүктейтін қиын әрі қауіпті тапсырмалар» [2, 226 б.]. Ғалымның айтуынша батырдың қалыңдыққа баруы архаикалық немесе ертегіге тән сынақтармен күрестерге толы ретінде көрсетеді. Саяхат барысында батыр табиғаттың ең ауыр кедергілерінен (таудан, орманнан, сулардан) өтуі, тылсым күштермен шайқасуы және болашақ қайын атасының қойған қиын тапсырмаларын орындайды. Мұның барлығы оның батырлық қасиетін дәлелдейтін сынақтар ретінде беріледі. Осы сипаттамаға сүйене отырып, эпостардағы үйлену мотиві батырдың жеке жетілуінің, ерлік деңгейінің бір формасы ретінде сипатталады. Сондықтан, оны «жердің шеті», «күн мен жердің түйіскен жері», «барса келмес ел» сияқты мифологиялық кеңістіктен іздеу бұл жырларға тән ерекше мотив түрі. Яғни, батырдың үйлену жолындағы жорықтардың шынайы ерлік пен рухани кемелденуінің көрінісі, бұл эпостың жанрлық ерекшеліктерін салыстырып, мағыналық ұқсастықтарын  ажыратуға мән береді. 

Сурет 4 – Қазақ эпосындағы батырдың үйлену жолы

Америкалық мифолог Джозеф Кэмпбелл ұсынған «батырдың жолы» концепциясы әлем халықтарының мифтері мен эпостарына ортақ құрылымдық үлгіні сипаттайды. Алайда аталған теория бойынша батыр бейнесі белгілі бір тұрақты кезеңдер арқылы қалыптасады. Мысалы, қалыпты әлем, жорыққа шақыру, сынақтар, шешуші күрес және қоғамға жаңарған күйде оралу. 
Қазақтың батырлық эпостары да осы негізгі құрылымға толық сәйкес келеді. Бірақ қазақ эпосында батырдың жорығы жеке қаһарманның ерлігі, бүкіл қауымның әлеуметтік-рухани мүддесін білдіретін құбылыс ретінде көрінеді. Батырдың жолы халықтың елдік санасымен, жерді қорғау, намыс пен әділдік ұғымдарымен тығыз байланысты. Сондай-ақ «қайта туу» кезеңі батырдың соңғы шайқаста толық рухани кемелденуімен сипатталады. Қазақтың батырлық жырлары әлемдік мифологиялық жүйемен типологиялық тұрғыда үндес келеді, алайда ұлттық дүниетаныммен байытылған.
Осыған орай, мотив ұғымына байланысты танымдық сұрақтар бойынша деңгейлерін анықтау мақсатында ғалымдардың теориялық талдаулары негізінде ұйымдастырылады: 
· Б.Н. Путилов пен Ш.Ыбырайдың мотив ұғымы және мотивтерді қандай түрлерге бөлген? Әрқайсысының ерекшелігін мысал арқылы сипаттайды. 
· Қазақ жырларындағы жар іздеу/үйлену мотиві қандай жолдармен (формалармен) беріледі?
· Жар іздеу мотивінде «хабар алу» түрі қандай жолдармен жүзеге асады? Мысалы, «Алпамыс», «Ер Тарғын», «Қамбар батыр», «Сейфүлмәлік» жырларынан үйлену мотиві қандай эпизодтарда көрінеді?
Аталған мәселеге орай қажет ететін теориялық мәселенің біріне әрбір халыққа тән ортақ сарындар мен сюжеттік желілер сәйкес келеді. Осы ретте, жар іздеу/таңдау мен үйлену мотивінің әлемдік фольклор үлгілерінде кездеседі. 
Осы тақырыптарды негізге алып, қосымша мотив түрлері толықтыру мақсатында ұсынамыз: Мысалы,
1) Қыздың батырға өзі ғашық болып, іздеп келуі/өзін ұсынуы.
– Мысалы: «Ер Тарғын» жырындағы Ақжүніс батырға өз сезімін білдіреді, өзі іздеп барады. Бұл мотив әйел бейнесінің белсенділігін көрсетеді. 
2) Жар ретінде ғайыптан пайда болатын (пері, құс, перизат) кейіпкерге үйлену. Мысалы, «Сейфүлмәлік» жырында батыр перизатқа ғашық болады. Бұл мотив мифологиялық-символикалық кеңістікті танытады. 
3) Жар табудың сынақтан өту арқылы жүзеге асуы (шарт қою, күрес, жұмбақ шешу). Мысалы: кейбір жырларда батыр қызды алу үшін жарысады, күреседі немесе ақылын сынайды. Бұл мотив ер-азаматтың лайықтылығын дәлелдейтін құрал. 
4) Жар ретінде тылсым дүниеден келген бейнеге (тотемдік бейне, тылсым әйел, кие) үйлену. Фольклорлық үлгілерде кездеседі. Бұл мотив рухани-мистикалық деңгейдегі неке түсінігін береді.
5) Жармен тылсым байланыс (түс арқылы көріп ғашық болу, қиялда кездесу). Бұл эпоста жиі кездесетін психологиялық/символикалық мотив.
Қиял мен тағдыр идеясына негізделген.
Студенттер мотив ұғымын терең түсініп, оның әдеби қызметі туралы  нақты тақырыптармен топтастырып, батырдың қаһармандықпен үйлену мотивіне байланысты ғалымдардың еңбектері мен жырларды жан-жақты зерделеп,  қазақ эпосында көрініс тапқан мотив түрлерді жүйелей алады. Белгіленген мотив түрлерінің негізгі мақсаты, білім алушының бірнеше шығарманың мазмұнымен таныс бола алады және талдау барысында қабілеттерін аңғартады.  
Қорыта келе бөлім мазмұны білім берудің заманауи талаптарына сай ұлттық әдеби мұраны оқытудың әдіснамалық және практикалық негіздерін айқындауға бағытталды. Оқыту технологияларының қазіргі жағдайы мен даму бағыттары сарапталды. Талдау нәтижелері дәстүрлі білім беру үлгісінің ақпаратты дайын күйінде жеткізуден тұлғалық-бағдарлы, құзыреттілікке негізделген, интерактивті және цифрлық форматтағы оқытуға қарай эволюцияланғанын көрсетті. Қазіргі оқыту технологиялары білім алушыны таным субъектісі ретінде қарастырып, оның сыни ойлауын, рефлексиясын және дербес пікір қалыптастыру қабілетін дамытуға бағытталады. Бұл үрдіс әдебиетті, соның ішінде эпостық мұраны оқытуда мазмұнды жаңаша ұғындыруды талап етеді.

2.2 Қаһармандықпен үйлену мотивін оқытудың озық технологиялары мен әдістері 

Қазіргі білім беру жүйесінің үнемі жаңарып, оқыту технологияларының қарқынды дамуы болашақ мамандармен қатар оқытушының да біліктілігі мен кәсіби дайындығына қойылатын талаптары орасан зор. Оқыту технологиясы ұғымы туралы ғалым В.М.Шепель адамның іс-әрекетіне негізделген шеберлік, дағды және белгілі бір жағдайды өзгертуге бағытталған әдістердің тұтас жүйесі ретінде түсіндіреді. Яғни, оқыту технологиясы мақсатқа жету үшін қолданылатын тәсілдердің, амалдардың және тәжірибелік әрекеттердің үйлескен жиынтығы. В.П. Беспалько педагогикалық технологияны техникалық құралдар мен компьютерді қолданумен шектелмейті, керісінше оқу үдерісін талдау арқылы оны тиімді ұйымдастыруға мүмкіндік беретін әдістер мен принциптердің жүйесі деп қарастырады. Ол педагогикалық технологияны нақты іске асатын педагогикалық жоба, не оқушы тұлғасын дамытуға бағытталған өзара байланысқан тәсілдер кешені ретінде түсіндіреді. 
Әрине, ақпараттық ағындардың қарқынды өсуі, білім берудің тиімділігін арттыру, білім алушылардың жеке қабілеттерін ашуға бағытталған озық педагогикалық технологиялар мен инновациялық әдістер ерекше мәнге ие болып отыр. Озық технологиялар білім алушының танымдық белсенділігін күшейтуге, оқу үдерісін ерекшелендіруге, цифрлық орта мен нақты өмір арасындағы байланысты нығайтуға мүмкіндік береді. Қазіргі педагогикалық тәжірибеде кеңінен таралған әдістер қатарында жобалық-зерттеу жұмыстары, проблемалық оқыту, саралап-деңгейлеп оқыту, STEAM бағыты, цифрлық білім беру платформалары, құзыреттілікке негізделген оқыту түрлері бар. Бұл тәсілдер білім алушының білім көлемін арттырумен шектелмейді, оның функционалдық сауаттылығы мен шығармашылық ойлауын дамытуға бағытталған. Сонымен қатар, заманауи оқыту технологияларды тиімді қолдану мұғалімнің кәсіби құзыреттілігіне, педагогикалық шеберлігіне және оқу айналымындағы цифрлық ресурстарды дұрыс басқару қабілетіне де тәуелді. Сондықтан оқытудың озық әдістерін енгізу тараптары техникалық құралдармен қамтамасыз ету, сонымен бірге жаңа педагогикалық мәдениетті де қалыптастыруды қажет етеді.
Әрине, қазіргі білім беру жүйесі студенттердің ақпаратты меңгеруі, оны талдап, сұрыптау, деректерді салыстыруы, өз бетінше қорытынды шығара білу қабілеттерін дамыту міндеттері мен сыни ойлауды қалыптастырудың басты мақсаттарын көздейді.  Сондықтан бүгінгі білім беру технологиялары бұл үдерісте маңызды рөл атқарады. Ақпараттық-коммуникациялық, интерактивті, ЖИ, смарт-технологиялары студенттердің белсенді қатысуын, дербес ізденісі мен шығармашылық тұрғыда ойлауын ынталандырады. Т.Т.Тәжібаев «Қазіргі педагогикалық технологиялар» еңбегінде инновациялық оқыту негізінде студенттің белсенді әрекеттері, өз бетінше шешімді қабылдауы және шығармашылық қабілеттерін дамытуы туралы жазады. Бұл еңбектің мазмұнына сүйене отырып, бүгінгі жоғары мектептерде интерактивті технологиялар (деңгейлік тапсырма, «миға шабуыл», пікірталас, кейс-стади, рөлдік ойындар, т.б.) студенттің қызығушылығын оятып, білімді өмірлік жағдаймен байланыстыруына ықпал ететінін баса тоқталған. Яғни, инновациялық тәсілдер дәстүрлі оқытудың шеңберінен шығып, білім алушыны белсенді субъект ретінде танытады.
Ю.Г.Коротенко «Педагогикалық технология – бұл жалпы білім беру маңызға ие әмбебап педагогикалық ресурс немесе пәндік оқытудың әдістемелік жүйесінің элементі ретінде қызмет атқаратын құрал. Бұл ресурс оқу-білім беру үдерістерінде, пәнді оқытуда іске асыруға бағытталған және өзіне сәйкес көрініс табуды талап етеді», - деген [75, 271 б] пікірі педагогикалық технологияны оқу процесін ұйымдастыру құралы туралы, сонымен қатар жалпы білім берудің негізгі ресурсы ретінде қарастырады. Оқыту технологияның оқу пәндерін меңгертуде әдістемелік жүйенің маңызды элементі ретінде қызмет етеді. Сол сияқты, Ю.Г.Коротенко бұл ресурстың оқу-тәрбие үдерісінде жүзеге асуы нақты бейімделуін маңызды деп көрсетеді. Яғни, педагогикалық технологиялар оқыту мазмұнына, әдістеріне, формаларына сәйкес келіп бір-бірімен үйлесуі тиіс екенін атап өтеді. Бұл ойдан педагогикалық технологияны дұрыс таңдаудың, оны білім беру тәжірибесіне бейімдеп қолданудың қажеттілігі көрінеді. 
Бұл мәселені жан-жақты зерттеген И.Б. Ардашкин, В.А. Суровцев былай дейді: «Смарт-технологиялардың іс жүзінде Z буынын тудырғанын мойындамауға болмайды. Бұл буын – XXI ғасырдың нөлінші жылдарының ортасынан бастап өмірге келген, смарт-технология контексінен тыс өмір сүрмеген адамдар», - дейді [76, 34 б.]. Бұл пікірде педагогикалық емес, технологияның әлеуметтік және мәдени деңгейдегі ықпалы, яғни ұрпақтық өзгеріс тұрғысынан кең көлемде қарастырып отыр. Автордың басты тезисі смарт-технологиялар құрал немесе технология емес, бүкіл ұрпақтың дүниетанымын, өмір салтын, құндылықтарын қалыптастыратын күшке айналды деп ой қорытады. Яғни, смарт-құрылғылар мен цифрлық коммуникация заманы табиғи орта ретінде қабылдайтын ұрпақтар қатарында деп түйіндейміз. Бұл ұрпақ үшін цифрлық әлем – шындық баламасы, яғни олар технологиясыз өмір сүріп көрмегендер қатарында деп түсінуміз қажет. Демек, педагогикалық ұғымда бұл білім беру тәсілдері, коммуникация стилі, мотивация құралдары толық өзгеруі тиіс дегенді білдіреді.
XXI ғасыр ақпарат пен цифрлық технологияның дамуы шарықтаған дәуір. Білім беру саласы бұл өзгерістерден тыс қалмай, оқыту үдерісінде жаңашыл, интерактивті тәсілдерді кеңінен енгізіп келеді. Соның ішінде қазіргі ақпараттық технологиялар білім беру мазмұнын, әдіс-тәсілдерін, мұғалім мен оқушы арасындағы қарым-қатынасты түбегейлі өзгертті. Цифрлық ресурстар, мультимедиялық құралдар, онлайн платформалар, білім беру қосымшалары мен виртуалды орта мұның барлығы оқыту сапасын арттыруға, оқушының қызығушылығы мен оқу үдерісін дараландыруға зор мүмкіндік береді.
Қазіргі ақпараттық технологиялар білім беру парадигмасын жаңартатын маңызды педагогикалық құралға айналып отыр. Бұл жағдай оқыту әдістемесіне де жаңа талаптар қойып, дәстүрлі әдістерді қайта қарастыруға, оқытудың заманауи, интерактивті, тұлғаға бағдарланған формаларын дамытуға ықпал етуде. Осы орайда, ақпараттық технологиялар арқылы оқыту әдістемесін ғылыми-теориялық тұрғыдан зерделеу мен тәжірибеде тиімді қолданудың жолдарын айқындау – қазіргі педагогиканың өзекті мәселелерінің бірі. А.А.Красноборова еңбегінде былай дейді: «Ақпараттық технологиялар – оқытудың мүмкіндіктерін кеңейтеді, бірақ олардың қолданылуын педагогтың әдістемелік сауаттылығы мен дидактикалық негізділігін талап етеді» [77, 112 б.]. Бұл дегеніміз қазіргі мұғалім білім алушыға көптеген ақпараттық ресурстарды дұрыс пайдалану жолын ұйымдастыру қажет. Ол дегеніміз қазіргі ақпараттық технологиялар білім берудің жаңа сатысына өтуге жол ашатын қуатты құрал. Алайда бұл үдеріс мұғалімнің кәсіби дайындығы мен оқыту әдістемесінің ғылыми-теориялық, техникалық мүмкіндіктеріне тікелей байланысты. Сондықтан АКТ-ны қолдану тек технологиялық емес, әдістемелік тұрғыдан жүйелі ұйымдастырылғанда ғана шынайы нәтижеге қол жеткізуге болады. Қазіргі заманғы балалар қажет ақпаратты жинау үшін көптеген іздеу жүйелерімен жұмыс істей алады. Яғни Марк Пренскийдің [78, 5 б.] айтуынша «сандық тумалар» деген оқушы мен оқытушының арасындағы қарама-қайшылықты ерекше айтады. Ол қазіргі оқушылар, яғни олар технологиямен қатар өсіп, цифрлық әлемге бейімділер, ал мұғалімдер көбіне сандық көшпенділер, олар технологияны кейін меңгерген ұрпақтар деп атауына келісуге болады. Сандық тумаларға ілесу әрине оңай емес екенін түсінетін мұғалімдердің еңбегі зор деуіміз орынды. Дәстүрлі әдістерден бас тартып, ойын элементтері, мультимедия, гипермәтін, бейнеконтент сияқты түрлі әдістерді қолдану мұғалімнің шеберлігі, цифрлық біліктілікті қажет етеді. Яғни, сабақ құрылымында оқушы белсенділігін арттыратын цифрлық құралдарды (мысалы, Minecraft Education, VR/AR тәжірибелері, интерактивті тесттер) кеңінен қолданылады. Зерттеп отырған оқыту әдістемесі тұрғысынан АКТ-ны тиімді қолдану арқылы білім беруді жаңғыртуды көздейміз. Пренскидің идеясы, ол оқытушы мен оқушы арасындағы алшақтықты жою уақыт еншісінде. 
Сол сияқты, Т.А. Золотова мен В.С. Ижуткиннің «Новые информационные технологии и преподавание фольклора» атты еңбегі ақпараттық білім беру ортасын фольклорды оқытуда қолданудың әдістемелік моделін ұсынады. Бұл заманауи педагогика талаптарына жауап беретін, оқытудың жаңа парадигмасына негізделген тәжірибелік жүйе. Ол бірнеше құрамдас бөліктерін қарастырған және олардың әрқайсысы оқыту әдістемесінің түрлі аспектілерін қамтиды. Мұндағы технология бойынша көмекші құрал, оқытудың мазмұны, құрылымы, әдісі мен бағалауы тұтас біріктірілген дидактикалық орта ретінде бар мағлұматты қолдануға өте тиімді  қолданған. Әрине, бұл әдістемелік ұсыныстар зерттеу жұмысымыздың ақпараттық технологиялар арқылы оқытудың толық жүйелі әдістемесіне айналдырады.
Осы ретте, сандық технологиялар эпосты қабылдау мен оқытудың жаңа мүмкіндіктерін ашты. Бүгінгі таңда бұл үрдіске жаңа серпін берген құбылыс – эпостың сандық форматта қайта жаңғыруы. Бүгінде эпикалық мұра аудио-жазбалар, бейнежырлар, электронды кітаптар, мультимедиалық платформалар, анимациялар және интерактивті ресурстары эпосты қабылдаудың көпарналы қосымшалары қалыптасты. Бұл – эпостың көпқырлы мәдени құбылыс ретінде қайта жаңғыруы. Сандық формат эпостың орындаушылық сипатын қалпына келтіруге мүмкіндік береді, ол жыршының дауысын, мақамын, эмоциялық реңін тыңдау арқылы тыңдаушы эпосты тірі өнер ретінде қабылдайды. Сонымен қатар, интерактивті құралдар білім алушыны белсенді субъектке айналдырып, эпоспен өзара әрекеттесуіне жол ашады. ҚР Президенті Қасым-Жомарт Тоқаевтың «Қазақстан халқына Жолдауы – 2025» атап айтқандай: «Жасанды интеллектіні жаппай енгізу және жаппай цифрландыру еліміздің барлық саладағы әлеуетін еселеп арттырады. Біздің стратегиялық бағдарымыздың ең басты қыры осы болуға тиіс», - [31] деген тұжырымы қазіргі кезеңдегі мемлекеттік дамудың басым бағытын айқындайды. Бұл идея экономикалық немесе технологиялық саласымен, білім беру жүйесіне, соның ішінде оқыту мазмұны мен әдістемесін жаңғырту мәселесіне тікелей қатысты. Әрине, жасанды интеллект пен цифрландыруды стратегиялық бағдар ретінде белгілеу білім беру жүйесінің алдына жаңа талаптар қойып отыр. Президенттің бұл сөзі оқу бағдарламаларын қайта қарауды, пәндік мазмұнға цифрлық технологиялар мен жасанды интеллект элементтерін енгізу, сондай-ақ дәстүрлі оқыту тәсілдерін заманауи цифрлық құралдармен ұштастыруды талап етеді. 
Жасанды интеллектіні жаппай енгізу идеясы білім беру саласында бірқатар әдістемелік мәселелерді алға тартады. Біріншіден, оқыту мазмұны технологиялық өзгерістерге ілесе алатындай икемді болуы қажет. Дәстүрлі әдіскерлік жүйеде басым болған репродуктивті оқыту тәсілдері (дайын ақпаратты меңгерту, жаттау) қазіргі цифрлық қоғам талаптарына толық жауап бере алмайды. Екіншіден, цифрландыруды оқытуда технологияны құрал ретінде қарастыру маңызды. Үшіншіден, мұғалімнің рөлі де өзгеріске ұшырайды. Ол енді ақпарат көзі емес, бағыттаушы, модератор, оқыту үдерісін жобалаушы тұлғаға айналады. Яғни, бұл тұжырым білім алушылардың ел болашағына жауапкершілікпен қарау, ұлттық даму стратегиясын түсіну, заманауи өркениеттегі Қазақстанның орнын сезіну сияқты дүниетанымдық құндылықтарын қалыптастыруға мүмкіндік береді.
Осы орайда, тақырыбымызды зерттей келе, білім беру үдерісінде нақты нәтиже көрсететін оқыту технология түрлерін анықтап алуымыз шарт. Бұл SMART технологиясын қолдану тиімді тәсіл ретінде қарастыруды жөн санадық. SMART мақсаттар арқылы оқытушы тақырыптың негізгі мазмұнын жүйелеп, нәтижеге жетудің нақты жолдарын айқындайды. Ал студент өз жұмысын дұрыс бағыттап, алған білімін тәжірибеде қолдана алатындай мүмкіндікке ие болады. Бастапқыда бұл технология бизнес пен жобаларды басқару саласында пайда болған, бүгінде білім беру мен жеке даму бағыттарында кеңінен қолданыс тапты, өйткені ол мақсат қоюдың нақты, қолжетімді және нәтижеге бағытталған форматын ұсынады. Әсіресе құзыреттілікке бағытталған SMART технологиясы білім беру жүйесінде нәтижеге бағытталған оқу жоспарларын құруда тиімді құрал болып саналады. Бұл үрдісте мұғалім мен оқытушы арасындағы байланысты дұрыс бағыттап, ұйымдастыру қажет. Ол нақты ақпараттарды қарау іздеп табу, өңдеп, сақтау, ғылыми деректерге сілтеме жасау, ақпаратты пайдалану, бірнеше мағлұмат аясында салыстырмалы талдау жасау әрекеттерін орындау жұмыстарын жиі жүргізу барысында білім алушы АКТ жұмыс жасау әрекетіне дағдылануына көз жеткіземіз. 
Джордж Доран, Д.А.Макаркин, И.Б. Ардашкин, В.А. Суровцев, т.б. ғалымдардың еңбектерінде SMART технологиясының ұғымы, оның бірнеше бағытта дамитыны туралы, бұрын соңды болмаған салалардың қазіргі нарықтағы сұраныстың артуы туралы жан-жақты тоқталған. 
Осы ретте, жоғарыда айтылған ұстанымдарды негізге ала отырып, дәріс-семинар, өздік жұмыстар, жоба қорғау, т.б. сияқты сабақ барысында орындайтын тапсырмаларды жүйелі орындау мақсатында SMART технологиясының тиімді екендігіне көз жеткіздік.  Тақырыбымызды жан-жақты зерттей келе тақырыпты эпостағы үйлену мотивін жанрлық ерекшеліктері мен жеке жырлар аясында берілген тапсырмалар ретінде қарастырамыз. SMART технологиясы білім алушының оқуына, сабаққа даярлану, яғни жазу жұмыстары, жоба қорғау, т.б. сияқты көптеген мәселелері нақты, тақырыптан ауытқымай орындауына мүмкіндік туғызады. 
Осы орайда, жоғарыда берілген ұстанымдар және зерттеулеріміздің негізінде «Қазақ эпосындағы қаһармандықпен үйлену мотиві» тақырыбы негізінде SMART мақсатына орай бірнеше талдау тақырыптарын ұсынамыз. 
Кесте 6- Қазақ эпосындағы үйлену мотивіне SMART мақсатын құру.


SMART мақсаттарын құру арқылы эпикалық шығармалардың жанрлық ерекшеліктерін түсінуіне байланысты топтық жұмыстары орындалады. Студенттер (шағын топ 4-5 студент бірлесіп) топтық тақырып негізінде шығармашылық ойларын жинақтап SMART мақсаттарын айқындайды.  Топ қатысушылар бірлесіп, ойларымен бөліседі, мақсаттарына жетуге дамытуға ойларын ұсынады. 
«Төтемдік бейнеге үйлену мотиві» тақырыбы бойынша тапсырма үлгілерін орындайды. 1-инфографика құру; 2-Блум таксономиясы бойынша деңгейлік тапсырма; 3-комикс құру, (SMART мақсатын құрады).
1. Көне эпостарда кездесетін термин сөздеріне инфографика құру (сызба, кесте, мәтіндік ұғым, құрылымдық схема,) мысалы, 1) Үш әлем (үйлесімі) – аспан әлемі (шілтен, аруақ, т.б.) – жер (кейіпкер, батыр, аққу, т.б.) – жер асты әлемі (су асты перісі, жер асты жылан патшасы т.б.) мысал келтіру, талдау.
 


Сурет 5 – үш әлем үйлесімі сөзінің ұғымы (инфографика) үлгісі
2) мәтіндік ұғым:
Тотем – ру/қауымның киелі ата-тегі (өсімдік, жануар, зат немесе табиғат құбылысы). 
Табу – тыйым, шарт
Метаморфоза – бейненің ауысуы (аққу ↔ адам)
Инициация – кейіпкердің кемелденуі.
Терминдік инфографика арқылы оқыту мәтіндік анықтаманы визуалды элементтермен (сызба, белгі, құрылымдық схема) қатар ұсынылып, түсінуді жеңілдетеді және есте сақтауды арттырады. Біріншіден, когнитивтік психология тұрғысынан алғанда, ақпаратты қабылдау мен өңдеуде визуалды арнаның рөлі ерекше. А. Пайвионың қосарлы кодтау теориясына сәйкес, ақпарат бір мезгілде вербалды және визуалды түрде ұсынылса, ол есте берік сақталады. Күрделі ғылыми терминдер білім алушыға жоғары когнитивтік жүктеме түсіреді. Инфографика ақпаратты ықшамдап, құрылымдап береді, нәтижесінде артық когнитивтік жүктеме азайып, негізгі мағыналық өзекке назар аудару мүмкіндігі артады. Сол сияқты, абстрактілі ұғымдарды нақтылау процесін күшейтеді. Ғылыми терминдер көбіне дерексіз сипатта болғандықтан, оларды визуалды модельдеу ұғымның шекарасын, байланыстарын және қолданылу аясын айқын көрсетеді. Тағы, педагогикалық тәжірибеде инфографика білім алушының танымдық белсенділігін арттыратын құрал ретінде қарастырылады. Көрнекі түрде берілген термин ақпаратты пассивті қабылдаудан гөрі, талдау мен салыстыруға жетелейді. Бұл жоғары деңгейлі ойлау дағдыларының (талдау, жинақтау, интерпретация) қалыптасуына ықпал етеді.
4R технологиясы (Read – оқу, Research – зерттеу, Relate – байланыстыру, Reflect – рефлексия) – білім алушылардың рөлдік қызметтері арқылы жүзеге асатын, көркем мәтінді кешенді талдауға бағытталған инновациялық оқыту технологиясы. Технологияда айтушы, зерттеуші, сарапшы және бағалаушы рөлдері негізінде мәтінді оқу, ғылыми талдау, интерпретациялау және рефлексия жасау үдерістері жүзеге асырылады. 4R технологиясының тиімділігі білім алушылардың танымдық белсенділігін арттыруымен, сыни және интерпретациялық ойлау дағдыларын дамытуымен ерекшеленеді. Бұл өз кезегінде олардың коммуникативтік мәдениетін, зерттеушілік құзыреттілігін және шығармашылық ізденісін қалыптастырады. Сонымен қатар, 4R технологиясы көпдеңгейлі бағалау жүйесі арқылы білім алушылардың рефлексия жасау, өзін-өзі бағалау және топтық жауапкершілік дағдыларын жетілдіреді. 
2. Блум таксономиясы бойынша деңгейлік тапсырмаларды топ арасында орындалады. Топ атаулары: айтушы топ, зерттеуші топ, сарапшы топтары, тақырыпты жан-жақты талдап, бірін-бірі толықтырып отырады. Берілген кесте бойынша тапсырмаларды әр топ толықтырып отырады:
Кесте 7 - 4R технологиясын Блум таксономиясы бойынша деңгейлік тапсырма арқылы көрсету
 
	Блум деңгейі
	Танымдық әрекет
	Топ атауы
	Тапсырма мазмұны

	Білу
	Ұғымдарды еске түсіру
	Айтушы
	Тотемдік неке, тотем, табу, үш әлем ұғымдарын анықтау, (инфографика құру) 

	Түсіну
	Мағынаны ашу
	Айтушы
	Мотивтің мифтік дүниетанымдағы орнын түсіндіру. Тотемдік бейнелер, үш әлемнің үйлесімі.

	Қолдану
	Теорияны іске асыру
	Зерттеуші
	Нақты мәтінге үйлену мотивті қолдана отырып құрылымдық талдау жасау. Кейіпкер жолына сюжеттік схема көрсету.

	Талдау
	Құрылымдық талдау
	Зерттеуші
	Шарт–тыйым–нәтиже байланысын анықтау, мысал келтіру. Табу институтының бұзылуы сюжет динамикасына әсері бар ма, дәлелдеу.

	Жинақтау
	Тұжырым жасау
	Сарапшы
	Тотемдік неке мотивін құрылымдық мифология тұрғысынан талдау.  (Я.В.Пропп, В.М.Путилов, С.Қасқабасов, Ш.Ыбырай, т.б.) ғалымдардың зерттелуіне шолу. Екі топтың жауаптарын сараптап, толықтыру.

	Бағалау
	Сыни пайым
	Сарапшы
	Көне эпосындағы тотемдік үйлену мотивінің кейінгі мәдениеттегі трансформациясын талдау, салыстырмалы талдау арқылы кесте құру қорытындылау. Мотивтің мәдени-мағыналық құндылығына баға беру. Қарастыру қажет жырларды анықтау.



Бенджамин Блум жасаған танымдық мақсаттар таксономиясы сын тұрғысынан ойлаудың іргетасы болып табылады. Оның бағалау – таным үдерісіндегі ең жоғарғы деңгей, бұл оқушының белгілі бір тақырыпқа қатысты пікір айтып, өз ойын негіздеуімен сипатталады. Бұл қағида эпикалық жырлардағы кейіпкер әрекетін бағалауға өте қолайлы әдістемелік негіз береді.
Осы сабақ барысында студенттің көне эпостағы кейіпкердің тотемдік бейнеге үйлену мотиві бойынша берілген сұрақтарды меңгеру мақсатында қарастыруымызға болады:
· Эпостардағы үш әлем қандай эпизодтар арқылы бейнеленеді? Қандай эпизодтар бойынша кейіпкердің ішкі өзгерісін көрсетеді? Жанрлық ерекшеліктерін анықтау;
· Мысалы «Қисса Құламерген» жырындағы Құламергеннің жерасты әлеміне түсуінің мақсаты? Ол қандай сынақтардан өтеді? Кейіпкердің үйлену жолындағы сыннан өту қандай кезеңі ретінде беріледі? Бұл эпизодтарда тотемдік бейнелер (мысалы, Аждаһа, Жылан патшасы, т.б.) қандай қызмет атқарады?
· Жерасты әлемінен шығу процесі кейіпкер үшін нені білдіреді? 
· Баяндаушы «Ер Төстік» ертегісінде кейіпкер мен тыңдаушы арасындағы байланысты қалай қалыптастырады? 
· Ертегі мен эпостарда баяндаушының дүниетанымы мен пайымдауы кейіпкердің іс-әрекетеріне байланысты не себептен ұқсастықтар жиі қолданады?  
· Көне эпостардағы үш әлем сатысы кейіпкерлердің жар таңдау жолында қандай кедергілер мен өзгерістерге ұшырауын бейнелейді?
· Жер асты әлеміне түсу қандай символдық мәнге ие? Бұл кейіпкердің ішкі дүниесімен қалай байланысты?
· Қай туындыда үш әлем сатысы нақты, жүйелі түрде берілген деп ойлайсыз? Не себепті?
· Қандай оқиғалар арқылы кейіпкердің жоғарғы әлемге немесе орта әлемге қайта оралуы жүзеге асады? 
· Қай шығармада баяндаушының көркемдік стилі, тіл өрнегі тереңірек сезіледі? Неліктен?
· Шығармадағы үш әлем сатысының үйлесімі (шындық па, миф па?) туралы көзқарасыңыз, баяндаушының қолдану себептері? 
· Осы эпизоттардың ұқсастықтары келетін қай жырларды атай аласыз?
· Басқа да жырлардан сиқырлы күштер немесе рух иелері сияқты қандай көмекшілерді атауға болады? Олардың рөлі туралы айту? 
· Жырдағы негізгі мақсат үйлену мотиві деп атауымызға болады ма? 
· Шығармадағы баяндаушының рөлі қандай? 
Эпостық шығарманың тағы бір маңызды қыры әңгіме тақырыбына үндеу. Мұндағы «баяндаушы» ұғымы эпос пен ертегі арасындағы композициясы үшін тақырыптың ерекшелігі маңыздылығын алдағы талдауларда көмегі тиерін ескеру. 
3. Тапсырма: Эпостағы қаһармандықпен үйлену мотивінен сюжеттік схема құру, батырдың жолын сызбаға түсіру, комикс құру (Қосымша).
4. Бағалау критерийлері мен дескрипторлар ұсынылады.
Бағалау критерийлері:
· Теориялық ұғымдарды дұрыс қолдануы
· Мәтінмен дәлелдеу деңгейі
· Талдаудың логикалық жүйелілігі
· Сыни және дербес ой қорытуы
· Академиялық тіл нормасын сақтауы
Дискрипторлар: Жоғары деңгей (A):
· Фольклортану терминдерін еркін қолданады
· Мотивті теориялық тұрғыда терең талдайды
· Өз көзқарасын ғылыми дәлелмен негіздейді
Орта деңгей (B–C):
· Негізгі ұғымдарды дұрыс қолданады
· Талдауы жүйелі, бірақ тереңдету жеткіліксіз
· Дәлелдері ішінара
Төмен деңгей (D):
· Терминдерді үстірт қолданады
· Талдау фрагментті
· Ғылыми тұжырым әлсіз
 Сол сияқты, SMART мақсаттары бойынша берілген бірнеше сабақты ұсынамыз. Соның бірі қазіргі білім саласы мен өнеркәсіп орындарында коучинг технологиясының кәсіби деңгейінің артып жатқандығы. Коучинг технологиясы мамандар арасында белсенділік танытуы оның нәтижесінің көрсеткішінен деп түсінуімізге болады. Коучинг – (ағылш. Coaching – оқыту, жаттықтыру) – консалтинг және тренинг әдісі; классикалық консалтинг пен тренингтен айырмашылығы – коуч кеңес және қатаң ұсыныстар бермейді, ол шешімді клиентпен бірлесе отырып іздестіреді [77, 131 б].
Тимоти Галвей, Э.Персли коучинг технологиясына байланысты білім беру саласы бойынша белгілі тақырыптың өзегін түсіну үшін, мазмұнды жан-жақты алдын ала оқып, талдау жүргізу қажет. Яғни, мұғалім мен студент арасындағы сұхбат, диалог жүргізу туралы ұсынған зерттеу жұмыстары ерекше атауымызға болады. Осыған орай, педагог-ғалым П.Фрейрдің зерттеулері бойынша қандай кемшіліктердің орын алатыны туралы пікір білдірген: «Люди не уверены в себе, если у них не было возможности участвовать в дискурсе. Они, кажется, не доверяют тем, кто пытается вступить с ними в диалог большую часть времени, поскольку им неоднократно отказывали в праве говорить и вместо этого заставляли слушать и подчиняться», - мұндағы коуч әдісінің диалог арқылы өтуі өзіндік нәтижесін көрсететіні айтылады [55, 109б]. 
Әсіресе, әдебиет пәнінде бұл тәсіл оқырман мен мәтін арасындағы байланысты тереңдетуге ықпал етеді. Мәтін мазмұнын толық түсіну, оның астарлы мәнін ұғу, оқытушы мен білім алушының тең серіктес ретінде диалог құруы арқылы жүзеге асады. Бұл орайда, коучинг технологиясының негізгі өзегі – диалог. Ол қарапайым сұрақ-жауап әдісімен шектелмейді, керісінше, рефлексияға, сын тұрғысынан ойлауға, мәтін ішіндегі мағыналарды өз бетінше ашуға жол ашады. Сабақ барысында кейбір білім алушылардың сұрақ қоюдан немесе пікір айтудан бас тартуы жиі кездесетін құбылыс. Мұндай жағдайда коучинг технологиясы оқытушының фасилитатор рөлінде бағыттаушы сұрақтары арқылы білім алушыны ішкі ізденіске, шығармашылық талдауға жұмылдырады. Мәселен, Жырда кездесетін үйлену салт-дәстүрлері: «бесік құда, бел құда, қарсы құда» түрлері өз заманында атастыру дәстүрінің өріс алған себебі туралы пікіріңіз қандай? Қазіргі заманда ата-анаңыз осы аталған дәстүрлер бойынша атастырып, үйлендірсе Сіздің іс-әрекетіңіз? Екі топ (қарсы және құптау) арасында пікір туғызу; мысал келтіру арқылы пікір/талдаулар айтылады.
Коучинг технологиясы арқылы оқытудың формальды деңгейінен шығып, білім алушының тұлғалық тұрғыдан дамуына, әдеби мәтінмен диалогтық қарым-қатынас орнатуына жол ашады. Бұл қазіргі білім беру парадигмасындағы маңызды өзгерістердің бірі. Білім берудегі коучинг технологиясы оқытушы мен студентке жүктелген міндеттерді қалай шешу керек, оқу мен оқыту барысындағы көзқарасы, қорытынды нәтиженінің жоғары деңгейде көрсетеді. Тақырыпты қызықтыру мақсатында оқыту тарапынан ешқандай мәжбүрлеу жасалмайтындығы айта кеткен жөн. Білім алушы тақырыпты талдау арқылы оқуға деген қызығушылығын арттырады. Яғни, коучинг әдісінің негізгі мақсаты тақырыпты түсіну арқылы қорытынды пікірдің өзгеруі, ол дегеніміз тақырыпты қызықтыра өткізу арқылы шығармаларды оқып, халықтың дамуы, мәдениеттің қалыптасу контексті негізінде студенттің көзқарастарының өзгеруін негізге алу болып келеді. Демек, коучинг әдісі арқылы оқуға деген ұмтылысын күшейтумен қатар, өзін-өзі дамытуға машықтандыруға, нәтиже көрсету, мотивация деңгейін жақсартуға ынталандырады. 
Осы негізде қазақ эпостарындағы батырдың үйлену мотиві жиі кездескенімен, бұл мотив түрлі мақсатта туындайды. Негізгі тақырыбымыз «үйлену» мәселесі болғандықтан коучинг әдісі арқылы оқыту себебіміз, ол ерте қалыптасқан дәстүр түрлері ерекше атап өту тұрарлық. Дала заңында қалыптасқан ата салтымыз туралы Ы.Алтынсарин, А.Байтұрсынов, М.Әуезов, М.Ғабдуллин, т.б.  алғаш жазған ғалымдарымыздың еңбектерін негізге алып, осы неке түрлері: бесік құда, бел құда, әмеңгерлік (левират), полигамия неке түрлері қазақтың жырларында ерекше мән берілгендігі байқалады. Мысалы, «Алпамыс батыр» жырында бел құда немесе ежеқабыл деп те аталады, «Қозы Көрпеш-Баян сұлу» жырында бесік құда, левират заңдылығы, «Манас», «Айман-Шолпан» жырларында полигамия неке түрлері, т.б. осы қазақтың ертеден қалыптасқан дәстүрлеріміздің бірі болып саналды. Осы жырлардағы мысалдарды семинар сабағына жазба әдебиетінде кездесетін үйлену дәстүрлері туралы мысалдарды алдын ала оқып, танысып келеді. 
«Коучинг» технологиясының ішінде білімгерді талдауға әкелетін әдіс-тәсілдер қатарында «сын тұрғысынан ойлау», «дебат», «сұхбат» сияқты тәсілдер бар. Мұндағы коучинг техногиясының ерекшелігі сұраққа-жауап іздеу бір студеттің құзырында емес екенін түсіну. Екі жақты оң/қарсы пікір айтушы топтармен қатар қосымша жеке топтар: ата-аналар, достар тобы, қоғам тобы, психологтар тобы болып және сол рөлді атқару қажет болады. Әрине, аталған топтар орнында мамандар болса тым керемет болар еді, дегенмен болашақ ата-ана, педагог маман иелері немесе бір-біріне дос болуына байланысты түрлі жағдайлардың шешіміне жауап іздеу жолын үйрену мақсатында орындауға болады деп түсіндік. Екі топтың пікірлеріне қосымша топтар сұрақтар, мысалдар келтіріп отыруға болады. Осы орайда, берілген тапсырмалардың негізінде мына сұрақтарға жауап алынады:
1. Жырларда жиі кездесетін «бесік құда, бел құда, қарсы құда» түрлері туралы пікіріңіз қандай? Бұл дәстүрдің халық шығармаларында өріс алу себебі не деп ойлайсыз? Бұл дәстүрді отбасыңызда яғни, сізге немесе өзіңіз жақыныңызға қолданар ма едіңіз? Ия/жоқ болған жағдайда себептеріңіз? «Сенен ұл, менен қыз туды, енді екеуіміз кұда болалық» (Алпамыс батыр), 
...Алдынан буаз марал өрген екен.
Біреуі ұл, біреуі қызды болса,
Құдай қосса, біз қостық деген екен (Қозы Көрпеш-Баян сұлу)
2. Қазақ жырларында әмеңгерлік (левират заңы) дәстүрінің өрбуі неде? сіздің пікіріңіз? Қазіргі таңда бұл дәстүрдің жаңғырғаны дұрыс па? сіздің көзқарасыңыз қандай? Жазба әдебиетінен мысалдар келтіруге болады. 
...Екі тектің баласын
Ептемекке келгенмін.
Елдестірмек елшіден,
Жауластырмақ жаушыдан,
Құсқа салған аңшымын.
Сізде қыз бар, бізде ұл,
Қызыңа келген жаушы мен... 
Гүлбаршынды Алпамыстың інісі әмеңгерлікпен алғысы келеді. (Алпамыс батыр)
3. Полигамиялық неке (көп әйел алу) түрі жырларда жиі кездеседі, бұл неке түрінің даму себептері неде екенін толықтырсаңыз? Жазба әдебиетінде жалғасын тапты ма? Мысал келтіріңіз. Қазіргі өмірмен байланыстыру, бұл неке түріне өзіңіздің көзқарасыңыз қандай?
4. Жырдағы батырдың қалыңдық таңдап, үйлену жолында (әкесі, не қыздың) сынынан өткені қаншалықты дұрыс? 
5. Жырдағы «Қаһарман-қыздар» деп бейнеленуі шарт па? Мысалы,  «Дариға қыз» дастанының «мені бұл жалға күресіп жығатын жан бар ма екен»  - [8, 352 б.] деген талаптары айтылады. Ол батыр қыздың үйленуге үміткер алдында қояр шарты, яғни, кімде-кім маған үйленер болса бірінші өзімен күш сынасатындығы және жеңген жағдайда оған өмірлік жар болатындығы айтылады.  Осы мысалдарды талдай келе, топтық жұмыс барысында сыни көзқарастарын білдіреді.
6. Келесі мәселе, «Қорқыт ата» шығармасында «Қам Бурабек ұлы Бамсы Бәйрік» жырындағы Әкесі баласына қалыңдық таңдайды. Сонда баласы әкесіне: «Әйелім өзімнен бұрын оянатын, атқа менен бұрын ерттеп, мінетін болсын. Мен тәуірлер еліне аттанар болсам, оған әйелім менен бұрын жететін болсын және жаудың басын алып, алдыма тартатын болсын» [9], - деген екен. Әкесі баласының айтқанын орындайды. Бірақ қыздың да батырға қояр талабы да ерекше атауға болады. Қыз бетіне перде тұтып барып,  «ат жарыстан, оқ атыстан, күш сынасудан жеңген соң ғана келісім беремін, - деп  бірнеше  шарт қояды» [9, 146 б.] – деген шарттарды қыздың қаншалықты күш иесі екенін дәлелдейді. 
Сұрақ: көп жағдайда батыр жарды өзі іздеп табады немесе ғашық болады, мұндағы таңдауды әкесі орындайды. Бірақ батыр өзінің қалауын нақтылайтынын байқаймыз. Қыз тарапынан да шарттың орындау талаптары айқындалады. Осындай үйлену инициация түрлеріне сіздің пікіріңіз қандай? Қазіргі жағдада осындай үйлену мәселелерді қолдануды қаншалық дұрыс шешімдерін қабылдауға болады? Сіздің тарапыңыздан қазіргі таңдау мақсатында қандай талаптар ұсынар едіңіз?
7. Сіздің ата-анаңыз тарапынан немесе сіз болашақ ата-ана ретінде балаларыңызға осы жоғарыда аталған неке түрлерін қолданар ма едіңіз? Осы аталған үйлену дәстүрі бойынша сізді аттастырып, үйленуді ұсынған жағдайда сіздің іс-әрекетіңіз? Әр топтың пікірі/мысал келтіру арқылы талдау қажет.
Осы ретте, коучинг технологиясы арқылы оқыту басырында мына сызбаны ұсынамыз.
Кесте 8 – Үйлену мотивін коучинг технологиясы арқылы оқыту кестесі. 
SMART мақсатты құру;
Тапсырмалар;
Диалог, сұрақ-жауаптар;
Сын тұрғысынан талдау,
Картография құру;
рефлексия
Оқу барысы
Салт-дәстүрлер

Неке түрлері



педагогика
Ерте дәуір, көне көзқарас: жанрлық ерекшелігі


                                                                                                                 Коуч – оқытушы
Бұл неке түріне қарсы болмайды;
Ата-ана баласының білген жерге барғанын қалайды. Баласына жамандық ойламайды;
Білген жерге тұрмыс құрған жас отбасылар 99% ажыраспайды
Халық педагогикасы
Көркемдік ерекшелігі: Батыр мен Ару қыз бейнесі

[image: 0*3c1ZcBs0_21sFRKl]  сұрақ												жауап

қоғам


 қазақтың дәстүрі бітпейді;
 жастардың бақытына кедергі жасамау керек:
 ол көненің көзқарасы, қазіргі дәстүрмен салыстыруға болмайды;
· Балалар тыңдаса неге бұл дәстүрді қолдауға болады;
·  т.б. көптеген пікірлер




Ата-ана
достар

Бұл неке түріне басы байлы қарсы;
Жар таңдауына өз еріктеріне беру
Қарсы емес.

психолог




нәтиже





Бұл тақырыпты студенттердің эпостық мәтінді әлеуметтік-мәдени, отбасылық философия ұғымы, гендерлік психология мәселелері ретінде қабылдауын қалыптастырады. Бөлімдерде қарастырған талдауымыздың негізінде мына әдістемелік бағыттар қойылады:
· Үйлену мотивін эпостың сюжеттік өзегі ретінде түсіндіру;
· Салт-дәстүрдің тарихи және әлеуметтік себептерін ашу;
· Әйел мен ер бейнесін гендерлік психология тұрғысынан талдату;
· Дәстүр мен жеке таңдау арасындағы қайшылықтарға сыни көзқарас қалыптастыру.
Сабақ барысында қолданылатын тәсілдер: 
· Жыр мәтінінен нақты үзінділермен жұмыс;
· Топтық пікірталас, жеке пікір (дәстүрді қолдау / қарсы көзқарас);
· Салыстырмалы талдау (әртүрлі эпостар, жазба әдебиеті негізінде);
· Рефлексиялық сұрақтар арқылы қорытындылау.
Оқытушы студенттерге дайын тұжырым бермей, мәтін негізінде дәлел келтіруге бағыттауы тиіс. Бұл тәсіл студенттердің аналитикалық және аргументтік дағдыларын дамытады. Сонымен қатар, бір-бірінің пікірін тыңдап, саралауға үйретеді, сыни пікірді қабылдай алуға тәрбиелейді, тұжырымдайды.
Сабақ барысында белгіленген тапсырмалар негізінде білім алу ықтималдығы:
· Үйлену мотивіне байланысты алғашқы салт-дәстүрлер және оның туу себептері: Қазақ жырларында көрініс тапқан үйлену салт-дәстүрлері тарихи тұрғыдан ерте қалыптасқан және нақты әлеуметтік қажеттіліктерден туындағаны. Олардың қатарында қалың мал беру, қыз айттыру, сынақтан өту, қалыңдық таңдау, атастыру және той рәсімдері бар. Бұл дәстүрлердің негізгі туу себептері – руаралық ынтымақтастықты нығайту, әлеуметтік тепе-теңдікті сақтау, некенің заңдылығын бекіту және ұрпақтың биологиялық әрі моральдық тазалығын қамтамасыз ету себептері.
· Үйлену дәстүріне байланысты оңтайлы және қарсы пікірлердің сыни талдауы: Сабақ барысында студенттер тарапынан үйлену мотивіне қатысты әртүрлі көзқарастар қалыптасады. Бір топ дәстүрлі неке формаларын қоғамдық тұрақтылықты қамтамасыз ететін тиімді механизм ретінде бағаласа, екінші топ бұл жүйеде жеке таңдау еркіндігі шектелгенін алға тартады. Осы тұрғыдан алғанда, жырлардағы неке үлгілері патриархалды қоғамның талаптарына сай болғанымен, әйел тұлғасының толықтай пассив болмағанын ескеру. Мысалы, «Қыз Жібек», «Ер Тарғын», «Қамбар батыр», т.б.
· Неке түрлеріне қатысты көзқарастар және дәлелдеу үлгілері: Қазақ эпостарында кездесетін неке түрлері – құда түсу арқылы некелесу, сүйіспеншілікке негізделген неке, сондай-ақ саяси-әлеуметтік мақсаттағы одақтық некелер. Бұл неке үлгілеріне қатысты қолдау немесе қарсы пікірлер нақты жырдағы мысалдар арқылы негізделеді. Мәселен, саяси мақсаттағы некелер руаралық татулықты күшейткенімен, кей жағдайда жеке тұлғаның мүддесін екінші орынға ысырады, бірақ оның да басқа қырын түсіну әлеуметтік, әрі философиялық көзқарасты қажет етеді. Ал сүйіспеншілікке негізделген неке тұлғалық үйлесімді қамтамасыз етсе де, қоғамдық келісім тұрғысынан күрделі мәселелер туындатуы мүмкін. Осы қарама-қайшылықтарды талдау студенттердің сыни ойлау дағдыларын дамытуға бағытталады.
· Отбасы құндылықтары және тектілік мәселелері: Қазақ жырларындағы үйлену мотиві отбасылық құндылықтар жүйесімен тығыз байланысты. Отбасы – тәрбиенің алғашқы әрі негізгі институты ретінде бейнеленеді. Кейінгі жеті атасын білу дәстүрі некелік қатынастарда биологиялық тазалықты сақтаумен қатар, әлеуметтік жауапкершілікті арттыру құралы болған. Бұл қағида тектілік ұғымымен тікелей сабақтасып, ұрпақ тәрбиесінде шешуші рөл атқарады. Жырларда батыр мен ару қыздың рөлі айқын бөлініп көрсетіледі. Батыр – ел қорғаушы, әлеуметтік тұрақтылықтың кепілі болса, ару қыз – отбасының рухани өзегі, ақыл-парасат иесі әрі тәрбие бастауы. Мұндай бейнелер арқылы көшпелі қоғамдағы отбасылық модельдің идеалдық үлгісі ұсынылады.
Яғни, қазақ жырларындағы үйлену мотиві – дәстүрлі неке институтының көркем бейнесі, сонымен қатар ұлттық құндылықтар жүйесін сақтаудың, әлеуметтік тәртіп пен гендерлік серіктестікті реттеудің маңызды негізі. Бұл мотивті ғылыми тұрғыда талдау студенттердің тарихи санасын, мәдени түсінігін және сыни ойлау қабілетін қалыптастыруға елеулі үлес қосады.
Тақырыпты түсіну, жан-жақты талдау мақсатында төмендегі бағалау критерийлерді ұсынамыз:
Кесте 9 – Бағалау критерийлері

	Критерийлер 
	Сипаттамасы
	Үлесі %

	Теориялық негіз
	Эпос, салт-дәстүр, неке ұғымдарын дұрыс қолдану
	30%

	Мәтінмен дәлелдеу
	Жырдан нақты мысалдар (жазба әдебиеті) келтіруіне болады 
	30%

	Сыни талдау
	Оң/қарсы пікірді негіздеу, жеке көзқарас
	25%

	Академиялық тіл
	Ғылыми стиль, логикалық жүйелілік
	15%

	Максималды балл
	
	100



Бұл тақырып аясында адамның санасында жылдар бойы қалыптасқан шешімдерді қайта қарастырып, өмірдегі қателіктердің себептерін түсіну, сондай-ақ отбасы, қоғам және жеке тұлға деңгейінде орныққан стереотиптерден арылуға мүмкіндік беретіні анық. Сонымен қатар, жаңа көзқарастар мен пайдалы әдеттерді қалыптастыруда коучинг технологиясының рөлі ерекше. Сондықтан оның маңыздылығы білім алушының жеке дамуына, сонымен қатар маманның да өз мақсаттарына жетуіне ықпал ететін маңызды құрал екендігін көрсетеді.
Сабақ барысында коучинг технологиясы арқылы дебат/пікірталас, СТО,  SWOT, бағалау критерийлері, т.б. өзіндік әдіс-тәсілдер қолданады.  
Тақырыптың жалғасы ретінде және СӨЖ тапсырмасы ретінде жазба жұмысына бірнеше шағын эссе тақырыптары «Менің ойымдағы - Жар!», «Менің ойымдағы «Қаһарман-қыз!», «Эпостағы үйлену тақырыбы: миф пе, шындық па?», «Қазіргі мәдениеттегі «Бесік құда» дәстүрінің орны,  салыстырып қарастырыңыз» атты эссе жұмысы орындалды. Жазба жұмысты әр топ тақырыптарды таңдап жазады. Студенттердің қорытынды ойларына назар аударсақ, олардың арасында түрлі көзқарастар мен пікірлердің қалыптасқанын байқадық. Әр топтың қорытынды пікірлері ғылыми-талдамалық тұрғыда дәйектеліп беріледі.
1-топ. «Менің ойымдағы – Жар!» тақырыбы бойынша қорытынды пікір.
Бұл топтың эсселерінде «жар» ұғымы некелік серігі рухани тірек, өмірлік серіктес, моральдық жауапкершілік иесі ретінде пайымдалған. Топ мүшелері дәстүрлі қазақ дүниетанымындағы «жар» бейнесі адалдық, сыйластық, тең серіктестік қағидаттарымен сипатталатынын атап өтті. Сонымен қатар, қазіргі көзқараста бұл ұғымның мазмұны кеңейіп, тұлғалық даму мен өзара қолдауға негізделген серіктестік бейнесі алдыңғы орынға шыққаны дәлелденді.
2-топ. «Менің ойымдағы “Қаһарман-қыз!”» тақырыбы бойынша пікір. Бұл топтың жұмыстарында «Қаһарман-қыз» бейнесі эпостық және заманаи контексте салыстырмалы түрде қарастырылған. Қорытынды пікір бойынша, қазақ эпосындағы қаһарман-қыздар (Гүлбаршын, Құртқа т.б.) ер азаматпен тең дәрежеде ақыл-парасатымен, батылдығымен ерекшеленсе, қазіргі әдебиет пен мәдениетте бұл бейне әлеуметтік белсенділік, дербестік және азаматтық ұстаным арқылы толыққан. Топ эсселері қаһарман-қыз концептісінің ұлттық менталитетпен сабақтастығын сақтай отырып, заман талабына сай трансформацияланған бейне үлгілерін мысал ретінде дәйектеп, өздерінің де «батыр» атанғысы келетіндері туралы жаза өткен.
3-топ. «Эпостағы үйлену тақырыбы: миф пе, шындық па?!» тақырыбы. Бұл топ эпостық үйлену мотивін мифологиялық және әлеуметтік шындық тұрғысынан талдаған. Қорытындысында эпостардағы үйлену рәсімдері толықтай қиял жемісі емес, көне қоғамдағы әлеуметтік қатынастардың, рулық одақтардың және тәрбиелік нормалардың көркем бейнесі екені негізделді. Мифологиялық элементтер (түс көру, сынақтар, ғайыптан көмек) шындықты әсірелеу құралы ретінде қолданылғанымен, олардың түбінде нақты этномәдени тәжірибе жатқандығы көрсетілді.
4-топ. «Қазіргі мәдениеттегі “Бесік құда” дәстүрінің орны» тақырыбы бойынша қорытынды пікір. Төртінші топтың эсселері дәстүр және қазіргі қоғам құндылықтарын салыстыра отырып жазылған. Қорытынды пікірге сәйкес, «бесік құда» дәстүрі тарихи тұрғыда әлеуметтік тұрақтылықты, руаралық байланысты нығайтқан маңызды институт болған. Алайда қазіргі мәдени кеңістікте бұл дәстүр өзінің бастапқы функциясын толық сақтамай, көбіне мәдени-танымдық сипатта ғана көрініс табатыны анықталды. Топ мүшелері қазіргі қоғамда жеке таңдау еркіндігі басты құндылыққа айналғанын, сондықтан дәстүрдің мазмұны жаңаша интерпретациялануы қажет екенін негіздеді.
Барлық топтардың пікірлерін жинақтай келе, эссе жұмыстары ұлттық дәстүр, эпостық таным және қазіргі мәдени сана арасындағы сабақтастықты терең түсінуге бағытталғаны байқалды. Студенттер тақырыптарды салыстырмалы, сыни және интерпретациялық тұрғыда талдап, дәстүрлі құндылықтардың қазіргі қоғамдағы орнын бағамдай алған. Бұл жазба жұмысы танымдық, мәдени және аналитикалық дағдылардың қалыптасуына ықпал етті.
Тақырыптың қорытындылау мақсатында аралық бақылау жұмысы рефлексия жүргізу ретінде жобалық әдісті тиімді деп қарастырдық. Осы орайда, картографиялық әдісті  ғылыми-зерттеу және оқыту үдерісінде мәліметтерді кеңістік пен уақыт шеңберінде бейнелеуге арналған тәсілді ұсынамыз. Бұл әдіс әдебиет, тарих, мәдениет, география сияқты салаларда кеңінен қолданылады. Әсіресе эпостардағы оқиғалардың географиялық аясын, кейіпкерлердің қозғалысын, сюжеттік даму бағыттарын көрсету үшін өте тиімді. Сабақ барысында көрсеткендей, материалдық мәдениет элементтерін картаға түсіру өте қызықты нәтижелер береді, бұл жеке формалардың тарихи динамикасын зерттеу үшін де өте маңызды. «Қобыланды батыр» жырын картографиялық әдісіне түсіретін болсақ. Мысалы:

Сонда Естеміс сөйлейді,
Сөйлегенде бүй дейді:
«Арғы астында бұл таудың
Қызылбастың елі бар,
Жасыл байтақ жері бар,
Айдынды шалқар көлі бар,
Көктім Аймақ ханы бар,
Неше мың сан жаны бар.
Қанша жиған халқына
Көрсетіп тұрған сәні бар,
Құртқа деген қызы бар.
Осы қысқа ғана үзінді бойынша қанша мағлұмат, қанша сұрақтарға (нақты деректерді білуге арналған) жауаптар іздеуімізге болады. Осы орайда бірнеше сұрақтар туындайды. Мысалы, 
· Жырдағы Қызылбас елі деген қандай ел? Тарихта бұл атау қай аймақты қамтиды?
· Қай шығармада Қазақ хандығы мен Қызылбастар елінің байланысы жайлы қандай дерек кездеседі?
· І Исмаил шахтың шежіресі кіммен байланысты?
· Қызылбастардың шейхы Сефи ад-Диннің неше сенімді өкілі болған?
· Қызылбастар қандай ерекше киім үлгісімен ерекшеленді? Олар қазіргі қай елдің аумағында орналасқан?
· Қазақтардың Иранға көшуінің басты себептері қандай болған? 
Яғни, мұндағы бір ғана Қызылбас елінің өзі бізді тарихи деректерге апарғанын көреміз. Мұндағы Қазақ елінің тарихында да қызылбастар өзіндік із қалдырғаны. Ол ортағасырлық тарихи еңбектерде Қазақ хандығы мен Қызылбастар елінің XVІ ғ. бас кезінде байланыс орната бастағаны жайлы деректерде кездестіруге болады. Бұл танымдық сұрақтар арқылы білім алушылар тарихи деректер мен фактілерді меңгеру деңгейі тексеріледі. Бұл сұрақтар мәтіндегі нақты ақпаратты еске түсіруге және негізгі деректерді ажырата білуге бағытталады. 
Сол сияқты, берілген жырды талдау барысында салыстыру сұрақтарынан туындайтын мәліметтерді қандай қырынан түсінуге болатынына жауап іздеуімізге болады:
· Қобыланды жырындағы Көктім Аймақ ханы мен Құртқа сұлудың шығу тегі неге күмән тудырады?
· Қазіргі Иранда кездесетін географиялық атаулар мен қазақ топонимикасының қандай ұқсастықтары бар?
· Қызылбастар мен қазақтар арасындағы тарихи-мәдени байланыстар қазіргі қазақ-иран қатынастарына қалай әсер етуі мүмкін?
· Егер сіз тарихи зерттеуші болсаңыз, Қызылбастар мен Қазақ хандығы арасындағы байланысты зерттеу үшін қандай дереккөздер мен әдістерді қолданар едіңіз?
· Қобыланды батыр жыры арқылы сол заманның саяси және географиялық жағдайын қалай елестете аласыз?
Осыдан жырда қазақтар мен қызылбастардың құда болғанын көре аламыз. Бірақ мұндағы Көктім Аймақ ханы мен Құртқа сұлудың  қазақ болмай шыққаны ма деген қате пікір қалыптасады. Себебі, Қобыланды батыр жыры түркі тектес халыққа ортақ көлемді шығарма және сол заманның картографиясы түрінде ол қай аймақ екенін шығарма мен жырларға қарап қана аңғара аламыз. 
Осы ретте, тақырыпты қорыту мақсатында студенттерге АБ тапсырмасы бойынша 2 Жоба тақырыбы ұсынылады. (Қосымша) 
1. Қазақ эпосындағы батырдың үйлену жолын картографиялық әдіске түсіру.
2. Қазақ эпосындағы «Қаһарман» бейнесі (қазіргі батыр контексті)
Тапсырма: Жырлардағы батырдың үйлену (бейнесі, қазіргі батыр) сапарын картографиялық талдау элементі мен мазмұны.
· Оқиға орны: жырдағы батырдың бейнесі (қазіргі батырлар кімдер? салыстыру) кейіпкердің туған жері (картография);
· Қозғалыс бағыты: батырдың қалыңдықты іздеу (қазіргі іздеу қандай? таңдау талаптары) бағытын белгіленген картадан көрсету;
· Кейіпкер әрекеті: алғашқы кәмелеттік ерліктері (қазіргі кәмелеттік іс-әрекет), визуалды түрде көрсетіледі (картография);
· Тарихи шындықпен байланыс: қазақ (уақыт кеңістігіндегі батырды нақты деректерді салыстыру) даласындағы немесе түркі халықтарына ортақ қалалар, өзен-көлдердің атаулары жырда кездесетін атаулармен салыстырып, картаға енгізу.
Мұндағы талдау артықшылықтары:
Көрнекілік: Эпостағы батыр бейнесін қазіргі батыр ұғымымен салыстыра талдау абстрактілі қаһармандық түсінікті нақты әрі бейнелі түрде қабылдауға мүмкіндік береді. Эпостағы батырдың іс-әрекеті, мінез-құлқы мен миссиясы қазіргі қоғамдағы батырлықтың (әлеуметтік жауапкершілік, азаматтық ерлік, кәсіби адалдық) үлгілерімен қатар қойылғанда, ұғымның мазмұны айқындалып, білім алушы санасында тұтас образ қалыптасады.
· Студенттер кейіпкердің жүріп өткен жолын көзбен көру арқылы эпикалық кеңістікті нақты елестетуге көмектеседі.
Танымдық қабілет: Бұл талдау түрі салыстыру, талдау, жинақтау және интерпретациялау дағдыларын дамытады. Эпостық батыр мен қазіргі батыр арасындағы ұқсастықтар мен айырмашылықтарды анықтау арқылы тарихи сананы, мәдени контексті түсіну тереңдейді. Нәтижесінде оқушы батырлық феноменін уақыт пен қоғам талаптарына тәуелді құбылыс ретінде таниды.
Географиялық бағыттар мен жер атаулары арқылы тарихи-географиялық ойлауы дамиды.
Интеграция: Эпостағы батыр бейнесін қазіргі контексте қарастыру әдебиет, тарих, мәдениеттану және азаматтық тәрбие салаларының өзара байланысы қамтамасыз етеді. Бұл тәсіл ұлттық әдеби мұраны заманауи әлеуметтік мәселелермен байланыстырып, пәнаралық байланыс орнатуға мүмкіндік береді. Соның нәтижесінде білім фрагменттелмей, тұтас жүйе ретінде қалыптасады. Әдебиет сабағы география, тарих, мәдениеттанумен байланысады (интеграциялық ұстаным көріністерін табады).
Тұлғалық даму: Талдау барысында білім алушы батыр бейнесі арқылы құндылықтық бағдар қалыптастырады. Эпостық батырдың ерлігі мен бүгінгі батырдың жауапкершілігін салыстыру жас ұрпақтың азаматтық позициясын, моральдық таңдауларын және өзіндік «идеал тұлға» моделін айқындауға ықпал етеді. Бұл тұлғаның рухани-адамгершілік дамуын күшейтетін маңызды фактор болып табылады. 
Батырдың сапары арқылы ерлік, ел қорғау, намыс секілді ұғымдарды кеңістікте түсіну студенттің ұлттық сана-сезімін тәрбиелейді.
Жобалық оқытуды ұйымдастырудың кезеңдері мен принциптерінің ерекшеліктерін мына үлгіде ұсынады: 
1. Дайындық-ұйымдастыру кезеңі: мәселені анықтау, SMART мақсат қою, жоба жоспарын жасақтау.
2. Ізденіс-жоспарлау кезеңі: ақпарат жинау, гипотезалар құру, зерттеу әдістерін таңдау.
3. Іске асыру кезеңі: жоба бойынша іс-әрекеттерді жүзеге асыру (іздену, талдау, құрылымдау, құру).
4. Қорытынды-презентация кезеңі: жоба нәтижесін көрсету, бағалау, рефлексия жүргізу.
5. Жобадан кейінгі кезең: талдау, көрген-білгенін жүйелеу, әрі қарай дамыту жолдарын анықтау. 
Бұл ретте, түрлі деңгейдегі (танымдық, аналитикалық, салыстырмалы) сұрақтарын білім алушы оқиғаның мәнін терең түсінуі, себеп-салдарлық байланыстарды орната алуы және тарихи құбылыстарды салыстыру қабілетін анықтауға көмектеседі. Сол сияқты, білім алушының ойлау еркіндігін, тарихи оқиғаларға өз көзқарасын білдіреді, сол арқылы сыни ойлау мен пайымдау дағдыларын тексеруді мақсат етеді. 
Картографиялық әдіс эпосты кеңістік пен уақыт өлшемінде кең түрде талдауға мүмкіндік береді. Қазақтың батырлық жырлары халықтың рухани байлығы мен мәдени мұрасының ажырамас бөлігі. Яғни, жырлар арқылы білім алушы батырдың жүріп өткен жолы мен шайқасқан жерлерін, сол дәуірдің тарихы мен географиялық дүниетанымын айқын сипаттай алады. Әрбір мекеннің атауы батырлардың ерлігін дәріптеп, халық жадында сақталуына ықпал етеді. Сонымен қатар, бұл әдістің фольклорлық мәтіндер арқылы халықтың көшпелі салты мен тарихи дүниетанымын тануға мұмкіндік береді. Жырдағы оқиғалардың географиялық логикасын ашып, білім алушыны терең талдауға, салыстыруға, визуалды көру арқылы қабылдауға үйретеді. Бұл әдіс пәнаралық байланысты іске асырып, білім мазмұнының интеграциялануына негіз болады. Интеграциялық ұстаным білім алушының әдеби біліммен жан-жақты байланыстыра ойлауға үйретеді. Бұл тәсіл әсіресе жоғары мектептегі тереңдетілген әдебиет сабақтарында өте тиімді.
Сол сияқты, үйлену мотивінің көркемдік ерекшеліктерін оқыту әдістемесі жалпы мотивтерді бейнелеу құралдарының түрлері мен қызметін жан-талдаулар көптеп таныс.  Ертегі мен эпос аражігін ажырату, эпостың жанрлық тарапынан қарастыру алға қойылады. 
Айта келе, қазіргі қоғамда технология мен коммуникацияның қарқынды дамуы білім беру жүйесін түбегейлі жаңғыртып, оқыту мазмұны мен әдістеріне сапалық өзгерістер әкелді. Ақпарат көлемінің еселеп артуы мен білім беру үдерісінің цифрлануы дәстүрлі оқыту тәсілдерін жаңа педагогикалық технологиялармен ұштастыруды талап етеде. Осы тұрғыдан алғанда, педагогикалық технологиялар білім берудің тиімділігін арттыратын негізгі құрал ретінде өз маңызын сақтап қана қоймай, мазмұндық тұрғыда жаңаша сипатқа ие болды. 
Осы негізде қазақ эпосындағы үйлену мотивін оқытуда заманауи педагогикалық технологияларды қолдану ерекше өзектілікке ие. Эпостық үйлену мотиві – ұлттық дүниетаным, әлеуметтік қатынастар мен тәрбиелік құндылықтарды жинақтаған күрделі мәдени құбылыс. Оны оқытуда цифрлық ресурстар, интерактивті әдістер, инфографика, салыстырмалы талдау және жобалық оқыту технологияларын пайдалану білім алушының тақырыпты терең әрі саналы меңгеруіне мүмкіндік береді. Бұл тәсілдер эпостық мәтіндегі мифологиялық элементтер мен тарихи-әлеуметтік шындықты ажыратып, олардың мәнін қазіргі мәдени контексте түсіндіруге жағдай жасайды. Сонымен қатар, оқыту технологиялары арқылы үйлену мотивін талдау білім алушының танымдық белсенділігін арттырып, сыни ойлау, мәдени интерпретация және пәнаралық байланысты дамытуға ықпал етеді. Цифрлық ортада ұсынылған эпостық материалдар дәстүрлі мазмұнды жаңаша форматта қабылдауға мүмкіндік беріп, ұлттық мұраға деген қызығушылықты күшейтеді.
Қорытындылай келе, қазақ эпосындағы үйлену мотивін оқыту технологиялары аясында қарастыру қазіргі білім беру үрдістеріне толық сәйкес келеді. Заманауи педагогикалық технологияларды тиімді қолдану эпостық мұраны оқытудың мазмұнын байытып, оның тәрбиелік және мәдени әлеуетін арттырады. Бұл өз кезегінде ұлттық құндылықтарды сақтай отырып, оларды қазіргі білім беру кеңістігіне сәтті интеграциялауға мүмкіндік береді. Осыған орай, қазіргі қоғам технология мен коммуникацияның дамуы білім беру жүйесі үлкен өзгерістермен жаңарды. Ақпарат көлемінің артуы мен цифрландыру білім жүйесіне жаңа өзгерістер әкелді. Демек, білім берудегі педагогикалық технологиялар қазіргі үрдісте өз маңызын сақтап отыр. 

2.3 Қазақ эпосындағы үйлену мотивін оқытудың эксперименттік жұмыстың жүйесі мен нәтижелері
         
Қазақ эпосын жоғары оқу орындарында оқыту үдерісі әдеби білім берумен, тұлғаның мәдени-танымдық, аксиологиялық және құндылықтық бағдарларын қалыптастыруға бағытталды. Осы ретте, қазақ эпосындағы үйлену мотивін оқыту әдістемесін теориялық тұрғыдан негіздеу және оның тиімділігін эксперименттік жолмен дәлелдеу қазіргі әдебиеттану мен педагогика ғылымдарының тоғысындағы өзекті ғылыми мәселе болып табылады. Тәжірибелік-эксперименттік жұмыстың мақсаты – қазақ эпостарындағы қаһармандықпен үйлену мотивін оқытудың сапасын арттыру, жеке тұлғаның дамуына сәйкес әдеби материалдарды студенттердің толық оқып меңгеруіне қол жеткізу. Эксперименттік зерттеу жұмысы педагогикалық экспериментке сәйкес үш кезеңде жүзеге асырылды:
· Анықтаушы кезең 
· Қалыптастырушы кезең, 
· қорытынды кезең 
Эксперимент базасы ретінде Қазақ ұлттық қыздар педагогикалық университеті таңдалып алынды. Зерттеудің бастапқы кезеңінде «6В01701-Қазақ тілі мен әдебиеті» мамандығының 2-курс студенттер саны мен бақылау тобы анықталды. Оқу барысында оқу материалының мазмұны, тақырып аясында меңгеру қажет тапсырмалары мен сұрақтарды бір деңгейде қарастырылады. Осы мамандық бойынша 2 курс студенттеріне қазақ эпосындағы қаһармандықпен үйлену мотиві тақырыбы аясында білімдерін анықтау мақсатында сауалнама (авторлық) құрастырылды. 
Сауалнама 11 сұрақтан және 1 ашық (қосымша пікір) жауаптан тұрады. Сауалнама үш бағытты құрады, мазмұн мен мотив (теориялық) бағытта, философиялық және психологиялық мәні және педагогикалық аспектілері үлгілеріне сүйене ұйымдастырылды. Сауалнамаға білім деңгейіндегі 128 студент қатысты. Оның 68 студенті эксперимент тобы (ЭТ),  60-ы бақылау тобы (БТ) болып қамтылды.
Экспериментті анықтау кезеңінде сауалнама сұрақтары мазмұнның қызықтылығы, маңыздылығы, жеке қажеттілікке сәйкестігі, ішкі және сыртқы мотивация факторлары, сондай-ақ мазмұнның әрекетке ынталандыру деңгейін анықтауға бағытталды.
         Анықтаушы эксперимент барысында эксперимент тобы мен бақылаушы топқа қазақ эпосынан үйлену мотиві айқын көрінетін үзінділер ұсынылды (мысалы, «Қисса Құламерген», «Дотан батыр», «Мұңлық-Зарлық», «Алпамыс батыр», «Қобыланды батыр», «Қамбар батыр», «Ер Тарғын», «Қозы Көрпеш – Баян сұлу», «Қыз Жібек», «Айман-Шолпан», т.б. жырларынан). Қатысушылар мәтінмен алдын ала теориялық түсіндірмесіз танысады. 
Қалыптастырушы кезеңде эксперимент тобына арнайы әзірленген әдістемелік жұмыс жүргізілді. Сабақтар барысында эпостық мәтіндердегі үйлену мотиві төмендегі бағыттар бойынша талданды:
· мотивтің мазмұнмен байланысы;
· үйлену мотивінің батырдың кемелдену жолындағы орны;
· батырлық және ғашықтық жырлардағы мотив айырмашылығы;
· дәстүр (бесік құда, бел құда) мен көркем мотивтің арақатынасы.
Талдау барысында салыстырмалы талдау, мәтінмен жұмыс, сұрақ-жауап және проблемалық тапсырмалар қолданылды. Бақылаушы топта дәстүрлі оқыту әдістері сақталды. Эксперимент тобы эпостағы үйлену мотивін сюжеттегі мазмұнды жүзеге асыратын жетекші мотив ретінде қабылдауы айқын байқалады. Қатысушылар батырдың үйленуі оның әлеуметтік мәртебесінің, рухани кемелденуінің және эпикалық идеяның шешуші кезеңі екенін түсінеді. Ал бақылаушы топта мұндай өзгеріс айқын байқалмады.
Кесте 9 - Эксперимент тобы мен бақылаушы топты салыстыру кестесі

	Көрсеткіштер
	Эксперимент тобы
	Бақылаушы топ

	Үйлену мотивін түсіну деңгейі
	Батырдың кемелдену кезеңі ретінде түсінді
	Тұрмыстық, дәстүрлік оқиға ретінде қабылдады

	Мотив пен мазмұн байланысын анықтау
	Мотивтің идеяны ашудағы рөлін көрсете алды
	Мотивті мазмұннан бөлек қарастырды

	Жанрлық айырмашылықты тану
	Қаһармандық пен ғашықтық жырларды ажыратты
	Жанрлық ерекшелікті толық айқындай алмады

	«Бесік құда», «бел құда» дәстүрлерін тану
	Дәстүрдің батырлық және ғашықтық жырлардан бастау алғандығы екенін білді
	Дәстүрді барлық эпосқа бірдей теліді

	Теориялық ұғымдарды қолдану
	Мотив, мазмұн ұғымдарын саналы қолданды
	Теориялық терминдер сирек қолданылды



Анықтаушы эксперимент нәтижелері қатысушылардың эпостағы үйлену мотивін көбіне сюжеттік деңгейде қабылдайтынын көрсетті. Осыған байланысты қалыптастырушы эксперимент мазмұн мен мотив теориясы негізінде ұйымдастырылды. Эксперимент барысында үйлену мотиві эпостың идеялық мазмұнын жүзеге асыратын құрылымдық элемент ретінде қарастырылды. Қалыптастырушы кезең нәтижесінде эксперимент тобы эпостағы үйлену мотивін батырдың кемелдену жолындағы маңызды кезең ретінде түсінуге қол жеткізді. Сонымен қатар қаһармандық және ғашықтық жырлардағы мотивтік айырмашылықты ажырату қабілеті артты. Ал бақылаушы топта мұндай сапалық өзгерістер айқын байқалмады. Эксперимент нәтижелері мазмұн мен мотив теориясына негізделген оқыту әдістемесінің эпостық мәтінді терең меңгертуге тиімді ықпал ететінін дәлелдеді.
    [image: Диаграмма ответов в Формах. Вопрос: 2.1. Қазақ эпосындағы қаһармандықпен үйлену мотивін қалай түсінесіз?. Количество ответов: 42 ответа.]
Анықтаушы эксперимент нәтижелері бойынша эксперимент тобындағы респонденттердің 93,8 %-ы қаһармандықпен үйлену мотивін батырдың сынақтан өтіп, жар таңдау арқылы кемелденуі ретінде түсіндірген.
Ал бақылаушы топта бұл көрсеткіш 61,4 %-ды құрады. Сонымен қатар бақылаушы топ респонденттерінің 28,6 %-ы бұл мотивті әлеуметтік және отбасылық міндеттерді орындау тұрғысынан қабылдаса, эксперимент тобында бұл жауап небәрі 6,2 % деңгейінде тіркелді.
Бұл деректер эксперимент тобының мотивті мазмұндық-идеялық тұрғыда тереңірек қабылдағанын көрсетеді.
         [image: Диаграмма ответов в Формах. Вопрос: 2.2. Эпостағы жар іздеу мотивті қандай эпос жырларынан білесіз? (бірнешеуін таңдауға болады). Количество ответов: 41 ответ.]
2-сұрақ бойынша эксперимент тобында респонденттердің 88,9 %-ы үйлену мотивін негізгі идеяны жүзеге асыратын құрылымдық элемент деп таныды. Ал бақылаушы топта бұл көрсеткіш 57,3 % деңгейінде қалды. Эксперимент тобы «жар іздеу» мотиві кездесетін эпостарды анықтауда жоғары нәтижелер көрсетті. Ал бақылаушы топта бұл көрсеткіштер төменірек болды: «Қобыланды батыр» – 62,7 %, «Алпамыс батыр» – 58,4 %, «Ер Тарғын» – 21,3 %, «Қамбар батыр» – 18,9 %. Бұл айырмашылық эксперимент тобының эпостық мотивтерді жүйелі түрде ажырата алатынын, ал бақылаушы топта таным деңгейінің фрагментарлы екенін аңғартады.
[image: Диаграмма ответов в Формах. Вопрос: 2.3  Жар ретінде ғайыптан пайда болатын (пері, құс, перизат)  кейіпкерге үйлену мотивітің қай түрі  белгілеңіз?. Количество ответов: 41 ответ.]
3–сұрақ. Эксперимент тобының 70,2 %-ы кейіпкердің тотемдік бейнеге үйленуінің жанрлық айырмашылықты нақты көрсете алса, бақылаушы топта бұл көрсеткіш 49,8 % болды.

[image: Диаграмма ответов в Формах. Вопрос: 2.4. Қазақтың «бесік құда», «бел құда» дәстүрлері қай жырларда кездеседі? (бірнешеуін таңдасаңыз болады). Количество ответов: 41 ответ.]
Эксперимент тобы қазақтың дәстүрлі неке үлгілерін эпостармен байланыстыруда да жоғары нәтиже көрсетті: «Қозы Көрпеш – Баян сұлу» – 92,9 %, «Алпамыс батыр» – 44,9 %, «Қыз Жібек» – 26,6 %, «Айман-Шолпан» – 10,2 %. Бақылаушы топта бұл дәстүрлерді нақты жырлармен байланыстыру деңгейі төмен болды: «Қозы Көрпеш – Баян сұлу» – 67,8 %, «Алпамыс батыр» – 31,4 %, «Қыз Жібек» – 19,2 %, «Айман-Шолпан» – 8,6 %. Нәтижелер эксперимент тобының ғашықтық жырлар мен қаһармандық эпостар арасындағы жанрлық және мотивтік айырмашылықты нақты ажырата алғанын дәлелдейді.
Нәтижелерді талдау студенттердің басым бөлігінің (шамамен 80%) тақырып бойынша білімінің бастапқы деңгейінің жоғары екенін көрсетті. Жоғарыда айтып өткеніміздей 68 студент – ЭТ, 60 студент – БТ тобы болды. Бұл бағыт бойынша 4 сұрақ төрт жауаптан берілді және кейбір сұраққа екі жауапты таңдауға мүмкіндік берілді. 4 кестеден көріп отырғанымыздай екі топтың көрсеткіштері де шамамен бірдей болды, бұл эксперименттің объективтілігін растады. Пайыздық деректерге негізделген диаграммалар эксперимент тобы мен бақылаушы топ арасындағы айырмашылықты айқын көрсетеді. Эксперимент тобы барлық көрсеткіштер бойынша бақылаушы топтан 20–30 % аралығында жоғары нәтиже көрсеткен. Бұл мазмұн мен мотив теориясына негізделген әдістемелік жұмыстың эпостық мәтінді саналы әрі терең меңгертуге тиімді ықпал ететінін дәлелдейді.
Сауалнаманың келесі бағыты философиялық және психологиялық мәні (5-8 сұрақтар). Бұл бағыттағы сұрақтар эпостағы үйлену мотивінің адам болмысы, таңдау еркіндігі, жауапкершілік және тұлғалық кемелдену тұрғысындағы мәнін анықтауға бағытталды.
5-сұрақ. Эпостағы қаһарамандықпен үйлену мотиві қандай рухани/философиялық ұғымдармен байланысты?
a) Жеке тұлғалының кемелденуі
ә) Тұлға мен қоғам арасындағы байланыс
б) Тотемдік және архетиптік сана
с) Моральдық еркіндік пен таңдау

6-сұрақ. Қазақ эпосындағы қаһармандықпен үйлену мотивін адамның психологиялық дамуына қалай әсер етеді?
a) Өзін табуға ықпал етеді
ә) Ерік-жігер дамытады
б) Моральдық сезімді күшейтеді
в) Ашық жол
7-8 сұрақ. Үйлену мотиві бүгінгі жастарға маңызды деп ойлайсыз ба? Жырдағы «бел құда», «бесік құда» дәстүрін өз отбасыңызда ұстанар ма едіңіз? Деген сұрақтардың жауаптары «ия», «жоқ», «айту қиын», «ашық жол» берілді.

Философиялық-психологиялық тұрғыдан эксперимент тобы эпостық мотивтің терең мағыналық қабаттарын саналы түрде қабылдай алған. Сауалнама сұрақтарының мазмұны мен ұйымдастырылу логикасына тікелей байланысты болды. Бұл үдерісті негіздеуде коучинг, СТО (сын тұрғысынан ойлау) технологиясы, топтық жұмыс сияқты әдістердің тиімділігі айқын көрінеді. Біріншіден, философиялық аспект тұрғысынан эпостық мотив  ұжымдық сана, архетип, ұлттық дүниетанымның көрінісі. Сауалнама сұрақтары қатысушыларды болмыстық, құндылықтық рефлексияға жетелейтіндей құрылды. Коучинг әдісінің ашық, бағыттаушы сұрақтар арқылы респонденттер эпостағы кейіпкер әрекеттерін, тағдыр, еркіндік, жауапкершілік, әділет сияқты түрлі философиялық категориялармен байланыстыра алды. Бұл саналы қабылдауды күшейтіп, мәтінді мәндік тұрғыда ұғынуға мүмкіндік берді. Екіншіден, психологиялық тұрғыдан, эпосты терең қабылдау ішкі уәж, эмоциялық резонанс және тұлғалық тәжірибемен байланысты. СТО технологиясы (INSERT, кластер, «ой қозғау», «екі жақты күнделік» т.б.) сауалнама сұрақтарын талдаумен ұштастыра отырып, эксперимент тобының метатанымдық қабілеттерін дамытты. Қатысушылар өз ойлау үдерісін бақылап, эпостық мотивтің жасырын мағыналарын салыстыру, интерпретациялау, бағалау арқылы түсінді. Бұл психологиялық тұрғыдан саналы қабылдаудың жоғары деңгейін көрсетті. Сол сияқты, топтық жұмыс әдістері эпостық мотивті ұжымдық талдау арқылы тереңдетті. Топ ішінде пікір алмасу, бір-бірінің көзқарасын тыңдау әлеуметтік-психологиялық әсер тудырып, жеке қабылдауды кеңейтілген мағыналық өріске шығарды. Сауалнама сұрақтарына жауап беру барысында топтық талқылау когнитивтік диссонанс туғызып, оны шешу үшін қатысушылар эпостың астарлы идеяларына қайта жүгінуге мәжбүр болды. 
Сауалнаманың үйлену мотивін педагогикалық аспект тұрғысынан меңгеру (8-11 сұрақтар, 1 ашық жол). Бұл бағыттағы сұрақтар эпостық үйлену мотивінің тәрбиелік мүмкіндігін, білім беру үдерісіндегі қолданылуын және құндылықтық бағдар қалыптастырудағы рөлін айқындауға арналды.
[image: Диаграмма ответов в Формах. Вопрос: 4.2. Қандай оқыту әдістері тиімді?. Количество ответов: 41 ответ.][image: Диаграмма ответов в Формах. Вопрос: Бұл тақырыпты арнайы курс немесе модуль ретінде енгізу қажет деп ойлайсыз ба?. Количество ответов: 41 ответ.]


«Бұл тақырыпты арнайы курс немесе модуль ретінде енгізу қажет деп ойлайсыз ба?» нәтижелеріне төмендегідей эксперименттік-талдамалық сипатта қарастырумызға болады. Сауалнама нәтижелері респонденттердің басым бөлігі зерттеліп отырған тақырыптың оқу үдерісіндегі маңызын жоғары бағалайтынын көрсетті. Атап айтқанда, жауап берушілердің 63%-ы «Иә» деп жауап беруі тақырыптың мазмұндық әлеуеті мен танымдық құндылығы жеткілікті деңгейде екенін дәлелдейді. Бұл көрсеткіш эксперимент барысында қолданылған оқыту әдістері мен технологияларының тиімділігі нәтижесінде білім алушыларда тақырыпқа деген тұрақты қызығушылық пен саналы сұраныс қалыптасқанын аңғартады. Ал 18,1%-дың «Жоқ» деп жауап беруі бірнеше факторлармен түсіндіріледі. Біріншіден, бұл топ тақырыпты жеке курс ретінде емес, қолданыстағы пәндердің мазмұнына кіріктіріп оқытуды жеткілікті деп санауы мүмкін. Екіншіден, аудиторияның дайындық деңгейінің әркелкілігі де арнайы модуль енгізуге күмән тудыратын психологиялық кедергі ретінде көрінуі ықтимал. Бұл нәтиже экспериментте дифференциация мен икемді мазмұн құрастыру қажеттігін көрсетеді. 18,9%-дың «Қиын айту» деп жауап беруі респонденттердің белгілі бір бөлігінде тақырыптың оқу бағдарламасындағы орны мен көлемі жөнінде нақты көзқарас әлі толық қалыптаспағанын білдіреді. Психологиялық тұрғыдан, рефлексия сатысында тұрған аудиторияның ұстанымы. Яғни, эксперименттік оқыту әсер еткенмен, олар үшін тақырыптың институционалдық деңгейде (курс/модуль ретінде) бекітілуі қосымша дәлелдер мен тәжірибені қажет етеді.
Жалпы алғанда, үшінші сауал нәтижелері эксперименттік жұмыстың педагогикалық негізділігін растайды. Респонденттердің көпшілігінің арнайы курс немесе модуль енгізуді қолдауы зерттеліп отырған тақырыптың жүйелі түрде оқытуды талап ететін дербес мазмұндық бірлік екенін көрсетеді. Бұл дерек эксперимент бөлімінде ұсынылған оқыту әдістері мен технологияларының (интерактивті талдау, коучинг, салыстырмалы әдіс, цифрлық платформалар) оқу нәтижесіне оң ықпал еткенін дәлелдейтін маңызды эмпирикалық көрсеткіш ретінде бағаланады.
Қосымша пікіріңіз немесе ұсынысыңыз (ашық жауап)ұсынылды. Бұл ашық жауап бойынш 42 студент өз ойларымен бөліскен. Респонденттердің ашық ойларының ерекше тоқаталар болсақ, 
· Ғайыптан пайда болып, тотемдік бейнеге үйлену мотиві – адамзаттың алғашқы арман-қиялы туралы білу қажет деп санаймын. 
· Қазақ эпосындағы оқиғаның өрбу мотивтері, қызықты, шытырман әрі мифологияға толы. Осы тұстары қатты ұнады.
· Оқушылардың қызығушылығын арттыру үшін эпостарды қазіргі заманда оқиғалармен байланыстыруы ұнады.
· Қазақ эпосындағы батырдың үйленуі туралы жырларды оқушыларға батыл болуға, дұрыс шешім қабылдауға үйретер ма еді. Бұл жырлар арқылы отбасы, достық, адалдық сияқты жақсы қасиеттерді көрсетуге болады. Сол себептен мектепте де оқыту өте пайдалы.
· Үйлену мотиві қазақ эпосы мен қазақ әдебиетінде айрықша орын алатын болғандықтан, менің пікірімше жеке жоғары мектеп бағдарламарына да енгізу қажет секілді.
· Қазіргі таңда ескі дәуірдің кейбір салттары өз өзектілігін жоғалтқан.
· Осы тақырып бойынша театрланған көріністер мен ЖИ арқылы дәстүрімізді, мәдениетімізді үлгі етіп болашақ ұрпаққа қызықтырып жеткізуге бірден бір тақырыптың бірі деп ойлаймын.
· Бұл идея білім беру жүйемізге жаңа бір леп алып келетін секілді. Әр тұлға өмірлік жарын табу үшін көмегі тиеді деп ойлаймын. Түбінде жалғыздық Аллаға тән екені рас қой.
·  Мектеп программасына енгізсе жақсырақ болушы еді. Оқушылар қазақтың салт-дәстүрімен кеңінен таныс болады.
Осыған орай, 9 студент пікір жоқ деп қайтарған, басқалары тақырыптың аясында толықтырған. Яғни, эксперименттік сауалнамадағы қосымша ашық жол арқылы алынған студенттердің пікірлері нәтижелерін сапалық тұрғыдан толықтырып, сандық деректерді мазмұндық деңгейде нақтылай түседі. Берілген жауаптарды талдау бірнеше өзара байланысты қорытындылар жасауға мүмкіндік береді. Біріншіден, студенттер эпостық мәтіндерді қазіргі заман оқиғаларымен байланыстыра оқытуды оқушылардың қызығушылығын арттыратын тиімді әдіс ретінде бағалаған. Бұл пікір эпостың архаикалық мәтін ретінде емес, бүгінгі өмірмен мағыналық сабақтастықта қабылданған жағдайда ғана танымдық және тәрбиелік әлеуеті толық ашылатынын көрсетеді. Психологиялық тұрғыдан алғанда, мұндай байланыстыру оқушының жеке тәжірибесіне сүйеніп қабылдауына мүмкіндік беріп, ішкі уәжді күшейтеді. Екіншіден, қазақ эпосындағы батырдың үйлену мотиві тәрбиелік мәні жоғары мазмұн ретінде айқындалған. Студенттердің пікірінше, бұл жырлар арқылы оқушыларды батылдыққа, жауапты шешім қабылдауға баулып қана қоймай, отбасы құндылығы, достық, адалдық, сертке беріктік сияқты ізгі қасиеттерді жүйелі түрде көрсетуге болады. Бұл тұжырым эпостық мотивтің көркемдік элементі және тұлғалық қалыптасуға ықпал ететін педагогикалық құрал екенін дәлелдейді. Осыған байланысты мектеп бағдарламасында мұндай мазмұнды мақсатты түрде оқытудың маңыздылығы негізделеді. Үшіншіден, студенттердің бір бөлігі үйлену мотивінің қазақ эпосы мен ұлттық әдебиеттегі айрықша орнына назар аудара отырып, оны мектеп деңгейінде ғана емес, жоғары мектеп бағдарламаларына жеке тақырып немесе модуль ретінде енгізу қажеттігін атап өткен. Бұл пікірлер үшінші сауалнама сұрағындағы «арнайы курс немесе модуль енгізу қажет» деген жауаптардың жоғары пайызын сапалық жағынан растайды. Яғни, студенттер эпостық мотивті жүйелі, теориялық-талдамалық деңгейде меңгеруге дайын екенін көрсетеді.
Айта келе, ашық сауалнама жауаптары эксперимент нәтижелерін тұжырымдай отырып, эпостық мәтіндерді заманауи контексте оқыту, батырдың үйлену мотивін тәрбиелік әрі дүниетанымдық құрал ретінде пайдалану және оны білім беру бағдарламаларына жүйелі түрде енгізу қажеттігін айқын көрсетеді. Бұл пікірлер эксперименттік жұмыстың практикалық маңызын арттырып, зерттеу барысында ұсынылған әдістемелік ұстанымдардың өзектілігін сапалық деректер арқылы дәлелдейді.
Оқыту экспериментіне алынған «Қазақ эпосындағы қаһармандықпен үйлену мотиві» атты модулдік бөлімінде  екі дәріс сабақтармен басталды. Дәріс сабақтар кіріспе дәріс түрі, «шолу дәрісі», «проблемалық дәріс», «интерактивті дәріс», «дәріс-пікірталас» сияқты түрлерде жүргізілді. Мәселен, «Қазақ эпосындағы қаһармандықпен үйлену мотиві» тақырыбында қазақ эпостарының даму тарихы, эпостың ауыз әдебиетіндегі сипаты, жанрлық ерекшелігі, көпқырлылығы, синкреттілігі,  дәстүрлілігі, ұлттық сипаты т.б. кіріспе дәрісі арқылы жүзеге асырылды. Қазақ және әлем халықтарындағы батырдың үйлену мотивінің типологиялық ерекшеліктері, жырдағы қаһармандықпен үйлену мотивінің көркемдік қызметі» деген мәселе проблемалық дәріс пен «интерактивті талқылау» әдісі арқылы жүргізілді. Эксперименттік жұмыс барысында оқыту әдістерін таңдау және оларды үйлестіру үдерісі мазмұндық, құрылымдық және психолгия-педагогикалық факторлардың өзара байланысы негізінде жүзеге асырылды. Атап айтқанда, категориялар мен ұғымдардың ішкі логикасы, олардың жоспарланған дәйектілікпен қалыптасу сатылары және аудиторияның бастапқы білім-білік деңгейі негізгі бағдар ретінде алынды. Бұл тәсіл эксперимент бөлімінің әдіснамалық тұтастығын қамтамасыз етуге мүмкіндік берді. Яғни, мазмұндық фактор ескерілді. Зерттеу аясында қарастырылған ұғымдар мен категориялар абстрактілілігі мен күрделі деңгейіне қарай сараланып, қарапайымнан күрделіге, нақтыдан теориялыққа қарай жүйеленді. Оқыту әдістері ақпаратты репродуктивті меңгертуден аналитикалық және интерпретациялық деңгейге көтерілетіндей таңдалды. Әдістемелік еңбектерге жүргізілген талдау дәстүрлі түсіндіру, проблемалық баяндау, эвристикалық сұрақ-жауап әдістерінің жаңа педагогикалық технологиялармен үйлесімді қолданылған жағдайда ғана жоғары нәтижеге жеткізеуімізге бағыттадық.
Эксперименттің практикалық (семинар) сабақтарында белсенді және интерактивті оқыту әдістеріне басымдық берілді. Атап айтқанда, пікірталас,  шағын топтарда жұмыс, мәтінмен аналитикалық жұмыс, рефлексиялық тапсырмалар қолданылды. Бұл әдістер ұғымдардың мәнін түсіну, оларды қолдану, салыстыру және бағалау деңгейінде меңгеруге жағдай жасады. Семинар сабақтары теориялық материалды бекіту мен оны практикалық танымдық әрекетке айналдырудың негізгі алаңы ретінде ұйымдастырылды. Эксперимент барысында оқытудың заманауи технологиялары жүйелі түрде пайдаланылды. Сын тұрғысынан ойлау технологиясы (СТО) арқылы білім алушылардың талдау, интерпретациялау, дәлелдеу дағдылары дамытылды. Модульдік оқыту технологиясы оқу мазмұнын логикалық блоктарға бөліп, SMART мақсаттарын негіздеу арқылы әр кезеңде нақты нәтижеге қол жеткізуге мүмкіндік берді. Сонымен қатар, тұлғалық-бағдарлы, картография әдісі, инфографика құру арқылы оқыту технологиясы білім алушылардың жеке танымдық ерекшеліктерін ескеруге, коучинг элементтері рефлексия мен ішкі уәжді арттыруға бағытталды. Цифрлық білім беру кеңістігінің мүмкіндіктерін пайдалану да эксперименттің маңызды құрамдас бөлігі болды. Оқу үдерісінде оқыту платформалары ретінде ЖИ, ChatGPT, Google, Studуilling т.б. және интерактивті онлайн-құралдар (Notebook, Padlet, Mentimeter, Canva, т.б.)  қолданылды. Оқу-таным үдерісінің екінші, мағынаны тану кезеңінде «Инфографика құруға пікірталас», «Онлайн зерттеу тапсырмалары», «Комикс құрастыру», «Эпостық кейіпкер», «Сюжет картасын визуалдау», «Семантикалық карта», «Тұлғааралық рөлдік талдау», «Пікір парағы» сияқты әдістер қолданылды. Бұл платформалар тапсырмаларды дифференциациялауға, кері байланысты жедел ұйымдастыруға және білім алушылардың өзіндік жұмысын бақылауға мүмкіндік берді. Сонымен қатар, цифрлық ортада жұмыс істеу аудиторияның танымдық белсенділігін арттырып, эксперименттік оқытудың икемділігін күшейтті. Оқу-таным үдерісінің үшінші, қорытынды деңгейінде «Мини-жоба қорғау», «Постер және инфографика жасау», «Эссе», «Батырдың жолына сызба салу», «Дөңгелек үстел», «Картография сызу», т.б. тәсілдері пайдаланылды. Нәтижелерді саралай келе, эпостық шығарманың көркемдік қырын тану, эпостық шығармалардың сюжеті мен композициясын талдап, идеялық бағытын анықтауда қолданылған әдіс-тәсілдердің әрқайсысының өзіндік үлесі болғаны байқалды. Топтық жұмыстар мен жұптық талдауларды бағалауға арналған тапсырмаларда «өзара бағалау парағы», «цифрлық портфолио», «дәлелді бағалау картасы» сияқты әдістер қамтылды. Нәтижесінде оқыту экспериментінің тиімділігі мен жаңа технологиялардың артықшылығы айқындалып, дәстүрлі және инновациялық әдістерді ұштастырудың оң әсері байқалды. 
Жүргізілген эксперименталды зерттеу мынадай қорытындыларды жасауға мүмкіндік береді:
       1. Тиімділігі дәлелденді: Ұсынылған оқыту технологияларының жиынтығы (белсенді әдістер, жобалық жұмыс, интерактивті тапсырмалар) студенттердің қазақ эпосына деген қызығушылығын арттыру, теориялық білімдерін тереңдетуде және талдау дағдыларын дамытуда жоғары тиімділікке ие.
       2. Білім сапасы жоғарылады: Эксперименттік топтағы сандық көрсеткіштер (пайызы), сонымен қатар білім сапасы да айтарлықтай жоғарылады, бұл эссе, жоба жұмыстарының нәтижелерімен расталды.
       3. Тұлғаның дамуына ықпал етеді: Мұндай оқыту тәсілі студенттердің сыни тұрғыдан ойлау қабілетін, шығармашылық ізденісін және ұлттық дәстүрге деген құрмет сезімін дамытуға көмектеседі.
Қорыта келе, ғасырлар бойы қалыптасқан отбасылық мәдениетіміздің қалыптасуы қандай жағдайларда туындағаны туралы ой елегінен өткізген қазіргі студенттердің білуі, түсінуі, осы әдістің бірден бір тиімділігі артуына көзіміз жетті. Күні бүгінге дейін көркем шығармалар мен өмірлік оқиғалардан жалғасы бар екенін, ерте заманнан қалыптасқан дәстүр іздерін ұмытпағанымыз, әрі оның оңтайлы тұстарын бір жақты қарастырсақ қандай жағдайға келер тұстары мен әртүрлі оқиғаларды ескеруіміз қажет пе деген психологиялық, педагогикалық сұрақтарға жауап табуымызға болары хақ. Эксперименттік-тәжірибелік нәтижелері Халық ауыз әдебиеті пәні бойынша алынған модульдік «Қазақ эпосындағы үйлену мотивін» оқыту әдістемесін ғылыми-теориялық негіздерін нақтылауға және жоғары деңгейлі педагогикалық практикада қолдануға болатын әдістемелік үлгі ұсынуға мүмкіндік береді. Алынған тұжырымдар мен нәтижелер отандық әдеби білім беру саласын жаңғыртуға және ұлттық мәдени мұраны меңгертудің ғылыми негізделген тәсілдерін дамытуға үлес қосады.

ҚОРЫТЫНДЫ

Адамзат өркениетінің қай кезеңіне үңілсек те, мәдениет ұғымы өзіндік нақышымен, қайталанбас төлтумалы сипатымен дараланады. Халықтың болашаққа ұмтылысы, дүниетанымдық бағдарлары мен даналық пайымдары әрқилы формада көрініс тауып, рухани болмыстың сан қырлы бейнесін айқындайды. Осы тұрғыдан алғанда, қазақ мәдениетінің асыл арнасы саналатын эпостық жырларды белгілі бір тарихи дәуірдің жемісі ретінде қарастыру жеткіліксіз, мұндай тар шеңберлі пайым сол кезеңдегі мәдени дамудың күрделілігі, рухани сабақтастық пен өзара ықпалдастықты толық ашып көрсете алмайды.
Фольклорлық туындылардың құрылымдық жүйесінде мотивтердің атқаратын қызметі айрықша. Қазақ эпосында жиі ұшырасатын тұрақты мотивтердің бір бөлігі адамзат тарихындағы алғашқы қауымдық, ру-тайпалық және феодалдық формациялардан бастау алатын ортақ заңдылықтардың көрінісі болса, енді бір бөлігі тегі бір, тұрмыс-салты ұқсас, тарихи-әлеуметтік әрі экономикалық жағдайлары сабақтас түркі халықтарының өзара мәдени байланыстары мен рухани алмасуы нәтижесінде қалыптасқан. Мұндай мотивтер жүйесі эпостық мұраның ұлттық шеңберде ғана емес, кең ауқымды өркениеттік кеңістікте дамыған күрделі құбылыс екенін дәлелдейді. Яғни, адамзат дамуының қай кезеңін алмайық, мәдениет атауы өзіндік өрнегімен, қайталанбас төлтумалығымен ерекшеленеді. Халықтың ертеңгі болашаққа деген ұмтылысы, даналық  ой тұжырымдары, қоршаған дүниеге көзқарасы әртүрлі формада  көрініс табуы орынды. Осы зандылық тұрғысынан келсек, қазақ мәдениетіндегі асыл қазына - эпостық жырлар белгілі бір дәуірдің дара туындысы ретінде ғана қарастыру, сол заманның мәдени дамуын, рухани байланыстарды жете түсінбегендік болып табылар еді.
Фольклорлық шығарманың жүйелі сюжетін құруда мотивтер ерекше қызмет атқарады. Қазақ жырларында жиі кездесетін  тұрақты мотивтердің бірқатары адамзат дамуында орын алған  алғашқы қауым, ру-тайпалық қоғам, феодализм сынды формациялардың ортақтығынан туындаса, ендігі бірқатары тегі бір өмір сүру салты ортақ, әрі тарихи-әлеуметтік, экономикалық -жағдайлары ұқсас түркі тектес халықтардың өзара ауыс-түйіс, туыстық қарым-қатынастары арқылы орныққан.
Батырлық жырлар мен лиро-эпостық шығармалардағы үйлену мотивінің көрінісі кейіпкерлердің психологиялық болмысы мен әлеуметтік рөлдерін айқындаумен ерекшеленеді. Батырлық жырларда оқиға желісінің негізі жар іздеу мотивіне құрылғанымен, батырдың болашақ жарына бағытталған әрекеті көбіне оның жеке таңдауынан гөрі, қыз тарапынан жасалатын бағалау арқылы түйінделеді. Қыздың таңдауы батырдың ерлігі, өжеттігі, әділеттілігі сияқты тұлғалық қасиеттеріне сүйеніп жүзеге асады. Бұл батырдың психологиялық тұрғыдан сыннан өтуі, өзін қоғам мойындайтын деңгейде дәлелдеуін көрсетеді. Ал лиро-эпостық жырларда батырдың таңдау әрекеті алдыңғы қатарға шыққанымен, психологиялық тұрғыдан кейіпкерлердің ішкі сезімі, жеке эмоциялық таңдауы басым сипат алады. Мұнда қызға үміткер өзге батырлардың шетте қалуы және қыздың сүйіспеншілікке негізделген еркін таңдауы жеке тұлғаның ішкі қалауына мән берудің күшейгенін аңғартады. Бұл жағдай әлеуметтік міндеттен гөрі жеке сезімнің шешуші рөл атқаратынын айқындайды. Педагогикалық тұрғыдан алғанда, аталған ерекшеліктерді салыстыра оқыту студенттердің эпикалық кейіпкерлердің психологиялық уәждері мен құндылықтық бағдарлары тұрғысынан түсінуіне мүмкіндік береді. Сонымен қатар, бұл тәсіл жастардың ерлік, жауапкершілік, әділет, еркін таңдау секілді ұғымдарды саналы түрде пайымдауына, әдеби мәтін арқылы тұлғалық және әлеуметтік құндылықтарды игеруіне ықпал ететін тиімді дидактикалық ұстаным ретінде қарастырылады.
Айта келе, қазақ эпосындағы қаһармандықпен үйлену мотивін оқыту ғылыми-әдіснамалық тұрғыдан негізделген, философиялық мәні терең және педагогикалық-психологиялық әлеуеті жоғары үдеріс ретінде айқындалады. Үйлену мотивті ЖОО-да оқу үдерісіне жүйелі енгізу болашақ мамандардың даярлығы, олардың ұлттық сана-сезімін, мәдени қарым-қатынасы және тұлғалық кемелденуін қамтамасыз ететін маңызды білімдік ресурсы ретінде арнайы қарастырылды.
Диссертациялық зерттеу қазақ эпосындағы қаһармандықпен үйлену мотивін тарихи-мәдени, фольклортанулық және педагогикалық қырлардан кешенді түрде қарастыруға бағытталды. Қаһармандықпен үйлену мотиві арқылы ерлік пен елдік, жеке тұлғаның қалыптасуы мен қоғамдық жауапкершілік, отбасы құндылығы мен ұрпақ сабақтастығы сияқты іргелі ұғымдар көрініс табады. Бірінші бөлім бойынша қазақ эпосындағы тұрақты мотивтердің пайда болу негізінде жалпыадамзаттық даму кезеңдеріне тән ортақ заңдылықтармен қатар, түркі халықтарына ортақ тарихи-әлеуметтік, мәдени байланыста жатқанын көрсетті. Бұл өз кезегінде қазақ эпосын белгілі бір дәуірдің немесе этностың шеңберінде ғана емес, кең өркениеттік контексте қарастыру қажеттігін дәлелдейді. Қаһармандықпен үйлену мотиві эпикалық сюжеттің өзегін құрап, кейіпкердің батырлық болмысын ашумен бірге, қоғамның идеал тұлға туралы түсінігін қалыптастырушы маңызды құрал қызметін атқарады.
Эпикалық шығармалардың басым бөлігінде туындының мазмұнын тереңдетіп, сюжеттік желінің дамуына серпін беретін негізгі өзектердің бірі – махаббат тақырыбы. Сүйіспеншілік пен ғашықтық – адамзат болмысының табиғи заңдылығы болғандықтан, көркем мәтінде бұл құбылыстың көрініс табуы шығарманың эстетикалық құндылығын арттырып, идеялық салмағын күшейтеді. Қазақ ертегілері мен эпостық жырларында да махаббат желісі маңызды орын алады: ертегілердегі хан қыздары, «Ер Төстік» жырындағы Кенжекей, батырлар эпосындағы «Қобыландыдағы» Құртқа мен «Алпамыстағы» Гүлбаршын бейнелері осының айқын дәлелі. Сонымен қатар, «Ләйлі-Мәжнүн», «Мұңлық-Зарлық», «Таһир-Зухра» сынды ғашықтық дастандар махаббат тақырыбын дербес көркемдік әлем ретінде танытады. Жалпы алғанда, эпикалық туындыларда оқиға өрісін айқындайтын басты қозғаушы күш – кейіпкерлердің өзіне лайық жар іздеуі мен олардың арасындағы терең сезім иірімдері. Батырлардың сүйіктісіне жету жолында кезіккен небір тосқауылдарды жеңуі махаббаттың құдіретін, оны қастерлеу мен қадірлеудің көркем бейнелік көрінісі.
Диссертациялық жұмыстың маңызды нәтижелері үйлену мотивті жоғары оқу орындарында оқыту технологиясын негіздеу болып табылады. Зерттеу барысында эпостық мәтіндерді оқытудың тиімді әдіс-тәсілдері ұсынылып, оларды болашақ мамандардың кәсіби, рухани-адамгершілік құзыреттерін қалыптастыруға пайдалану жолдары айқындалды. Қаһармандықпен үйлену мотивін жүйелі түрде талдау студенттердің фольклорлық мәтінді тарихи-мәдени құбылыс ретінде қабылдауына, ұлттық дүниетанымды терең түсінуіне және салыстырмалы талдау дағдыларын дамытуына мүмкіндік береді. 
Фольклортану ғылымындағы соңғы жетістіктердің бірі – ұлттық әдебиетіміздің тарихи тамырларының тереңде жатқанын ғылыми тұрғыда дәлелдеп, тануымыз болып табылады. Шын мәнінде, халық ауыз әдебиетінің көне үлгілерін бір ғана ұлттың еншісіне телу мүмкін емес, өйткені олардың қалыптасуына түркі тайпаларының ортақ мәдени үлесі зор болғаны айқын. Сонымен қатар, жазба әдебиетке тән мұралардың да фольклорлық негізден толықтай ажырап кетпегендігі анық байқалады. Ежелгі дәуірлерде туған, бүгінгі күнге дейін қазақ халқының жадында сақталып, ауызша таралып келе жатқан мұралар да аз емес. Бұл шығармаларда ұлттық дүниетаным мен менталитеттің өзіндік ерекшеліктері айқын көрініс табады. Мұндай туындылар белгілі бір дәрежеде жүйеленіп, ғылыми айналымға түскенімен, оларды зерттеу үдерісі әлі де жалғасып, жаңа қырларынан танылуы заңды. Сондықтан да бұл мұралар – ұлттық руханияттың аса құнды әрі сарқылмас қазынасы екендігі талассыз.
Рас, қазақ эпосы шетелдік және отандық ғалымдарымыз тарапынан айтарлықтай деңгейде зерттелді. Фольклордың асыл үлгілері болатын мұралары, әдебиеттану, қазақ әдебиетін оқыту әдістемесі еңбектері жинақталып, кітап болып шығып жатыр. Өткен ғасырдың тоқсаныншы жылдарынан алдыңғы кезеңді алмаған күннің өзінде, содан бергі ширек ғасырдай мезетте қаншама тың туындылар ғылыми айналымға енгізіліп, жұртшылықпен қауышты. 
Осы тараптан біздің зерттеу жұмысымызға арқау болған тақырыптың да танымдық, тағылымдық, ғылыми құндылығы бар деп есептейміз.
Біз қазақ эпосындағы қаһармандықпен үйлену мотивін ЖОО-да оқыту технологиясы арнайы зерттеу нысаны етіп ала отырып, оның тарихи негіздерін, әр түрлі кезеңдердің тигізген әсерін, түрлері мен тегін, типологиялық ерекшелігін, оларды бейнелеудегі көркемдік амалдарды шама-шарқымызша зерделеуге тырыстық. Эпостық жырлар аясында түркі халықтарының әдеби ауқымдылығы ортақтастықтарының себептері, жалпы зандылықтарына талдау жасадық.
Фольклор үлгілерінде көрініс тапқан үйлену мотивтерінің түрлі қырлары сараланып, олар халық тарихымен өзара тығыз байланыста қарастырылды. Зерттеу барысында түркі халықтарына, сондай-ақ әлемнің өзге елдеріне кең таралған көшпелі сюжеттер мен сарындар, эпостық дәстүрлер назарға алынып, ұлттық фольклор мұраларымен салыстырмалы түрде талданып, ғылыми тұжырымдар жасалды.
Қазақ эпосындағы қаһармандықпен үйлену мотивін ЖОО-да оқыту технологиясы ұлттық мәдени мұраны заманауи білім беру кеңістігінде тиімді игерудің, дәстүр мен жаңашылдықты сабақтастыра отырып, жас ұрпақтың рухани санасын қалыптастырудың пәрменді тетігі болып табылады. Зерттеу нәтижелері фольклортану, әдебиеттану және педагогика салаларындағы ғылыми ізденістерге, сондай-ақ жоғары білім беру тәжірибесіне нақты үлес қосады деп тұжырымдауға болады. Көшпелілердің бейбіт өмірінде жар таңдау, үйленуге қатысты құдалық сөйлесу, атастыру, үйлену, анда болу сияқты қызық қуаныштар жыр шашуымен қатар жүріп жатады. Мұндағы тұрмыстық дәстүрлердің бейнеленуі мен мазмұндары, осы жанрлардың қазақ фольклорында қалыптасқан өлшемдеріне сәйкес келеді.
Екінші бөлім бойынша жасалған зерттеу қорытындылары қазақ эпосындағы үйлену мотивін жоғары оқу орындарында оқытудың инновациялық білім беру технологияларын қолданудың ғылыми-әдістемелік тұрғыдан тиімді әрі нәтижелі екенін дәлелденді. Аталған мотивті оқытуда дәстүрлі түсіндірмелі-репродуктивті әдістермен шектелмей, білім алушының танымдық белсенділігін арттыруға бағытталған инновациялық технологиялар (SMART, Коуч, СТО, БЛУМ таксономиясы, т.б.) жүйелі пайдалану оқу үдерісінің сапасын арттыруға мүмкіндік беретіні анықталды.
Зерттеу барысында модульдік оқыту, проблемалық оқыту, жобалық технологиясы, интерактивті дәріс, цифрлық білім беру ресурстары мен мультимедиялық құралдарды қолдану үйлену мотивінің мазмұнын терең меңгертуге оң ықпал ететіні айқындалды. Әсіресе, эпостық мәтіндерді салыстырмалы талдау, мотивтің тарихи-мәдени трансформациясын анықтау, қаһарман бейнесінің эволюциясын зерделеу сияқты тапсырмалар студенттердің сыни ойлау қабілетін, зерттеушілік дағдылары және ұлттық мәдениетке деген қызығушылығын арттырды.
Эксперименттік жұмыс нәтижелері инновациялық технологиялар негізінде ұйымдастырылған сабақтардың білім алушылардың оқу жетістіктеріне тікелей әсер ететінін көрсетті. Бақылау және эксперименттік топтардың қорытынды көрсеткіштерін салыстыру студенттердің теориялық білім деңгейінің, эпостық мәтінді талдау біліктілігінің және мотивтік жүйені түсіну дәрежесінің эксперименттік топта айтарлықтай жоғарылағанын дәлелдеді. Сонымен қатар, студенттердің пәнге деген ынтасы мен дербес жұмыс жасау белсенділігінің артқаны байқалды.
Жалпы алғанда, жүргізілген зерттеу жұмыстың қазақ эпосындағы үйлену мотивін оқытуда инновациялық технологияларды мақсатты әрі жүйелі қолдану болашақ мамандардың кәсіби құзыреттілігін, мәдени-рухани дүниетанымын қалыптастырудың тиімді құралы екенін көрсетті. 

2.Заман сөзі. (зерттеулер, мақалалар мен эсселер) [Электрондық қор] / Жау. шығ. А.Ахметова, Қалижанов У. – Алматы : Әдебиет әлемі, 2016. – 244 б
Қасқабасов С. Ойөріс. Алматы: “Жібек Жолы”, 2009. – 303 б.
Фольклор және қазіргі қазақ әдебиеті. – Алматы : Арда, 2011. – 480 б
ISBN 9965-778-64-7

	3,4-тәжірибе 
	Қазақ фольклорының ХХ ғ. басына  дейін зерттелуі
	Презентация
	Қазақ әдебиетінің тарихы. Том 1. Фольклорлық кезеңі. Он томдық. – Алматы: ҚАЗақпарат,2008. – 812б
Қасқабасов С. Ойөріс. Алматы: “Жібек Жолы”, 2009. – 303 б.
Фольклор және қазіргі қазақ әдебиеті. – Алматы : Арда, 2011. – 480 б
ISBN 9965-778-64-7

	3-апта
3-дәріс
	Қазақ фольклорының ХХ ғасырда және тәуелсіздік дәуірінде  зерттелуі.
	Презентация
	1.Фольклор және қазіргі қазақ әдебиеті. – Алматы : Арда, 2011. – 480 б
ISBN 9965-778-64-7
2.Фольклор и фолькло-ристика Казахстана (1990-2000): библиогра-фический указатель / ; [сост. С. С. Акашева ; отв. ред. К. К. Абугалиева ; М-во образования и науки РК ; Нац. акад. наук РК ; Центр. науч. б-ка]... – Алматы : [б. и.], 2002. - 180 с. 
3.Kazakh Folklore and the Worldview: traditions, symbols and identity / ResearchGate article, 2025.  
https://www.researchgate.net/publication/396753442

	5,6-тәжірибе 
	Қазақ фольклортану ғылымындағы  ғылыми пікірлер, жанрлық түрлері, қорытындылары
	Презентация
	1.CLCWeb - Comparative Literature and Culture, Vol. 16, No. 1, 2014, p. 1-8.
2.Жаназық: әр жылғы зерттеулер/С.Қасқабасов – Астана: Аударма, 2002. - 584 б.
3.Қазақ фольклорының тарихы / Қоңыратбаев, Ә. – Алматы: Ана тiлi, 1991. - 279 б.
4.Заман сөзі. (зерттеулер, мақалалар мен эсселер) [Электрондық қор] / Жау. шығ. А.Ахметова, Қалижанов У. – Алматы : Әдебиет әлемі, 2016. – 244 б

	4-апта
4-дәріс
	Отбасылық ғұрып фольклоры, жанрлық түрлері
	Презентация
	1.Қазақтың ғұрыптық фольклоры / Ш. Ибраев; Қазақстан Республикасы білім және ғылым ми-нистрлігі; Л.Н. Гумилев атындағы Еуразия Ұлттық университеті... – Нұр-Сұлтан : [б. ж.], 2021. - 252, [1] б.
2.Тал бесіктен жер бесікке дейін [Мәтін] : (қазақтың отбасылық ғұрып жырлары)/; [құр.К. Ісләмжанұлы]... – Алматы : Ана тілі, 1996. - 269 б.

	7,8-тәжірибе 
	Отбасы  ғұрпының этнографиялық негіздері және типологиясы
	Презентация
	1. 1.Қазақ әдебиетінің тари-хы. Том 1. Фольклорлық кезеңі. Он томдық. – Алматы: ҚАЗақпарат, 2008. – 812 б
2.Қазақтың отбасылық дәстүрлері/Х. Арғынбаев ... – Алматы : Қайнар, 2005. - 215 б.

	4 БӨЖ-1
	Қазақ фольклорының  тәуелсіздік дәуірінде  зерттелуі
	Кластер
	1. 1.Қазақ әдебиетінің тари-хы. Том 1. Фольклорлық кезеңі. Он томдық. – Алматы: ҚАЗақпарат, 2008. – 812 б
1. 2.Қазақтың отбасылық дәстүрлері/Х. Арғынбаев ... – Алматы : Қайнар, 2005. - 215 б.

	5-апта
5-дәріс
	Маусымдық ғұрып фольклоры
	Аналитикалық талдау

	1.Дала фольклорының антологиясы: Ғұрыптық фольклор [Электрондық қор] . 6-том / Рақыш Ж., Әлбеков Т., Алпысбаева Қ., Әуесбаева П., Жақан Д., Сәкен С. – Алматы: Brand Book, 2020. – 484 б
2.Бабалар сөзі: жүз томдық; [жауапты ред.: Қ. Алпысбаева, Т. Әлбеков;құраст., баспаға дайынд.: Қ.Б. Алпысбаева [ж. б.]]; М. О. Әуезов атын. Әдебиет және өнер ин-ты. - Астана: Фолиант, 2012. 421-422 б. 90-том. ғұрыптық фольклор– 430б.

	9,10-тәжірибе 
	Наурыз өлеңдері, жарапазан, қымызмұрындық жанрларының типологиясы.
	Аналитикалық талдау

	1. 1.https://e-history.kz/kz/news/show/1746
2.Традиции и обычаи казахов / Е. Т. Джелбулдин; [пер. на каз. яз. О. М. Жетеева, М. С. Сагилановой; пер. на англ. яз. Д. О. Абильдиновой] – [Кокшетау]: 2010. – 341б.

	6-апта
6-дәріс
	Наным-сенімдер ғұрпының фольклоры
	Кластер
	1.Ұлы Даланың көне сарындары: антология: үш томдық; [ред. алқасы: жауапты ред. А. Ж. Қазтуғанова [ж. б.]] – Алматы: Brand Book , 2019. – 751б.
2.Нау мен ырыс: пайымдама / С. Ерғали – Алматы: Қазығұрт, 2011. – 181 б.

	11,12-тәжірибе 
	Наным-сенімдер ғұрпының фольклорындағы ежелгі дүниетанымдар көрінісі
	Кластер
	1.Қасқабасов С. Ұлы дала фольклоры/ С. Қасқабасов // Самұрық. - 2019. - № 1. - 10-26 б. 
3.Омарова, Г.Н. Бақсы-лық және магиялық-ғұрыптық фольклор тарихи-мәдени ретро-спекция тұрғысынан: (қобыз және бақсы сарындары бойынша) / Г. Н. Омарова // А. Ясауи атындағы Халықаралық 
қазақ-түрік университе-тінің хабаршысы. - 2025. - № 1 (135). - 39-56 б.

	6 БӨЖ-2
	С.Садырбаев, Б.Абылқасымов, Қ.Матыжановтың  зерт-теулеріндегі наным сенім ғұрпы фольклорының ерекшеліктері
	Презентация
	Қасқабасов, С. Ұлы дала фольклоры/С.Қасқабасов // Самұрық. - 2019. - № 1. - 10-26 б. 
3.Омарова,Г.Н. Бақсы-лық және магиялық-ғұрыптық фольклор тарихи-мәдени ретро-спекция тұрғысынан: (қобыз және бақсы сарындары бойынша) / Г. Н. Омарова // А. Ясауи атындағы Халықаралық 
қазақ-түрік универси-тетінің хабаршысы. - 2025. - № 1 (135). - 39-56 б.

	7-апта
7-дәріс
	Қазақтың ертегілік емес  прозалық жанрлары
	Презентация
	1.Сағынадин Г.С. Фоль-клорлық сюжет: жанр және түркілік мотив көріністері [Мәтін] / Г. С. Сағынадин // Мәдени мұра. - 2021. - № 4 (94). - 140-149 б.
2.Integration of World Literary Traditions and Innovative Artistic Searches in Contemporary Kazakh Prose 
https://www.researchgate.net/publication/386412186

	13,14-тәжірибе 
	Қазақтың миф, әпсана, хикая, аңыздарының өмірлік, шығармашылық негіздері, танымдық мәні
	Презентация
	1.https://egi.kz/wp-content/uploads/2016/02/vestnik_2-2015.pdf
2.Тюркский миф в эпосе, обряде и ритуале: монография/К.Жанабаев;Казахский Националь-ный ун-т им. Аль-Фараби  – Алматы: Қазақ университеті, 2016. - 153 с.
3.Арғықазақ мифология-сы / С. Қондыбай; ҚР Білім және ғылым мин-нің Р.Б. Сүлейменов атын. Шығыстану ин-ты .- Алматы.– 486 б. 

	8-апта
8-дәріс
	Көне эпоста бейнеленген қаһармандықпен үйлену сарындары және ежелгі адамдардың дүниетанымы (Үш әлем сатысының үйлесімі, төтемдік бейнедегі кейіпкерге үйлену сарыны).

	Презентация
	1.Аймұхамбет, Ж. Ә. Көне және қаһармандық эпос кейіпкерлерінің жүйесі: мифологиялық парадигма/Ж.Ә.Аймұхамбет, К. Қ. Кенжалин // БҚМУ хабаршысы = Вестник ЗКГУ. - 2017. - № 1 (65). - 186-196 б.
2.Қазақтың көне эпосы [Мәтін]/З.Н.Сейітжанұлы П.Қ.Бисенбаев; [суретшісі Н. Бубэ, бас ред. Қ. Байғабылова]; ҚР Мәдениет және ақпарат министрлігі... – Алматы: Аруна, 2008. - 238  б.

	15,16-тәжірибе 
	Үйлену мотивінің типологиялық ерекшелігі, салыстырмалы талдау(жанрлық ерекшелігі, ұқсастықтары). 
	Кластер,

	1. 1.https://shkola-isatai.at.ua/load/olimpiada
1. 2.Көне эпостардың зерттелуі / Ж. Салтақова // Керуен. – №4. – Б.15-21

	9-апта
9-дәріс
	Жар іздеу мотивінің теориялық негізі (мотив ұғымы, зерттелуі, ғылыми пікірлер, мысал, талдаулар). 

	Презентация
SMART мақсат құру
	Түркі халықтары қаһар-мандық эпосының са-лыстырмалы типология-сы: ұжымдық моногра-фия.–Алматы: «Қазына», 2024. – 336 б. – ISBN 978-601-7042-55-4. 

	17,18-тәжірибе 
	Қазақ эпосындағы үйлену мотивінің көркемдік қырлары (мазмұндық-идеялық, сюжет, композициясы, көркемдік бейнелер). 

	СТО, 
	1.https://cyberleninka.ru/article/n/the-story-features-of-the-epic-kambar-batyr  Қамбар батыр жырында-ғы Қамбардың образы.
2.Қазақтың қаһармандық эпосы "Қобыланды батыр"/О.Ә.Нұрмағамбетова; [құрастырып алғы сөзін жазған: Б.М.Жүсіпов]...-Алматы: Дешті Қыпшақ, 2003. - 477 б.
3.https://bulpolit.enu.kz/index.php/main/article/download/381/253/2051

	10-апта
10-дәріс
	Тарихи жырлардағы үйлену мотиві (реалистік және әлеуметтік мәселелер). 

	Аналитикалық талдау
	1.Қазақ әдебиетінің тари-хы .Электрондық қор . 2-том. – Алматы
https://e-lib.qyzpu.edu.kz
2.Эпос және ақындық мұра: ғылыми зерттеулер мен мақалалар [Электрондық қор]/ М. Ғұмарова. – Қарағанды : Ли Ю.Ю, 2013. – 235 б

	19,20-тәжірибе 
	Тарихи дастандардағы тарихи шындық пен көркемдік шешім.
	Аналитикалық талдау
	1.https://adebiportal.kz/kz/news/view/qyz-zibek-zyry-algas-qagazga-tusken-nusqalary__19821
2.Қыз Жібек: (лиро-эпос) / ; [жалпы ред. басқ., алғы сөзі С. Садырбаев]; Әл-Фараби атындағы Қазақ ұлттық университеті... – Алматы: Қазақ универси, 2008. - 255, [2] б.

	11-апта
11-дәріс
	Қазақ дастандары: Әскери дастан, ғашықтық, діни, хикаялық дастандар. Зерттелуі, жанрлық ерекшеліктері.
	Әдеби талдау
	Бабалар сөзі: Жүз том. 61-том. Тарихи жыр. – Астана: Фолиант, 2010. – 390 б.

	21,22-тәжірибе 
	Әскери дастандар мен батырлар жырының ерекшеліктері, мысал, талдау.
	Әдеби талдау
	1.https://adebiportal.kz/kz/news/view/qyz-zibek-zyry-algas-qagazga-tusken-nusqalary__19821

	11 БӨЖ-3
	Эссе 
	Аналитикалық талдау
	1.Атам - қазақ: таңдама-лы шығармалар жинағы: өлеңдер, поэмалар, дас-тандар / Ш. Құсайынұлы- Алматы: [б. ж.] , 2012.  2-кітап, 291 б.
2.Бабалар сөзі: Жүз том. 61-том. Тарихи жыр. – Астана: Фолиант, 2010. – 390 б.

	12-апта
12-дәріс
	Қазақтың діни дастандары. Тарихы мен зерттелуі.
	Кластер
	1.Бабалар сөзі. Діни дас-тандар Электрондық қор 14-том:Жүз томдық/ Жауапты шығарушы Қосан С. – Астана : Фолиант, 2005. – 380б.
2.Қансеитова, Э. Ж. Діни сюжеттер: тарихилық және көркемдік сабақ-тастық/ Э. Ж. Қансеитова //ҚазҰУ хабаршысы. Шығыстану сериясы. - 2009. - № 4 (49). - 76-79 б.

	23,24-тәжірибе 
	Қазақтың діни дастандары, жанрлық, көркемдік ерекшелігі
	Кластер
	1.https://adebiportal.kz/kz/news/view/qyz-zibek-zyry-algas-qagazga-tusken-nusqalary__19821
Байтұрсынұлы А. Шығармалары, 1 том, -Алматы, 2016. 
2. Сейітқұлова, А. Т. Діни-исламдық қисса-дастандар [Мәтін] / А. Т. Сейітқұлова // ҚазҰУ хабаршысы. Филология сериясы. - 2008. - № 2 (110).

	13-апта
13-дәріс
	Қазақ фольклорының кіші жанрлары: Мақал-мәтел-дер, жұмбақтар, жаңылт-паштар
	Әдеби талдау
	1.Қазақ мақал-мәтелдері /–Алматы:Ана тілі,2001. - 190 б.
2.Бабалар сөзі: Жүз том.-Астана:Фолиант, 2010. Т. 64: Жұмбақтар. – 432 бет.
3.ИманбекС. 100 жаңылтпаш, Алматы: Даму, 2025. – 20 б.

	25,26-тәжірибе 
	Паремиологиялық зерттеу-лердің негізгі қорытынды-лары.
	Әдеби талдау
	1. 1.Мақал-мәтел – мәдени код және дүниетаным моделі.
https://doi.org/10.31489/2025phi4(120)/96-105
2. Антонова Е.Н., Бредис М.А. и др. Паремиология без границ. Монография. – Под ред. М.А. Бредиса, О.В. Ломакиной. – М.: 2020. – 244 с. 3.https://stud.kz/referat/show/

	14-апта
14-дәріс
	Айтыс және оның түрлері.
	Кластер
	1.Йылмаз М.А. Айтыс жанрының типологиясы (Қазақ және түрік ха-лықтары материалдары-ның негізінде) – Фольк-лортану. –М.О.Әуезов ат. Әдебиет және өнер институты. – Алматы: 2010. – 32 б.
2.М.Жолдасбеков, С.Негимов. Қазақ өнері-нің антологиясы.–Астана: Күлтегін, 2014. – 400 б.

	27,28-тәжірибе 
	Айтыс жанрының даму ерекшелігі, зерттелуі.
	Кластер
	1. 1.Байтұрсынұлы А. Шы-ғармалары, 1 том, -Алматы, Ел-шежіре, 2013. – 384 б. 
2.Қалдырдым мұра халқыма/Т.Шәріпжанов; –Алматы: Үш Қиян, 2003. – 483 б

	14 БӨЖ-4
	Айтыстың жанрлық түрлерінің ерекшелігі, шығармаларға талдау 
	Әдеби талдау
	1.Алтын бастау: [оқу-әдістемелік басылым] / Б.Уахатов  – Алматы : Рауан, 1993. - 157, [1] б. 
1. 2.https://bulletin-philology.ablaikhan.kz/index.php/j1/article/download/1733/602/13400

	15-апта
15-дәріс
	Халық лирикасы және көркемдік даму үдерісі
	Әдеби талдау
	1.Алтын бастау: [оқу-әдістемелік басылым] / Б.Уахатов  – Алматы : Рауан, 1993. - 157, [1] б. 
2.https://bulletin-philology.ablaikhan.kz/index.php/j1/article/download/1733/602/13400

	29,30-тәжірибе 
	Қазақтың халық өлеңдері, лирикалық, көркемдік сипаты.
	Әдеби талдау
	1. Қазақтың халық твор-чествосы: (Ә. Диваев жи-наған материалдар)/; жа-уапты ред. Р.Бердібаев; М.О.Әуезов ат. әдебиет және өнер институты. – Алматы:Ғылым,1989.- 415 б.

ҚОСЫМША В
	№
	Эпос / жыр атауы
	Қаһармандықпен үйлену мотивінің түрі
	Мотивтің көрінісі

	1
	Керқұла атты Кендебай
	Жар іздеу, сынақтан өту
	Батыр ерлік жасап, мәртебеге жету арқылы үйленеді

	2
	Ер Төстік
	Түс көру, сапарлық инициация
	Батыр түрлі әлемдерді аралап, қалыңдығына жетеді

	3
	Қисса Құламерген
	Алғашқы үйлену мотиві, тотемдік белгі
	Қаһарманның үйленуі мифологиялық таныммен байланысады

	4
	Күн астындағы Күнекей
	Қызды іздеу
	Батыр қиял-ғажайып сапар арқылы жар табады

	5
	Қисса Дотан батыр
	Қалыңдық үшін күрес
	Батыр ерлікпен қалыңдығына жетеді

	6
	Құламерген Жоямерген
	Батырлық сынақ
	Жауын жеңу арқылы үйлену

	7
	Мұңлық-Зарлық
	Тағдырлық қосылу
	Ғашықтық пен сынақ қатар жүреді

	8
	Дотан батыр
	Қыз үшін шайқас
	Қаһарман ерлігі арқылы жарға жетеді

	9
	Тотан батыр
	Ерлік арқылы үйлену
	Батырлық мәртебе негізгі шарт болады

	10
	Құбығұл
	Тотемдік және мифологиялық мотив
	Архаикалық үйлену сарындары көрінеді

	11
	Хикаят Рисала Мұңлық-Зарлық
	Сырттай ғашық болу
	Ғашықтық мотиві алдыңғы қатарға шығады

	12
	Алпамыс батыр
	Қалыңдық үшін ерлік
	Гүлбаршынға жету үшін батырлық сынақтан өтеді

	13
	Қобыланды батыр
	Батырлықпен үйлену
	Құртқаға ерлігі арқылы лайық болады

	14
	Ер Тарғын
	Сырттай ғашық болу
	Ақжүніске ғашық болып, күрес арқылы қосылады

	15
	Қамбар батыр
	Қызды қорғау арқылы үйлену
	Назым үшін ерлік көрсетеді

	16
	Алпамыс (Диваев, С.Жаңбыршин нұсқасы)
	Нұсқалық ерекшелік
	Үйлену мотивінің варианттары сақталған

	17
	Алпамыс (А.Нысанов, С.Аққожаев нұсқасы)
	Қаһармандық сынақ
	Батырлық пен отбасылық идея сабақтасады

	18
	Алпамыс (Ә.Оспанбаев, Ж.Шайқысламов нұсқасы)
	Қалыңдыққа жету
	Ерлікке негізделген үйлену

	19
	Алпамыс (Е.Ақынбеков, К.Серғазыұлы, Рахат жырау нұсқасы)
	Эпикалық тұрақты мотив
	Үйлену эпикалық композицияның өзегі болады

	20
	Алпамыс (Ә.Байтұрсынұлы нұсқасы)
	Дәстүрлі батырлық мотив
	Батырдың мәртебелік инициациясы

	21
	Ер Қосай (А.Хангелдин нұсқасы)
	Батырлық мәртебе
	Ерлік арқылы әлеуметтік танылу

	22
	Ер Көкше – Қосай батыр (Мұрын жырау нұсқасы)
	Батырлық және туыстық байланыс
	Қаһармандық дәстүр жалғасады

	23
	Қосай (В.Радлов нұсқасы)
	Қыз таңдау
	Эпикалық неке үлгісі

	24
	Ер Тарғын (Марабай нұсқасы)
	Ғашықтық пен ерлік
	Ақжүніс үшін күрес

	25
	Талайлы мен Құл
	Әлеуметтік теңсіздік
	Махаббат жолындағы кедергілер

	26
	Мақпал-Сегіз
	Ғашықтық мотиві
	Сезім еркіндігі мәселесі

	27
	Есім-Зылиқа
	Сырттай ғашықтық
	Тағдыр мен махаббат тартысы

	28
	Қозы Көрпеш – Баян сұлу
	Алдын ала атастыру
	Махаббат пен трагедия

	29
	Айман-Шолпан
	Қыз таңдау еркіндігі
	Әйел бейнесінің белсенділігі

	30
	Наурызбай – Ханшайым
	Батырлық арқылы қосылу
	Ерлік пен махаббат байланысы

	31
	Нәрік батыр
	Қалыңдық үшін күрес
	Жар таңдеу, неке түрлері

	32
	Қыз Жібек
	Сырттай ғашық болу
	Төлегеннің Жібекке ғашық болуы

	33
	Жаскелең
	Ерлік және ғашықтық
	Батыр тұлғасының қалыптасуы

	34
	Қарашаш
	Ақыл-парасат арқылы таңдау
	Қыз бейнесінің белсенділігі

	35
	Мақпал қыз
	Ғашықтық мотиві
	Сезім мен әлеуметтік мәселе

	36
	Құл мен қыз
	Әлеуметтік кедергі
	Махаббат пен таптық айырмашылық

	37
	Есім сері – Зылиха
	Ғашықтық және сапар
	Кейіпкердің ізденісі

	38
	Дариға қыз
	Қыздың таңдау құқығы
	Әйел еркіндігі мәселесі

	39
	Қырық қыз
	Қаһарман қыздар мотиві
	Әйел батырлар бейнесі



1.мақсаты
(аруын табу, жар таңдау)


2.сынақтан өту
(жол қиындықтары, 
жаумен шайқас,
Өз қабілетін дәлелдеу


3.марапат 
(үйлену, әлеуметті 
мойындау/мойындату)






S (Specific) – Нақты:


Студенттерге қазақ эпосындағы қаһармандықпен үйлену мотивінің мазмұнын, маңызын және көркемдік ерекшелігін таныту;


Қазақ эпосындағы қаһармандықпен үйлену мотивін жанрлық ерекшеліктерін салыстырмалы талдау;


T (Time-bound) – Уақытқа бағытталған:



Бұл мақсат оқу модулі 2/4дәсір/тәжірибе сабақ бойы (аптасына 1 рет) жүргізілетін курс аясында орындалады.


қорытынды  тұжырым;


M (Measurable) – Өлшенетін:


A (Achievable) – Қолжетімді:



Оқытушының бағыттауымен және қазақ эпостарындағы үйлену мотивінің жанрлық ерекшеліктеріне назар аудару; талдаулар негізінде студенттер эпостық мәтіндермен жұмыс орындай алады, яғни тапсырма олардың білім деңгейіне сай.беріледі.


R (Relevant) – Өзекті:





Бұл мақсат – қазақ эпостарының идеясын, ұлттық құндылықтар мен дәстүрлі отбасылық ұғымдарды түсіндіруге бағытталғандықтан қазіргі гуманитарлық білім беру жүйесінде өзекті мәселелерді көтеру. СОӨЖ, АБ (Жоба, тест, сұрақ-жауап)


Сабақ соңында студенттер кемінде 2-3 эпостық жырдан үйлену мотивінің сюжетін салыстыра отырып талдау, негізгі ерекшеліктерін жазбаша немесе ауызша түрде жеткізе алуы тиіс.


топтар арасында  қазақ эпостардың  жанрлар арасында жырларды топтастырып алады. SMART мақсат құрады;








жырларда кездесетін салт-дәстүрлер (бел құда, бесік құда, т.б. неке түрлері) Коуч, СТО арқылы оқыту;

















эпостағы батырдың жүру жолының картографиясын құру;


 неке дәстүрлерінің (полигамия, левират, т.б.) бейнеленуі, пікірталас, топтық жұмыс;


жар іздеу мотиві, қаһармандықпен үйлену мотиві, мәтіннен мысал, талдау. Сюжеттік схема құру, комикс құру; 


эпостағы үйлену мотиві картографиясы әдісі арқылы оқыту;


Мотив ұғымын, батырлық эпос құрылымындағы орны мен маңызын түсіндіру;


SWOT картасын құру.








Эссе жазу, АБ жұмысы.





кейіпкердің төтемдік бейнеге үйлену сарыны (үш әлем үйлесімділігі) мәтіннен мысал келтіру, талдау, терминдер бойынша инфографика құру;


бағалау
















ЖОО


мектеп


бала-бақша






сандық көрсеткіш

а	ЭТ	БТ	ЭТ	БТ	91.4	63.9	ә	ЭТ	БТ	ЭТ	БТ	28.6	36.200000000000003	б	ЭТ	БТ	ЭТ	БТ	6.4	20.3	с	ЭТ	БТ	ЭТ	БТ	2.1	15.9	



үш сұрақ бойынша көрсеткіш

6 сұрақ	
ЭТ	БТ	ЭТ	БТ	0.86699999999999999	0.52100000000000002	0.13300000000000001	47.9	7 сұрақ	
ЭТ	БТ	ЭТ	БТ	0.88300000000000001	0.59399999999999997	11.7	40.6	8 сұрақ	
ЭТ	БТ	ЭТ	БТ	0.94099999999999995	0.68500000000000005	5.9	31.5	

2.1. Kasak anocblHaafbl KahapMaH4bIKNeH YneHy MOTUBIH Kanam TYCiHeCi3?

2.2. 3nocTafbl xap i3aey MOTUBTI kaHdal anoc XbipnapbiHaH 6inecia? (GipHelleyiH TaHaayFa

2.3 Xap perTiHae faibinTaH nanga GonatbiH (Nepi, Kyc, nepusar) Keninkepre yineHy MOTUBITIH Kaii

2.4. KazakTblH «6ecik Kyaa», «6en kyaa» AscTyprepi kan xbipnapaa kesgecedi? (6ipHelueyi

TaHOacaHbI3 6OHa,lJ,bI)

«8DO011700-Kasak Tini men agebueri» 6inim Gepy Oaraapiamackl 601“41:!H1ua
Maxciena Haswim AiirOaitkpibiibii «Kasak anoceHarst kahapMaHAbIKIICH YHICHY
sorisin KOO-a OKbITY TEXHONOIACk TAKbIPbIObIHAFE! PhD 1OKTOPIBIK
JUCCEPTALISCHIHBIN 3ePTTEY HOTHKENEPiH OKYy yaepiciHe eHrizy Typaibi. 2024-
2025 OKy OKbUIIHBIN Gappichinza Kasak yITTBIK Kbi3aap mezar OIHEARHK
yiusepenTeTinin  dunonorws  MHCTHTYTH,  Kasak onebueti KadeapachiHbIH
Gasackiiia  TOKIPHOETiK-9KCIIePUMEHTTIK  TYpFbia icke achipbULABL 3€PTTEY
XyMbichl «6B01701-Kasak rini MeH onebuetiy» Ginim Gepy GarnapaaMacsHbIR 2-
KYPC, 3-COMECTp CTYJCHTTEpiMeH JKyprisini. OKcriepumeHTke exi OKy TOOHI
KATHICTHI: OHBIH Gipi — Gakbliay TOObI, eKiHWiCi — SKCHEPUMERT TOGBI peTiHzae
Gearineni.

1. DknepuMenT Gapbichinaa «Kasak Xambik aybis onebueTi» MoHIEIH 3
KPeMT KeNeMiHeri OKy-KyMmbic Oarjapiamachbiia (cunnabyc) «Kesne smocTa
Geitnenenren kahapMan/IBIKIeH YilleHy CaphIHIaphl KOHE €Kelri aIaMAapisis
AysueTansivMeDy, «Kap i3jiey MOTHBiHiH TEOPHSIIBIK Heri3i», «YilleHy MOTHBIHIK
THIIOIOMMSUTBIK ePEKIIENiri, CANBICTHIPMATIB Talzay», «Ka3ak SnochEnars! YRIeHy
MOTHBIHIH KOPKeMMiK Kbipiapb», «Tapuxu IKbiplapiarbl YHICHY MOTHBI
(peanicTik JKOHE ONeyMETTIK Macelenep)» arTbl [opiC JKoHE NpPaKTHKATHIK
caBaKTap/bIH TAKBIPBINTAPbI €HTI31IIN, OKy Y/epiciH/e Ko IaHbL1ab.

2 6B01701-Kasak Tini Men anebueri 6inim Gepy darnapnamacsissiy 2-
xype cryaentrepine «Kasak Xaiublk aybl3 9/eOMeTi» NOHIHIH OKy-amicTeMemix
KellleHiHe CTyeHTTepAiH OinimMin Gakpinay makcatsinaa Nel,2 apamsix Gaxsinzay
JaHE eMTHXaH CypaKTapbl AaibIHabII, OKY YepiciHe enrisinai.

Ochbl aKT Mamuesa H.A. asipneren «Ka3sak snoceiHaars! kahapmasasixnes
yitteny motuBiH JKOO-1a OKBITY TEXHOJOTHACHD aTThl JAOKTOPJBIK 3epTTey
KYMBICBIHBIH HoTIKeepi 2024-2025 oKy JKbUIBIHBIH TO/KipHOENiK-3KCIePHMERTTIK

Ke3eHIHAE COTTI JKy3ere achIpbUIbII, OJAPABIH FhUIBIMH-2JicTeMeniK Typraila
THIMALIIT A2Me/ICHTeHiH pacTaiiibl.

«Kasak anebuerin kadeapacst BEB kombacmpicn:

PhD, kaybiva. npodeccop m.a. C%«’i‘gq Baarataesa H.C.
«8D01701 — Kasak Tizi men aneGueri»
BBB nokTopanter ef Mawxnesa H.A.

